
lures  sunt  anni,  cum  plura  colle¬ 
cta  habuimus,  quæ  ab  ipso  sus¬ 
cepti  Episcopalis  officii  exordio 
notari  coepta,  ad  exoptatum  nostræ  Dioe¬ 
cesis  statum  conducere  judicabamus.  Ea 

ipsa  de  Illustrium,  Reverendorum,  Venera- 

» 

bilium  Dominorum  Decanorum,  reliqua- 
rumque  Dignitatum,  et  Canonicorum  no¬ 
stræ  Cathedralis  Sedunensis  Ecclesiae  con¬ 
sensu,  in  nostra  Diœcesana  Synodo  Anno 
MDCXXVI,  non  tantum  fuerunt  promul- 

gata;  verum  etiam  ab  omnibus,  qui  eidem 
Synodo  per  nos  legitime  congregatæ,  et 
ex  præscripto  sacrosancti  Concilii  unanimi 
assensu  sunt  acceptata.  Nunc  aliquando 
eadem  æneis  consignata  typis,  superatis 
omnibus,  quæ  diu  multumque  nostris  co¬ 
natibus,  et  votis  obstiterunt,  difficultatibus, 
eo  fine  in  lucem  evulgantur,  ut  quæ  post 
longam  complurium  annorum  observatio¬ 
nem  et  experientiam,  ad  Dei  gloriam  et 
animarum  salutem  sunt  decreta,  tot  Ve¬ 
nerabilium,  Reverendorumque  Patrum  con¬ 
sensu  ,  et  assensu  acceptata ,  illa  ab  uni¬ 
verso  inposterum  nostri  Episcopatus  Clero 
populoque  observentur.  Quare  pro  ea, 
quam  in  vos  habemus  auctoritatem,  pro 
reciproca,  qua  vos  in  nos  obstricti  estis 
observantia,  per  Jesu  Christi  Domini  no¬ 
stri  viscera,  et  sanguinem,  cunctos  roga¬ 
mus,  et  vero  jubemus,  ut  universi,  pro 
status ,  officiique  sui  partibus ,  et  munere, 
in  exactam  horum  Decretorum  incumbant 
observationem.  Etsi  prout  res  fert,  aliquas 
subinde  sacræ  scripturæ  Canonum,  sacra- 

rum  tam  Generalium,  quam  Particularium 
Synodorum  producamus  auctoritates,  mul¬ 
to  tamen  plures  conticemus.  Quin  indocti 
credent,  docti  recognoscent,  nihil  in  his 
Decretis  haberi,  quod  divinis  litteris,  sacris 
Conciliis  et  Canonibus,  Sanctis  Patribus 
et  Theologiæ  Doctoribus ,  vel  acceptum 
non  referri  debeat,  vel  conforme  non  sit; 
quod  vel  unum  ad  diligentem  nostrorum 
Decretorum  observationem,  universos  ve¬ 
hementer  commovere  potest ,  debetque. 
Ne  quis  porro  ullam  ignorationem  possit 
prætexere,  mandamus  omnibus  Parochis, 
aliisque  omnibus  curam  animarum  haben¬ 
tibus,  ut  has  nostras  Constitutiones  com¬ 
parent,  inter  libros  suarum  Parochiarum 
inscribant,  suis  successoribus  relinquant, 
comparatas  legant,  lectas  intelligere  stu¬ 
deant,  intellectas  data  quæsitaque  occa¬ 
sione,  etiam  pro  concione  populo  edicant, 
ipsi  observent;  et  ab  universis,  quibus 
poterunt  modis ,  curent  observari  ;  dum 
hæresum,  si  quæ  supersunt,  reliquiæ  ex- 
tirpentur,  dum  divinus  cultus ,  Catholica- 

que  religio  augeatur,  dum  emendatis  vitiis 
vitæ  Christianæ  sanctitas  toto  nostro  Epi¬ 
scopatu  efflorescat,  qui  unus  finis  est,  ob 
quem  has  Constitutiones  evulgamus  et 
evulgatas  observari  mandamus. 

In  nostra  Sedunensi  arce  alias  Majoriæ, 
die  28.  April.  Anno  Domin.  1635. 


CONSTITUTIONES  SYNODALES 

DICECESIS  SEDUNENSIS. 


CAPUT  I. 

De  Religione  et  Fide  Catholica. 

Paragraplius 

1.  Professio  fidei  orthodoxæ. 

2.  Loca,  et  exercitia  pravæ  religionis  inter¬ 
dicta. 

3.  Libri ,  et  imagines  contra  Fidem  et  bonos 
mores,  prohibitæ. 

4.  Superstitiones,  et  magia  tollenda. 

In  nomine  Sanctissimae  et  Individuae  Tri¬ 
nitatis:  Patris  et  Filii,  et  Spiritus  Sancti. 

Arnen. 

Paragraphus  I. 

Professio  Fidei  orthodoxæ. 

os  Hildebrandus  Jodocus  Dei,  et  Apo- 
stolicæ  Sedis  gratia,  Episcopus  Sedu- 
nensis,  Comes  et  Præfectus  Vallesiæ, 

S.  R.  I.  Princeps,  etc.  Una  cum  tota 
Dioecesis  nostræ  Synodo  in  Spiritu  Sancto  legi¬ 
time  congregata,  principium  a  vera,  et  ortho¬ 
doxa  Religione  facturi,  Unam,  Sanctam,  Catho¬ 
licam  et  Romanam  Fidem  a  Christo  Apostolis¬ 
que  profectam ,  ab  Ecclesia  Christi  receptam, 

explicatam,  definitam,  traditamqne  amplectimur, 
credimus  et  profitemur;  contraria  vero  et  ad¬ 
versantia  huic  veræ  Fidei  dogmata  repudiamus 
penitus ,  ac  anathematizamus.  Idem  universo 
Diœcesis  nostræ  Clero  ac  populo  injungimus, 
et  ad  solidum,  firmum  indefessumque  religionis 
et  fidei  studium,  usum  atque  exercitium,  ad 
omnimodam  in  ea  perseverantiam ,  omnes  et 
singulos  exhortamur.  Mandantes  ut  profes¬ 
sionem  fidei  ex  bulla  Pii  IV *)  quæ  incipit  : 
Injunctum  nobis  etc.  petitam  et  in  Christi  Ec¬ 
clesia  consuetam,  in  promptu  habeant  illi ,  quo¬ 
rum  interest,  eamque  ubi  usus  necessitasve 
postulaverit ,  emittant  atque  emitti  curent 
ab  iis,  quorum  res  agitur,  cujusmodi  sunt  ab 
hæresi  resipiscentes,  vel  de  illa  suspecti,  necnon 
beneficiati  beneficio  curam  animarum  habente, 
et  alii  de  quibus  C.  T.  (S.  24.  c.  12.  De 
re  form.)  Formula  professionis  Fidei  Latina, 
Germanica,  et  Gallica  inferius  post  constitu¬ 
tiones  Synodales  seorsim  reperietur. 

Paragraphus  II. 

et  Exercitia  pravæ  Religionis  interdicta.8) 

mnibus  et  singulis  cujuscunque  status  et 
conditionis  hominibus,  sub  poena  LX.  Lib. 
Maurisiensium ,  et  nostræ  indignationis,  toties 
quoties  incurrenda,  inhibemus,  ne  quis  famula¬ 
tus,  opificii,  mercaturæ,  linguae,  vel  scholæ 
literariæ  gratia ,  ullam  sectariorum  urbem, 

‘)  Cum  additamentis  Pii  PP.  IX.  In  fine  vol. 
a)  Yideat  quivis  quid  adjuncta  facere  permittant. 


Loca 

pagum,  castrumve,  ad  moram  inibi  diuturnio¬ 
rem  faciendam  adeat,  coenam  (ut  vocant)  sumat, 
Matrimonium  solemniset ,  infantes  ibi  bapti¬ 
zandos,  et  mortuos  sepeliendos  adsportet.  Pa¬ 
rochos,  Concionatores ,  et  Confessarios  gra, vis¬ 
sime  monemus ,  ut  invigilent ,  ne  Christianae 
oves  foeda  atque  haeretica  scabie  inficiendae,  re¬ 
licta  Christi  caula  ad  suilia  siliquasque  haereticas 
se  conferant,  mentem  hæresibus,  ventrem  pro¬ 
hibitis  cibis  repleant,  repletae  denique  ac  bene 
impinguatae,  alias  Christi  Domini  oves  et  agnos 
(ut  vulgo  fit)  post  suum  in  Patriam  reditum  infi¬ 
ciant,  infectasque  perdant,  juxta  illud.  (1.  Cor.  5.) 
Modicum  fermentum  totam  massam  corrumpit. 
Et  (Psal.  17.)  Cum  perverso  perverteris.  Pa¬ 
rochi  proinde,  quibus  velut  pastoribus  ea  proprie 
cura  incumbit,  et  alii  Catholicae  religionis  amato¬ 
res  et  zelatores  re  probe  et  mature  intellecta, 
nos  quantocius  commonefaciant,  ut  tanto  malo 
(quod  antehac  Patriam  Episcopatumque  nostrum 
destruxit,  ac  propemodum  perdidit)  occurrere, 
tempestiveque  mederi  possimus. 

Paragraphus  III. 

Libri  et  Imagines  contra  fidem  et  bonos  mores 

prohibitae. 

ibrorum  prohibitorum  (cujusmodi  sunt  hae¬ 
retici  vel  de  haeresi  suspecti,  superstitiosi, 
magici,  amatorii,  scurriles,  obscceni,  impuris  ima¬ 
ginibus,  emblematis,  et  id  genus  aliis  picturis 
aspersi,  famosi,  inhonesti  etc.),  iconum  quoque 
spurcarum,  Venerearum,  haeresiarcharum,  et  alia¬ 
rum  quarumcunque  contra  fidem,  ac  bonos  mores 

facientium  usum,  emptionem,  venditionem,  et 
publicam  sive  privatam  domi  retentionem  penitus 
interdicimus.  Quemvis  insuper  exhortamur,  ut 
libros  tales  et  imagines  cuivis  habenti  impune 
eripiat,1)  Censoribus  Ecclesiasticis  tradat,  ut  se¬ 
cundum  antiquissimum  Ecclesiæ  morem 
cap.  19.)  bonis  flammis  typus  corrigatur.  Pos¬ 
sessores  talium  librorum  et  imaginum  prohibi¬ 
tarum,  si  prius  amice  ad  ea  promenda  moniti 
non  acquieverint,  sed  se  potius  rebelles  et  per¬ 
vicaces  exhibuerint,  eos  poeuis  Ecclesiasticis  co¬ 
ercebimus;  incorrigibiles  adhibito  Pastorali  Pedo, 
Regaliæque  autoritate,  emendabimus. 

Paragraphus  IY. 

Superstitiones  et  Magia  tollenda. 

uperstitionem  quamcumque,  et  Magiam,  ut- 
pote  vero  Dei  cultui  diametraliter  opposi¬ 
tam,  severissime  inhibemus,  pastoresque  anima¬ 
rum  gravissime  monemus,  ut  pro  concione  in 
illa  crebro 2)  invehantur  ;  mala  cum  spiritualia, 
tum  temporalia  inde  emergentia  populo  propo¬ 
nant,  exaggerent,  et  explicent:  in  superstitiosos 
(si  quos  deprehenderint)  et  vero  fatidicas,  divi¬ 
natrices,  febrium  et  aliorum  morborum  signatri- 
ces,  ut  vocant,  mulierculas  graviter  animadver¬ 
tant,  invocato  etiam,  si  opus  sit,  vel  nostro 
auxilio,  nisi  lenioribus,  et  facilioribus  se  mediis 
submittant,  et  resipiscant. 


1)  Non  ubique  licet. 

2)  Id  vix  unquam  expedit. 


Caput  II. 

CAPUT  IL 

De  Personis  Ecclesiasticis. 

Paragraphes 

1 .  Prælati ,  Dignitates ,  et  Canonici  Cathe- 
dralis  Ecclesiæ  Sedunensis. 

2.  Vicarii  rurales. 

3.  Curati  seu  Parochi. 

4.  Vicarii  parochiales. 

5.  Sacellani. 

6.  Rectores  Altarium. 

7.  Clerici  inferioris  ordinis. 

8.  Clerici  peregrini. 

9.  Religiosi. 

10.  Procuratores  templorum. 

Paragraphe  I. 

Prælati,  Dignitates,  et  Canonici  Cathedralis 
Ecclesiæ  Sedunensis. 

igno  plane  et  competente  titulo,  Prælatos 
Ecclesiæ  Christus  affecit  :  ( Matth .  5.)  Vos 
lux  mundi.  Non  potest  Civitas  abscondi 
supra  montem  posita :  neque  accendunt  lucer¬ 
nam ,  et  ponunt  eam  sub  modio,  sed  super 
candelabrum,  ut  luceat  omnibus ,  qui  in  domo 
sunt  etc.  Ideo  lux  mundi  dicuntur,  ut  Eccle¬ 
siæ,  cui  post  Episcopos  dignitate  et  auctoritate 
præsunt,  virtute  et  pietate  praefulgeant.  Ideo 
super  candelabrum  Ecclesiæ  positi  sunt,  ut  lu¬ 
ceant  omnibus  qui  in  domo  Dei  sunt.  Ideo  ut 
Civitas  supra  montem  collocati  sunt,  ut  sicut 


estis 

dignitate  praecellunt,  ita  etiam  verbo  et  exemplo 
praeeant  et  excellant  in  reformanda,  retinenda, 
et  conservanda  Ecclesiastica  disciplina;  in  pro¬ 
movendo  Dei  cultu  atque  juvando  ac  manu- 
tenendo  omni  opera,  consilio,  favore,  amore,  offi¬ 
cio,  et  obsequio  suo  Episcopali.  Quocirca  invi¬ 
gilent  diligenter  Dignitates  et  Canonici,  ut  juxta 
statuta  canonica  in  Domino  vivatur,  disciplina 
debita  servetur,  cultus  divinus  rite  peragatur, 
Episcopus  cum  Episcopatu  foveatur,  juvetur,  in 
suo  esse  conservetur,  atque  pristino  nitori  resti¬ 
tuatur.  Et  quia  homines  sumus,  nihilque  humani 
a  nobis  alienum  putamus,  dent  sedulam  Praelati 
operam ,  ut  delinquentes  mature  emendentur  : 
ita  tamen  ut  plus  juris  sibi,  et  auctoritatis  in 
puniendo  non  assumant,  quam  legitime  compe¬ 
tat.  Meminerit  venerabile  Capitulum  visitari  juxta 
Sanctiones  canonicas  potissimum  Cone .  Trid. 
( Sess .  6.  cap.  4.  de  reformatione  ;  et  Sess.  25. 
cap.  6.  de  reformat J,  corrigi  se,  et  emendari  etiam 
Apostolica  auctoritate  toties,  quoties  opus  fuerit 
ab  Episcopo  suo  posse.  Cæteris  autem  in  rebus, 
Capituli  Jurisdictionem  et  potestatem,  quæ  eis 
competit,  cum  bonorum  administratione,  salvam 
et  intactam  omnino  juxta  idem  Cone.  Trident, 
relinquimus:  sicut  et  laudabiles  consuetudines 
usu  ipso  receptas  et  a  nostris  Praedecessoribus 
pie  approbatas  adhuc  in  praesentiarum  appro¬ 
bamus  et  confirmamus.  Omnem  moveant  lapi¬ 
dem,  ut  Jura  omnia,  ut  instrumenta,  ut  Juris¬ 
dictiones,  ut  fundi  etc.,  sarta  tecta  conserventur, 
amissa  recuperentur;  videant  diligenter,  ut  jura 
Episcopalia  et  id  genus  alia^ad  Episcopatum 

pertinentia  non  amittantur,  et  amissa  restitu¬ 
antur.  Maxime  vero  attendat,  ut  morituro  Epi¬ 
scopo,  bono  numero  adsint  Canonici,  animam 
Deo  commendent ,  claves  ad  Jura  episcopalia 
quamprimum  ab  œconomo  et  Camerariis  exigant, 
diligenter  asservent,  necnon  ex  Dignitatibus  duo 
in  arce  Episcopali,  toto  vacantis  Sedis  tempore, 
diu  noctuque  permaneant,1)  ac  rem  ita  gerant, 
ut  Successor  Episcopus  plena  auctoritate,  plenis 
juribus,  possessionem  plenissimam  quiete  et  pa¬ 
cifice  capere  possit.  Alia  Canonicis  et  Clericis 
communia  videri  suis  quæque  locis,  capitibus, 
et  paragraphis  infrascriptis  poterunt,  potissimum 
capite  sequenti  de  vita  et  honestate  Clericorum. 

Paragraphus  II. 

Vicarii  ru  ral  e  s. 

ultum  situm  est  in  officio  Vicariorum  Ru¬ 
ralium,  ut  Episcopus  variis  distentus  nego¬ 
tiis,  per  eos  nonnihil  sublevetur,  Clerus  po¬ 
pulusque  supra  et  infra  Morgiam  in  officio  con¬ 
tineatur,’  cultus  divinus  augeatur,  virtus  exco¬ 
latur,  vitia  tollantur.  Novem2)  proinde  per  Nos, 
vel  Nostrum  Vicarium  Generalem  in  Spirituali¬ 
bus  et  Temporalibus  omnino  Vicarii  Rurales 
eligantur  probatæ  vitæ,  et  eruditionis,  rnagnæ- 
que  experientiae  viri.  Electi  se  quamprimum 
nobis  sistent,  pro  facienda  fidei  professione,  pro 


*)  Nisi  exceptio  a  V.  Capitulo  facienda  opportunior 
videatur. 

’)  Hodie  sunt  omnino  undecim. 


8 


Constitutionum  Synod. 


præstando  obedientiæ  et  fidelitatis  Juramento, 
ac  denique  pro  accipienda  Yicariatus  Ruralis 
confirmatione,  sine  qua  nemini  fungi  officio  tali' 
permittimus.  Officium  ejusmodi  Vicariorum  erit 
quotannis1)  semel  Capitulum  cum  confratribus 
celebrare;  illis  Constitutiones  Synodales  præ- 
legere  ;  ortas  subinde  in  eis  intelligendis,  vel  ad 
praxim  redigendis  difficultates  explicare;  grava¬ 
minibus  cum  Ecclesiasticorum,  tum  Laicorum 
occurrere,  consulere,  sublevare;  in  vitam,  mores, 
doctrinam  et  munus  Cleri,  populique  inquirere; 
Ecclesias,  Sacram  supellectilem,  prædia  visitare  ; 
in  census  beneficiorum,  decimasque  inquirere; 
Hospitalia,  ac  eorum  Jura  et  proventus  diligenter 
inspicere;  Clericorum  ædes  et  familias  studiose 
lustrare;  defectus  et  excessus  minores  corrigere  ; 
majores  vero,  cujusmodi  sunt  scandala,  hæreses, 
lectio  vel  retentio  librorum  prohibitorum,  ad 
Nos  referre.  Omnes  suæ  Jurisdictionis  Ecclesias 
annis  singulis  obibunt,2)  quid  cuivis  loco  desit 
annotabunt,  minora  reformabunt,  majora  nobis 
commendabunt;  quid  denique  in  annua  visita¬ 
tione  fecerint,  quid  notaverint,  quid  improbaverint, 
approbaverintve ,  quid  emendaverint,  vel  emen¬ 
dandum  duxerint,  id  omne  scripto  clare,  perspi¬ 
cue,  succincte,  atque  sincere  comprehensum  Nobis 
actutum  repræsentabunt:  In  négligentes  graviter 
animadvertemus.  Charitas  exigit  ut  Confratres 


')  Capituli  celebratio  sicut  et  publica  constitutionum 
lectio  jam  vix  possibilis. 

a)  Ex  recentiori  ordinatione,  nonnisi  alternis  annis 
fieri  jubetur. 


Caput  II. 

tamquam  membra  de  membro  mutuo  se  foveant 
in  Christo,  mutuo  amplectantur,  sibique  opitu¬ 
lentur;  cujus  rei  specimina  crebriora  dabunt,  ut 
sit  Ecclesiasticorum  cor  unum  et  anima  una, 
sicut  est  omnium  Sponsa  una  Christi  Ecclesia. 
Anteibit  omnibus  exemplo  quivis  Vicarius  in 
districtu  suo,  maxime  cum  aliquem  ex  Confra- 
tribus  suis  morbo  laborantem  intellexerit,  ut 
eum  invisat,  soletur,  ei  necessaria  cum  spiritu¬ 
alia,  tum  temporalia  subministret;  ut  omnes  in- 
telligant  Ecclesiam  Dei  Ministris  suis  novercam 
non  esse,  sed  matrem;  charitatemque  in  Eccle¬ 
siasticis  ad  se  mutuo  fovendos,  ac  juvandos  us¬ 
que  ad  extremum  vitæ  spiritum,  vulgarem  non 
esse.  Ita  fiet  ut  Clerus,  et  populus  ubique  loco¬ 
rum  non  parum  ædificetur,  et  Ecclesia  Dei  miris 
laudibus  extollatur.  Vicariorum  denique  erit 
Nos,  vel  Fiscum  Nostrum  quantocius  certiorem 
facere  de  morte  defuncti  Curati.  Ante  omnia 
meminerint  Justorum  defuncto  persolvendorum, 
ut  nihil  desideretur,  advocatis  aliunde  aliquot  ex 
confratribus  Sacerdotibus.  Quod  si  tam  curta 
defuncti  supellex  esset,  ut  sumptibus  funebribus 
par  non  foret,  reliquum  ex  fabrica  Ecclesiæ, 
cui  deservivit,  sumatur,  vel  aliunde  (si  fabrica 
ipsa  laboret)  accipiatur.  De  successore  idoneo 
quamprimum  provideatur,  ne  viduata  diu  maneat 
Ecclesia.  Interea  temporis  Vicarius  ruralis,  vel 
ipse,  vel  per  alium  viduatae  inserviat  Ecclesiæ, 
percipiendo  et  gaudendo  pro  rata  ejus  temporis 
beneficii  fructibus,  donec  alius  eligatur  et  cano¬ 
nice  instituatur. 

Paragraphus  III. 

Curati  seu  Parochi. 

arocliorum  seu  Curatorum  munus  quantum 
sit,  vel  ex  eo  patet,  quod  tanquam  legi¬ 
timi  Pastores  pascere  suas  oves,  et  pro  illis  mori 
(ubi  opus  fuerit)  debeant,  ut  docet  Christus, 
( Joan.  10 .)  Cum  ergo  pascere  verbo,  et  exemplo 
gregem  Christi  teneantur,  facile  est  videre,  quanta 
in  eis  virtus,  quanta  scientia,  quanta  dexteritas 
et  experientia,  quanta  denique  in  omnibus  pru¬ 
dentia  requiratur,  ne  cum  aedificare  putant,  de¬ 
struant  potius.  Eam  ob  rem  posthac  studiose 
cavebitur,  ne  quisquam  ad  ullam,  quantumvis 
exiguam,  animarum  Curam  admittatur,  qui  non 
minimum  Rhetoricam  absolverit,  Casus  conscien¬ 
tiae  et  fidei  Controversias  per  biennium  cum 
fructu  audiverit,  cantum  Choralem  didicerit1) 
allatis  et  ostensis  hac  de  re  luculentis  testimo¬ 
niis.  Videant  porro  diligenter,  ut  per  ostium 
in  ovile  ovium  intrent,  et  non  aliunde  tanquam 
fures  et  latrones  ascendant,  (Joan.  10.)  Caveant 
a  simonia,  dolo,  fraude,  deceptione,  ne  post- 
modum  (ut  fit)  oves  ab  hujusmodi  fugiant,  et 
vocem  eorum  non  audiant,  uti  praedixit  Christus, 
(Citato  cap.  10.  Joan.)  Adepti  bono  jure  et  non 
simoniace  vel  fraudulenter  beneficia  parochialia, 
iis  se  ante  nostram  approbationem  nequaquam 
immisceant,  sed  quamprimum  Sedunum  veniant,2) 
se  legitimo  et  ad  Curam  animarum  facienti  exa- 


*)  Verbo:  omnibus  seminarii  praescriptionibus  satis¬ 
fecerit. 

2)  Serventur  consuetudines  hodiernae. 

mini  subjiciant,  ut  vel  ad  illa  beneficia  admini¬ 
stranda,  et  animas  curandas  admittantur,  vel  ab 
illis  repellantur.  Idque  toties  quoties  de  nova 
parochia  provisi  fuerint.  Ejusmodi  examen  sus¬ 
tinebunt,  et  omnes  parochorum  Vicarii;  ne,  ut 
solet,  quod  Parochi  aedificant,  Vicarii  destruant. 
Ubi  ergo  ad  parochiale  officium  admissi  fuerint, 
caveant  ne  se  potius  quam  oves  quaerant,  suis¬ 
que  studendo  privatim  commodis,  salutem  ovium 
negligant.  Ante  omnia  notas  et  bene  exploratas 
habeant  sibi  commissas  oves,  cui  rei  inservient 
Baptismi ,  Confirmationis ,  Matrimoniorum  con¬ 
tractorum,  Defunctorum  denique  catalogi,  in 
quibus  nomina,  cognomina,  et  patria  (si  sint 
exteri)  cum  diei,  mensis  et  anni  accurata  anno¬ 
tatione  describentur,  ut  omnia  probe  legi  ab 
ipsis  et  successoribus  queant.  Ita  fiet  ut  tricæ 
quam  plurimæ  circa  Matrimoniorum  et  Sacrorum 
Ordinum  susceptionem  oriri  solita  vitentur,  du¬ 
bia,  difficultatesque  solvantur,  impedimenta  com¬ 
perta  habeantur,  postremo  infinita  mala,  quæ 
ex  talium  rerum  ignorantia  emergere  solent 
arceantur.  Missas ,  divinaque  officia ,  magna 
cum  animorum  puritate  ac  devotione,  peragant; 
Sacramenta  pari  munditie  administrent;  prævia 
(ubi  Confessariorum  copia  fuerit)  confessione 
vel  minimum  contritione,  cum  proposito  prima 
quaque  occasione  confitendi.  [Juxta  ea ,  quæ  habet 
Concit.  Trident.  Sess.  13.  cap.  7.)  Ægrotos  ul¬ 
tro,  etiam  non  vocati,  invisant,  recreent,  exhor- 
tentur,  Sacramentisque  reficiant.  Verbum  Dei 
Dominicis,  festivisque  diebus  populo  proponant, 
luculenter  explicent,  non  altis  et  ultra  captum 

2  * 

auditorum  conceptibus  et  discursibus  terentes 
tempus,  et  jactantiöe,  vanæque  gloriolæ  potius 
quam  animarum  saluti  et  utilitati  studentes. 
Sint  in  catechizandis  suo  loco  et  tempore  rudi¬ 
bus  et  imperitis  assidui;  cum  ordinarie  major  ex 
catecbismo,  quam  concionibus  fructus  hauriatur. 

Festos  dies,  supplicationes,  jejunia,  anniver¬ 
saria,  contractus  matrimoniales  distincte  promul¬ 
gent;  nullas  vero  citationes  vel  litteras,  nisi  de 
nostra  vel  Vicarii  Generalis,  aut  nostri  Officialis 
auctoritate  et  titulis,  sigillisque  nostris  expressis¬ 
sime  munitas,  ad  proclamandum  vel  annuntiandum 
suscipiant.  Jura  parochialia,  Titulos,  Recogni¬ 
tiones  perlustrent,  et  ubi  opus  fuerit,  renovari 
curent,  ne  vetustate  atterantur.  Bona  Ecclesi¬ 
astica,  decimas,  census,  prædia,  et  id  genus  alia 
ad  Ecclesias  suas  pertinentia  pro  virili  defendant, 
invocato  hac  in  re,  si  videatur,  nostro  auxilio. 
Caveant  insuper,  ne  per  incuriam  eadem  immi¬ 
nuantur,  obscurentur,  amittantur;  ne  oppigno- 
rentur,  ne  debitis  graventur,  ne  diutius  locentur; 
ne  fundi,  census,  decimæ  et  alii  proventus  ven¬ 
dantur,  vel  ullo  modo  sine  nostra  expressa  licen¬ 
tia  alienentur.  Domum  parochialem  curent  mun¬ 
dam,  sartam,  tectam  ;  idem  de  horreo,  penu,  sta¬ 
bulo  etc.  Ecclesias  suas  mundas,  et  nitidas  con¬ 
servent,  fenestras,  parietes  a  pulveribus  et  ara¬ 
nearum  telis  sæpius  purgent,  et  pavimentum 
a  sordibus.  Paramenta  Sacerdotum  et  Altarium 
rite  componantur,  laventur,  mundentur,  refici¬ 
antur.  Reliqua  supellex  sacra,  et  utensilia  pari 
modo  curentur.  Vicarios  suos  et  alios  Ecclesi¬ 
asticos  ministros  ita  tractent,  ut  nulla  sit  de 

habitatione,  victu  et  amictu  justa  querela;  nimiis 
laboribus,  et  inusitatis  in  Ecclesia  oneribus  non 
graventur,  non  vexentur,  nec  a  domesticis  vexari 
sinantur:  uno  verbo  ita  amice,  benevole  et  hu¬ 
maniter  tractentur ,  ut  differentia  inter  alios 
domesticos,  et  ipsos  tanquam  Christi  et  Eccle- 
siæ  legitimos  ministros  habeantur.  Tempore 
pestis  vel  similis  periculi,  oves  suas  ne  deserant, 
vitam  potius  pro  illis  ponant.  In  desertores 
ovium  ceu  mercenarios  graviter  animadvertetur. 

Paragraphus  IY. 

Vicarii  Parochiales. 

Hicarios  seu  cooperatores  in  divinis  nemo 

_  parochorum  assumat,  vel  eorum  opera  in 

Sacramentorum  administration  e  utatur,  nisi  prius 
a  Nobis  sint  legitime  approbati.  Norint  Vicarii 
se  iisdem  in  animarum  cura  administranda  sub¬ 
jacere  oneribus,  quibus  ipsi  Parochi,  cum  vices 
eorum  gerant  :  proinde  eadem  ab  ipsis ,  quæ 
a  parochis  superiore  paragrapho,  requiri.  Nec 
Vicarius,  nec  Parochus  ullus  alienis  parochianis,1  ) 
sine  propriorum  parochorum  licentia,  extra  casum 
necessitatis,  Sacramenta  ullo  modo  dispensent, 
idque  sub  poena  arbitraria.  Vicarii  parochis 
suis  exacte  pareant,  potissimum  circa  usum  et 
administrationem  Sacramentorum,  ut  non  omnia 
pro  arbitratu  suo,  sed  prout  ipsis  a  parochis 
praescriptum  injunctumque  fuerit,  prompte  ex¬ 
pediant. 


')  In  alienis  ecclesiis. 

Paragraphus  Y. 

Sacellani. 

acellani  sciant  se  a  Patronis  solis  institui 
ad  talia  beneficia  sine  gravi  Ecclesiæ  prae¬ 
judicio  non  posse;  proinde  videant  quid  agant 
non  tantum  ipsi,  sed  etiam  Patroni.  Sacellanis, 
ut  sic,  nulla  conceditur  potestas  administrandi 
Sacramenta,  sed  tantum  Missas  legendi,  et  horas 
canonicas  recitandi.  Caveant  Sacellani  ne  quic- 
quam  derogari  juribus  Sacelli  sinant,  potissimum 
in  oblationibus,  quas  sibi  Laici  vel  patroni,  vel 
procuratores  ipsi  reservare  nonnunquam  solent 
pro  fabrica,  ut  ajunt,  dando  duos  vel  tres  ex 
tota  oblatione  grossos  ei  qui  celebravit.  Intole¬ 
rabile  prorsus  est,  ut  oblata  in  altari  a  laicis 
accipiantur  et  in  alium  usum  convertantur. 

Paragraphus  YI. 

Rectores  Altarium. 

ectores  altarium  pleraque  communia  cum 
Capellanis  habent.  Attendant  diligenter, 
ut  fundationibus  fiat  satis,  qua  celebrando,  qua 
Horas  canonicas  recitando.  Altaria  sua  cum 
paramentis  et  ornatu  integra,  incorrupta,  munda¬ 
que  conservent.  Quod  reliquum  est  temporis, 
id  utiliter  cum  aliis  Clericis  in  cultu  divino 
terant,  ne  otio  tepescentes  in  vitia  prolabantur. 
Prælatis  et  Superioribus  suis  morem  gerant, 
illos  debite  observent,  bene  monentibus  non 
obstrepant ,  sed  correctionem  paternam  æquo 
animo  suscipiant. 

Paragraphus  VII. 

Clerici  inferioris  ordinis. 

lerici  inferiores,  cujuscunque  gradus,  sive 
sacris,  sive  minoribus  dumtaxat  ordinibus 
initiati  sint,  choro  assidue,  tempestive,  decenter 
et  modeste  intersint;  Horas  canonicas  rite  per¬ 
solvant,  non  sincopando,  ut  vocant,  integraque 
verba  absorbendo,  non  præcipitando,  sed  integre 
et  devote  singula  inter  psallendum,  cantandum- 
que  efferendo.  Dum  divina  decantantur  officia 
rudiores  doctioribus  cedant,  non  nimium  attol¬ 
lendo  vocem,  nec  nimium  accelerando,  potis¬ 
simum  cum  nonnulla  communia  canuntur,  qualia 
sunt  votiva  etc. 


Paragraphus  VIII. 
Clerici  peregrini. 


Sacerdotes,  vel  apostatæ  Religiosi,  vel  profugi, 
vel  infames ,  vel  aliquo  canonico  impedimento 
irretiti. 

Nemo  ergo,  Sacerdotem  extraneum  ')  ad  cele¬ 
brandum  ,  ad  praedicandum,  ad  administranda 
Sacramenta,  nisi  de  expresso  mandato  nostro, 
vel  Vicarii  Generalis  facultate  admittat;  idque 
sub  gravissima  indignationis  nostrae  poena.  Quod 
si  vi  in  Ecclesiastica  munia  se  ingerere  atten¬ 
taverit,  id  quamprimum  Fiscali  nostro,  vel  Nobis 
innotescat ,  ut  dignis  arcere  poenis  ejusmodi 


1 


lericis  peregrinis  diligentissime  attendatur, 
cum  multi  ex  illis  sint  subreptitii,  vel  non 


‘)  Ignotum  vel  testimonialibus  litteris  destitutum. 

opportune  valeamus.  Qui  vero  sint  admittendi, 
nostrum  erit  dijudicare,  ut  approbati  et  admissi 
authenticas  a  nobis  litteras  repraesentare  per 
totam  Diœcesim  nostram  queant. 

Paragraphus  IX. 

Religiosi. 

eligiosi  cum  alios  ad  virtutem  pertrahere 
suo  exemplo  debeant,  plurimum  refert,  ut 
tales  in  Religiosis  domibus  eligantur  superiores, 
qui  spiritualibus  et  temporalibus  rebus  non  sine 
singulari  emolumento  praefici  possint.  Proinde 
volumus  ut  tales  eligantur,  qui  nec  luxus,  nec 
prodigalitatis ,  nec  avaritiae ,  nec  incontinentiae, 
nec  infamiae  vitio  laborent;  sed  viri  boni,  pietate 
et  probitate  conspicui,  viri  graves  et  judicio  ma¬ 
turi,  viri  singulari  rerum  bene  gerendarum  pru¬ 
dentia  praediti;  tales  denique,  qui  vere  Patres 
spirituales,  non  Domini,  esse  et  haberi  velint, 
suosque  Religiosos  non  ut  servos,  sed  ut  filios 
habere,  fovere,  amare,  tractare  soleant.  Ita 
enim  fiet,  ut  amor,  reverentia,  et  observantia 
inter  ipsos  floreat,  sine  quibus  status  Religiosus 
subsistere  non  potest.  Videant  in  Domino  Su¬ 
periores,  ut  tria  religiosa  Vota,  Paupertatis, 
Castitatis,  et  Obedientiae  stricte  observentur, 
velut  tres  columnae  firmissimae,  quibus  Religio¬ 
sum  aedificium  fulcitur,  et  vel  una  ex  his  defi¬ 
ciente,  corruit.  Paupertas  ita  servetur,  ut  nemo 
apud  se,  vel  alium  pecuniam,  vel  id  genus  alia 
habeat.  Nemo  fundos,  vineas,  prata,  agros  etc. 
tanquam  suos  habeat,  colat,  fructusque  tanquam 

suos  colligat,  sed  omnia  in  usum  communem 
convertantur:  hæc  enim  Religiosae  paupertati  di¬ 
recte  sunt  contraria ,  religiosarumque  famili¬ 
arum  pestis.  Quocirca  Superiores  invigilent,  ut 
duo  illa  Meum  et  Tuum  practice  ex  aedibus 
Religiosorum  relegentur;  omnia  sint  communia, 
mensa  una,  cui  ordinarie  Superiores  intersint, 
et  attendant  ut  debita  temperantia,  modestiaque 
servetur;  semper  aliquid  spirituale  ex  bonis,  pro¬ 
batisque  auctoribus  legatur;  ut  sicut  corpus,  ita 
etiam  anima  suo  pabulo  reficiatur.  Una  omnium 
sub  eodem  tecto  sit  habitatio,  dormitorium  unum 
cum  sua *)  cuique  Religioso  cella  seu  cubiculo, 
et  lecto.  Nemo  quicquam  clausum  sine  Supe¬ 
rioris  facultate  habeat,  paratusque  sit  quilibet 
promere,  ostendere,  et  dare  Superiori  quoties- 
cunque  id  requisitum  fuerit,  ut  de  eo  ad  volun¬ 
tatem  ipsius  disponatur.  Dent  operam  Superi¬ 
ores,  ut  victus  et  vestitus,  ut  cætera  Religiosæ 
vitæ  necessaria,  prompte  et  religiose,  non  sor¬ 
dide  ,  ac  tenaciter  singulis  subministrentur  ex 
communibus  domorum  religiosarum  facultatibus, 
dum  valent  vel  ægroti  sunt  Religiosi,  ne  justam 
querendi  occasionem  arripiant,  et  quod  pejus  est, 
ad  pristinam,  contra  votum  paupertatis,  licen¬ 
tiam  redeant. 

Castitatis  voto  ut  fiat  satis,  fæminôe  omnes 
a  locis  conventualibus  excludantur:  extra  septa 
locorum  talium  accessum  habere  poterunt,  ita 
tamen  ut  ubique  honestatis  ratio  habeatur,  et 
scandali  periculum,  vel  occasio  excludatur.  Viro- 


')  Suas  quisque  Ordo  servet  regulas. 

rum  opera  in  subeundis  Monasteriorum  laboribus 
potius  utantur,  quam  mulierum,  ne  familiaritas 
etiam  extra  septa  suspicionem  aliquam,  et  scan¬ 
dalum  pariat.  Peregrinæ  insuper  mulierculæ, 
et  puellae,  quæ  fortassis  vel  eleemosynae,  vel 
voti,  et  peregrinationis  causa  ad  templa  Reli¬ 
giosorum  convolant,  intra  domum  nullo  modo 
admittantur,  quocunque  paupertatis,  necessitatis, 
et  honestatis  prætextu,  cum  occurri  talibus  aliter, 
et  citra  ullam  suspicionem  possit  a  bonis,  pro¬ 
batae  vitae,  et  regularum  observantissimis  Religi¬ 
osis:  in  quorum  Monasteriis,  aut  Domibus  omnes 
quoque  compotationes,  utpote  Castitati  maxime 
contrariae,  studiose  caveantur. 

Obedientiæ  votum  quam  exacte  sit  servan¬ 
dum,  norunt  omnes,  ut  sine  quo  nullum  regimen 
constare  potest.  Nobis  ergo  Successoribusque 
nostris  tanquam  Episcopis  Dicecesanis  debitam 
reverentiam ,  et  obedientiam  in  iis  praestent, 
quæ  jure  Canonico,  et  Cone.  Trident,  passim 
complectuntur.  Omnes  Praepositis,  seu  Superi¬ 
oribus  suis  obediant,  illisque,  ut  monet  Apost. 
C Hebreor .  13))  subjaceant,  ne  invitis  olim  auri¬ 
bus  illud  audiant.  (Roman.  13.)  Qui  resistit 
potestati,  Dei  ordinationi  resistit.  Et  alibi  : 
(1  Reg.  3.)  Non  te  abjecerunt ,  sed  me,  ne 
regnem  super  eos,  juxta  omnia  opera  sua ,  quæ 
fecerunt  a  die,  qua  eduxi  eos  de  Ægypto  (Mundo 
in  Religionem)  usque  ad  diem  hanc  :  Sicut  dereli¬ 
querunt  me,  et  servierunt  diis  alienis  (Satanae, 
carni,  et  propriae  voluntati)  sic  faciunt  etiam 
tibi  etc.  Quocirca  rebelles,  et  inobedientes  ita 
corrigantur,  ut  aliis  exemplo  sint.  Nemo  sine 

expressa ,  vel  implicita  facultate  pedem  domo 
efferat;  multo  minus  rus,  vel  ad  compita,  vel 
aedes  exterorum  se  conferat.  Et  ne  religiosae 
disciplinae  nervus  paulatim  remittatur,  atque 
adeo  sancta  obedientia  sensim  violetur,  atque 
pessumdetur,  si  Religiosis  subinde  querulosis 
aditus  ad  amicos,  et  consanguineos  exteros  non 
praecludatur,  monemus,  et  exhortamur  serio  Prae¬ 
latos,  et  Superiores  omnes,  ut  ejusmodi  queru¬ 
losis  hominibus  omnem  potestatem  praescindant 
adeundi,  tractandi,  et  conquerendi  apud  exteros, 
sive  consanguineos ,  sive  alios.  Quod  si  vi ,  vel 
dolose  erumpant,  graviter  pro  meritis  excipi¬ 
antur,  nec  ulla  excusatio  acceptetur;  nec  que¬ 
rulosa,  et  expostulatura  parentela,  amicorum 
necessariorumve  caterva  admittatur,  ut  qui  nihil 
juris  in  querulosum  amplius  habent  Religiosum, 
multo  minus  in  ipsius  Superiorem.  Nonnullis 
Religiosis  arcta  nimis  videntur  claustra:  eam  ob 
rem  nullum  non  movent  lapidem,  ut  ad  aliqua 
beneficia  promoveantur,  quo  tantillum  respira¬ 
tionis  habere  foris  possint;  dum  eunt,  redeuntque, 
atque  adeo  horas,  dies,  menses,  et  annos  in¬ 
sumere,  quod  quidem  parvum  erga  regulam,  et 
institutum  religiosum  redolet  affectum,  et  ani¬ 
mum.  Satius  ergo  est  secularibus  Ecclesiasticis 
beneficia  dari,  ut  qui  melins,  cautius,  et  citra 
scandalum  deservire  possunt  ;  Religiosis  vero 
solitariam  in  Monasterio  vitam  agere,  Deo  per 
contemplationem,  orationem,  et  omne  genus  vir¬ 
tutum  vacare,  choro  interesse,  Ordini  suo,  in¬ 
stitutoque  satisfacere,  Christum  sequi;  et  sinere, 
ut  mortui  sepeliant  mortuos  suos.  (Luc.  9.) 

Ne  otium,  malorum  omnium  origo,  ullum  in 
religiosa  domo  locum  habeat,  ita  rem  familiarem 
administrabunt  Superiores,  ut  commodam  ex 
superfluis  nummis  bibliothecam  comparent;  quot¬ 
annis  augeant  paucis,  sed  bonis,  et  probatis 
authoribus,  Religiosos  hoc  pacto  ad  privata  in 
cellis  studia  pelliciant. 

Magni  refert  ad  reformandam  stabiliendamque 
religiosam  disciplinam,  ut  bonus,  prudens,  pro¬ 
bus,  et  maturus  habeatur,  qui  Novitiis  præsit; 
eosque  bene  instituat,  cum  sint  novellæ  planta¬ 
tiones,  horti  conclusi,  quæ  fructum  suum  dabunt 
in  tempore  suo. 

Multum  etiam  interest,  habere  ex  doctioribus 
Patribus  aliquem  exhortatorem  domesticum,  qui 
subinde  ad  reliquos  sermones,  seu  exhortationes 
spirituales  habeat;  regulas,  institutumque  ex¬ 
plicet;  et  ad  eas  observandas,  animos  accendat, 
et  foveat.  Id  genus  mediorum  est  saluberrimum, 
olim,  nostraque  tempestate  apud  omnes  Religi¬ 
osos  usitatissimum. 

Superiores  in  gravioribus  rebus  Institutum, 
domusque  administrationem  spectantibus  atten¬ 
tent  nihil  sine  praevio  suorum  Religiosorum  con¬ 
silio,  cum  plus  videant  oculi,  quam  oculus. 
Alienent  nihil  sine  nostra  vel  aliorum  suorum 
Superiorum  licentia.  Caveant  ne  se,  vel  amicos, 
et  propinquos  suos  ex  bonis,  et  fructibus  Religi¬ 
osis  locupletent  :  nihil  tanquam  suum  (cum  sint 
administratores  tantum,  et  non  Domini  talium 
bonorum)  et  sibi  proprium  vindicent,  possideant, 
vel  aliis  possidendum  relinquant.  Si  quæ  a 
Praedecessoribus  alienata ,  vel  oppignerata  ali- 

quando  fuissent,  dent  operam,  ut  quamprimum 
redimantur,  invocata  (uti  etiam  aliis  in  rebus, 
et  causis)  nostro  Episcopali  auxilio. 


Paragraphus  X. 

Procuratores  templorum. 

rocuratores *)  templorum  inter  Ecclesiasticas 
personas  retulimus  non  ratione  subjecti, 
sed  objecti  tantum,  quod  est  Ecclesiasticum. 
Eorum  enim  munus  est,  ut  Ecclesias,  ejusque 
ministris  adsint  consilio,  et  auxilio,  non  semper 
expectando  dum  ab  Ecclesiasticis  moneantur, 
sed  omnem  potius  (si  digne,  et  laudabiliter  of¬ 
ficio  fungi  velint)  admonitionem  praeveniendo. 
Procurabunt  ergo  quæ  sunt  Ecclesiis  necessaria 
ad  peragendum  divinum  cultum,  ut  sunt  lumi- 
naria,  paramenta,  ornatus,  utensilia.  Curabunt 
cum  Parochis,  Sacellanis,  et  Altaristis,  jura, 
titulosque  Ecclesiasticos,  Census,  Decimas,  et  id 
genus  alia.  Domos  Ecclesiasticas,  ut  sunt  tem¬ 
pla,  campanilia  cum  suis  pertinentiis,  ut  vocant, 
Ccemiteria^ Ossuaria,  Domus  Curæ,  Vicarii,  Sa- 
cellani,  Altaristæ  non  negligant;  nec  prædia 
quæcunque  Ecclesiastica,  qualia  sunt  prata,  vi- 
neæ,  agri,  horti;  et  si  quæ  in  istis  oriantur 
difficultates,  si  quæ  gravamina,  et  incommoda, 
ea  ubi  probe  perspexerint,  et  cum  Ecclesiasticis 
personis  contulerint,  cum  eorumdem  consilio, 
approbatione,  et  consensu,  populo  gnaviter,  fide¬ 
liter,  et  constanter  proponent,  imperterrite  cau- 

')  Videat  Parochus  quæ  ad  Procuratorem,  quæ  ad 
Fabricam  pertineant. 

sam  Episcopi  propugnantes.  Procuratorum  præ- 
terea  est  populum  Dominicis,  festisque  diebus 
ex  ccemiteriis,  triviis,  et  hospitiis  in  templum 
compellere:  iisdem  diebus  pagos,  possessiones, 
et  silvas  obire,  et  si  qui  laborent,  circumspicere, 
punire,  vel  ad  Fiscalem  nostrum,  ut  multentur 
deferre.  Videant  etiam  diligenter,  ut  populus 
tempestive  adsit  pro  instituendis  post  Pascha 
solitis  processionibus  ;  absentes  pro  more  notent, 
multent,  pecuniam  in  Ecclesiae  fabricam  referant. 
De  fabrica  Ecclesiae  dicetur  sigillatim  inferius. 


CAPUT  III. 

De  statu,  vita,  et  honestate  clericorum. 

Paragraphus 

1.  Status  Clericalis  in  genere. 

2.  Tonsura. 

3.  Vestitus. 

4.  Victus. 

5.  Cohabitatio. 

6.  Conversatio. 

7.  Exercitium. 

8.  Libri. 

9.  Residentia. 

10.  Privilegia  Clericorum. 


Paragraphus  I. 

Status  Clericalis  in  genere. 

um  Clericus  in  sortem  Domini  sit  vocatus, 
aequum  est,  ut  vita,  moresque  tali  statui 
conveniant;  ut  quia  sanctior,  excellentiorque  est, 


Caput  III. 


23 


vita  quoque  probior  existât.  Sic  Luceat  lux  ve¬ 
stra  coram  hominibus ,  ut  videant  opera  vestra 
bona ,  et  gloi'ificent  Patrem  vestrum,  qui  in  coelis 
est.  ( Matth .  5.)  Mores  proinde,  vitamque  ita 
componant  Clerici,  ut  babitus,  cultusque  corporis, 
incessus,  loquela,  gestus,  conversatio  denique 
singularem  gravitatem,  et  sanctimoniam  redo¬ 
leant,  ut  Christi  sint  bonus  odor  in  iis,  qui. 
salvi  fiunt,  odor  vitee  in  vitam.  (2.  Corinth.  2.) 
Nostri  igitur  muneris  est  pauca  e  multis  ex 
antiquo,  novoque  jure  seligere;  eaque  coram 
studiose  servanda  brevi  methodo  proponere.  (Qui 
plura  volet,  videat:  C.  Clerici,  ext.  de  vita  et 
honestate  Cleric.  C.  quisquis,  distinet .  41.  C. 
hospitiolum,  dist.  32.  C.  Erubescant ,  dist.  22. 
Clement,  i.  et  2.  de  vita  et  honest.  Cleric.  C. 
a  multis,  ext.  de  œtate  et  quai.  etc.  Item  Cone. 
Trid.  Sess.  14.  in  procem,  de  reform.  Sess.  21. 
cap.  6.  de  reform.  Sess.  22.  cap.  1.  Sess.  24. 
cap.  12.  reform.  Sess.  25.  cap.  14.  de  reform .) 

Paragraphus  II. 

Tonsura. 

onsuram  Clericalem  quivis  suo  ordini  compe¬ 
tentem  ferat,  renovetque  crebrius.  Barbam, 
atque  capillos  minus  decoros  nemo  alat.  Pili  a 
labio  superiore  sæpe  resecentur,  ne  in  sumptione 
calicis  Domini  ulla  irreverentia  committatur. 

Paragraphus  III. 

Vestitus. 

estitus  sit  decens,  et  statui  Clericali  con¬ 
gruus  ;  non  vanus ,  non  secularis ,  non 

variatus,  sed  nigri  (quia  omnium  optime  con¬ 
venit)  coloris;  non  nimis  pretiosus,  nec  etiam 
nimis  vilis;  ne  propter  excessum,  et  defectum 
probro  status  sacer  habeatur.  Yestes  interiores 
(cujusmodi  sunt  inter  alias,  thorax  et  caligæ) 
habeant.  Talari  (præsertim  in  æde  sacra,  in 
urbe,  pago  etc.)  vel  porrecta  infra  genu  mini¬ 
mum  toga  tegantur,  quam  nunquam  domi,  foris¬ 
que  exuent ,  praeterquam  in  casu  occulto ,  vel 
necessitate  prudentis  determinanda  judicio.  Prae¬ 
ter  praedictam  togam  alia  adhuc  superinducta 
talari  veste,  vel  pallio  ad  talos  demisso  utentur,1) 
cum  vel  templum  vel  publicum  aliquem  locum 
honestum  sunt  adituri.  Bireti  seu  quadrati  pilei 
usum,  in  templo  et  civitate,  qui  ibi  degunt,  ga¬ 
leri  vero  honesti,  cum  peregre  sunt  profecturi, 
commendatum  habeant.2) 


Paragraphus  IY. 

Victus. 

ictus  sit  moderatus  absque  excessu,  et  de¬ 
fectu.  Hospitia,  et  id  genus  alia  similia 
loca  vitentur,  quantum  fieri  potest.3)  Si  a  Cle¬ 
ricis,  vel  honestis  viris,  vel  amicis  conveniantur, 
et  sit  domi  curta  supellex,  tum  per  famulum 
petere  ex  hospitio,  seu  taberna  poterunt  neces¬ 
saria  ad  exhibendam  advenis  charitatem.  Ita 
tolletur  omnis  occasio  scandali,  quod  generari  in 


')  Aut  etiam  palliolo,  vulgo  Pèlerine. 

•)  Usus  praesentis  temporis  in  omnibus  servetur,  si 
aliud  necessitas  non  exigat. 

3)  Yide  allocut.  habitam  a  Ceis.  Episc.  die  1.  Sept.  1882. 

mentibus  hominum  plerumque  solet,  cum  cernunt 
Clericos  tam  libere  per  hospitia,  et  alia  ejus 
generis  loca  vagari.  Convivia  ne  adeant,  quæ 
communiter  annexum  habent  ebrietatis,  lasciviæ, 
scandali  periculum.  Æquales  haustus,  quantum 
fieri  potest,  et  insanas,  ut  ajunt,  sanitates  (cum 
honestis  enim,  et  moderatis  dissimulatur)  neu- 
tiquam  admittant.  In  mensa  Clericorum  sex 
commendantur  (ut  videre  licet  dist.  44.  cap. 
Convivia  c.  pro  reverentia,  etc.  non  liceat .) 
Primum  est  ut  vita  absentium  non  mordeatur. 
Secundum  ut  praesentes  non  irrideantur.  Tertium 
ut  inanes  saecularium  ineptiarum  fabulae  non 
recitentur.  Quartum  ut  verba  sacrae  lectionis 
legantur,  et  audiantur.  Quintum  ut  cibus,  et 
potus  non  nisi  ad  necessitatis  sustentationem 
sumantur.  Sextum  ut  in  principio,  et  in  fine 
laudes  Deo  referantur. 


Paragraphus  Y. 

Cohabitatio. 

ohabitatio  honesta  (ut  suus  sit  castitati  lo- 
_  eus)  esse  debet,  non  cum  mulieribus,  pro¬ 
pter  scandali,  et  peccati  propinquam  occasionem. 
Excipiuntur  Mater,  Soror,  Amita,  Matertera,  et 
aliæ  Consanguineae  per  lineam  rectam  ascen¬ 
dentium,  et  descendentium,  et  lineam  transver¬ 
salem;  nisi  hæ  haberent  pedisequas,  aut  alias 
mulieres  suspectas.  Concubinarii ,  ni  concubinas 
suas  amoverint,  a  beneficiis  suspendantur.  Quod 
si  necdum  se  emendaverint,  ab  eis  perpetuo 
removebuntur,  omni  officio  interdicto:  ne,  ut 

3 

ait  Apostolus  (2.  Cor.  6.)  vituperetur  ministe¬ 
rium  nostrum ,  cum  liomines  ejusmodi  refugiant 
(nec  immerito)  concubinatores  Deo,  Coeli  et  terræ 
incolis  abominabiles. 


Paragraphus  YI. 
Conversatio. 


onversatio  sit  cum  viris  probatæ  vitæ;  non 
suspectis,  et  infamibus;  non  cum  puellis, 
et  mulieribus;  ob  periculum,  et  scandalum:  qui 
enim  amat  periculum ,  peribit  in  illo.  (Eccl.  3.) 
Et  qui  tetigerit  picem,  inquinabitur  ab  ea. 
(Eccl.  13.)  Nihil  commercii  cum  joculatoribus, 
histrionibus,  luctatoribus,  digladiatoribusque  ha¬ 
beant.  Ab  illicitis  venationibus,  aucupiis,  cho¬ 
reis,  lusibus  et  spectaculis  minus  honestis,  saltem 
praesumptis  talibus,  penitus  abstineant.  Dedecet 
etiam  videre  Clericum  in  plateis,  circulis,  ac 
officinis,  opificium,  horas  aliquot  inutiliter  teren¬ 
tem  garriendo,  ridendo,  fabulando,  jocando,  et 
nonnullas  aliquando  levitates  exercendo.  Divites 
denique  juxta  ac  pauperes  omnes  amplectantur 
in  Domino,  cum  necessitas,  ratio,  et  unctio 
Spiritus  docebit;  ita  tamen  agant,  ne  pix  tacta 
inquinet. 

Paragraphus  YII. 

Exercitium. 

xercitium  Clerici  non  sit  inhonestum,  et 
sordidum:  tabernas  publicas  non  exerceant. 
Laniones,  coriarios,  fabros  lignarios,  ferrariosque 
publicos,  mercatores,  medicos,  chirurgos,  et  apo- 

thecarios  non  agant.  Vilia,  immunda,  et  agre¬ 
stia  non  tractent,  cujusmodi  sunt  arare,  semi¬ 
nare,  occare,  stercorare,  metere,  veliere,  triturare, 
rigare,  sepire,  fodere,  ligna  in  silvis  cædere,  et 
avehere,  pecora  pascere,  stabulari  etc.  Suas  in 
iis  agrestibus  laboribus  operas  visitare,  nonnun- 
quam  monere,  et  impellere,  contra  decorum  non 
est;  sicuti  vites,  et  ex  arboribus  ramusculos  pro 
recreatione  putare,  plantare  seu  inserere,  hortu¬ 
lum  colere,  imo  pro  necessario  corpori  exercitio, 
clam,  vel  intra  privatos  parietes  fodere,  ligna 
findere  etc.  Fugiant  negotia,  et  officia  secularia 
Advocatorum,  Procuratorum  etc.  apud  judicem 
saecularem.  Tabellion atus  officium  Clericis  in 
majoribus  constitutis  Ordinibus  penitus  est  inter¬ 
dictum.  {Ex  tract,  ne  Clerici,  vel  Monachi .) 
Optimum  Clerici  exercitium  est  sine  intermis¬ 
sione,  ut  vult  Apostolus  (1.  T/iess.  5.J  orare, 
in  templo  assiduum  esse,  in  recitatione  Horarum 
Canonicarum;  in  administratione  Sacramentorum; 
in  praedicando  Dei  verbo,  impigrum,  devotum; 
in  exoneranda,  et  a  peccatis  abluenda  per  sacram 
confessionem,  et  Absolutionem  conscientia,  fre¬ 
quentem;  acquirendis  solidis  Deo,  et  hominibus 
gratis  virtutibus  deditum;  domi  oeconomiae  hone¬ 
stae,  et  non  sordidae  attentum;  pro  domo  Dei, 
ac  pro  Ecclesia  Sponsa  sua,  proque  ejus  juri¬ 
bus,  usibus,  immunitatibus,  libertatibus,  ac  privi¬ 
legiis,  pro  bonis  mobilibus,  et  immobilibus  sartis 
tectis  conservandis  conclusum  esse;  bonis  litteris, 
Sacrae  Scripturae,  Casibus  conscientiae,  contro¬ 
versiis  fidei,  libellis  piis,  ceremoniis  Ecclesiasticis, 
et  cantui  Ecclesiastico  diligenter  studere,  illud 

3* 

(Oseœ  4)  identidem  ruminando:  Quia  scientiam 
repulisti,  et  ego  te  repellam,  ne  sacerdotio 
fungaris  mihi.  Et  illud.  ( Dan .  12.)  Qui  autem 
docti  fuerint,  fulgebunt  quasi  splendor  firma¬ 
menti:  Et  qui  ad  justitiam  erudierint  multos, 
quasi  stellce  in  perpetuas  aeternitates. 

Paragraphus  YIII. 

Libri. 

t  autem  ratio  aliqua  et  delectus  librorum 
habeatur,  proponi  Clericis  hi  possent  tan- 
quam  magis  necessarii,  et  eorum  usibus  magis 
accommodati  :  *) 

Biblia  sacra; 

Catechismus  Romanus; 

Concilium  Tridentinum; 

Constitutiones  Synodal.  Eccles.  Sedun.  Con¬ 
troversiae  Cos  ter  i,  Martini  B  e  cani.  Et  Pruden- 
tioribus:  Card.  Bellarm.  Summa  casuum  con¬ 
scientiae  Toleti.  Manuale  Navarri ; 

Theologia  moralis  Pauli  Layman; 

Thomas  de  Kempis  de  imitat.  Christi; 

Meditationes  Vincentii  Bruni; 

Opuscula  et  Conciones  Lud.  Granat .  Con¬ 
ciones  Costeri ; 

Promptuarium  morale  et  Catholicum  T  hornae 
Stapletoni; 

pro  Germanis: 

Postilla  Georgii  Schereri,  et  Joannis  Hessel¬ 
bach ; 


*)  Tempus  præsens  jam  alios  libros  exigit.  Omnes 
saltem  illos  habeant,  quos  in  seminario  auctores  habebant. 

pro  Gallis: 

Diego  de  Ja  Y eg a; 

Conciones  Bessœi; 

Jardin  de  plaisir  par  F.  P.  C.  Celes  tin; 
Catéchisme  historial.  etc. 

Paragraphus  IX. 

Residentia. 


|  esideant  in  Ecclesiis  suis ,  qui  beneficia  qua¬ 
liacunque  Ecclesiastica  habent  exigentia 


de  jure  vel  consuetudine  residentiam,  nisi  legi¬ 
tima  ex  causa,  et  consensu  suorum  Superiorum 
absint:  quo  tempore  aliquem  Vicarium  idoneum, 
et  a  nobis  approbatum  substituent,  qui  vices 
obeat.  Curati  illegitime  ab  Ecclesia  sua  ab¬ 
sentes,  præter  alias  poenas  Canonicas  adversus 
non  residentes  statutas,  mortalis  peccati  reatum 
incurrunt,  inquit  S.  Synod.  Trid.  (Sess.  23. 
cap.  1.  refom.  etc.) ;  pro  rata  temporis  absentiæ, 
fructus  suos  non  faciunt,  nec  tuta  conscientia, 
alia  etiam  declaratione  non  secuta,  illos  retinere 
sibi  possunt,  sed  tenentur  per  Superiorem  Ec¬ 
clesiasticum  eos  fabricæ  Ecclesiæ,  aut  pauperibus 
loci  erogare.  Plura  huc  spectantia  ibidem  vi¬ 
dere  licet. 

Paragraphus  X. 

Privilegia  Clericorum. 

rivilegia  Clericorum  communiora  certis  de 
causis  huc  attexere  voluimus,  quas  quivis 


prudens  coniectura  assequi  facile  potest.  Privi¬ 
legium  ergo  est  Clericorum,  coram  saeculari  ju¬ 
dice  non  conveniri.  (De  foro  compet.  c.  si  dili- 

g  enter})  Non  teneri  Clericum  præstare  onera 
personalia  vel  realia.  ( De  immunit.  Eccl.  c.  non 
minus.)  Puniri  non  posse  nisi  a  suo  Ordinario, 
vel  cum  ejus  interventu.  ( Concit .  Trid.  Sess.  25. 
c.  20.  reformj  Denique  verberans  Clericum  est 
excommunicat  us.  (C.  si  quis.  17.  9.  4.)  Sicuti 
etiam  statuta  contra  ipsum  facientes.  (Cap.  eos 
qui ;  de  immunit.  Eccles.  lib.  6.)  His  et  aliis  id 
genus  privilegiis  solus  ille  Clericus  frui  potest, 
qui  habitum  et  tonsuram  defert,  aut  Ecclesiæ 
inservit.  (Trid.  Sess.  23.  cap.  6.  reformj 1) 


CAPUT  IV. 

De  exercitiis  ecclesiasticis. 

Paragraphus 

1.  Cultus  divinus,  et  Ceremoniæ. 

2.  Horæ  Canonicæ. 

3.  Prædicatio  verbi  Dei. 

4.  Catecbismus,  seu  Institutio  Christiana. 

5.  Scholæ  privatæ. 

6.  Sodalitas,  seu  Confraternitas. 

7.  Festa  Ecclesiæ. 

8.  Processiones. 

9.  Jejunia,  et  Abstinentiæ. 

10.  Angelica  Salutatio. 

11.  Benedictiones. 

12.  Exequiæ,  et  sepulturae. 

13.  Administratio,  et  susceptio  Sacramentorum. 

')  Contra  Clericorum  privilegia  non  agant,  sine  licentia 
Episcopi. 

Paragraphus  I. 

Cultus  Divinus,  et  Ceremoniae. 

itus  Ecclesiasticus,  quo  Deum  colimus,  inter 
alios  omnium  optimus  est  Romanus,  utpote 
communis,  certus,  expeditus,  et  apud  Catholicos 
passim  in  Ecclesiis  usitatus.  Eum  proinde  volu¬ 
mus  in  Dioecesi  nostra  ubique  servari,  in  cele¬ 
bratione  Missarum,  Horarum  Canonicarum  de¬ 
cantatione  vel  recitatione,  in  SS.  Sacramentorum 
administratione ,  et  aliis  Ecclesias  ceremoniis. 
Nec  hic  ullam  prætendant  Canonici,  et  alii  Cle¬ 
rici  difficultatem;  cum  experientia  doceat,  ubique 
in  Helvetia,  nedum  aliis  locis  Catholicis,  suavis¬ 
sime  eum  ritum  vel  jam  introductum,  vel  adhuc 
introduci  cum  magna  Cleri ,  populique  satis¬ 
factione,  propter  filiarum  cum  matrice  Ecclesia 
Romana  con formitatem.  Ejusmodi  vero  ritus, 
et  ceremoniae  discuntur  facile  ex  rubricis  Mis- 
salis,  Breviarii,  et  Ritualis  Romani  secundum 
usum  Concilii  Tridentini.  Ingressuri,  egressurive 
chorum  prius  se  lustrali,  seu  benedicta  aspergant 
aqua,  quam  in  honesto,  et  commodo  templi  vase 
metallico,  vel  lapideo  asservabunt  ;•  singulisque 
hebdomadibus1)  renovabunt.  Salutato  insuper 
magna  cum  reverentia,  et  humilitate,  venerabili 
Sacramento,  ad  locum  quisque  suum  consuetum 
in  subselliis  se  recipiet,  nec  in  Sacristiis  mora 
fiet;  ne  forum  potius,  quam  sacrarium  a  populo 
existimetur.  Nugatores,  fabulatores,  ambulatores, 
bibones,  morarum  in  triviis,  et  ccemiteriis  ne- 


l)  Vel  saltem  frequenter. 


32 


Constitutionum  Synod. 


ctentes,  et  maleferiati  Clerici,  et  Laiei  ex  ho¬ 
spitiis,  viis,  et  sepibus  compellantur  intrare ,  ut 
impleatur  domus  Dei.  [Lue.  14 J  Merces,  escu¬ 
lenta,  et  poculenta  in  Cœmiteriis,  vel  prope, 
tempore  divinorum  officiorum  nullo  modo  tole¬ 
rentur;  invocato,  si  opus  sit  nostro  concilio,  et 
auxilio;  cum  Domus  Dei ,  domus  sit  orationis , 
et  non  spelunca  latronum.  (. Mattii .  21.  Luc.  19.) 
Si  quis  esurit ,  domi  manducet 9  inquit  Apostolus, 
1.  Cor.  II. 

Paragraphes  II. 

Horæ  Canonicæ. 

oræ  Canonicæ  attente ,  distincte ,  devote  ; 
non  cursim,  distracte  et  praecipitanter;  et 
suo  tempore  ab  omnibus  recitentur,  qui  vel 
majoribus  initiati  sunt  Ordinibus,  vel  beneficio 
aliquo  Ecclesiastico  sunt  ornati.  Matutinum 
cum  laudibus  praemittatur  celebrandae  missae,  nisi 
legitima  subinde  Parochos  et  Vicarios  causa 
excusaret,  qui  quavis  hora  parati  ad  admini¬ 
stranda  aegris  Sacramenta  debent  esse.  (  Videatur 
Tolet  in  summa  lib.  2.  cap.  1.) 


Paragraphus  III. 

Praedicatio  Verbi  Dei. 

rædicatio  Verbi  Dei  quam  sit  necessaria, 
norit  Vallesia  nostra,  ut  quae  neglecto  Dei 
Verbo  paulatim  labi  coepit.  Recolenda  proinde; 
et  ad  usum,  et  frequentiam  reducenda;  atque 
ad  populum  Dominicis,  festivisque  diebus  semper 
habenda  est.  Dent  operam  sacri  Verbi  praeco¬ 
nes,  ut  vita  moresque  doctrinae  respondeant,  ne 

quod  verbo  aedificant,  pravo  destruant  exemplo. 
In  producendis  sacris  Scripturis,  et  dogmatibus 
haereticorum  refutandis  sint  cauti ,  praesertim 
coram  rudioribus,  ne  dum  refutare  student,  er¬ 
rores  subinde  prae  inscitia  doceant.  Vitia  cum 
discretione,  et  in  communi  reprehendant;  nemi¬ 
nem  vel  aperte  vel  tacite  perstringentes.  Ab 
apocryphis,  incertis,  et  minus  probatis,  a  ludi¬ 
cris,  salibus,  et  fabulis  anilibus  abstineant: 
historias,  et  miracula  minus  explorata  et  certa 
non  adducant,  nec  quicquam  aliud  quod  levi¬ 
tatem,  quod  dubium,  incertitudinem  vel  errorem 
gignere  queat.  Bonos  ea  de  re,  et  probatos 
auctores  legant;  necessaria  futuræ  concioni  ex¬ 
cerpant,  scribant,  memoriæ  tradant,  et  prævià 
diligenti,  et  devota  oratione  (qua  se,  suosque 
auditores  Deo  commendabunt)  cathedram  ascen¬ 
dant,  atque  cum  energia,  et  spiritu  populo  pro¬ 
ponant,  explicent,  doceant,  moveant.  Christi- 
fideles  monemus  omnes,  et  in  Domino  obsecra¬ 
mus,  ut  se  verbo  Dei  audiendo  numquam  sub¬ 
trahant,  Conciones  Dominicis,  festisque  diebus 
nunquam  negligant,  cum  ille  ex  Deo  non  sit 
(et  consequenter,  et  diametraliter  ex  diabolo) 
qui  verba  Dei  non  audit.  Et  viceversa  ille  ex 
Deo  sit,  qui  verba  Dei  audit.  ( Joan .  8.) 


Paragraphus  IV. 

Catechismus,  seu  institutio  Christiana. 


atechismus,  seu  Institutio  Christiana  omni¬ 
bus  Parochis,  et  Vicariis  commendatissima 
habeatur;  ut  pueri,  ac  puellæ  fidei  rudimenta, 

Christianamque  Religionem  cum  lacte  materno 
imbibant.  Diebus  Dominicis  Adventus,  et  Qua¬ 
dragesimae,  atque  extra  hos  dies  singulis  saltem 
mensibus  semel  in  templo ,  prævio  campanæ 
pulsu,  habeatur  ab  aliquo  Ecclesiastico  Parocho, 
Vicario,  vel  alio  Catechismus.  In  hunc  finem 
moneantur  pro  concione  vel  post ,  parentes ,  ut 
mittant,  vel  quod  melius,  et  satius  est,  ipsimet 
cum  illis  veniant,  discant,  recolant,  inculcent, 
tam  sibi,  quam  suis,  quod  in  Catechismo  audi¬ 
verint:  négligentes,  et  protervos  venire  com¬ 
pellant  adhibito  nostro  auxilio.  Methodus  autem 
in  Catechismo  servanda1)  isthæc  erit:  Eccle¬ 
siastes  post  ultimum  campanæ  signum  super- 
pelliceo  nitido  cum  stola  indutus  prodeat  in 
templi  navim,  vel  gradus  choro  et  navi  interje¬ 
ctos,  illico  S.  Crucis  signo  formando,  Dominica 
oratione,  Angelica  salutatione,  Symboloque  Apo¬ 
stolorum,  patrio  idiomate,  recitando,  ita  praeeat 
juventuti,  ut  assequi  resumendo  per  partes  sin¬ 
gula,  commode  illa  possit.  Signo  crucis,  et 
solitis  istis  (quotiescunque  Catechismus  habe¬ 
bitur)  Orationibus  succedent,  praescriptae  ex  ca¬ 
techismo  lectiones,  et  concertationes,  quas  Ec¬ 
clesiastes  audiet,  emendabit,  et  enucleabit  ad 
captum  parvorum ,  et  adultorum  praesentium. 
Et  sicut  nervus  belli  est  pecunia,  ita  etiam 
Catechismi  sunt  munuscula,  quibus  bene  meritos 
donabit,  ad  majorem  cum  ipsorum,  tum  aliorum 
excitationem,  et  studendi  promptitudinem.  Ad 
hæc  alias  praescribet  lectiones  Christianas,  quas 


*)  Pro  ratione  adjunctorum. 

memoriæ  mandabunt,  et  proximo  conventu  reci¬ 
tabunt.  Coronidis  loco,  nudato  rursum  capite 
(ut  in  principio  Catechismi)  et  flexis  puerorum, 
puellarumque  poplitibus,  decem  præcepta  Deca¬ 
logi,  quinque  præcepta  Ecclesiæ,  quatuor  novis¬ 
sima  hominis,  et  alia  id  genus  ad  rem  facientia 
vernaculo  sermone,  iterato  rursum  Crucis  signo 
recitabit;  subsequentibus,  et  per  partes  resumen¬ 
tibus  parvulis. 


Paragraphus  Y. 

Scholæ  privat æ. 

cholarum  privatarum  usus  crebrior  esse  de¬ 
beret,  quam  oculis  usurpemus,  cum  maxi¬ 
mus  Reipublicæ  Christianæ  inde  pullulet  fructus. 
Statuimus  ergo  ut  Scholæ  passim  collapsæ  rursum 
erigantur  in  celebrioribus  pagis:  ubi  nec  fuerunt, 
nec  adhuc  sunt,  instituantur;  ubi  pueri  (non¬ 
nullae  etiam  puellae)  legere,  scribereque  Latine, 
Germanice,  vel  Gallice  discant,  saltem  in  hieme, 
quando  indocta  juventus  domi  tempus  aureum 
inutili  garrulitate,  nugisque  terit.  Ludi  modera¬ 
tores  sint  omnes  sani  in  Catholica  fide ,  non 
suspecti  vel  haeretici,  probi  viri,  pietateque  in¬ 
signes  ,  ut  eadem  pietas  in  teneram  derivari, 
stillarique  juventam  verbo,  et  exemplo  possit; 
atque  adeo  quod  infantes  ex  matribus,  hoc  pueri 
ex  praeceptoribus  sugere,  ad  majorem  Dei  glo¬ 
riam,  et  Vallesiae  salutem  queant. 

Paragraphus  VI. 

Sodalitates  seu  Confraternitates. 

odalitates ,  seu  Confraternitates  magni  a 
populo  fieri  intelligimus.  Idcirco  reno- 
vandæ  sunt,  sicubi  exolevissent,  atque  aliæ  et 
aliæ  potissimum  Rosarii  Beatæ  Virginis  (ut 
vocant)  introducendae.  Ut  autem  plures  utrius- 
que  sexus,  Deoque,  et  B.  Virgini  gratiores  So¬ 
dales  fiant,  populus  bene  de  tota  re  imbuatur, 
emolumenta  ejus  Congregationis  clare  propo¬ 
nantur,  et  expendantur,  auditores  pro  re  nata 
in  concionibus,  privatis  exhortationibus  et  con¬ 
versationibus  ad  amplectendam  tam  sanctam  et 
apprime  utilem  Rosarii  congregationem  inflam¬ 
mentur.  Hinc  fiet,  ut  omnes  parvi,  et  adulti 
utriusque  sexus  homines  Rosarium  B.  Virginis 
addiscant ,  illud  ter  minimum  in  hebdomade 
percurrant ,  palam  ex  manibus  domi  forisque 
(quod  hactenus  plerosque  viros,  et  mulieres  fa¬ 
cere  sine  causa  puduit)  ferant,  atque  adeo  Dei, 
Virginisque  cultus  in  dies  augeatur,  pristinus 
Ecclesiæ  nitor,  et  Catholicæ  Religioni  decus 
restituatur. 


Paragraphus  VII. 

Festa  Ecclesiae. 

esti  dies  cur,  et  in  quem  finem  sint  ab 
Ecclesia  instituti ,  norint  omnes  vel  ex 
ipso  Ecclesiæ  præcepto,  atque  quotidiano  ubique 
usu.  Quia  nihilominus  plebs  sæpe  rudis  est,  vel 
cultui  Dei  minus  addicta,  monitos  volumus  Cu- 

.  ratos  et  Praedicatores  omnes  et  singulos,  ut  pro 
suggestu  hac  sæpe  de  re  tractent ,  firma  et 
gravia  ad  persuadendum,  incitandum  et  compel- 
'  lendum  populum  proponant  argumenta,  ut  non 
tam  speculative  quam  practice  suum  feriati  dies 
sortiantur  effectum.1)  Quod  si  gratis,  necnon 
irrito  conatu  tentaverint  omnia,  tum  ad  pedum 
Episcopale,  vel  Vicarium  Generalem,  vel  nostrum 
Officialem  recurrant ,  ut  rebelles  et  cervicosae 
oves  debitis  poenis  exerceantur. 

In  promulgandis  festis  caute  procedant,  ne 
Parochi,  vel  eorum  Vicarii  alia  pro  aliis  acci¬ 
piant,  populoque  proponant.  Teneant  unum 
eundemque  tam  Germani,  quam  Galli  promul¬ 
gandi  modum,  qui  festa  fori  a  festis  chori  clare 
distinguat,  vitentque  odiosas  in  Ecclesia  Dei, 
inusitatas,  et  periculosas  (ut  hactenus  experti 
sumus)  festorum  cum  festis,  et  Dominicis  die¬ 
bus  comparationes,  ut  cum  aliqui  dicunt:  Hoc 
festum,  verbi  gratia,  Sancti  Andreæ  celebrabitis 
ad  instar  diei  Dominicae. 

Aliud. 

Hoc  festum  v.  g.  Conceptionis  JBeatæ  Virginis 
celebrabitis  ad  instar  Nativitatis  Domini,  vel 
Paschae. 

Isti  modi  promulgandi  sunt  prorsus  absoni. 
Ita  ergo  imposterum  festa  substantialiter  pro¬ 
mulgentur,  ut  sit  differentia  clara  inter  festa 
fori,  quae  sunt  obligatoria;  et  inter  festa  chori, 
quae  devotionis  sunt  festa,  et  non  obligatoria. 
Tali  die  incidit  festum  S.  Andreæ  Apostoli, 


')  Sæpe  iteretur  tam  gravis  præcepti  commendatio. 

quod  vi  præcepti  Ecclesiastici  ad  feriandum  sub 
reatu  peccati  mortalis  obligat.  Tali  die  incidit 
festum  sancti  Francisci  Confessoris,  quod  est 
devotionis  festum  duntaxat,  nec  obligans  ad 
feriandum. 

Festa  obligatoria,1)  præter  Dominicos  dies  totius 
anni  in  nostro  Episcopatu  sunt  ista: 

Circumcisio  Domini, 

Epiphania  Domini, 

(Festum  Sancti  Sebastiani), 

(Sancti  Car  oli  Magni  Imperatoris), 
Purificationis  Beatce  Virginis, 

(Sancti  Matthice  Apostoli), 

Annunciationis  Beatce  Virginis, 

Pascha  (cum  duobus  sequentib.  diebus), 
(Sanctorum  Philippi  et  Jacob  i), 

(Inventionis  sanctce  Crucis), 

Ascensionis  Christi, 

Pentecost.  (cum  duob.  sequent,  diebus), 
Corporis  Christi, 

Nativitatis  sancti  Joannis  Baptistae, 
Sanctorum  Petri,  et  Pauli, 

(  Visitationis  Beatae  Virginis ), 

(Sancti  Jacobi  Apostoli), 

(Sancti  Laurentii  martyris), 

Assumptionis  Beatce  Virginis, 

Sancti  Theoduli  Episcopi  et  Confessoris, 
Patroni  Patrice, 

( Sancti  Bartliolomaei  Apostoli), 

Nativitatis  Beatce  Virginis, 


*)  Festa  inter  parenthesim  posita  jam  non  obligant. 

( Sancti  Matthœi  Apost.  et  Ev  anget.), 
Sanctorum  Mauricii  et  Sociorum , 

(Sancti  Michaelis  Archangeli ), 

( Sanctorum  Simonis  et  Judœ  Apost.), 
Festum  Omnium  Sanctorum, 

(Festum  Septem  gaudiorum  B.  Vir  g .), 
Sanctce  Catharince  virginis  et  martyris,  Pa- 
tronæ  Patrice, 

(Sancti  Andrere  Apostoli), 

Conceptionis  Beatce  Marice  Virginis, 
Nativitatis  Domini  nostri  Jesu  Christi, 
(Sancti  Stephani), 

(Sancti  Joannis  Evangelistce), 

(Sanctorum  Innocentium  martyrum ), 

Festa  denique  Dedicationum,  et  Patronorum 
Ecclesiæ,  et  alia  peculiarium  locorum,  ex  pia 
devotione  suscepta. 

Ita  observabuntur  festa  prædicta,  ut  a  media 
nocte  præcedente  festum  aliquod,  usque  ad  alte¬ 
ram  noctem  inclusive ,  nullum  opus  servile, 
rurale,  vel  mechanicum  exerceatur,  ipso  festo 
divinum  Officium  frequentetur ,  missa  integra 
cum  concione  audiatur.  Et  licet  laici  ad  ve¬ 
speras,  cum  habentur,  audiendas  sub  peccato 
mortali  non  obligentur,  uti  nec  ad  adeundum 
Oatechismum ,  non  idcirco  excusamus  illos  a 
peccato ,  quando  commode  possunt  :  cum  ideo 
festi  dies  sint  instituti,  ut  in  illis  Deus  plenius 
honoretur,  colatur,  et  gratiæ  eidem  peculiariter 
agantur.  Satius  est  bonis  operibus  tunc  vacare, 
quam  male  tempus  perdere,  potare,  saltare, 
ludere,  vagari,  nugari,  et  alia  id  genus  peccata 
committere.  Nolumus  ut  id  temporis  circa  ve- 

speram  acuantur  in  æstate  falces  ad  demetendum 
fœnum;  exportetur  fimus  e  stabulis;  findantur, 
vel  vehantur  ligna  pro  culina;  fructus  ex  arbo¬ 
ribus  decutiantur,  vel  sub  illis  numerose  colli¬ 
gantur  atque  domum  ferantur;  multoque  minus 
ut  Sartores,  et  Sutores  profanent  dies  Dominicos 
et  Festivos  laborando  in  multas  horas  ;  ut  matres- 
familias  retineant  iis  diebus  in  domibus  netrices, 
filatrices,  et  alios  hujusmodi  opifices.  Intolera¬ 
bilis  plane,  et  indigna  clitellariorum,  et  aliorum 
plerorumque  est  consuetudo,  qui  vina  emunt,  et 
avehunt  festis  diebus,  vel  ad  debita  sua  colli¬ 
genda  vel  exigenda,  qua  data  porta,  ruunt;  nul¬ 
lam  missæ,  et  concionis  habentes  rationem;  nec 
ullam  operosos  inter  et  festos  dies,  differentiam 
ponentes,  et  quod  pejus  est  factum  suum  impie 
excusantes.  Intolerabilis  quoque  mulierum  mos 
increbuit  (conniventibus  procul  dubio  Parochis, 
et  templi  Procuratoribus)  quæ  festis  diebus  hortos 
et  olera  sua  ita  impune  colunt,  ut  altera  alteram, 
velut  annulus  annulum,  ad  peccatum  pertrahat. 

Serio  ergo  mandamus,  ut  prædicta  festa  ab 
omnibus,  et  singulis  observentur  a  media  nocte 
præcedentis  diei  (ut  dictum  est)  usque  ad  mediam 
noctem  subsequentis  :  nihil  toto  illo  tempore 
servile  fiat  :  Missa  integra  cum  concione,  et  aliis 
Divinis  Officiis  audiatur:  Deus  majore  cum  pie¬ 
tate,  et  devotione  colatur;  orationi  magis,  et 
bonis  operibus  vacetur;  uno  verbo  totum  illud 
spatium  temporis  pie,  sancte,  et  religiose  in 
Domino  transigatur. 

Quod  si  evidens  aliqua  necessitas  ingruat 
circa  messem,  vel  vindemias;  tunc  festa  cum 

nostra,  vel  Parochorum  locorum  facultate  trans¬ 
ferri  poterunt;  vel  post  absolutum  mane  Offi¬ 
cium  divinum,  reliquum  diei  labori  impendi. 
Caute  hic  agatur  propter  ineptas  populi  sub¬ 
inde,  et  crudas  consequentias. 

Paragraphus  VIII. 
Processiones. 

rocessiones  seu  supplicationes  tam  commu¬ 
nes  Ecclesiæ,  quam  Dioecesis  nostræ  parti¬ 
culares  ,  et  propriæ  locorum ,  observentur  dili¬ 
genter  cum  omni  decentia,  modestia,  et  devo¬ 
tione,  sine  risu,  levitate,  confabulatione,  evaga¬ 
tione,  quibus  ad  iram  Deus  potius  provocatur, 
quam  placatur.  Diebus  Dominicis  et  festis  assue¬ 
scat  populus  tempestive  processionibus  intér¬ 
esse,  et  non  glomeratim  incedere.  In  extra¬ 
ordinariis  processionibus,  quæ  aliquando  ex  ne¬ 
cessitate  instituuntur,  caveant  sibi  parochi  quid¬ 
quam  a  seculari  magistratu  præscribi ,  amice 
potius  et  pacifice  pro  temporis,  loci,  ac  perso¬ 
narum  qualitate  u trinque  conveniatur.  Cum 
supplicatio  ad  remotum  aliquem  locum  fit,1) 
mulieres  non  admittantur  propter  varia,  quæ 
nonnunquam  oriuntur,  pericula  et  scandala.  Viri 
maturi  ætate  eant,  in  termino  sint  memores 
sobrietatis ,  et  temperantiæ  ;  ne  Deus  merito 
offendatur.  An,  quales,  et  quantos  sumptus  pro 
ferenda  cruce,  et  vexillo  quisque  Parochus  facere 
teneatur,  cum  remotius  supplicatum  itur ,  in 
hac  Synodo  deliberabitur;  cum  res  non  tantum 
a  parochis,  sed  etiam  a  populo  pendeat. 

')  Cui  pio  usui  caveat  Parochus  ne  obicem  ponat. 

Paragraphus  IX. 

Jejunia,  et  Abstinentiae. 

irca  jejunia,  et  abstinentias  attendant  ubi¬ 
que  Parochi,  ut  rite  serventur  omnia,  ne 
scandala  in  populo  generentur.  Sunt  autem  ist- 
hæc  obligatoria  jejunia  :  Quadragesima  tota 
(Dominicis  exceptis,  quibus  abstinetur  tantum, 
et  non  jejunatur)  incipiens  a  die  Cinerum  in¬ 
clusive,  usque  ad  Sabbathum  Sanctum  inclusive. 
Cui  maxime  derogant,  qui  dicunt  Quadragesi¬ 
mam  primum  incipere  a  Dominica  prima  Qua¬ 
dragesimae,  atque  adeo  licitum  esse  carnibus,  et 
ovis  illuc  usque  vesci.  Tales  notentur,  et  in 
utroque  foro  graviter  puniantur.1)  Quatuor  anni 
Tempora ,  Vigilia  Nativitatis  Domini ,  Pente¬ 
costes,  Assumptionis  Beatæ  Virginis,  Nativitatis 
S.  Joannis  Baptistæ,  sancti  Laurentii,  Omnium 
Sanctorum,  omnium  Apostolorum,  praeterquam 
SS.  Philippi  et  Jacobi,  et  sancti  Joannis  Evan- 
gelistæ.  Quæ  tempora  jejuniorum  diligenter 
promulgabunt  Parochi,  ut  nullum  sit  excusa¬ 
tionis  velamen.  Enucleent  etiam  differentiam 
inter  jejunium  et  abstinentiam;  quæ  maxima 
est,  ne  qui  jejunare  tenentur,  existiment  per 
abstinentiam  fieri  praecepto  Ecclesiastico  satis. 
Ostendant  jejunium  in  eo  consistere,  ut  corpus 
semel  tantum  in  die  jejunii,  hora  undecima  ante 
meridiem  audita,  reficiatur,  sine  ullis  omnino 

')  Præter  dicta  de  Quadragesima,  præscripta  jejunia 
habentur:  diebus  quatuor  temporum,  veneris  et  sabbathi 
toto  tempore  Adventus,  Yigiliæ  Nativitatis  Domini,  Pente¬ 
costes,  Assumptionis  B.  Y.  M.,  Nativitatis  St.  J.  Bapt. 
Omnium  Sanctorum,  SS.  Petri  et  Pauli. 

carnibus  (et  in  Quadragesima  etiam  sine  ovis) 
vesperi  vero  pro  collatione,  ut  vocant,  pauxillum 
panis,  et  fructuum  breviter  sumatur.1)  Bibere 
die  jejunii  extra  refectionem,  et  collationem 
illam  sæpius  licet,  imo  aliquando,  si  haustus 
obsit,  buccellam  panis  assumere.  Quod  simplici 
populo  inculcare  sæpius  oportet,  ut  qui  aliquoties 
jejunaret,  sed  absterretur  ab  eo,  propter  vini 
vel  alterius  potus  abstinentiam ,  quasi  de  die 
extra  refectionem,  et  collatiunculam  bibere  nefas 
sit,  aliosque  stricte  et  Ecclesiastice  jejunantes 
judicant,  cum  eos  extra  tempus  pauxillum  bibere 
vident.  Abstinentia  Ecclesiastica  multum  a  je¬ 
junio  jam  explicato  differt.  Consistit  vero  in 
eo,  ut  quis  a  certis  cibis,  debito  tempore,  abs¬ 
tineat;  uti  fieri  solet,  et  debet  singulis  diebus 
Dominicis  Quadragesimae ,  in  quibus  abstinetur 
ab  ovis,  et  carnibus  tantum,  in  Dioecesi  nostra. 
Qui  ad  jejunium  obligentur,  qui  non,  videatur 
apud  Casistas,  et  hoc  ipsum  populo  aliquando 
intimetur  ad  sublevandas  conscientias.  Tollatur 
nonnullorum  consuetudo,  qui  tribus  ultimis  Qua¬ 
dragesimae  diebus,  sine  omni  omnino  cibo  ita 
transigunt,  ut  postmodum  in  varios  mentis  et 
corporis  languores  incidant:  subest  enim  aliqua, 
diaboli  fraus.  Circa  dispensationem  ovorum,  vel 
carnium  in  Quadragesima,  videant  quid  agant 
Parochi.  Infirmis  judicio  medici,  et  Parochi  aliquid 
concedatur.  In  carnivoros  heluones  et  oviman- 
dones  serio  animadvertatur,  et  ad  Nos  referantur, 
vel  Vicarium  Generalem,  vel  nostrum  Officialem. 


‘)  Serventur  probatæ  consuetudines. 

Paragraphus  X. 
Angelica  Salutatio. 


ngelica  Salutatio  sieubi  exoleverit,  in  inte¬ 
grum  restituatur.  Convenit  ut  in  tota 
Dioecesi  nostra  conformis  sit  ad  eam  pulsus  ; 
non  ut  hactenus  difformis:  cum  conformitas  in 
uno,  eodemque  Episcopatu  magis  aedificet,  uniat- 
que  animos.  Ter  quotidie  pulsandum  est  ad 
Salutationem  istam,  in  aurora,  meridie,  et  cre¬ 
pusculo  vespertino.  Pulsus  nec  nimis  longus, 
nec  nimis  brevis  sit,  sed  commensuratus  com¬ 
muni  Ecclesiæ  Salutationi,  quæ  incipit:  Angelus 
Domini  nuntiavit  Mariœ  etc.  Toto  reliquo  anno, 
ad  hunc  pulsum  omnes  genu  flectant.  Tempore 
vero  Paschali,  id  est,  a  Paschate  usque  ad  Domi¬ 
nicam  SS.  Trinitatis,1)  statur  ad  illum;  qui  mo¬ 
dus,  et  ejus  ratio  pro  concione  sunt  denuntiandi. 


Paragraphus  XI. 
Benedictiones. 

enedictiones  salis,  aquæ,  cereorum,  cinerum, 
herbarum,  vini,  panis,  fructuum,  etc.  uti 
maximi  a  majoribus  nostris  factae  sunt,  ita  et 
hoc  ævo  nostro  fiant.  Proinde  virtutem  et 
effectum  rerum  benedictarum  explicent  Concio- 
natores,  et  catechistæ;  moneantque  populum, 
ut  in  pravum  et  ab  Ecclesiae  instituto  alienum 
usum  non  convertantur;  sed  religiose  gestentur, 
atque  in  pium  Ecclesiae  finem,  et  intentionem 
usurpentur. 


‘)  Et  tota  die  Dominica. 

Paragraphus  XII. 

Exequiæ,  et  Sepulturæ. 

xequiæ  et  sepulturæ  religiosius,  quam  ante¬ 
hac  peragantur.  Corpora  mortuorum  non 
nimis  cito  efferantur,  expectetur  paulisper  dum 
bene  rigescant.  Sufficientes  sint  semper  in 
efferendo;  nunquam  desint  qui  crucem  præviam, 
et  aquam  lustralem  portent.  Nemo  laicus,  ex¬ 
cepto  pestis  tempore ,  vel  minimum  baptizati 
corpusculum  sine  præsentia  Parochi  vel  Vicarii 
sepeliat,  ni  hæreticus  (ita  enim  sepeliunt)  audire 
velit.  Sepulchra  sint  profunda;  capita  et  alia 
ossa  Carnibus  et  pilis  adhuc  vestita  nunquam 
extrahantur,  sed  vel  alibi  defodiantur,  vel  dextre 
et  decenter  in  angulo  recondantur;  superjecta, 
ne  videantur,  terra.  Alia  vero  ossa  carnibus 
exuta  extrahantur,  laventur,  et  in  ossuario  de¬ 
center  reponantur.  Non  baptizati  loco  proprio 
non  benedicto  sepeliantur  a  laicis,  sine  pulsu, 
sine  sacerdote,  et  ceremonia  ulla.  Mortuaria, 
ut  vocant,  si  quæ  sunt,  vel  de  jure,  vel  consue¬ 
tudine,  ad  pristinum  usum  revocentur,  cum  in 
honestiorem  Clericorum  sustentationem  cedant: 
nec  Parochi  permittant,  ut  oblatus  semel  panis 
iterato  offeratur,  quod  est  plane  indecens,  et 
bona  multa  dignum.  Vigiliæ,  et  missa  pro  de¬ 
functis  recitentur,  dum  fossa  fit;  nec  permitta¬ 
tur  facile  corpus  aliquod  pomeridiano  tempore 
humari.  Quævis  parochia  sepeliat  suos ,  non 
alienos  parochianos  quantumvis  pauperes;  cum 
alia  nulla  ordinarie  subsit  ratio,  cur  compendia 
quaerantur,  quam  tenacitas,  avaritia,  et  extinctus 

erga  vivos  et  mortuos  fideles  zelus.  Cœmiteria 
bene  claudantur,  ne  ulli  pecudi  pateat  accessus: 
nihil  ibi  seratur,  plantetur;  nec  panni,  nec  telæ. 
vel  aliquid  aliud  exsiccetur;  oves  non  tonde¬ 
antur;  non  ibi  pensa  a  mulieribus  ducantur, 
nec  consilia  politica  a  populo  habeantur;  nec 
ullum  denique  opus  a  locis  talibus  alienum  a 
quoquam  peragatur. 

Paragraphe  XIII. 

Administratio,  et  susceptio  Sacramentorum. 

e  administratione,  et  susceptione  Sacramen¬ 
torum,  quod  est  potissimum  in  Ecclesia 
exercitium,  dicendum  hic  esset.  Verum  cum 
peculiarem  locum,  et  caput  requirat,  id  proxime 
subnectetur. 


CAPUT  V. 

De  sacramentis  ecclesiae. 

Paragraphus 

1.  Sacramenta ,  et  eorum  administratio  in 
genere. 

2.  Baptismus. 

3.  Confirmatio. 

4.  Eucharistia. 

5.  Missæ  sacrificium. 

6.  Poenitentia. 

7.  Confessarii. 

8.  Casus  reservati. 

9.  Extrema  Unctio. 

10.  Ordo. 

11.  Matrimonium. 

Paragrapkus  I. 

Sacramenta  et  eorum  administratio  in  genere. 


aeramenta  universe  sunt  septem  a  Christo 
instituta;  quæ  sunt  instrumenta,  et  vasa 
gratiae  sanctificantis;  quæ  quo  excellentiora  sunt 
Sacramentis  antiquae  legis,  eo  majore  reverentia 
et  sanctimonia  sunt  administranda  et  recipienda. 
Tria  ad  administrat ionem  Sacramentorum  sunt 
necessaria  necessitate  Sacramenti,  ut  dicunt  Theo¬ 
logi:  Materia,  Forma,  et  intentio  Ministri  ad¬ 
ministrantis  et  conferentis;  quorum  si  vel  unum 
desit,  nullum  Sacramentum  fit.  Materia  in 
genere  debet  coëxistere  formæ,  coëxistentia 
morali,  et  realiter  suscipientem  attingere  ad 
producendum  suum  effectum.  Forma  debet  ma¬ 
teriae  ab  uno  eodemque  ministro  simul  simultate 
morali  copulari,  et  tota  ab  eodem  proferri.  In¬ 
tentio  debet  esse  vera,  absoluta,  virtualis  (non 
enim  requiritur  semper  actualis)  et  generalis; 
et  sufficit.  Vera  procedit  ex  veritate  objecti: 
Absoluta  nullam  habet  oppositam  conditionem, 
maxime  de  futuro:  Virtualis1)  emanat  ex  aliqua 
actuali  prius  habita ,  nec  unquam  revocata  : 
Generalis  est  voluntas  faciendi,  quod  Christus 
instituit,  vel  quod  Ecclesia,  vel  Christiani  faci¬ 
unt;  sicuti  particularis  intentio  (quæ  non  est 
necessaria)  est  voluntas  faciendi ,  quod  facit 
Romana  v.  g.  Ecclesia.  Ex  dictis  colligitur 
invalidum  aliquando ,  aliquando  illicitum  esse 


')  Habitualis  esset  potius  dicenda,  quæ  non  sufficit. 

Sacramentum.  Invalidum  quidem  ex  parte  ma- 
teriæ,  si  materia  sit  substantialiter  corrupta,  ut 
si  acetum  pro  vino  etc.,  accipiatur:  illicitum 
vero,  si  accidentaliter  tantum  sit  corrupta,  ut 
si  vinum  subacidum,  vel  lymphatum  pro  puro 
et  integerrimo.  Invalidum  erit  ex  parte  formae; 
si  quid  contra  essentiam  ejus  immutetur,  seu 
transferatur,  addatur  vel  dematur:  Illicitum  vero, 
si  quid  accidentale  tantum,  et  non  contra  essen¬ 
tiam  formæ  transponatur,  addatur,  vel  dematur. 
Exempla  facile  occurrent  in  forma  Baptismi, 
Eucharistiae.  Invalidum  erit  denique  Sacramen¬ 
tum  ex  parte  intentionis  Ministri,  si  ea  non  sit 
recta;  ut  si  non  intendat  facere,  quod  facit 
Ecclesia,  sed  illudere  tantum,  et  jocari:  illicitum 
vero ,  si  intendat  aliquid  pravum  consequens 
ipsum  Sacramentum  v.  g.  corpus  Christi  ad 
veneficia  applicare.  Quando  dicimus  Invalidum 
Sacramentum,  idem  est,  atque  nullum;  quando 
vero  Illicitum,  intelligimus  Sacramentum  validum 
quidem  esse,  sed  peccare  Ministrum  in  ejus 
administratione ,  mortaliter  vel  venialiter,  pro 
ratione  materiæ.  Præter  intentionem  in  Mini¬ 
stro,  requiritur  etiam  legitima  potestas,  sive 
jurisdictio,  sine  qua  omnia  Sacramenta  illicite 
administrantur;  præter1)  Pœnitentiæ  Sacramen¬ 
tum,  quod  etiam  invalide  juxta  Trident.  ( Sess.  14. 
cap.  7.)  Sit  in  Ministro  fides  recta,  probitas, 
devotio,  etc.  ut  digne,  sancte,  et  licite  suo  fun¬ 
gatur  officio.  Non  sit  excommunicatus ,  sus- 

Ö  7 

pensus,  interdictus,  nullo  mortali  peccato,  vel 


*)  Loco  „præter“,  ponatur  „imo“. 

affectu  peccandi  irretitus:  si  confessarii  copia 
suppetat,  confiteatur;  si  confessarius  desit,  poeni- 
teat  de  peccato,  eliciatque  actum  contritionis, 
vel  attritionis;  quo  se  probabiliter  contritum 
existimet.  Nec  sibi  blandiatur  prætensa  juris 
vel  facti  ignorantia:  ignorantia  enim  juris  non 
excusat  Ministrum  ;  ignorantia  vero  facti  vel 
naturalis  inadvertentia,  peccatum  excusare  po¬ 
test.  Quod  de  jure,  vel  legitima  consuetudine 
debetur  pro  Sacramentorum  administratione,  il¬ 
lud  tuta  conscientia  ministri  Ecclesiæ  possunt 
accipere:  neque  hic  ulla  simonia  vel  avaritia 
locum  habet ,  cum  Sacramenta  non  vendantur 
(quod  alias  nefas  simoniacumque  esset)  nec  labor 
intrinsecus,  qui  æque  spiritualis  est  atque  ipsum 
Sacramentum;  et  sine  quo  administratio,  vel 
confectio  Sacramenti  consistere  non  potest;  cu- 
jusmodi  est  actus  ipse  v.  g.  ablutionis  in  Ba¬ 
ptismo,  absolutionis  in  Poenitentia,  unctionis  in 
Extrema  Unctione,  etc.  Cum,  inquam,  labor 
hujusmodi  intrinsecus  non  vendatur,  sed  tantum 
extrinsecus,  qui  est  pretio  æstimabilis  ex  na¬ 
tura  sua. 

Parochi,  Vicarii,  Concionatores,  et  Catechistæ 
studiose  exponant  omnia  ea,  quæ  requiruntur 
ad  dignam,  et  fructuosam  cujusvis  Sacramenti 
receptionem.  Ejusmodi  autem  sunt  usus  rationis 
(præterquam  pro  Baptismo,  Confirmatione,  et 
Extrema  Unctione  in  phreneticis,  qui  antea  usi 
sunt  ratione),  competens  ætas,  fides  recta,  vera, 
sincera,  et  nullo  modo  ficta  intentio;  status 
denique  gratiae  ad  suscipienda  Sacramenta  vivo¬ 
rum  (ut  vocant)  quæ  sunt  Confirmatio,  Eu- 

charistia,  Extrema  Unctio,  Ordo,  Matrimonium: 
vel  sufficiens  dispositio  ad  recipiendam  primam 
gratiam,  quæ  confertur  per  Sacramenta  mor¬ 
tuorum,  quæ  sunt  Baptismus,  et  Poenitentia. 
Nam  ad  hæc  duo  Sacramenta  licite  accedunt 
homines  cum  conscientia  peccati  mortalis;  illi¬ 
cite  vero  cum  affectu  peccandi,  vel  perseverandi 
in  peccatis,  qui  est  obex  gratiæ.  Ad  alia  vero 
Sacramenta  quinque,  nunquam  licet  cum  con¬ 
scientia  peccati  mortalis  accedere,  quia  talia 
Sacramenta  non  sunt  instituta  ad  remittenda 
peccata  mortalia,  sed  ad  augmentum  gratiæ 
sanctificantis  seu  justificantis,  quæ  solis  justis 
impertitur.  Ergo  per  Confessionem  peccata  sunt 
delenda,  si  copia  sit  confessarii;  sin  minus,  ha¬ 
beat  suscipiens  veram  contritionem,  vel  attri¬ 
tionem,  quæ  bona  fide  putetur  esse  contritio. 

Inculcetur  insuper  populo  necessitas  quorum¬ 
dam  Sacramentorum,  ut  est  Baptismi,  qui  omni¬ 
bus  necessarius  est  necessitate  medii,  seu  salutis: 
Pœnitentiæ,  quæ  est  eadem  necessitate  neces¬ 
saria  relapsis  in  peccatum  mortale  hominibus. 
Eucharistia,  Confirmatio,  et  Extrema  Unctio 
sunt  necessaria  necessitate  præcepti,  ita  ut  eorum 
receptio  sit  suo  loco  et  tempore  necessaria. 

Ultimo  mandamus ,  ut  imposterum  omnes 
Curati,  et  Vicarii  Romano  Rituali  utantur  in 
administratione  Sacramentorum. 


Caput  Y. 

Paragraphus  II. 
Baptismus. 

aptismus  quia  necessarius  est  homini  ad 
assequendum  finem  suum  .supernaturalem, 
et  quidem  necessitate  medii,  ideo  monemus  Pa¬ 
rochos  et  Vicarios,  ut  parati  sint  quocunque 
tempore  ad  baptizandos  infantes  allatos.  Si 
enim  propter  absentiam,  vel  alia  de  causa  eis 
imputata,  infans  præsentatus  absque  Baptismo 
moriatur,  puniemus;  atque  pro  qualitate  culpæ 
eos  vel  ab  officio  suspendemus ,  vel  beneficio 
privabimus.  Cum  baptizandus  ad  valvas  Ec¬ 
clesiae  praesentabitur,  diligenter  inquirant,  num 
domi  privatim,  propter  mortis  periculum,  ba¬ 
ptismo  initiatus  jam  fuerit,  necne?  a  quo?  quo¬ 
modo?  Si  intelligat  legitime  baptizatum  esse, 
ne  amplius  baptizet;  sed  reliquas  Baptismi  cere¬ 
monias,  propter  casum  necessitatis  omissas  sup¬ 
pleat.  Si  vero  cognoverit  non  fuisse  lustratum 
aqua,  tum  baptizet  servatis  diligenter  ceremoniis 
in  Rituali  Romano  contentis.  Si  denique  in 
collato  privatim  infanti  baptismo  errorem  ali¬ 
quem  sive  in  materia,  sive  forma,  sive  inten¬ 
tione  Ministri  deprehenderit,  vel  saltem  dubita¬ 
verit  de  valore  baptismi  collati  ;  idque  non  levi¬ 
ter,  et  speculative  tantum,  sed  practice,  adhibita 
omni  diligentia,  tum  infantem,  sub  conditione, 
baptizet  dicendo:  Si  non  es  baptizatus,  ego  te 
baptizo  in  nomine  Patris  etc.  Privatim  intra 
domesticos  parietes  baptizandi  morem  penitus 
tollimus;  nisi  subsit  evidentissima  et  urgen- 
tissima  necessitas ,  quam  pigri  et  male  feriati 

ob  difficultatem  itinerum  sibi  imaginantur,  et 
aliis  astantibus  persuadent,  atque  ita  domi,  vel 
in  propinqua  aliqua  Parochia  aliena  baptizari 
curant,  non  sine  scandalo  et  gravi  simul  peri¬ 
culo,  vel  damno  olim  fortassis  emersuro.  A  die 
Jovis  sacro  (quantumvis  propter  distantiam  loco¬ 
rum  novæ,  recentesque  unctiones  nondum  ha¬ 
beri  possint)  infantes  more  solito  ungantur  us¬ 
que  dum  novæ  habeantur,  nec  ullo  modo  eorum 
baptismus  differatur.  Patrinum  et  Matrinam 
præterea  monemus,  ut  cum  ex  pago  infans  ad 
remotiorem  parochiam  baptizandus  defertur,  se- 
cum  aquam  benedictam  mundo  vasculo  portent, 
ut  in  via,  si  quod  probabile  mortis  periculum 
immineret,  infans,  indito  prius  nomine  baptizetur. 
Non  immerito  statuit  Trident.  Synod.  ( Sess .  24. 
c.  2.  de  reform.  Matrhn.)  ut  pro  evitandis  diffi¬ 
cultatibus  et  periculis  impedimentorum  Cogna¬ 
tionis  spiritualis,  et  Matrimoniorum,  unus  tan¬ 
tum  sive  vir,  sive  mulier,  vel  ad  summum  unus 
et  una  baptizatum  in  Baptismo  suscipiant;  inter 
quos  ac  baptizatum  ipsum,  et  illius  patrem  et 
matrem,  necnon  inter  baptizantem  et  baptizatum, 
baptizatique  patrem  ac  matrem  tantum  spiri¬ 
tualis  cognatio  contrahatur.  Hunc  morem  de 
uno  vel  duobus  summum  patrinis  a  Concil.  Tri¬ 
dent.  præscriptis  amplectimur,  Parochisque  om¬ 
nibus  praescribimus ,  et  injungimus,  sub  poena 
arbitraria  posthac  servandum.  Susceptores  volu¬ 
mus  esse  probos  atque  Catholicos  (non  Religio¬ 
sos)  quos  breviter  post  baptismum  de  officio 
rite  fungendo  instruet  Parochus,  eosque  in  li¬ 
brum  seu  catalogum  baptizatorum  una  cum  bapti- 

zato,  baptizatique  Patre  et  Matre  referet,  anno¬ 
tato  die,  mense,  et  anno. 

Paragraphus  III. 
Confirmatio. 

onfirruationis  Sacramentum,  ej usque  vis,  at¬ 
que  effectus  populo  sæpius  inculcentur,  et 
ubi  tempus  confirmandi  ingruerit,  parentes  edo¬ 
ceantur,  ut  qui  ad  annos  discretionis  pervene¬ 
runt,  ipsos  Episcopo  suo  sistant  confirmandos 
per  patrinum  unum,  non  plures,  quem  Parochus 
loci  ab  Ordinario  suo  repetet,  ut  eum  cum  Con¬ 
firmato,  ej  usque  parentibus  inscribere  possit. 

Paragraphus  IV. 
Eucharistia. 

ucharistiæ  Sacramentum  cum  sit  omnium 
Sacramentorum  augustissimum,  in  spiri¬ 
tualem  animae  refectionem,  et  memoriam  pas¬ 
sionis  Christi  institutum ,  convenit  ut  magna 
cum  puritate,  reverentia,  et  devotione  tractetur, 
et  sumatur.  Enitentur  ergo  Parochi  et  Concio- 
natores,  ut  populus  bene  imbuatur,  ne  ad  men¬ 
sam  Domini  cum  Juda  quisquam  accedat,  reus¬ 
que  fiat  corporis  et  sanguinis  Domini.  Et  si 
circa  festum  Paschæ  ab  unoquoque  adulto  vi 
praecepti  Ecclesiastici  (cap.  Omnis  utriusque 
sexus,  de  pœnitent.  et  remiss.)  sumendum  sit: 
hortamur  nihilominus  omnes,  ut  crebrius  id  in 
anno  fiat,  majoribus  scilicet  et  festivioribus 
solemnitatibus.  Nemo  in  aliena  parochia  pa- 
schaliter  communicet,  sine  expressa  ab  Ordinario 

vel  suo  Parocho  licentia.  Prius  se  probet  homo, 
per  confessionem  scilicet  Sacramentalem ,  et  sic 
de  pane  illo  edat.  (i.  Cor.  II.)  Proinde  prae¬ 
sumat  nemo  ad  tremendum  hoc  Sacramentum 
absque  praevia  vera  et  non  fucata  et  hypocritica 
confessione,  contritione,  et  emendationis  propo¬ 
sito  accedere,  nisi,  ut  ait  Apostolus  praedicto 
capite,  judicium  sibi  manducare,  et  bibere  velit , 
non  dijudicans  corpus  Domini.  Doceatur  populus 
id,  quod  pro  ablutione  datur,  non  esse  Christi 
sanguinem,  ut  imperiti  putant,  sed  merum  vinum, 
in  eum  finem  datum,  ut  sacra  hostia  facilius  in 
stomachum  demittatur.  Satius  esset  hoc  nomine 
alterius  formae  poculo  uti  pro  ablutione  communi¬ 
cantium,  quam  calice,  ut  inveteratus  error  peni¬ 
tus  eximatur.  Prima  vice  communicaturis  ado¬ 
lescentibus  accessus  non  pateat  ullus,  ad  vene¬ 
rabile  Sacramentum,  si  orationem  Dominicam, 
Salutationem  Angelicam,  Symbolum  fidei,  et 
usum  hujus  Sacramenti  probe  non  calleant  : 
detur  etiam  opera ,  ut  præcepta  Decalogi ,  et 
Ecclesiæ,  necnon  alia  Sacramenta  habeant  per¬ 
specta.  Præstat  semper  plures  pro  magna  com¬ 
munione  consecrare  hostias,  quam  pauciores,  ne 
aliqui  propter  penuriam  hostiarum  abire  non 
communicati  cogantur.  Cauti  sint  et  circum¬ 
specti  Curati  in  communicando  populo,  ne  ulla 
committatur  Sacramenti  irreverentia  :  extrema 
digitorum  sæpius  inspiciant;  si  quæ  particulæ 
adhæreant,  eas  quantocyus  ciborio  vel  patenæ 
reponant,  priusquam  elabantur.  Cum  ad  ægros 
sacrum  deferendum  est  ferculum  (nemini  enim 
unquam  laico  id  muneris  committatur,  ut  sacram 

ad  ægros  ferat  hostiam),  sacerdos  superpelliceo 
stolaque  indutus  cum  lumine  et  campanula  ad 
dandum  fidelibus  signum  prævia,  procedat  cum 
ciborio  reverenter  et  decenter,  non  conjiciendo 
in  quemvis  angulum  et  personam  oculos,  sed 
modeste  continendo,  cum  reliqua  totius  corporis 
gravi  compositione,  ut  populus  ansam  genufle- 
ctendi,  et  Deum  suum  adorandi,  majorem  acci¬ 
piat.  Si  æger  longe  a  parochia  absit,  gravissi-r 
meque  laborare  intelligatur,  tum  eadem  opera 
Sacrum  Oleum  secum  deferre  potest,  et  post 
communionem  ungere.  Priusquam  aggrediantur 
communicare  aegrotum,  videant  diligenter,  num 
sacram  hostiam  commode  et  citra  periculum, 
irreverentiamque  sumere  possit.  Si  enim  peri¬ 
culi  certi  aliquid  subsit,  ostendatur  potius,  quam 
sumenda  praebeatur  S.  hostia,  ut  eam  aeger  ad¬ 
oret,  non  item  ut  osculetur  propter  praesens 
periculum;  ibi  enim  bona  voluntas  pro  facto 
reputatur.  Quod  si  dubitat,  prius  modico  pane 
exploret,  num  deglutire  valeat;  si  enim  panem 
naturalem  sumere  possit,  supernaturalem,  et 
Angelicum  consequenter  poterit.  Casu  quo  aegro¬ 
tantis  linguae ,  vel  faucibus  sacra  hostia  ad¬ 
haereret,  nec  vino  affuso  avelli  adhuc  posset, 
eam  duriore  panis  crustula  vel  vino  abradat: 
crustulam,  si  aeger  sumere  non  possit,  vino 
studiose  abluat,  vinum  cum  miculis  illis,  quæ 
sacram  attigere  hostiam,  sumendum  aegro  porri¬ 
gat.  Hostia*non  consecrata  nunquam  detur  aegro¬ 
tantibus  quacunque  de  causa.  Cum  ab  aegris 
cum  Sacro  ciborio  reditur,  si  in  civitate  sit,  vel 
pago  majore,  ubi  parochia  existit,  det  Parochus 

operam ,  ut  Sacram  adhuc  habeat  in  eodem 
ciborio  hostiam  et  cum  eadem  solemnitate,  qua 
exivit,  revertatur.  Si  vero  ad  remotum  aliquem 
pagum  tulerit,  non  est  opus  referre  aliam  sacram 
in  reditu  hostiam,  propter  ineptas  sæpe,  et  diffi¬ 
ciles  vias,  ut  experientia  ipsa  docet.  Et  tunc 
exutus  superpelliceo  et  stola,  ciboriolum  in  si¬ 
lentio  ante  pectus  referat  sine  lumine  et  campa- 
nulæ  pulsu.  Pestis  vel  alterius  luis  contagiosæ 
tempore,  nihil  de  officio  suo  et  sedulitate  remit¬ 
tant  Parochi,  prudenter  tamen  et  caute  confes¬ 
siones  audiant,  atque  sacrum  viaticum  porrigant, 
ardentibus  cereis  ante  os  et  nares,  ut  infectus 
aër  purgetur,  et  aliis  id  genus  remediis  et  anti¬ 
dotis  praemuniti. 


Paragraphes  Y. 

Missæ  Sacrificium. 

e  augustissimo  Missæ  Sacrificio  a  Christo 
in  ultima  cœna  instituto,  videantur  passim 
auctores,  praecipue  Controversistæ.  Missa  legatur 
ex  Romano  Missali.  Missas  siccas  de  Spiritu 
Sancto,  et  alias  ejusmodi  passim  in  nostra  Dioe¬ 
cesi  celebrari  solitas  interdicimus  penitus  sub 
poena  indignationis  nostrae,  et  suspensione  ab 
Officio  et  Beneficio.  Quod  si  pecuniae  nonnun- 
quam  pro  hujusmodi  Missis  celebrandis  offeran¬ 
tur,  instruantur  offerentes,  et  aliae  verae,  et  non 
siccae  Missæ  pro  illis  dicantur,  vel  minimum 
collectae  ad  ipsorum  offerentium  intentionem 
adjungantur.  Locus  celebrandi  debet  esse  conse¬ 
cratus,  vel  benedictus,  vel  ab  Episcopo  desi- 

gnatus,  ita  ut  in  alios  usus  amplius  non  con¬ 
vertatur.  ( Trident .  Sess.  22.  in  decreto  de 
Missa,  et  cap.  quanta ,  de  observand .  in  celebr. 
Miss  ce.)  Conceditur  vero  in  necessitate  (absente 
Episcopo)  celebrare  sub  dio  prope  templum,  tem¬ 
pore  belli,  et  pestis,  in  processionibus,  et  ma¬ 
gnis  solemnitatibus.  (C.  1.  et  2.  Concedimus  de 
consecrat,  d.  1.)  In  loco  polluto,  et  violato  nemo 
celebret;  nemo  sine  ministro  altaris  ad  respon¬ 
dendum  apto;  nemo  censura  aliqua  irretitus, 
nec  in  peccato  mortali,  sed  confessus  (si  sit 
copia  Confessarii)  vel  contritus,  si  desit  Con- 
fessarius;  nemo  in  paramentis  notabiliter  im¬ 
mundis  vel  attritis.  Diebus  Dominicis  et  festis 
solemnis  Missa  pro  Defunctis  non  habeatur, 
sed  in  alium  diem  transferatur,  vel  collecta  pro 
anima  defuncti  addatur  in  Missa  de  Dominica,1) 
vel  festo  :  vel  si  plures  sint  sacerdotes ,  privata 
pro  defuncto  Missa  dicatur. 

Paragraplius  YI. 

Poenitentia. 

œnitentiæ  Sacramentum  (tanquam  secunda 
post  naufragium  tabula,  summopere  ne¬ 
cessarium,  ut  supra  Paragrapho  I.  dictum  est), 
cupimus  sæpe  tam  ab  Ecclesiasticis,  quam  laicis 
iterari,  cum  nunquam  desit  confitendi  materia, 
his  potissimum  temporibus,  et  corruptis  moribus. 
Laici  praecipuis  festivitatibus,  Clerici  vero  multo 


')  Collecta  jam  nequit  addi  orationi  die  Dominica, 
nisi  præcepta  sit. 

crebrius  confiteantur,  ruminando  illud.  (Isa.  52.) 
Mundamini  qui  fertis  vasa  Domini.  Ægrotantes 
periculose  medicinam  animarum  prius  quam  cor¬ 
porum  petant.  (C.  cum  infirmitas,  de  pænit. 
remiss.)  Praegnantes,  et  alii  in  probabili  vitae 
discrimine  constituti,  tempestive  confiteantur,  nec 
ullo  modo  in  dies  differant.  Supplicio  extremo 
afficiendis  personis  non  denegetur  confessio,  nec 
sacra  communio  (quantumvis  venefici,  veneficae 
etc.  fuerint)  pridie  diei  supplicii,  et  non  ipso 
die,  propter  Sacramenti  reverentiam.  Sacrilegus, 
et  intolerabilis  multorum  abusus  tollatur,  qui 
sua  peccata  tantum  in  genere,  et  non  in  specie, 
multo  minus  in  individuo  recensent.  Jubeantur 
ergo  in  specie,  et  sigillatim  omnia  mortalia  di¬ 
cere,  observata  quantitate,  et  qualitate,  et  aliis 
circumstantiis  peccatorum  debitis.  Assuescant 
poenitentes  post  dictam  confessionem  generalem, 
ut  vocant,  sua  peccata  quantumvis  enormia  di¬ 
cere,  nec  expectare  donec  cum  molestia  tam 
Confessarii,  quam  pœni tentis  interrogentur,  cum 
ingenui,  humilis,  et  contriti  pœnitentis  sit  pr re¬ 
venire  potius ,  quam  præveniri  ;  ut  quem  non 
puduit  cum  Davide  peccare,  non  pudeat  cum 
eo  confiteri. 


Paragraphus  YII. 
Confessarii. 


onfessarii  officium  quantum  et  quam  peri¬ 
culosum  (ni  attendatur)  sit  onus,  ex  Casi- 
stis  percipere  licet.  Quod  tamen  juniores  Cle¬ 
rici  non  perpendunt,  sed  ita  temere  et  incaute 

se  confessionibus  audiendis  ingerunt,  ut  quod 
doctissimi  et  expertissimi  quique  Theologi  non 
auderent,  ipsi  ultro  et  audacter,  et  citra  ullum 
scrupulum  faciant,  atque  adeo  ab  omnibus  pec¬ 
catis  et  censuris  absolvant,  pœnitentes  quæ 
ipsimet  nesciunt  non  tantum  doceant,  sed  docere 
ipsos  Theologos  et  corrigere  ausu  nefario  co- 
nentur.  Reprimenda  itaque  est  talium  insolen¬ 
tia,  et  ad  Joannem  Polancum,  Navarrum,  Toletum, 
et  alios  prius  remittendi  tales,  quam  ad  munus 
Confessariorum  admittendi,  ut  prius  ipsi  discant 
quod  alios  doceant*  Nemo  Confessariorum  mittat 
falcem  in  alienam  messem  defectu  jurisdictionis, 
cum  nulla  sit  absolutio,  quæ  datur  a  Sacerdote 
carente  ordinaria,  aut  delegata  in  eum  pceni- 
tentem,  quem  a  peccatis  absolvere  conatur,  juris¬ 
dictione.  Approbari  ergo  prius  debent  Parochi 
et  Vicarii  a  Nobis  per  peculiare  examen,  quam 
se  confessionibus  audiendis  ingerant  [ut  vult 
Trident.  Sess.  14.  de  Sacramento  pœnitenl. 
c.  7.  et  Sess.  23.  de  reform.  co.  15.),  ne,  dum 
intricatos  extricare  volunt,  se  et  alios  perdant. 
Dent  operam  ut  sufficientem  (si  nondum  habe¬ 
ant)  doctrinam  ad  excipiendas  confessiones  ac¬ 
quirant,  audiendis  adhuc  in  schola  conscientiæ 
casibus ,  vel  pervolvendis  et  bene  ruminandis 
probatis  et  bonis  Casistis,  ac  denique  frequen¬ 
tandis  bene  doctis  et  expertis  Confessariis,  a 
quibus  obortae  difficultates  enodentur.  Confes- 
sionalia  sint  in  locis  publicis  collocata,  non  in 
saeristia,  vel  aliis  obscuris,  et  inviis  templorum 
angulis.  Sint  in  confessionalibus  assidui;  mulieres 
breviter  expediant;  peccata  peccatis  diligenter 

conferant,  ut  congruam  postmodum  injungere 
poenitentiam  possint.  Quæ  poenitentia  sit  dis¬ 
creta,  non  nimia,  nec  in  multas  hebdomades 
protracta.  Sigillum  confessionis  ita  stricte  ser¬ 
vent,  ut  nec  verbo,  nec  signo  aliquo  directe  vel 
indirecte  unquam  vel  minimum  in  confessione 
auditum  vel  perceptum  pandant  vel  revelent,  sub 
poenis  a  jure  statutis. 


Paragraphus  VIII. 

Casus  reservati. 

asus  nonnulli  ideo  Sedi  Apostolicæ ,  vel 
nostræ  sunt  reservati,  ut  non  tam  libere 
et  graviter  a  multis  peccetur,  nec  tam  libere 
absolutionis  beneficium  a  quovis  confessario  con¬ 
feratur.  Id  in  bonum  et  ædificationem  mystici 
corporis  Christi,  et  non  in  destructionem  cedit; 
cum  Christus  ipse  præmonuerit  Christianos  et  illis 
indirecte  ante  denunciaverit  dicendo  :  (Joan.  20.) 
Quorum  ( peccata  scilicet)  retinueritis  retenta 
sunt.  Ideo  autem  dicuntur  aliqui  reservati  Papæ, 
quod  solus  Papa,  vel  alius,  accepta  ab  eo  pote¬ 
state,  absolvere  ab  illis  possit;  Episcopales  vero, 
cjuod  solus  loci  Episcopus,  vel  ejus  Superior, 
vel  alius  ab  eo  delegatus.  Qui  secus  faxit,  tan¬ 
tum  abest  ut  absolvat,  ut  se  potius  cum  jam 
ligato  liget,  sacrilege  forum  alienum  usurpando. 
Quocirca  casistas  *)  adeant  Parochi,  et  Vicarii; 
ex  illis  discant,  quid  cuique  sit  reservatum,  ne, 
quod  non  possunt,  absolvant,  ita  cœcus  cæcum 


')  Vide  etiam  Part.  IV.  Instr.  Pract. 

ducat,  atque  ambo  in  foveam  cadant.  (Matth.  15.) 
Bullam  *)  Cœnæ  Domini,  ut  vocant,  omnes  habe¬ 
ant,  familiarem  sibi  faciant,  quæ  ad  rem  et 
usum  proprium  faciunt,  excerpant,  populo  incul¬ 
cent  ;  et  vero  directionem  in  Bulla  positam  bene 
inspiciant  et  sequantur.  Alias  Censuras  videant 
apud  Joan.  Polancum,  Navarrum,  Toletum,  Say- 
*  rum,  Suarez ,  Lay  man,  Bonacinam  alios. 

Casus  Sedi  nostræ  reservati  sunt  20.1 2) 

1.  Omnes  fidei  et  Religioni  orthodoxae,  Ca¬ 
tholicae  ,  Apostolicæ ,  et  Romanae  adver¬ 
santes. 

2.  Conjugati  ob  dissidium  non  cohabitantes. 

3.  Mulier  partum  suffocans  seu  abortum  pro¬ 
curans. 

4.  Vir  vel  mulier  procurans  sterilitatefh. 

5.  Homicidium  voluntarium. 

6.  Sacrilegium  vel  furtum  rei  Sacrae. 

7.  Manuum  violenta  in  Clericos,  et  Religiosos, 
atque  parentes  naturales  injectio. 

8.  Bestialitas  sive  coitus  cum  brutis  animan¬ 
tibus. 

9.  Incœstus  cum  consanguineis  et  affinibus. 

10.  Commixtio  carnalis  cum  filia  spirituali  (et 
vicissim)  ex  Baptismo  vel  Confirmatione 
suscepta. 

11.  Copula  carnalis  cum  Sanctimonialibus. 


1)  Majoris  momenti  esse  videtur  Pii  IX.  Constitutio 
„Apostolicæ  Sedis“,  quam  in  fine  vol.  vide,  cum  adje¬ 
ctis  notis. 

2)  Hæc  jam  obsoleta.  Vide  Instr.  pract.  P.  IV.  art.  3. 

12.  Perjurium  in  judicio  factum. 

13.  Magia  et  veneficium. 

14.  Baptizans  prolem  propriam  extra  tempus 
necessitatis  extremæ. 

15.  Suscipiens  propriam  prolem  in  Baptismo  et 
confirmatione. 

16.  Contrahens  et  non  observans  inita  spon¬ 
salia  seu  matrimonium  de  futuro. 

17.  Absolvens  a  peccatis  et  censuris  reservatis. 

18.  Absolvens  vel  communicans  parocbianum 
non  suum,  sine  proprii  parochi  expressa 
facultate,  excepto  mortis  articulo. 

19.  Baptizans  solemniter  vel  conjungens  matri- 
monialiter  parocbianos  non  suos  sine  licen¬ 
tia  propriorum  parochorum. 

20.  Notarii  et  alii  id  genus,  Dominicis  festis¬ 
que  diebus  mane  tempore  divinorum  offi¬ 
ciorum  in  cœmiteriis  vel  extra,  causas  civi¬ 
les  etc.  rusticorum  et  aliorum  legentes, 
scribentes  etc. 

Quorum  casuum  absolutionem  Nobis  et  poeni- 
tentiariæ  nostræ  Sedunensi  ita  reservamus,  ut 
nemini  potestatem  nisi  expresse  certis  de  causis 
a  Nobis  obtineatur,  faciamus.  Excipimus  articu¬ 
lum  mortis ,  in  quo  quivis  simplex  Sacerdos 
[quando  proprius  haberi  non  l)  potest].  Saecularis 
vel  regularis  ab  omnibus  censuris  et  peccatis 
etiam  sedi  Apostolicæ  reservatis  in  foro  conscien¬ 
tiae  potest  absolvere,  servatis  servandis,  quae  in 
Bulla  cœnæ  Domini  circa  finem  servari  jubentur. 


’)  Deleantur  quæ  in  Parenthesi  includuntur. 

Paragraphus  IX. 

Extrema  Unctio. 

xtremæ  Unctionis  Sacramentum  a  Christo 
institutum  et  per  S.  Jacobum  in  canonica 
sua  (Epist.  c.  5J  commendatum  ad  antiquum 
vigorem  suum  revocandum  est  cum  pro  concione 
tum  crebra  ejus  in  urbe,  pagisque  exercitatione. 
Befutandus  est  error  nonnullorum  qui  dicunt 
unctionem  extremam  suæ  derogare  vitæ,  manus 
pedesque  et  faciem  lavare  amplius  non  posse, 
nec  nudis  pedibus  incedere ,  et  sexcenta  alia 
impie  et  satanice  inventa.  Hoc  sacramentum 
solis  infirmis  adultis l)  de  vita  periclitantibus 
conferendum  est ,  non  pueris  doli  incapacibus, 
perpetuo  amentibus,  nec  supplicio  extremo  ple¬ 
ctendis,  nec  impoenitentibus.  Eidem  infirmo,  si 
convaluerit  et  rursum  in  simile  vitæ  periculum 
inciderit,  dari  extrema  unctio  toties  quoties  po¬ 
test.  Unctio2)  renum, -vel  umbilici  semper  est 
in  feminis  omittenda  propter  decentiam  et  hone¬ 
statem,  ut  Suarez,  Bellarminus,  alii.  Oculi  un¬ 
gantur  clausi,  manus  laicorum  in  vola,  Sacer¬ 
dotum  vero  parte  altera,  os  clausum,  aurium 
concavitas,  pedes  denique  non  plantæ,  decenter 
ungantur  pollice,  ac  stupa  quantocyus  pars  uncta 
tergatur:  Stupæ  singulæ  in  vasculo  collectæ, 
post  pollicis  abstersionem  et  omnem  Sacramenti 
hujus  perfectionem,  igni  tradantur.  Quod  si  in- 

‘)  Non  requiritur  ut  sint  adulti  aut  ad  communionem 
jam  admissi. 

’)  Tam  in  viris  quam  in  feminis  semper  est  omittenda. 

firmus  membro  aliquo ,  alias  ungibili ,  mutilatus 
esset ,  tunc  proxima  pars  ungatur.  Modus *) 
autem  deferendi  ad  ægrotos  sacrum  oleum  sit 
omnibus  uniformis:  Minister  sine  campanula 
cum  lumine,  et  S.  Cruce  in  liunc  finem  propria, 
et  aqua  benedicta,  si  locus  sit  vicinus  (si  enim 
remotus,  ut  in  pagis  accidit,  in  domo  ægri  con¬ 
fici  aqua  lustralis  poterit)  præcedat;  Sacerdos 
aperto  capite  superpelliceo  stolaque  indutus  sub- 
sequetur  ferens  ante  se  sacri  olei  vasculum  cum 
Rituali  Romano. 

Paragraphus  X. 

Ordo. 

aeramentum  Ordinis  multas  in  ordinandis 
merito  requirit  dispositiones,  nostris  po¬ 
tissimum  temporibus ,  ubi  adversarii  Ecclesiæ 
Romanæ  diu  noctuque  rimantur ,  quo  pacto 
prævalere  adversus  petram  Ecclesiæ,  Petrique 
Naviculam  submergere  valeant.  Multi  nihilo¬ 
minus  Sacerdotes  ita  secure  dormiunt,  quasi 
omnia  tuta  essent,  nec  sua  interesset  vigilare, 
attendere,  et  se  pro  virili  opponere.  Verum 
quomodo  se  tales  opponant,  qui  triviales  vix¬ 
dum  bene  triverunt  Scholas?  Atque  ita  fit,  ut 
hæreses,  proh  dolor!  propter  ignorantiam  Sacer¬ 
dotum  tam  longe  lateque  serpant,  ut  extingui 
postmodum  a  doctis  difficulter  et  non  sine  vitæ 
periculo  queant.  Quocirca  enitendum  est  ut  boni 
ac  docti  Sacerdotes  habeantur,  indoctique  a  Sacris 


3)  Serventur  consuetudines  ab  Ordinario  non  reprobatae. 

ordinibus  repellantur.  Docti  ergo  et  probi  ju¬ 
venes,  quos  Spiritus  Sanctus  ad  Sacerdotium 
vocavit,  statutis  ab  Ecclesia  temporibus  mature 
se  Nobis  sistent  cum  suis  Aetatis,  Natalium, 
Libertatis,  et  Scholarum  testimoniis,  ut  consue¬ 
tum  examen  subeant.  Ætatis  quidem  testimo¬ 
nium  a  parocho  et  Magistratu  suo  saeculari  acci¬ 
piant:  Natalium  et  Libertatis  a  Magistratu  loci, 
vel  si  legitimatus  sit  a  sede  Apostolica;  Schola¬ 
rum  vero  ab  earum  praeceptoribus  et  praefectis. 
Litteras  dimissorias  (si  ex  alieno  sit  Episcopatu) 
ab  Episcopo  loci;  Religiosi  vero  a  suis  superi¬ 
oribus  adferent.  Ordinum  jam  susceptorum  For¬ 
mata  singuli  singula  repraesentent.  Et  cum 
nemo  ad  Majores  promoveri  Ordines  possit  sine 
sufficienti  mensae  titulo,  quem  habeat  aliquis 
per  beneficium  aliquod  Ecclesiasticum  sufficiens 
et  pacifice,  et  canonice  possessum;  vel  ex  patri¬ 
monio  in  defectum  beneficii  ;  volumus  ut  alter¬ 
utrius  attestantes  litterae  ab  ordinandis  osten¬ 
dantur,  potissimum  de  patrimonio  illo  sufficienti, 
idque  a  Magistratu  saeculari  vel  ab  administra¬ 
toribus  bonorum  ejus  patrimonii,  apposito  litteris 
Magistratus  illius  sigillo,  sine  ulla  fictione,  fraude, 
et  deceptione  corroboratum  habeatur.  Examina¬ 
tores  singula  diligenter  perlegent,  excutient  et 
studiose  cavebunt,  ne  qua  calliditas  vel  versutia 
et  dolus  irrepat,  atque  adeo  vani  et  inutiles  ope¬ 
rarii  in  vineam  Domini  conducantur.  Ad  pri¬ 
mam  tonsuram ,  quatuor  Minores  Ordines  et 
Majores  accessurus  debet  esse  baptizatus,  sacro 
Chrismate  confirmatus,  legitimis  parentibus  ortus, 
vel  a  sede  Apostolica  legitimatus,  diœcesanus 

noster  origine  vel  domicilio,  vel  beneficio  Eccle¬ 
siastico  legitime  et  pacifice  possesso,  vel  denique 
a  proprio  Episcopo  cum  litteris  patentibus  di¬ 
missus.  Ad  primam  tonsuram  et  tres  Minores 
Ordines,  septem;  ad  Acolytatum  duodecim  anni 
completi  requiruntur:  Ad  subdiaconatum  viginti 
duo,  ad  Diaconatum  viginti  tres,  ad  Presbyte¬ 
ratum  quinque  et  viginti  saltem  incepti.  Do¬ 
ctrina  in  tonsurandis  et  Minoribus  quatuor  or¬ 
dinibus  initiandis  a  Nobis  non  requiritur  tanta, 
dummodo  latine  bene  legere  et  scribere  norint, 
doctrinamque  Christianam  probe  calluerint.  In 
Subdiaconandis ,  Diaconandis  et  Presbyterandis 
longe  alia  requiritur,  utpote  absoluta  minimum 
Rhetorica,  et  Casus  conscientiae  per  biennium 
cum  fructu  auditi,  nisi  cum  aliquo  ex  rationabili, 
legitimaque  causa,  absque  ulla  aliorum  conse¬ 
quentia  dispensatum  a  nobis  fuerit.  Nullus  ad 
Tonsuram,  Minores  et  Majores  admittatur  Or¬ 
dines,  qui  aliquem  corporis  vel  animæ  patiatur 
defectum  seu  irregularitatem,  ut  sunt  phrenetici, 
insani,  lunatici,  epileptici,  leprosi,  obsessi,  mem¬ 
bro  aliquo  notabiliter  læsi  vel  mutilati,  aut  de¬ 
formi  alio  defectu  notati.  Quia  vero  nonnulli 
ex  praedictis  defectibus  ad  tempus  velari  possunt, 
perscrutentur  diligenter  examinatores,  si  quid 
deprehendere  possint;  in  dubio,  jurejurando  se 
ordinandi  obstringant  ejusmodi  defectibus  non 
esse  obnoxios.  Idem  de  aetate  Ordinandorum 
maxime  ad  Sacerdotium ,  intelligendum  est, 
quando  vel  aspectus  vel  totius  corporis  compo¬ 
sitio  puerilis  et  suspectae  aetatis  videtur.  Rigide 
etiam  circa  cantum  Ecclesiasticum  omnes  exami- 


I 


Caput  Y. 


67 


nabuntur,  cum  videamus  negligi  et  scandala  in 
Ecclesiis  passim  ob  ejus  ignorantiam  pari.  Appro¬ 
bati  et  ad  ordines  admissi  coram  Nobis,  Notario 
et  testibus  professionem  fidei  Catholicæ  facient, 
præstitoque  tactis  SS.  Evangeliis  juramento  pro¬ 
mittent,  se  Nobis  successoribusque  nostris  debi¬ 
tam  observantiam,  reverentiam,  fidelitatem  et 
obedientiam  semper  præstaturos.  Restat  ut  or¬ 
dinati  modeste  et  sine  ulla  insolentia  ante  et 
post  collatos  ordines  in  bospitiis  se  gerant,  et 
quam  primum  formata  sua  a  Nobis  habuerint 
corroborata  itineri  se  rursum  accingant. 


Paragraphus  XI. 
Matrimonium. 

atrimonii  Sacramentum  a  Christo  institutum 
in  signum  desponsatæ  ab  ipso  Ecclesiæ 
[ut  pulchre  notat  Apost.  ad  Ephes.  5.J,  quam 
misere  passim  et  sacrilege  tractetur  a  multis, 
dici  vix  potest.  Proinde  lapis  omnis  movendus 
est,  ut  impiæ  consuetudines  et  abusus  qui  pleris- 
que  locis,  vel  ex  fragilitate,  vel  ignorantia,  vel 
denique  malitia  hominum  irrepsere,  penitus  tol¬ 
lantur:  usus  hujus  sacramenti  verus  et  sanctus 
revocetur.  Principiis  vero  obstandum  est,  et  a 
sponsalibus  incipiendum;  quia  tanti  a  plerisque 
fiunt,  ut  pluris,  matrimonialem  de  praesenti  con¬ 
tractum,  non  faciant.  Volumus  ergo  et  manda¬ 
mus  ut  sponsalia  coram  aliquot  testibus  et  Pa¬ 
rocho,  si  commode  fieri  queat,  in  domo  aliqua 
honesta,  non  in  angulis,  horreis,  stabulis,  lectis 
illicitis  etc.  fiant  per  verba  de  futuro  et  non  de 

præsenti:  Clandestina  sponsalia  declaramus  nulla 
etiamsi  copula  carnalis  intercesserit.  Tta  vita¬ 
buntur  discordiæ  et  simultates  infinitæ.  Con¬ 
tractis  semel  legitime  sponsalibus  fidem  sibi 
invicem  servabunt  in  conscientia  coram  Deo  et 
Ecclesia,  ad  contrahendum  suo  tempore  matri¬ 
monium  de  præsenti.  Si  tamen  rationabilis  et 
jure  ipso  definita  causa  subesset,  cur  contractus 
iste  videretur  rescindendus,  eam  Nobis  tempestive 
planam  facient,  ut  re  altius  examinata  certi  ali¬ 
quid  determinare  circa  separationem  possimus, 
si  ita  in  Domino  videatur,  cum  coacta  matri¬ 
monia  difficiles  habere  exitus  soleant  (c.  requisitis, 
de  sponsat.).  Qui  sponsalibus  constricti  sunt, 
sciant  se  sponsos  tantum  esse,  et  non  conjuges 
atque  adeo  jure  matrimoniali  gaudere,  invicem 
cohabitare,  multo  minus  dormire  simul  et  carna- 
liter  se  cognoscere  non  posse.  Qui  secus  fece¬ 
rint,  pecuniaria,  fortassis  etiam  corporali  poena 
a  Nobis  emendabuntur.  Contracturi  Matrimonium 
de  præsenti  caveant,  ne  cum  aliquo  impedimento 
prohibente  simul  et  dirimente  contractus  fiat: 
attendatur  etiam,  ut  quæ  ad  solemnitatem ,  et 
piam  hujus  contractus  celebrationem  faciunt  ac¬ 
curate  observentur.  Impedimenta  prohibentia 
simul  et  dirimentia  contractum  paucis  versibus 
comprehenduntur,  quorum  usus  apud  Theologos 
et  Casistas  ubique  est,  et  huc  spectant,  ut  a  paro^ 
chis  plene  cum  eorum  explicatione  intelligantur. 

Error,  conditio,  votum,  cognatio,  crimen, 

Cultus  disparitas,  vis,  ordo,  ligamen ,  honestas , 

Si  sis  affinis ,  si  forte  coire  nequibis, 

Si  sponsam  rapies,  si  clandestinus  inibis. 

Hœc  celebranda  vetant  connubia ,  facta  retractant. 

Error  personæ  dirimit:  ut  quando  Catharina 
pro  Susanna  accipitur.  Error  qualitatis  non 
dirimit  :  ut  quando  ignobilis  pro  nobili,  deformis 
pro  pulchra,  paupercula  pro  divite,  inhonesta 
et  diffamàta  pro  honesta  ducitur. 

Conditio,  quæ  dirimit  Matrimonium  jam  con¬ 
tractum,  duplex  est,  servilis  et  honesta.  Servilis 
dirimit,  quando  conditio  errantis  Iit  deterior,  ut 
quando  putans  ducere  liberum  vel  liberam,  ducit 
servum  vel  servam;  quando  vero  conditio  contra¬ 
hentis  non  fit  deterior,  sed  manet  eadem,  vel 
fit  fortassis  etiam  melior,  non  dirimit,  ut  cum 
servus  servam,  vel  liberam  ducit  (c.  1.  2.  3.  et  4. 
de  conjugio  servorum ,  et  29.  q.  2.  c.  Si  quis 
liber.).  Conditio  honesta  et  possibilis  (turpes 
enim  et  impossibiles  habentur  in  Matrimonio 
pro  non  adjectis  (c.  Si  conditiones ,  de  condit, 
cippos.)  adjecta  Matrimonio  et  non  adimpleta 
impedit  et  dirimit  (cap.  super ,  de  Spons,  c.  de 
illis,  et  c.  per  tuas,  de  cond.  cippos.),  ut  cum 
dicitur  :  Accipiam  te  si  parentes  mei  contenti 
fuerint;  si  tui  non  sint  infames  etc. 

Votum  solemne  in  approbata  Religione  ab 
aliquo  vel  aliqua  vel  utroque  emissum.  Votum 
simplex  in  Societate  Jesu  post  absolutum  in 
Novitiatu  biennium,  eandem  vim  impediendi  et 
dirimendi  habet. 

Cognatio  triplex  est,  Spiritualis,  Naturalis, 
et  Legalis  ;  de  legali ,  quia  inusitata  apud  nos 
est,  dicere  supersedemus.  Spiritualis  oritur  ex 
Baptismo,  et  Confirmatione.  Ex  Baptismo  con¬ 
trahitur  inter  baptizantem,  et  baptizatum,  ba- 
ptizatique  Patrem,  et  Matrem;  item  inter  le- 

vantes  ex  baptismo  et  levatum,  levatique  Patrem, 
et  Matrem  tantum.  Ita  ut  sola  spiritualis  pa¬ 
ternitas,  et  compaternitas ,  seu  commaternitas 
hodie  resultet ,  et  nullo  modo  fraternitas ,  uti 
nec  compaternitas  inter  ipsosmet  levantes  (ut 
videre  est  Trident.  Sess.  24.  de  Matrim.  cap.  2. 
de  re  form.).  Spiritualis  cognatio  ex  Confirma¬ 
tione  est  inter  confirmantem  et  confirmatum, 
confirmatique  Patrem  et  Matrem;  et  inter  sus¬ 
ceptorem  et  confirmatum,  confirmatique  Patrem, 
et  Matrem  (ut  ibid.  videre  est  cap.  2.  supra 
dicto.). .  Quod  autem  aliqui  praetendunt  mortuo 
filio  spirituali  baptizato,  seu  confirmato,  cogna¬ 
tionem  cessare,  falsum  est;  sola  enim  per  mor¬ 
tem  filii  spiritualis  cessavit  paternitas,  non  item 
compaternitas ,  quae  tamdiu  durat ,  quamdiu 
partes  vivunt,  sicut  in  cognatione  naturali  ac¬ 
cidere  solet. 

Cognatio  naturalis,  sive  consanguinitas  vel 
est  in  recta  linea,  vel  transversali.  Recta  linea 
vel  est  ascendentium  ut  pater,  avus,  proavus, 
abavus,  tritavus  etc.  vel  descendentium,  ut  pater, 
filius,  nepos,  pronepos,  abnepos,  trinepos  etc. 
In  recta  linea  tam  ascendentium,  quam  descen¬ 
dentium  est  perpetuum  impedimentum.  In  trans¬ 
versali  vero  linea  non  est  perpetuum,  sed  tantum 
usque  ad  quartum  gradum  inclusive  ;  in  qua 
linea  transversali  ponuntur  fratres,  sorores,  pa¬ 
trui,  amitæ,  avunculi,  materteræ,  et  qui  ex  his 
generantur  usque  ad  quartum  gradum  inclusive. 
In  quinto  et  remotioribus  consequenter  gradibus 
licet  contrahere  in  transversali  linea,  non  item 
in  recta  linea,  ut  dictum  est.  Qui  in  prohibito 

gradu  contrahunt,  non  tantum  invalide  contra¬ 
hunt,  sed  etiam  excommunicationem1)  Episco¬ 
palem  latae  sententiae  incurrunt.  ( Clement .  1. 
de  consang .  et  af finit.)  Notandum  vero  hic 
diligenter  est  circa  gradus  aequales  et  inaequales 
transversalis  lineae,  quod,  si  Petrus  cum  Catha- 
rina  in  aequali  secundo,  tertio  vel  quarto  con¬ 
trahat,  invalidum  sit  matrimonium;  si  vero  in 
aequali  quinto,  validum  et  licitum  sit.  Rursus 
si  Petrus  sit  in  secundo,  tertio  vel  quarto,  et 
Catharina  in  quinto,  sexto,  vel  remotiore  gradu 
inaequali,  licitus  sit  et  validus  contractus.  Ratio 
est,  quia  (juxta  cap .  finale,  de  consanguin) 
remotior  gradus  (cujusmodi  est  quintus  vel  sextus 
etc.)  trahit  secum  minus  remotum,  cujusmodi 
minus  remotus  gradus  est  secundus,  tertius,  vel 
quartus,  a  communi  radice,  sive  trunco,  ut  vocant. 

Crimen  dicitur  impedire  et  dirimere  matri¬ 
monium,  quando  alter  conjugum  vivente  adhuc 
altero  conjuge,  cum  alio  contrahit  matrimonium, 
vel  contrahere  promittit,  et  hunc  illegitimum 
contractum  vel  promissionem  contractus  subse¬ 
quitur  adulterina  carnis  copula:  quod  impedi¬ 
mentum  adulterinae  pollutionis  nuncupatur.  Alio 
adhuc  modo  committitur  istud  crimen  dirimens, 
quando  quis  vel  propriam,  vel  alterius  conjugem 
per  se,  vel  alium  occidit,  ut  alio  illicito  potiri 
queat  matrimonio. 

Cultus  disparitas  dicitur  ratione  Baptismi  : 
baptizatus  enim  cum  non  baptizato,  sive  pagano, 
sive  Judæo  contrahere  nec  licite ,  nec  valide 

potest  (28.  q.  1.  can.  cave.).  Inter  baptizatum 
Catholicum  et  haereticam,  apostatam  et  excom- 
municatam,  validum  quidem  est  matrimonium, 
sed  non  licitum,  (gloss,  c.  non  oportet.  28.  q.  I. 
et  cap.  decrevit  de  hæret.  I.  6.) 

Yis  seu  metus  injuste  illatus  cadens  in  con¬ 
stantem  virum,  aut  feminam  tunc  dicitur,  quando 
minus  malum  sustinetur,  ut  majus  malum  vite¬ 
tur  (ut  post  alios  Martinas  Bonacina  de  legib. 
disp.  4.  q.  2.  p.  3.  parag.  I.  n.  2.),  minus  autem 
malum  est  ducere  uxorem  (quam  alias  ducere 
adhibito  consensu  licite  posset)  quam  bonis, 
liberis,  patria,  vita  spoliari,  stuprum,  servitutem, 
carcerem  perpetuum  pati,  vel  denique  infamia 
laborare.  Quod  si  metum  et  coactionem  consen¬ 
sus  liber  subsequatur,  tum  validum  erit  matri¬ 
monium,  alias  illicitum,  et  nullum. 

Ordo  sacer  Subdiaconatus,  Diaconatus,  et 
Presbyteratus  nullum  reddit  matrimonium  sub- 
sequens,  propter  solemne  votum  castitatis;  non 
item  inferiores  quatuor  ordines. 

Ligamen  matrimonii  jam  rati  vivente  altero 
conjuge  impedit,  et  dirimit  propter  polygamiam. 
(cap.  licet,  de  sponsa  duorum.  Trid.  Sess.  24. 
can.  2.  de  matrim.) 

Honestas  Publica  oritur  dupliciter;  1°  ex 
validis  sponsalibus ,  dirimitque  matrimonium 
inter  sponsum  et  consanguineos  sponsæ  et  vi- 
cissim,  in  primo  tantum  gradu.  (Trid.  sess.  24. 
c.  3.  de  matrim.  20.)  2°  Ex  matrimonio  rato  non¬ 
dum  consummato  :  et  hoc  dirimit  usque  ad  quar¬ 
tum 'gradum  inclusive,  sicut  affinitas,  et  in 
consummato  per  copulam  matrimonio,  quæ  co- 

pula  differentiam  constituit  inter  honestatem 
publicam  et  affinitatem  adeo  ut  affines  inter  se 
contrahentes  etiam  excommunicentur,1)  non  item 
qui  contra  honestatem  publicam  contraxerunt. 
( Clement .  un.  de  consang.) 

Affinitas  nascitur  primo,  ex  illegitimo  toro, 
inter  sponsum  et  consanguineos  sponsæ  usque 
ad  secundum  tantum  gradum  inclusive.  ( Trid . 
sess.  24.  c.  4.  de  reform .  matrim.)  Secundo, 
ex  legitimo  toro  usque  ad  quartum  inclusive 
gradum.  Quoto  enim  gradu  aliquis  est  cognatus 
viri  vel  uxoris,  eodem  gradu  est  affinis  uxoris 
vel  mariti. 

Impotentia  perpetua  seminandi,  ex  quacun¬ 
que  causa  oriatur,  praecedens  matrimonium  (non 
subsequens)  dirimit  ipsum:  hujusmodi  vero  impo¬ 
tentia  est  in  castratis,  arctis,  frigidis  et  male¬ 
ficia  tis.  (tit.  de  frigid,  et  malef.  per  lotum.) 

Raptus  sponsæ,  quamdiu  est  in  potestate 
raptoris  dirimit.  Necesse  ergo  est  ut  sponsa  li¬ 
bero  loco  constituatur,  constitutaque  libere  de 
novo  consentiat.  (Trid.  sess.  24.  c.  6.  de  matrim.) 

Clandestinum  matrimonium  est  illicitum  et 
invalidum.  (Trid.  sess.  24.  c.  1.  de  reform. 
matrim.)  Clandestinum  vero  dicitur  quod  clam 
vel  sine  parocho,  aliove  Sacerdote  de  ejus  vel 
ordinarii  licentia,  et  duobus,  tribusve  testibus 
initur. 

Impedimenta  impedientia  seu  prohibentia 
tantum,  et  non  dirimentia  sunt:  Sponsalia  cum 
alia,  Tempus  ab  Ecclesia  interdictum,  Votum 


')  Sublata  est  excommunicatio. 


6 


74 


Constitutionum  Synod. 


simplex  castitatis,  religionis  vel  ordinis,  Pec¬ 
catum  mortale,  Excommunicatio  major  et  minor, 
Contractus  matrimonialis  cum  haeretica.  Deni¬ 
que  quia  ad  contrahendum  matrimonium  requi¬ 
ritur  consensus,  excluduntur  ab  eo  tanquam  in¬ 
habiles,  furiosi,  amentes,  stulti,  et  id  genus  alii. 

Proclamationes  futuri  matrimonii  tribus  con¬ 
tinuis  diebus  festivis  inter  Missarum  solem  nia 
a  proprio  contrahentium  Parocho  fiant ,  non 
duae  uno  die.  Si  contrahentes  diversarum  sint 
parochiarum,  tum  in  utraque  parochia  publica¬ 
tiones  fiant,  scriptaeque  ab  altero  ad  alterum 
Parochum ,  qui  conjuncturus  est  matrimonio 
mittantur,  quo  pacto  nullum  repertum  sit  im¬ 
pedimentum,  quominus  legitime  in  facie  Eccle¬ 
siae  conjungi  possint.  Quamdiu  rescriptum  non 
fuerit,  tamdiu  a  nuptiis  celebrandis  abstinebitur. 
Externi,  vagabundi,  et  qui  certam  sedem  non 
habent,  non  conjungantur,  nisi  re  Nobis  fideliter 
communicata  examinataque,  et  licentia  a  Nobis 
conjungendi  impetrata.  Si  matrimonium  impe¬ 
diri  maliciose  notaretur,  tum  de  denunciationibus 
nobiscum  agatur,  ut  certi  quid  decernere  circa 
illas  possimus.  Quod  si  ex  denunciationibus  im¬ 
pedimentum  aliquod  verum  deprehensum  fuerit, 
tum  celebrandis  nuptiis  supersedeatur ,  donec 
aliqua  a  Nobis  declaratio  habeatur.  Pridie  nu¬ 
ptiarum  vel  biduo  circiter  ante,  contracturi  con¬ 
fiteantur  diligenter,  et  sacro  epulo  pie  reficiantur, 
nec  simul  cohabitent  in  eadem  domo  ante  bene¬ 
dictionem  Sacerdotalem  sub  poena  arbitraria  a 
Nobis  imponenda.  Nullus  Sacerdos  privatim  in 
ædibus  sine  nostra  expressa  facultate  nuptias 

benedicat,  nec  diebus  festivis,  si  contrahentes 
cum  reliquis  nuptialibus  hominibus  Missam  inte¬ 
gram  non  audiverint.  Nemo  coactas  nuptias 
benedicat,  sub  poena  privationis  beneficii;  sed 
coactores  illos  ad  Nos  deferat,  ut  dignis  poenis 
corrigantur.  Moneantur  sedulo  juvenes  privatim 
et  publice  ne  cum  haereticis,  vel  invitis  etiam 
parentibus  [quibus  honor  debetur]  contrahant, 
ni  sæpe  maledictionem  pro  benedictione  accipere 
velint.  Caveant  Sacerdotes  omnes ,  ne  ullos 
alienae  parochiae  matrimonio  jungant  sub  poena 
suspensionis  latae  sententiae  et  privationis  bene¬ 
ficii:  hujusmodi  conjunctionem  illegitimam  (si 
facta  esset)  declaramus  nullam  (uti  de  facto  nulla 
est)  et  sacrilegam,  atque  provenientes  inde  liberos 
declaramus  spurios  (uti  de  facto  sunt):  man¬ 
dantes  ut  Sacerdos,  qui  eos  conjunxit  sacrilege, 
conjunctis  significet,  matrimonium  nullum,  eos- 
que  ad  proprium  parochum  remittat.  Caveant *) 

')  Sequentia  probe  notentur: 

I.  Teste  s.  Thorna,  sicut  natura,  civilis  potestas  et 
Ecclesia  diversos  fines  habent  in  matrimonio,  sic  et  jura 
diversa.  In  specie  Ecclesia  finem  habet  supernaturalem, 
atque  adeo  conscientiae  directionem.  Civilis  potestas  finem 
habet  extrinsecum,  utpote  quæ  spectet  ad  solum  ordinem 
externum. 

II.  Ergo  leges  ecclesiasticae,  quæ  sunt  intrinseca 
attingit:  gubernium  vero  quæ  sunt  extrinseca.  Illa  ipsam 
matrimonii  validitatem,  vinculum,  naturam  regit;  illud 
vero  effectus  ipsos  externos:  v.  g.  causas  dotis,  hæreditatis, 
illegitimitatis ,  jurium  civilium  ad  officia,  bona  civilia  etc. 
determinat 

III.  Hinc  non  raro  legitimæ  dantur  rationes  ob  quas 
civilis  lex  licitum  et  legitimum  coram  se  pronuntiat  matri¬ 
monium,  quod  Ecclesia  uti  merum  concubinatum  damnat: 

insuper  Ecclesiastici  et  laici  cujuscunque  digni¬ 
tatis,  conditionis  ac  præeminentiæ  fuerint,  ne 
se  causis  matrimonialibus  ingerant,  ne  de  spon¬ 
salibus,  vel  de  matrimonio  de  præsenti,  ne  de 
eorum  divortio  vel  separatione  cognoscere,  judi¬ 
care,  definire,  et  re  ipsa  separare  præsumant, 
sub  poena1)  Excommunicationis  latæ  sententiæ. 
Facta  vero  hujusmodi  divortia  vel  separationes 
conjugum  volumus  et  mandamus  notari,  notata- 
que  ad  Nos  quam  primum  per  ipsos  Ecclesia¬ 
sticos  vel  laicos,  vel  Fiscalem  deferri,  ut  legitimo 


Et  vice  versa  validum  habetur  vinculum  in  conscientia, 
quod  coram  tribunali  civili  illegitimum  et  nullius  valoris 
rejicitur, 

IY.  Dum  ergo  quævis  potestas  in  sua  sphœra  movetur, 
suas  causas  diversas  tribuit  suis  officialibus.  Ecclesia 
contractum  judicat  secundum  leges  suas  ;  civile  gubernium 
suum  habet  contractum  quem  approbat  vel  supprimit: 
cuique  suum. 

Y.  Modo  ergo  judices  sæculares  de  internis  non 
judioent,  sed  de  valore  contractus  tantum  prout  valet  vel 
non  coram  lege  civili;  nullus  est  catholicorum  qui  id 
vetitum  esse  dicat. 

YI.  Sensus  tandem  judiciorum  potestatis  civilis  bic 
est:  „coram  lege  civili  (quidquid  sit  de  conscientia  etc.) 
valet,  vel  non  valet,  dissolvitur  etc.  matrimonium.  Yel 
etiam:  lex  civilis  non  impedit  quominus  ad  novas  nuptias 
convoles.  Sed  caveas  a  Dei  judicio.“ 

Cfr.  Perrone  :  De  Matrim.  christ.  Lib.  II.  §.  II.  c.  1.  a.  1. 

YII.  Sedulo  etiam  animadvertendum  est,  claudesti- 
nitatis  impedimentum  non  existere  v.  g.  Genevæ,  Lau- 
sannæ,  Bernæ,  Tugurii,  etc.  ubi  Tridentinum  promul¬ 
gatum  non  fuit;  ideoque  valere  matrimonia  ibidem  con¬ 
tracta  coram  magistratu  civili,  imo  etiam  coram  paren¬ 
tibus,  coram  ministello  protestantico,  vel  in  secreto  etc. 
(Cfr.  Moullet  II.  p.  425.) 

‘)  Sublata  est. 

nostro  jnclicio  subjiciantur,  cognoscantur  et  deci¬ 
dantur.  Abusum  in  nostra  Diœcesi  prorsus  in¬ 
tolerabilem  quotidie  cernentes  circa  dispensa¬ 
tiones  sine  ulla  necessitate  aucupandas,  praemo¬ 
nemus  omnes,  et  in  Domino  exhortamur,  ut  a 
talibus  dispensationibus  minime  necessariis  im- 
posterum  abstineant.  Contrahentium  nomina, 
cognomina,  patria,  cum  die,  mense,  et  anno  a 
Parochis  nuptias  illas  benedicentibus  in  proprium 
librum  diligenter  referantur. 


CAPUT  VI. 

De  re  et  supellectili  sacra. 

Paragraphus 

1.  Ecclesiæ,  Capellæ,  Oratoria. 

2.  Sacristiæ. 

3.  Campanilia. 

4.  Cœmiteria. 

5.  Altaria  cum  paramentis  et  ornatu  suo. 

6.  Tabernaculum,  cum  lampade,  custodia,  et 
vasculo  ad  deferendum  ægris  SS.  Sacra¬ 
mentum. 

7.  Unctiones  sacræ  cum  vasculis. 

8.  Cathedrae  concionatorum. 

9.  Confessionalia. 

10.  Supellex  sacra. 

11.  Fabrica  templi. 

12.  Domus  parochialis. 

13.  Xenodochia. 


78 


Constitutionum  Synod. 


Paragraphus  I. 

Ecclesiæ,  Capellæ,  Oratoria. 


uoniam  Ecclesias,  Capellas  et  oratoria  extrui 
ad  divinum  cultum  videmus  tam  obscuris, 
remotis,  inviis,  et  incommodis  locis,  et  quod 
gravius  est,  sine  prævia  dote,  fundatione  vel 
ullo  pro  fabrica  et  Ministro  Ecclesiæ  proventu: 
volumus,  ut  de  loco,  fundatione  ejusmodi  Eccle¬ 
siarum,  Capellarum,  et  oratoriorum  Nobiscum 
fideliter  et  sincere  conferatur  prius  quam  ad 
ipsam  aedificationem  veniatur:  ne  postquam  sum¬ 
ptus  multi  facti  fuerint,  Episcopum  ad  ratifica- 
tionem  et  benedictionem,  compellendum  vi,  stulte 
existiment.  Cariosa,  ruinosa,  vel  collapsa  sum¬ 
ptibus  fabricarum;  vel  eorum  qui  vel  de  jure, 
vel  consuetudine  obligati  sunt,  instaurentur. 
Quæ  consecranda  erunt,  quam  primum  conse¬ 
crentur;  quæ  polluta,  reconcilientur.  Ecclesiæ 
sint  mundæ,  pavimentum  et  scamna  a  pulveribus 
et  sordibus,  parietes  a  telis  aranearum.  Imago 
Crucifixi  in  medio  templo  erecta  habeatur,  ut 
ingredientes  Christiani  habeant,  quod  pie  et 
religiose  contemplentur.  Noctu  sint  clausæ  Ec¬ 
clesiæ,  nec  pateant  interdiu  tam  facile  quibusvis 
hominum  quisquiliis ,  potissimum  ubi  Altaria 
bene  ornata  patent.  Mulieres  nullibi  sint  in 
odæis  seu  choris  pensilibus ,  sed  infra  in  navi 
templi.  Mendici  sub  officiis  Divinis  vagari  per 
templa  ad  corrogandam  stipem  non  permittan¬ 
tur.  Sub  iisdem  officiis  nullæ  promulgationes 
et  citationes  et  instantiae,  ut  vocant,  habeantur, 
[  nec  ulla  id  genus  secularia  negotia  pertractentur. 

Nil  nisi  quod  ad  templum  spectat  in  choro,  navi, 
vel  sub  tecto  recondatur.  Tecta  studiose  et 
frequenter  visitentur,  reparenturque  tempestive, 
ne  stillicidiis  pleraque  computrescant.  Piscinam 
suam  singula  templa  habeant  sub  terra  prope 
altare,  vel  in  navi,  vel  aliquo  certo  et  peculiari 
loco  coemiterii,  in  quam  cineres  et  similia  im¬ 
mittantur. 


Paragraphus  II. 

Sacristiæ. 

acristiæ  sint  altiore  nonnihil  loco ,  sicco 
non  humido,  firmo,  fornicato,  fenestris 
clathratis,  januis  firmiter  obseratis.  Ita 
compositae,  ut  vasa,  vestes,  paramenta, 
atque  ornatus  templi  conservari  commode,  de- 
centerque  in  illis  possint.  Arca  ibi  sit  pro  Re¬ 
cognitionibus,  titulis,  instrumentis,  juribus  Ec¬ 
clesiarum  et  pecunia  fabricarum  conservandis. 
Cujus  arcae  [vel  arcarum]  elavem  unam  parochus, 
alteram  vero  procuratores  Ecclesiae  habebunt. 

,  Paragraphus  III. 

Campanilia. 

ampanilia  non  sint  cuivis  obvia,  potissimum 
adolescentibus,  qui  cum  ludere  pulsando 
cum  campanis  volunt,  pedes,  brachia,  crura,  et 
cervices  frangunt,  uti  plura  habemus  exempla. 
Campanae,  priusquam  in  campanile  attrahantur, 
ab  Episcopo  more  Ecclesiae  benedicantur.  Cam¬ 
panae  saepius  visitentur,  ne  linguae  earum  lapsæ 
quemquam,  ut  fit,  laedant,  vel  omnino  interimant. 


bene 

sint 

Horologia,  si  cjuae  sint  corrupta,  reficiantur. 
Pulsus  in  tota  Dioecesi  nostra  sit  conformis 
matrici  Ecclesias  Sedunensi,  ne  advenas  et  pere- 
grinantes  propter  diversum  in  pagis  pulsum, 
diversos  quoque  Episcopatus  existiment. 


Paragraphus  IY. 

Coemit  er  ia. 

oemiteria  sint  muro  cincta,  portis  clausa, 
magno  aliquo  visibili  Crucifixo  ornata, 
munda,  sine  arboribus,  benedicta,  excepta  parte 
aliqua  vel  angulo  pro  sepultura  parvulorum  non 
baptizatorum  :  pro  haereticis  et  excommunicatis, 
quos  Parochi  nullo  modo  cum  aliis  Christi  fide¬ 
libus  sepelient.  Vas  aquae  benedictae  tam  in 
cœmiteriis,  quam  templis  prostet,  ut  ingressuri, 
egressurive  fideles  aqua  se  lustrali  ex  antiquis¬ 
simo  Ecclesiae  usu  aspergant.  Ccemiteria  pecori¬ 
bus  ad  demetendam  herbam  nunquam  pateant. 
Sparsa  mortuorum  hinc  inde  ossa  colligantur, 
et  in  ossuaria  abdantur. 


Paragraphes  Y. 

Altaria  cum  paramentis  et  ornatu  suo. 

ltaria  sint  lapidea,  consecrata,  vel  portatili 
saltem  lapide  consecrato  instructa.  Cras- 
cerata  tela,  et  duabus  lineis  mappis  tegan¬ 
tur,  quarum  una  oblongior  latus  utrumque  cingat. 
Post  absolutas  Missas  velum  vel  tapes  mappis 
contra  pulveres  et  alias  sordes  super  inducatur. 
Crux  in  medio  altari  cum  duobus  candelabris 
constituatur.  Candelæ  sint  cereæ,  non  ex  sebo, 


siore 

vel  lampades  ex  butyro,  alio  enim  ista  spectant. 
Imagines  cariosæ,  vel  pene  obsoletae,  vel  minus 
decentes  auferantur,  vel  renoventur  ex  integro, 
vel  pulchriores  substituantur,  ut  non  detur  ad¬ 
versariis  ridendi  occasio,  sed  potius  ab  hæresi 
resipiscendi,  quando  templa  Catholicorum  ornata 
cum  haris  suis  conferunt.  Usus  imaginum  non 
solum  in  Ecclesiis ,  sed  etiam  privatim  in  aedi¬ 
bus,  hypocaustis,  et  cubiculis  observetur,  ut  quæ 
doctos  et  idiotas  ad  devotionem,  Dei  et  San¬ 
ctorum  cultum,  ad  patientiam,  amorem,  et  alias 
virtutes  alliciunt.  Cultus  seu  veneratio  imagi¬ 
num  (cujusmodi  est  capitis  nudatio,  osculatio, 
genuflexio)  non  terminatur  in  ipsis  imaginibus, 
sed  earum  proto typis,  quæ  sunt  Christus,  verbi 
gratia,  Beata  Virgo ,  et  alii  Sancti.  Coluntur 
ergo  imagines  cultu  imperfecto,  sive  secundum 
quid;  Christus  vero,  Beata  Virgo  et  alii  Sancti 
cultu  perfecto  seu  simpliciter ,  cum  maxima 
tamen  differentia  ;  Christus  enim  Latriæ,  B.  Virgo 
Hyperduliæ,  reliqui  Sancti  Duliæ  duntaxat  cultu 
honorantur.  Sacræ  Reliquiae  decenter  et  reve¬ 
renter  in  lipsanothecis  asserventur,  singulis  sin- 
gulæ  schedæ  appendantur,  dubiæ  et  suspectæ 
a  certis  et  indubitatis  separatæ,  alium  in  locum, 
honestum  tamen,  abdantur.  Calix  sit  vel  argen¬ 
teus  totus ,  vel  saltem  cupa  argentea  :  stannei 
et  plumbei  calices  abscondantur,  ususque  eorum, 
uti  et  fractorum  argenteorum  e  medio  tollatur. 
Patenæ  sint  cum  calicibus  suis  nitidae,  itidem 
argenteæ,  et  ad  colligendas  micas  aptae.  Purifi- 
catoria  sint  bene  munda,  alba,  integra,  non 
lacerata,  non  perforata.  Pallae  item  et  Corpo- 

ralia,  quae  amylo  roborantur:  obsoleta  combu¬ 
rantur,  cineres  in  sacrarium  recondantur.  Vela 
calicum  sint  plura  pro  ratione  colorum  in  Ec¬ 
clesia  Romana  usitatorum,  uti  videre  erit  in 
Missali  Romano  de  paramentis  et  coloribus,  in 
rubricis.  Mappæ  Altarium  sint  duplices,  ut  et 
corporalia,  pallæ,  purificatoria ,  et  mantilia  ad 
tergendos  celebrantis  digitos,  ut  dum  alia  lavanda 
dantur,  alia  recentia  substituantur.  Antipendia 
altarium  non  negligantur.  Altaria  valvis  suis 
claudantur  subinde,  in  Quadragesima  vero  pro¬ 
priis  obtegantur  velis. 

Paragraplms  YI. 

Tabernaculum  cum  lampade,  custodia,  et  vasculo 
ad  deferendum  aegris  SS.  Sacramentum. 

abernaculum  pro  SS.  Sacramento  sit  in 
medio  altari ,  more  Romano  ;  unctiones 
sacrae  cum  suis  vasculis,  et  pyxis  sacra  pro  de¬ 
ferendo  ad  aegrotos  venerabili  Sacramento  ibi¬ 
dem  vel  in  Armario  antiquo  collocentur.  Mon¬ 
strantia  pro  festo  Corporis  Christi  suum  habeat 
in  medio  pellucidum  vitrum ,  ut  sacra  videri 
hostia  a  populo  commode  possit.  Lampas  ante 
tabernaculum  dies  noctesque  luceat,  quam  fovebit 
mane  et  vesperi,  aedituus  post  signum  saluta¬ 
tionis  Angelicae.  Sumptus  pro  perpetuo  hoc 
lumine  facient  parochiani,  uti  et  aliarum  lam¬ 
padum  et  cereorum,  nisi  de  jure  vel  consue¬ 
tudine  ab  Episcopis  approbata  ad  ejusmodi  teneri 
Parochi  ostendantur. 

Paragraphus  VII. 

Unctiones  Sacræ  cum  vasculis. 

aeras  unctiones  in  mundis  et  nitidis  stanneis 
vel  argenteis  vasculis  stola  involutis  Curati 
singulis  annis  Seduni  in  Episcopali  arce  tem¬ 
pestive,  reverenter,  et  pie  excipient,1)  et  sub 
privatione  curæ,  vel  Beneficii  ad  suas  quique  pa¬ 
rochias  deferent;  pristinas  unctiones  comburent, 
cineres  sacrario  immittent,  novis  vero  in  Pa- 
schate  et  Pentecoste,  pro  renovando  baptismate, 
utentur. 


Paragraphus  VIII. 
Cathedræ  Concionatorum. 


athedra  seu  suggestus  concionatoris  in  tem 
pio  non  sit  humilis  neque  obscuro  loco 
sed  aperto,  ut  condonator  audiri  facile  et  in- 
telligi  a  populo  queat. 


Paragraphus  IX. 

Confessionalia. 


onfessionalia  propria  habeantur  ad  audiendas 
confessiones;  lamina  perforata  inter  faciem 


Confessarii,  et  pœnitentis  interposita  mutuum 
tollat  aspectum.  Ex  latere  confitentis  appen¬ 
datur  pia  aliqua  imago,  qua  excitari  ad  devo¬ 
tionem  possit. 


')  Hæc  cura  laicis  omnino  non  committatur. 

Paragraphus  X. 
Supellex  sacra. 


upellectilis  Sacræ,  quæ  in  vasis,  vestibus, 
paramentis ,  et  ornatu  Ecclesiastico  con¬ 
sistit,  diligens  ratio  habeatur,  ne  per  incuriam, 
negligentiamve  Ecclesiasticorum  res  sacra,  atque 
adeo  cultus  divinus  probro  habeatur.  Omnia 
sint  munda  et  nitida,  ne  prophana  Sacris  præ- 
ferri ,  quo  ad  mundiciem  et  splendorem  in  Ec¬ 
clesia  Dei  audiantur.  Calices,  patenæ,  vascula 
oleorum  ab  iis  solis,  qui  sacris  Ordinibus  initiati 
sunt,  abluantur,  tergantur.  Pari  modo  corpo¬ 
ralia  ,  pallæ  et  purificatoria  primum  ab  illis, 
deinde  ab  aliis  honestis  personis  bene  laventur, 
et  corporalia,  pallæque  sic  lota  amylo  roborentur. 
Reliqua  cum  vasa,  tum  paramenta,  ut  sunt 
mappæ  altarium ,  mantilia ,  humeralia ,  albæ, 
cingula,  superpellicea,  urceoli,  candelabra,  lecyti, 
cruces,  imagines,  antipendia,  tapetes,  pulvinaria, 
easulæ,  dalmaticæ,  stolas,  manipuli,  vela,  etc.  ab 
ædituis  seu  aliis  honestis  personis  excutiantur, 
purgentur,  laventur,  mundentur:  fracta  laceraque 
reficiantur.  Caveant  Ecclesiastici  ne  vel  ipsi, 
vel  aeditui  quicquam  horum  in  prophanos  con¬ 
vertant  usus,  licet  tritissimum  esset:  sacra  enim 
sunt  omnia,  et  Deo  dicata.  Ex  antiquis  ornati¬ 
bus  unius  speciei  fiat  aliquid  alterius  speciei 
v.  g.  ex  vexillis  fiant  vela  calicum  pro  quotidiano 
usu,  vel  bursae  corporalium,  et  sic  deinceps. 
Quod  si  adeo  attrita  sint,  ut  nulli  usui  nec  sint, 
nec  esse  possint,  comburantur,  cineres  in  sacra¬ 
rium  mittantur.  Attriti  et  notabiliter  fracti 

calices,  et  patenæ  fundi  possent,  et  novi  alii, 
vel  simile  quid  confici. 

Paragraplius  XI. 

Fabrica  Templi. 

abricæ  Ecclesiæ  ubi  nullæ  sunt ,  erigi  de¬ 
bent;  ubi  collapsæ,  ad  nitorem  suum  sunt 
revocandæ,  propter  singularem  in  Ecclesiis  ne¬ 
cessitatem.  Cavendum  ante  omnia  diligenter 
est,  ne  fabricae  nimium  graventur,  vel  a  Paro¬ 
chis,  vel  procuratoribus,  et  aliis,  plus  imponendo 
oneris,  quam  ferre  valeant.  Cum  rationes  ac¬ 
ceptorum  et  expensorum  redduntur ,  viderint 
omnes ,  ne  immodicis  conviviis ,  et  sumptibus 
fabricæ  onerentur.  Supremus  fabricae  procurator 
erit  Parocbus  loci,  tum  alii  duo  laici  assumentur,. 
qmT^rfTsupra  dictum  est,  distinctas  cistæ  vel 
cistarum  claves  pro  diversis  seris  singuli  singulas 
habeant:  et  cum  jura,  vel  instrumenta  aliqua 
lustranda  sunt,  vel  nummi  exponendi  pro  usu 
Ecclesiae,  omnes  una  cum  suis  clavibus  ad  ape¬ 
riendas  arcas  conveniant.  Plura  videantur  supra 
(in  paragraph.  10.  de  procuratoribus  templi , 
cap.  2.). 

Paragraplius  XII. 

Domus  Parochialis. 

arochialis  domus  sarta  tecta  conservetur. 
Parochiani  in  instaurandis  ruinosis ,  et 
aliis  emendandis  materiam  suppeditent;  Paro¬ 
chus  vero  inducat  per  operarios  suis  sumptibus 
formam.  Quod  si  aliquid  de  novo  ex  fanda- 

mento  extruendum  sit,  id  totum  quoad  materiam 
et  formam  sumptibus  parochi  anorum  fiet.  Atten¬ 
dant  templi  procuratores,  ne  quid  jacturæ,  domus, 
horreum,  stabulumque  patiatur;  praemoneant  ut 
occurratur  vel  (si  nulla  speretur  emendatio)  Vi¬ 
cario  rurali ,  vel  Nobis  opportune  significent. 
Idem  intelligimus  de  possessionibus  seu  prædiis 
parochialibus. 


Paragraphus  XIII. 

Xenodochia. 

um  ex  decreto  Cone.  Trid.  (Sess.  7 .  c.  15. 
et  Sess.  22.  c.  8.  et  Sess.  25.  cap.  8.  de 
re  form.)  et  aliis  juribus  antiquioribus  Xenodo¬ 
chiorum  seu  Hospitalium  cura  Episcopis  com¬ 
petat,  monemus,  iterum,  iterumque  exhortamur 
omnes  et  singulos  administratores,  ut  fructuum, 
eleemosynarum,  ac  bonorum  diligentem  rationem 
habeant,  nec  quicquam  eorum  in  alium  usum, 
quam  a  piis  fundatoribus  praescriptum  est,  con¬ 
vertant  :  pauperibus  liberaliter ,  et  charitative 
sua  promant:  nihil  ex  pauperum  bonis  in  suam 
utilitatem  trahant,  inutiles  sumptus  vitent,  nulla 
bona  vendant,  permutent  vel  quovis  modo  alie¬ 
nent,  nisi  servatis  servandis.  (  Clement,  de  rebus 
Eccles.  non  alienand.)  In  hospitalia  maleferiati, 
scurrae,  nebulones  etc.  non  recipiantur;  robusti 
mendici  de  addiscenda  honesta  arte  aliqua  ad¬ 
moneantur.  Hospitalis  incolae  saepe  confiteantur, 
frequentes  sint  in  Sacro,  orent  assidue  pro  bene¬ 
factoribus,  laborent  dum  vires  suppetunt;  a  rixis, 
dissensionibus  et  simultatibus  abstineant,  pacifice 

vivant ,  Ecclesiasticos  exhortatores  gratanter  au¬ 
diant,  vitam  denique  Deo,  Angelis,  hominibusque 
gratam  et  acceptam  vivant. 


CAPUT  VII. 

De  Beneficiis  Ecclesiasticis. 

Paragraphus 

1.  Jus  patronatus  et  praesentationis. 

2.  Institutio  seu  collatio  beneficiorum. 

3.  Pluralitas  beneficiorum. 

4.  Resignatio  beneficiorum. 

Paragraphus  I. 

Jus  patronatus,  et  praesentationis. 


us  patronatus  prave  et  perperam  a  multis 
sæpenumero  explicatur  et  usurpatur;  adeo 
ut  qui  eo  potiuntur,  sibi  penitus  persuadeant, 
jus  omne  disponendi,  tractandique  de  beneficio 
Ecclesiastico  penes  se  esse.  Episcopum  vero  et 
collatores  parum  vel  nihil  juris  reliqui  habere. 
Ergo  ut  malo  huic  tandem  occurratur,  et  patroni 
nulla  amplius  culpabili  laborent  ignorantia,  scien¬ 
dum  est,  Patronum  jus  sui  Patronatus  acquirere 
vel  ex  fundatione,  vel  aedificatione,  vel  dotatione 
alicujus  Ecclesiae,  divisim  vel  conjunctim  sum¬ 
ptis  istis  tribus  causis  seu  titulis.  Jus  vero 
quod  acquirit  sui  patronatus,  est  potestas  Cleri¬ 
cum  idoneum  instituendum  ad  vacans  beneficium 
Ecclesiasticum  nominandi  vel  praesentandi  Epi¬ 
scopo  vel  superiori,  vel  inferiori  instituendi  jus 

habenti.  Patroni  possunt  esse  vel  Ecclesiastici 
vel  laici,  qui  nisi  intra  praescriptum  a  jure  tem¬ 
pus  personam  aliquam  idoneam  praesentent,  va¬ 
cantibus  pro  illa  vice  beneficiis,  authoritate  or¬ 
dinaria  providebimus.  Patronis  Ecclesiasticis 
spatium  praesentandi  sex  mensium;  laicis  vero 
quatuor  mensium  conceditur  (c.  unico  de  jure 
patronatus  in  6J.  Caveant  patroni  a  promissi¬ 
onibus  simoniacis,  et  a  pactis  illicitis  praesen¬ 
tandorum:  multo  magis  Clerici ,  ne  tau  quam 
fures  et  latrones  aliunde  in  ovile  Christi  ascen¬ 
dant:  intrent  potius  per  ostium  legitime  et  ca¬ 
nonice  in  ovile.  ( Joan .  10.)  Caveant  etiam  pa¬ 
troni,  ne  praesentatis  clericis  ulla  qualiacunque 
nova,  et  insolita  sine  nostra  auctoritate  impo¬ 
nant;  nihil  sibi  in  pratis,  agris,  vineis,  decimis 
et  quibusvis  redditibus  usurpent;  sed  totum  in¬ 
stituto  legitime  clerico  sine  ulla  diminutione 
relinquant.  Caveant  denique  patroni,  ne  præ- 
sentatos  vel  canonice  institutos  Clericos  ita  tra¬ 
ctent,  ut  conqueri  merito  possint;  atque  adeo 
beneficia  deserere  vel  resignare  compellantur. 
Quod  quia  in  maximum  Ecclesiae  praejudicium 
vergit,  ideo,  justis  poenis  quemvis  in  officio  suo, 
ne  alienum  usurpet,  continebimus. 

\ 

Paragraplius  II. 

Institutio,  seu  collatio  beneficiorum. 

nstitutio  Beneficii  Ecclesiastici  ordinaria  est 
Episcopi  dioecesani.  Cum  patronus  idoneum 
præsentaverit  Clericum ,  cogitur  Ecclesiasticus 
institutor  instituere  præsentatum.  Collatio  bene- 

liciorum  si  scienter  indigno,  vel  canonico  aliquo 
impedimento  laboranti  fiat,  ipso  jure  nulla  est, 
et  hoc  ipso  devolvitur  collatio  ab  uno  collatore 
ad  alium  collatorem  plerumque  superiorem  ;  sic- 
uti  etiam  devolvitur,  si  beneficium  intra  sex 
menses  a  die,  quo  rescitum  est,  numerandos, 
absque  legitimo  impedimento  non  conferatur. 
Nemo  ad  curata  beneficia  assumptus  Sacramenta 
administret,  nec  quicquam  faciat,  quod  animarum 
curæ  sit  annexum,  nisi  prius  sit  canonice  appro¬ 
batus,  et  investitus.  Alias  sacrilege  et  frustra 
absolvet  a  peccatis  eos,  in  quos  nullam  adhuc 
habet  jurisdictionem.  Nemo  etiam  ullum  bene¬ 
ficium  sive  curatum ,  sive  simplex  possideat  ; 
neque  fructus  illius  suos  faciat,  qui  legitime 
institutus  non  fuerit.  Quod  si  ab  aliquo,  cujus 
est  collatio,  investiendus  sit,  a  Nobis  tamen 
juxta  Trident.  (Sess.  25.  c.  9.  reformj  prius 
de  vita,  moribus,  et  sufficiente  doctrina  exami¬ 
nabitur:  alioqui  collatio  ab  inferiore  facta  hoc 
ipso  nulla  erit.  Ad  institutionem  admissus  pro¬ 
fessionem  fidei,  tum  infrascriptum  juramentum 
præstabit.  Ego  N.  Reverendissimo  et  Illustris¬ 
simo  Domino  etc. 

Paragraphes  III. 

Pluralitas  beneficiorum. 

e  pluralitate  beneficiorum  cum  jura  sint 
clara,  et  verba  S.  Cone.  Trid.  (Sess.  7. 
et  4.  Sess.  24.  c.  17 J  sint  tam  fusa,  et 
perspicua,  videantur  ibi,  atque  ad  praxim  refe¬ 
rantur. 


c.  2. 

Paragraphus  IY. 

Resignatio  beneficiorum. 

esignatio  beneficii  in  Ecclesia  Dei  (nisi 
justissima  de  causa  fiat,  cujusmodi  est 
Religionis  ingressus  etc.)  plerumque  est  odiosa, 
quasi  minus  pingui  beneficio  relicto,  pinguiori 
inhietur.  Proinde  resignatio  cujuscunque  bene¬ 
ficii  non  nisi  ad  manus  nostras,  vel  ejus,  qui 
collator  est  beneficii,  fiet:  qui  sedulo  observabit, 
ne  quicquam  in  præjudicium  Ecclesiæ  vergat. 


CAPUT  VIII. 

De  Bonis  Ecclesiasticis. 

Paragraphus 

1.  Bona  et  jura  Ecclesiæ. 

2.  Immunitates,  privilegia,  libertates. 

3.  Decimæ,  primitiæ,  oblationes. 

Paragraphus  I. 

Bona  et  Jura  Ecclesiæ. 


ona  Ecclesiarum  sunt  bona  Deo  consecrata, 
ita  ut  nefas  sit  ea  aliis,  quam  piis  et  sacris 
usibus  applicare,  eoque  major,  et  strictior  ratio 
ab  istis  sit  reddenda,  qui  illegitime  ea  usurpant, 
dispensant  et  alienant.  Quocirca  omnibus  cum 
Ecclesiasticis  personis,  tum  templi  procuratoribus 
serio  injungimus  et  imperamus,  ut  quaecunque 
ad  Ecclesias  spectant,  in  Inventarium  referantur, 
ut  sunt  paramenta,  utensilia,  ornamenta  etc. 
Item  fundi,  praedia,  census,  decimæ,  et  alia 

similia.  Volumus  insuper,  ut  omnia  ista  scri¬ 
ptis  mandata ,  cum  RecognitioniBusT^Titulis ,  et 
quibuscunque  juribus  et  litteris,  loco  in  Ecclesiis 
fornicato,  tuto  et  sicco  recondantur,  obserentur, 
reservatis  arcæ  clavibus  tam  ab  Ecclesiasticis, 
quam  procuratoribus.  Nemo  prædia,  bona,  jura 
etc.,  sine  evidenti  utilitate  vel  necessitate,  nostra- 
que  expressa  approbatione  vendat ,  permutet, 
oppignoret,  obliget,  ad  longum  tempus  locet, 
vel  quomodocunque  alienet:  factas  secus  alie¬ 
nationes  et  obligationes  irritas  ac  nullas  decla¬ 
ramus,  justas  alienatoribus  pœnas  interminantes. 
Prata,  agri,  vineæ,  et  borti  diligenter  colantur; 
fcenum,  stramen,  et  similia  non  distrahantur, 
ne  per  eam  distractionem  possessiones  (deficiente 
fimo)  steriles  reddantur.  Fcenum  (si  opus  sit) 
ita  vendatur ,  ut  non  exportetur  ad  alienum 
fœnile  et  stabulum,  sed  in  parochiali  stabulo 
penitus  consumatur.  Non  ita  sint  parci,  vel 
potius  tenaces  parochi  in  aedificiis  et  praediis 
sartis  tectis  conservandis,  ut  omne  onus  in  suc¬ 
cessores  suos  devolvere  velint ,  et  parum ,  vel 
nihil  emendare,  cum  id  non  hominibus,  sed  Deo 
ipsi  praestetur.  Caveant  haeredes  Clericorum, 
ne  jura,  scripta,  et  similia  quae  ad  Ecclesiam, 
vel  Ecclesiasticos  ipsos  pertinent,  reperta  apud 
se  retineant,  sed  ea  successoribus  in  eadem  pa¬ 
rochia,  capella  etc.  sine  ulla  tergiversatione, 
dolo,  fraude,  muneris  vel  doni  exactione  reddant. 
De  occupantibus  bona  Ecclesiastica  videatur 
Cone.  Trid.  sess.  22.  cap.  II.  de  re  form.1) 


‘)  Potius:  Const.  „Apost.  Sedis.“  D.  3. 

Paragraphus  II. 

Immunitates,  Privilegia,  Libertates. 

mmunitates  Ecclesiasticas ,  Privilegia  et 
Libertates,  quia  per  hæreses  et  pravos 
cum  Ecclesiasticorum  ,  tum  Laicorum  mores, 
jacturam  nonnullam  passæ  sunt,  renovari  volu¬ 
mus,  sive  loca  sacra,  sive  personas  Ecclesiasticas 
concernant.  Quocirca  Ecclesiasticos  omnes  et 
Laicos  cujuscunque  status,  et  præeminentiæ  sint, 
in  Domino  monemus,  ut  ad  praedictam  immuni¬ 
tatum  et  privilegiorum  renovationem  et  obser¬ 
vationem  contendant  prævio  aliis  exemplo,  nec 
ullo  modo  sinant  ea  vel  minimum  impediri, 
violari,  imminui.  Nemo  secularium  manus  vio¬ 
lentas  in  ullum  Clericum  injiciat  quacunque  de 
causa,  nec  incarceret,  neque  vinculis  ullis  coer¬ 
ceat,  sed  crimine  Nobis  vel  Fiscali  nostro  pate¬ 
facto,  totam  Ecclesiæ  (cujus  est  castigare)  pote¬ 
statem  et  jurisdictionem  istam  relinquat,  memor 
verbi  Domini  :  Qui  gladium  (illegitime  usur¬ 
pando)  acceperint ,  gladio  peribunt.  (Matth. XXVI, 
52.)  Quod  si  Clericus  crimine  aliquo  enormi, 
quod  depositionem  Ecclesiasticam  et  capitale 
supplicium  ex  genere  suo  mereretur,  suspicioque 
vehemens  de  fuga  haberetur,  in  hoc  casu  per¬ 
mittimus  Magistratui  seculari,  ut  vel  decenter 
vinctum  ad  Nos  perducat,  vel  loco  honesto  tan- 
quam  in  arresto  eousque  detineat ,  donec  de 
toto  negotio  plenius  informemur.  Qui  ad  Ec¬ 
clesias  et  loca  sacra  et  ædes  Clericorum  tan- 
quam  ad  asylum  fugerint,  inde  a  Magistratu 
seculari  ne  extrahantur,  præterquam  latrones 

publici,  agrorum  devastatores  nocturni,  viarum 
obsessores,  et  alii,  de  quibus  (c.  fin.  de  Immunit. 
Eccles.  et  17.  q.  4.  c.  inter,  et  c.  antiquitus.). 
Clerici  neque  seipsos  ad  judices  Seculares  pro¬ 
vocent,  confugiant,  appellent,  neque  patiantur 
ad  Secularia  tribunalia  a  laicis  se  citari,  vel 
pertrahi,  cum  tribunal  Clericorum  sit  tribunal 
Episcoporum.  Parochi  saepius  immunitates  et 
privilegia  Ecclesiastica  populo  inculcent,  Bullam *) 
cœnæ  Domini  familiarem  sibi,  plebique  faciant  5 
ne  alicubi  impingatur,  et  excommunicatio  latæ 
sententiae  incurratur.  De  privilegiis  nonnullis 
Clericorum  videatur  supra  ( cap .  3.  parag.  10.). 


Paragraphus  III. 

Decimae,  Primitiae,  Oblationes. 

um  Decimarum  solutio  debita  sit  Deo  (Exod. 
22.  et  23.  Levit.  27.  Num.  18.  Tob.  1. 
Malae h.  3.),  non  sunt  ferendi,  inquit  S.  Synod. 
Trid.  (Sess.  25.  c.  12.  reform.)  qui  variis  artibus 
decimas  Ecclesiis  obvenientes  subtrahere  moli¬ 
untur,  aut  qui  ab  aliis  solvendas  temere  occu¬ 
pant,  et  in  rem  suam  vertunt;  et  qui  eas  dare 
noluerint ,  aut  dantes  impediunt ,  res  alienas 
invadunt.  Præcipit  igitur  Sancta  Synodus  omni¬ 
bus,  cujuscunque  gradus  et  conditionis  sint,  ad 
quos  Decimarum  solutio  spectat,  ut  eas  ad  quas 
de  jure  tenentur,  in  posterum  cathedrali,  aut 
quibuscunque  aliis  Ecclesiis,  vel  personis,  quibus 
legitime  debentur' integre  persolvant.  Qui  vero 


')  Id  vix  utile  foret  ætate  nostra. 

eas  aut  subtrahunt,  aut  impediunt,  excommuni¬ 
centur;  nec  ab  hoc  crimine,  nisi  plena  restitu¬ 
tione  secuta,  absolvantur:  huc  usque  Synodus. 
Novalia  decimas  debent,  sive  aratro,  sive  ligone 
fiant. 

Primitiae  rurales  ,  pecorum ,  fructuum ,  case¬ 
orum,  butyri  etc.,  (cum  earum  solutio  debita 
sit  Deo,  ut  ex  plerisque  capitibus  supra  pro 
Decimis  citatis,  et  aliis  adhuc  pluribus  constat), 
plenius  et  æquius,  quam  hactenus  plerisque  locis 
solvantur. 

Convivia  propter  Primitias  institui  solita, 
quoniam  in  præjudicium  parochorum  cedere  in- 
telligimus,  vel  tollantur,  vel  redimantur,  vel 
minus  sumptuosa  habeantur.  In  Primitiis  suis 
Neomystæ  sub  poena  arbitraria  non  ducant 
choreas. 

Oblationes  non  tantum  in  veteri  testamento, 
ut  videre  est  in  Exocl.  Levit.  Deut.  etc.  com- 
mendatæ  semper  populo  fuerunt  ,  sed  etiam  in 
Ecclesia  Catholica  semper  usitatissimae.  Hæresis 
vero  et  suffocata  Christianorum  charitas  eas 
propemodum  extinxerunt.  Suscitandae  igitur  sunt 
dextre  et  cum  discretione,  populoque  inculcan¬ 
dum  subinde,  quam  graviter  errent  ii,  qui  parum 
vel  nihil  toto  anno  offerunt,  cum  non  hominibus, 
sed  Deo  ipsi  offeratur.  • 

CAPUT  IX. 

De  judicio  ecclesiastico,  et  nonnullis 

criminalibus. 

Paragraphus 

1.  Jurisdictio  fori  externi. 

2.  Causæ  Ecclesiasticæ. 

3.  Hæresis. 

4.  Simonia. 

5.  Concubinatus. 

6.  Usura. 

7.  Violatio  Immunitatum  Ecclesiæ,  et  usur¬ 
patio  bonorum  Ecclesiasticorum. 

Paragraphus  I. 

Jurisdictio  fori  externi. 

atione  duplicis  status,  Ecclesiastici  scilicet, 
et  sæcularis,  duplex  etiam  assignatur  Juris¬ 
dictio,  quæ  sunt  gladii  duo  Evangelici  Luc.  22. 
de  quibus  Christus,  satis  est ,  inquit.  Harum 
Jurisdictionum  altera  alteri  neutiquam  derogat, 
sed  potius  sublevat  in  necessitate.  Magistratus 
saeculares  manus  ab  Ecclesiastica  Jurisdictione 
abstineant,  causas  Ecclesiasticas  pertractando, 
decidendo,  puniendo;  uti  pro  dolor,  ante  hac 
sæpenumero  factum  est;  cum  non  tantum  causae, 
sed  et  personae  Ecclesiasticae  Deo  consecratae 
ad  extremum  mortis  supplicium  damnatae  sunt, 
sine  ulla  praevia  degradatione  Ecclesiastica,  et 
alia  juris  forma.  Meminerint  tam  in  novo, 
quam  Veteri  Testamento  sumptae  a  Deo  de  tam 

immani  scelere  vindictæ.  Recolant  quid  contra 
tales  S.  Synodus  Trid.  (Sess.  25.  c.  20.  reform .) 
jactet,  quæ  et  quanta  ( Bulla  Cœnæ)  fulminet. 
Attendant  denique  penitius  quid  Christus  Petro 
(Matth.  26.)  :  Converte  gladium  tuum  in  locum 
suum;  omnes  enim  qui  acceperint  gladium ,  gladio 
peribunt. 

Paragraphus  II. 

Causæ  Ecclesiasticae. 

ausæ  Ecclesiasticae  sunt  triplicis  generis. 
Aliae  sunt  ex  natura  sua  mere  spirituales, 
ut  quæ  circa  fidem,  Sacramenta,  caeremonias  et 
Ecclesias  versantur.  Aliæ  quæ  ex  spiritualibus 
emergunt,  ut  quæ  ex  matrimonio,  locisque  sacris. 
Aliæ  denique  sunt  mixtae ,  ut  quæ  spirituali 
temporale  aliquid  annexum  habent,  cujusmodi 
sunt  jura,  proventus,  servitutes  Ecclesiarum, 
Xenodochiorum,  etc. 

Paragraphus  III. 

Hæresis. 

æretici  formales,  qui  videlicet  habent  erro¬ 
rem  aliquem  pertinaciter  contra  fidem  ve¬ 
ram,  Catholicam  et  Romanam,  idque  signo,  verbo, 
vel  omissione  alicujus  exteriorum,  quod  facere 
debebant ,  produnt ,  turbas  saepius  ciere  in  Epi¬ 
scopatu  nostro  solent,  ægerrimeque  ferre,  si 
intelligant,  suis  commilitonibus  sacram  negari 
sepulturam  in  loco  sancto  ;  atque  adeo  importune 
et  moleste  parochos  tractant,  ut  non  immerito 
de  relinquendis  quandoque  paræciis  apud  nos 
agant.  Ergo  ut  pro  munere  nostro  Episcopali 

tantis  malis  occurratur,  volumus  ut  similes  hære- 
tici  (si  cum  reliquis  Cliristifidelibus  in  eodem 
coemiterio  quiescere  velint)  opera  quoque  fidelium 
et  vere  Orthodoxorum  exerceant,  id  est,  hæresim 
abjurent,  confiteantur,  communicent  et  id  genus 
alia  faciant,  quæ  Christianos  decent,  et  in  pro- 
'fessione  fidei  inferius  visenda  complectuntur.  Ita 
cessabunt  querelæ,  jurgia,  et  odia,  quibus  Divina 
Majestas  sæpe  offenditur,  et  populus  scandalizatur. 


Paragraphus  IY. 
Simonia. 


imonia  etsi  grave  et  omnibus  detestabile 
crimen  esse  non  ignoretur,  viget  nihilo¬ 
minus,  vigebitque  semper,  nisi  acerrimis  poenis 
compescatur ,  quas  equidem  Nobis  gravissime 
pendent  Simoniaci.  Contingit  autem  id  vitii 
frequentius  in  Beneficiis  Ecclesiasticis  petendis, 
conferendis,  resignandis,  et  permutandis,  rarius 
in  aliis.  Si  quid  pure  sponte,  et  sine  pacto  vel 
conventione,  gratisque  offeratur,  id  Simoniacum 
non  est.  Quæ  pro  acquirenda  dignitate  aliqua, 
Canonicatus  alteriusve  beneficii  possessione  dantur 
vel  accipiuntur,  si  moderata  sint,  et  in  pium  usum, 
atque  ad  Ecclesiæ  et  fabricae  necessitatem  con¬ 
vertantur,  concedimus;  si  secus  fiat,  Simonia  est. 


Paragraphus  Y. 
Concubinatus. 

oncubinatus  vel  minima  suspicio,  populum 
graviter  offendit.  Quocirca  ita  a  mulieribus 
frequentandis,  alliciendis,  admittendis,  vel  reti- 

nendis  abstinebunt  Clerici,  ut  non  nisi  consan¬ 
guineas  domi  suæ  habeant.  In  concubinarios 
tam  Ecclesiasticos,  quam  laicos  ita  animadver¬ 
tetur,  ut  si  moniti  actutum  non  acquieverint, 
seque  emendaverint,  ac  scorta  sua  non  dese¬ 
ruerint,  eos  vinculis  Excommunicationis  et  cor¬ 
poris  simus  emendaturi.  Nec  mitius  tracta¬ 
buntur  concubinæ  per  Nos,  vel  nostrum  Vica¬ 
rium  Generalem  aut  Officialem. 

Paragraphus  YI. 

Usura. 

uoniam  usurarii  nunquam  carent  excusa¬ 
tionibus  usuræ  suæ,  nec  videri  unquam 
tales  (quamvis  revera  sint)  volunt,  monendi 
atque  de  usura  diligenter  informandi  sunt.  Om¬ 
nis  ergo  ille  usurarius  est,  qui  ex  mutuo  dato 
aliquid  præter  sortem  capitalem  ex  conventione 
percipit.  Qui  ergo  nulla  habita  ratione  tituli 
lucri  cessantis,  vel  damni  emergentis,  sed  solius 
lucri  intentione  mutuo  dant,  et  quinque  vel 
plura,  vel  aliquid  aestimabile  pretio  postulant 
et  accipiunt,  ejusmodi  vere  usurarios  esse  dici¬ 
mus  (cap.  consuluit,  de  usuris.  Mutuum  date, 
inquit  Christus  Luc.  6.  nihil  inde  sperantes 
Nec  excusantur  qui  pupillorum ,  viduarum  et 
piorum  locorum  bona  per  usurarios  contractus 
augere  volunt.  Viderint  quid  agant  qui  plura 
quam  quinque  pro  centum  petunt.  Item  qui 
nummos  aureos  vel  argenteos  carius  exponunt, 
quam  communis  taxa  patiatur.  Rursum  qui 
corruptas  merces  mutuo  dant,  ut  quid  melius 

et  carius  in  integrum  recipiant.  Præterea  qui 
frumenta,  vina,  etc.  coemunt,  ut  cariore  tempore 
cariora  vendant.  Confessarii  hac  in  re  sint 
prudentes  et  cauti.  Parochi  cum  concionatoribus 
sint  vigilantes,  carpant  prudenter  et  efficaciter 
id  vitii  pro  concione,  usurariosque  ad  restitutio- 
nem  cum  Zacchœo  (Matth.  19.)  compellant. 

Paragraphus  VII. 

Violatio  Immunitatum  Ecclesiae,  et  usurpatio 
bonorum  Ecclesiasticorum. 

iolatores  immunitatum ,  privilegiorum ,  et 
Jurisdictionis  Ecclesiasticae,  sicut  et  occu- 
patores  bonorum  Ecclesiasticorum  sæpe  instru¬ 
antur  ex  Bulla  Cœnœ  :  miserrimus  eorum  status 
(nisi  resipuerint)  serio  proponatur.  Caveant  pa¬ 
rochi  et  alii,  qui  potestatem  absolvendi  a  casibus 
Papalibus  non  habent,  ne  talibus  beneficium 
absolutionis  ullo  modo  impertiant,  nisi  in  arti¬ 
culo  mortis,  ut  habetur  in  praedicta  bulla,  facta 
prius  restitutione,  vel  sufficienti  data  cautione, 
etc.  Plura  videantur  in  Trid.  / Sess.  22.  c.  11. 
reformj *) 


')  Vid.  Const.  „Apost.  Sedis.“ 

CAPUT  X. 

De  Poenis  Ecclesiasticis. 

Paragraphus 

1.  Poena  in  genere. 

2.  Censurae  Ecclesiasticae. 

3.  Excommunicatio. 

4.  Suspensio. 

5.  Interdictum. 

Paragraphus  I. 

Poena  in  genere. 

uo  sunt  genera  poenarum  in  Ecclesia,  cor¬ 
porale  alterum,  alterum  spirituale.  Cor¬ 
poralis  poena,  quae  communis  est  cum  poenis 
civilibus,  consistit  in  bonis  corporis  et  fortunae, 
uti  est  carcer,  exilium,  multa  pecuniaria:  quae 
poenae  antecedunt  vel  concomitantur,  vel  subse¬ 
quuntur  Censuras  Ecclesiasticas,  vel  poenas  alias 
spirituales  corporalibus  longe  graviores.  Spiri¬ 
tuales  poenae  sunt  Censuræ  Ecclesiasticae,  et  quæ 
strictius  poenae  appellantur;  depositio,  degradatio, 
cessatio  a  divinis,  et  nonnullæ  irregularitates. 

Paragraphus  II. 

Censuræ  Ecclesiasticae. 

ensura,  quae  est  nervus  Ecclesiae  (c.  cum 
inter,  de  consuetud.)  est  poena  spiritualis, 
medicinalis  et  temporalis  privans  usu  rerum 
spiritualium,  de  quibus  Ecclesia  disponere  potest, 
peccatis  Christianorum  ita  per  Ecclesiasticam  po¬ 
testatem  imposita,  ut  per  eandem  tolli  ordinarie 

possit.  Tres  sunt  ejus  species:  Excommunicatio, 
quæ  Ecclesiasticos  et  Laicos  ;  Suspensio ,  quæ 
Ecclesiasticos  duntaxat  ;  et  Interdictum ,  quod 
personas,  et  locum  divisim  vel  conjunctim  con¬ 
cernit.  Censet  vero  et  punit  Ecclesia  propter 
peccatum  externum  [de  occultis  enim  non  judicat 
Ecclesia  ]  ( can.  erubescant,  d.  32.],  consummatum 
et  in  jure  expressum:  siquidem  in  censuris  non 
valet  argumentatio  a.  simili,  ut  tradunt  Casistæ. 
Non  est  cujusvis  excommunicare,  sed  ejus  solius, 
qui  in  foro  externo  jurisdictionem  ordinariam 
vel  delegatam  non  impeditam  publica  aliqua 
excommunicatione,  suspensione,  interdicto,  vel 
notoria  Clerici  percussione  habet.  Talem  ex¬ 
communicandi  potestatem  in  nostra  Dioecesi  ha¬ 
bent  Ordinarius,  Decanus  Sedunensis,  Capitulum 
Sedunense,  vacante  Sede,  Officialis,  Abbas,  Prae¬ 
positus,  non  item  Curati  et  Vicarii.  Censuræ 
aliæ  sunt  a  jure,  aliæ  ab  homine:  aliæ  gene¬ 
rales  ,  particulares  aliæ  :  aliæ  latæ  sententiæ, 
aliæ  ferendæ  seu  comminatoriæ  ;  aliæ  validæ, 
aliæ  invalidæ;  aliæ  personarum,  aliæ  locorum, 
aliæ  utrorumque  simul:  aliæ  denique  reservatæ, 
aliæ  non  reservatæ.  Violator  censuræ  alicujus 
peccat  mortaliter,  et  fit  irregularis. 


Paragraphe  III. 
Excommunicatio. 

xcommunicatio  est  duplex,  major  et  minor.1) 
Major  privat  Christianum  hominem  bonis 
fidelium  communibus;  minor  vero  aliquibus  tan- 


')  Minor  de  facto  sublata  est  a  Pio  IX. 

tum  :  privat  enim  passiva  receptione  Sacra¬ 
mentorum  citra  incursionem  irregularitatis,  et 
passiva  electione  ad  beneficium  et  dignitatem 
Ecclesiasticam.  Incurritur  vero  minor  excom¬ 
municatio  propter  communicationem  cum  notorio 
percussore  Clerici,  vel  cum  nominatim  denun- 
ciato  excommunicato,  non  item  cum  excommuni¬ 
cato  minore  excommunicatione.  Absolvere  ab 
excommunicatione  minore  potest  quivis  Sacerdos 
habens  potestatem  absolvendi  a  mortali  peccato, 
si  pœnitens  mortali  laboret,  si  enim  veniali  tan¬ 
tum  laboret,  tum  a  quovis  Sacerdote  etiam  non 
approbato  potest  absolvi  :  talis  enim  respectu 
peccati  venialis,  est  proprius  Confessarius. 

Major  excommunicatio  incurritur  ob  pecca¬ 
tum  mortale  cum  inobedientia  Ecclesiæ  et  con¬ 
tumacia  commissum.  Si  quis  Ecclesiam  non 
audierit,  sit  tibi  sicut  Ethnicus  et  publicanus. 
{Matth.  18.)  Ut  cum  quis  volens  et  prudens 
id  committit,  quod  scit  sub  excommunicatione 
prohibitum  esse,  sive  id  ex  contemptu,  sive  ex 
affectu  et  passione  fiat  ut  patet  ex  multis  capi¬ 
tibus  IL  quœst.  3. 

Majore  excommunicatione  irretitus  ex  notoria 
Clerici  percussione,  vel  nominatim  et  publice 
denunciata  ac  proclamata  excommunicatione,  pri¬ 
vatur  communibus  Ecclesiæ  suffragiis,  activa  et 
passiva  susceptione  Sacramentorum,  beneficii  Ec¬ 
clesiastici  receptione,  omni  jurisdictionis  usu,  tam 
in  foro  externo,  quam  interno,  omni  actu  forensi 
(sola  sui  defensione  excepta),  omni  humana  pa¬ 
ctione,  contractu  et  usu  cujuslibet  officii  pu¬ 
blici,  electione  ad  Ecclesiasticas  dignitates,  omni 

etiam  humana  et  politica  conversatione  cum  aliis 
Christifidelibus  ;  adeo  ut  nec  vicissim  cuiquam 
cum  ipso  communicare  unquam  liceat  in  divinis, 
in  humanis  vero  et  politicis  rebus  solum  licet 
in  casibus  hoc  versu  expressis. 

Utile ,  lex,  humile,  res  ignorata,  necesse. 

Privatur  denique  excommunicatus  Ecclesia¬ 
stica  sepultura  (c.  sacris  de  sepult.). 

Absolvi  potest  excommunicatus  a  quovis  legi¬ 
timo  confessario  vel  proprio  Sacerdote,  si  ex¬ 
communicatio  sit  a  jure  et  nulli  reservata;  si 
vero  reservata,  tum  ab  eo  absolvendus  est,  cui 
est  reservata,  vel  ab  ejus  superiore,  vel  delegato 
vel  ab  Episcopo,  si  excommunicatus  Papam  adire 
non  possit,  vel  cum  excommunicatio  ex  occulto 
crimine  contracta  fuit  (Trid.  Sess.  24.  c.  6.  de 
reform .) ,  vel  denique  a  quovis  Sacerdote  in  arti¬ 
culo  mortis.  Quod  si  excommunicatio  lata  sit 
ab  homine,  ab  eo  tantum  absolvi  potest,  vel 
ejus  superiore,  vel  delegato,  vel  ejus  successore 
legitimo.  In  articulo  mortis  absolvere  possunt 
omnes  Sacerdotes  [præter  præcisos  hæreticos  et 
Scismaticos  secundum  meliorem  opinionem] *) 
quosvis  pœnitentes  a  quibusvis  peccatis  et  cen¬ 
suris  etiam  reservatis;  in  eo  enim  articulo  nulla 
est  reservatio.  (Trid.  Sess.  14.  c.  7.)  Debet 
autem  is,  qui  absolvitur  a  reservata  excommuni¬ 
catione,  quam  primum  fieri  commode  poterit, 
superiori,  cui  erat  reservata,  se  (si  convaluerit) 
sistere  vel  per  se  vel  per  procuratorem.  (Cajet. 
V.  Excommunicatio ,  c.  69.)  Et  ideo  moneri  hac 


l)  Hæc  opinio  ab  omnibus  rejicitur. 

de  re  ab  absolvente  debet,  alias  reincidit  in 
eandem  ( c .  eos  de  sentent.  excommun.J.  Debet 
insnper  pœnitens  prævia  satisfactione  [si  opus 
sit  et  temporis  mora  patiatur]  vel  cum  cautione 
per  fidejussores,  seu  juramentum,  vel  alio  modo 
sufficienti,  absolvi.  (Clem.  de  hceretij  Notandum 
vero  est  circa  absolutionem,  in  foro  poli  seu 
conscientiæ  absolutionem  ab  excommunicatione 
praecedere  semper  debere  absolutionem  a  peccatis, 
alias  Sacramentalis  absolutio  nulla  esset,  cum 
excommunicatus  separatus  sit  ab  Ecclesia,  extra 
quam  Sacramenta  conferri  non  possunt. 

Paragraphus  IY. 

Suspensio. 

uspensio  est  censura  Ecclesiastica  privans 
Clericum  usu  seu  exercitio  Ecclesiastici 
officii  solius ,  aut  beneficii  solius,  aut  utriusque 
simul,  ad  tempus  tantum,  vel  in  perpetuum,  pro¬ 
pter  suam  culpam.  Per  officium  intelligitur  ordo 
et  jurisdictio  Ecclesiastica;  per  beneficium  vero, 
dignitates,  canonicatus,  Curata  et  simplicia  quæ- 
cunque  beneficia.  Ab  horum  usu  suspenditur 
clericus  vel  in  toto  vel  in  parte,  prout  in  sen¬ 
tentia  vel  lege  scriptum  est.  Suspensus  ab  in¬ 
gressu  Ecclesiæ,  non  potest  exercere  officium, 
nec  interesse  Divinis  in  illa  Ecclesia,  eo  tempore, 
quo  Divina  peraguntur  ibi  ;  extra  vero  illud 
tempus  orare  ibi,  illae  transire,  Sacramenta  per¬ 
cipere  ipsi  licet,  sed  non  officiare,  ut  officiat 
hebdomadarius,  etc.  Suspensus  privatur  com¬ 
munione  fidelium  aliorum  in  eo,  in  quo  est 
suspensus,  ita  ut  peccet  communicando  cum  aliis. 

Vicissim  peccant  mortaliter  fideles,  si  cum  eo 
(quando  nominatim  denominatus  est  suspensus) 
communicent  in  divinis  v.  g.  recipiendo  ab  illo 
^Sacramenta,  sacrum  illius  audiendo,  vel  ipsum 
ad  talia  inducendo.  Occulti  vero  suspensi  quam- 
diu  tolerantur  in  officio,  valide  et  licite  officium 
suum  exercent,  quoties  fideles  id  ab  eis  exigunt, 
ne  Constantiense  privilegium  sit  frustratorium, 
sub  Martino  Y.  Pontif.  (in  extravag.  Ad  evitan¬ 
dum  scandala J  Quod  si  durante  suspensione 
impoenitens  moriatur,  ei  tam  intra  Ecclesiam, 
quam  ccemiterium  sepultura  negatur. 

Absolutio  a  suspensione  propter  quodcunque 
delictum  occultum,  fieri  potest  ab  Episcopo, 
post  Cone.  Trid.  (sess.  24.  cap.  6.  de  reform.) 
Si  vero  procedat  ex  delicto  manifesto,  non  potest 
absolvere,  nisi  ille,  cui  reservatur,  vel  ejus  supe¬ 
rior  vel  successor.  Temporalis  suspensio  elapso 
tempore  evanescit;  conditionata  ad  adventum 
conditionis. 

Paragraphus  Y. 
Interdictum. 

nterdictum  aliud  est  locale  tantum,  aliud 
personale  tantum,  aliud  mixtum  ex  locali 
et  personali,  quod  ambulatorium  appellatur.  In¬ 
terdictum  privat  activa  et  passiva  receptione  Sa¬ 
cramentorum  Ecclesiae,  exceptis  Baptismi,  Con¬ 
firmationis,  Pœnitentiæ  et  Eucharistiae  Sacra¬ 
mentis  pro  aegris,  peregrinis  et  ad  bellum  pro¬ 
fecturis  etc.  Privat  etiam  Ecclesiastica  sepultura. 
Tollitur  interdictum  ab  eo,  qui  posuit,  vel  ejus 
Successore,  vel  superiore.  Si  sit  a  Canone  ad 

certum  terminum,  elapso  termino  cessat.  Si  non 
sit  reservatum ,  Episcopus  relaxare  potest  ces¬ 
sante  causa  propter  quam  positum  est;  at  causa 
non  cessante,  non  potest  quisquam,  nisi  Papa. 
Quando  personale  interdictum  reservatum  summo 
Pontifici  provenit  ex  occulto  delicto  nec  deducto 
ad  forum  contentiosum,  absolvere  ab  eo  potest 
Episcopus  suos  subditos,  post  Trid.  ( sess .  24.  c.6 .) 
Si  vero  ex  manifesto  delicto,  non  potest,  nisi 
Pontifex. 

Ex  his  facile  constat,  quam  reformidandæ 
sint  censuræ  Ecclesiasticæ,  quam  cavendæ,  cum 
hominem  ab  Ecclesia,  a  mystico  Christi  Corpore 
separent,  a  regno  Dei  excludant,  Sathanæque 
tradant.  Proinde  parochos,  concionatores  et  con- 
fessarios  monemus ,  ut  sæpe  de  illis  tractent, 
mentibus  hominum  imprimant,  vim  et  energiam 
hujusmodi  poenarum  expendant,  ne  ignorantia 
culpabili  laborantes  in  barathrum  damnationis 
collabantur.  Omnes  etiam  in  Domino  exhor¬ 
tamur,  qui  Jurisdictionem  in  foro  externo  ha¬ 
bent  ,  atque  adeo  censere  suos  possunt ,  ut  mo¬ 
derati  sint  in  fulminandis  excommunicationibus, 
ne  ex  crebra  iteratione  et  frequenti  earum  usu 
vilescant.  Si,  quod  absit,  nonnulli  post  legi¬ 
timas  monitiones  in  excommunicatione  sua  ob¬ 
durato  prorsus  animo  insurduerint,  certiores  hac 
de  re  facti,  contra  eos  tanquam  de  hæresi  suspe¬ 
ctos  procedemus.  Attendant  diligenter  parochi 
et  alii,  quorum  interest,  ne  absolutis  ab  Ex¬ 
communicatione  faciles  præbeant  aures,  illisque 
credant,  nisi  litteras  authenticas  ab  absolvente 
de  facta  legitime  absolutione  repraesentent. 

CAPUT  XL 

De  Visitationibus. 

Paragraphus 

1.  Visitatio  ipsa. 

2.  Sumptus  visitationis. 

3.  Executio  articulorum  visitationis. 

Paragraphus  I. 

Visitatio  ipsa. 

on  immerito  dicere  cie  parochiis  possumus 
(dum  diligenter  visitantur)  cum  Job.  cap.  10. 
Visitatio  tua  custodivit  Spiritum  meum.  Quantus 
ex  visitationibus  fructus  oriri  possit,  vel  ex  con¬ 
trario  colligi  facile  potest.  Cum  enim  raræ  sunt 
visitationes,  rara  est  disciplina  Ecclesiastica,  rarus 
vel  nullus  est  Dei  cultus,  languent  omnia,  ex¬ 
cessus  vel  defectus  ubique  inveniuntur,  vix  in 
medio  consistitur:  bine  superstitio  et  acedia  tam 
in  parochis,  quam  parochianis,  atque  vera  vel 
ficta  et  præ tensa  succrescit  ignorantia.  Quibus 
omnibus  ut  occurratur,  statuit  S.  Synocl.  Trid. 
(sess.  24.  c.  3.  de  re  form.) ,  ut  quovis  saltem 
biennio  singulæ  dioeceses  visitentur.  Cui  ut 
fieret  satis,  ex  intimis  vellemus  visceribus;  sed 
cum  tantæ  sint  excusationes  et  remoræ  propter 
sumptuum  difficultatem,  quando  in  propria  per¬ 
sona  visitamus,  satis  videtur  ut  rarius  Episcopus 
propter  majorem  et  vero  necessarium  comitatum 
visitet,  sed  id  munus  subinde  vel  vicario  Gene¬ 
rali  vel  Officiali,  vel  Vicariis  ruralibus  infra  et 
supra  Morgiam  committat.  Qui  ut  viri  graves, 

et  docti  prudentia  et  rerum  bene  gerendarum 
scientia  præditi,  id  muneris  studiose,  sine  super¬ 
fluis  expensis,  sine  pravo  affectu  obibunt,  ex¬ 
cessus  et  defectus  minores  corrigent,  majores 
vero  cum  tota  visitationis  serie,  Nobis  quam 
primum  ex  visitatione  redierint,  luculenter  in 
Scriptis  referent,  ut  quod  ad  Ecclesiasticae  di¬ 
sciplinae  reformationem  et  conservationem  facere 
in  Domino  videbitur,  post  maturam  deliberatio¬ 
nem  nostra  auctoritate  corroboretur. 

Paragraphes  II. 

Sumptus  Visitationis. 

umptus  qui  facere  teneantur,  facile  apparet. 
Illi  enim  faciant  necesse  est,  propter  quos 
laboratur,  et  visitatio  instituitur.  Compertum 
vero  est  et  indubitatum,  laborem  bunc  et  visi¬ 
tationem  suscipi  non  tantum  propter  parochos 
et  alios  Ecclesiasticos,  sed  etiam  propter  paro- 
chianos,  atque  adeo  visitari  pastorem,  oves,  et 
ovile  ipsum.  Conveniant  ergo  parochus  et  paro¬ 
chiam  inter  se  de  sumptibus  ob  visitationem 
faciendis,  amice  et  benevole,  sine  querelis  et 
acerbitatibus,  cum  prædicti  sumptus  pauci  futuri 
sint,  vitatis  conviviis  et  multitudine  convivarum, 
et  omni  omnino  munere  repudiato.  Dabunt  visi¬ 
tatores  operam  ut  vel  in  parochia,  vel  honesto 
aliquo  hospitio  refectionem  suam  honestam,  mi¬ 
nime  sumptuosam  et  superfluam,  cum  parocho 
et  (si  opus  sit)  uno  tantum  vel  altero  parochiano 
sumant,  visitationemque  omnem  brevissimo  tem¬ 
pore,  exacte  tamen  perficiant,  ne  sit  querela  de 
sumptibus. 

Paragraphus  III. 

Executio  Articulorum. 

nte  omnia  examinabunt,  indagabuntque  de 
articulis  superioris  visitationis,  observati, 
executionique  mandati  necne  sint.  Causas  in¬ 
telligent,  monitisque  iterato  parocho  et  parochi- 
anis  poenas  interminabuntur,  ni  pareant,  quas 
ab  illis  infallibiliter  repetemus,  ne  sedes  et  Epi¬ 
scopalis  authoritas  susque  deque  habeatur,  at¬ 
que  disciplina  cum  obedientia  Ecclesiastica  pau- 
latirn  nihili  fieri  existimetur.  Pervicaces  et  re¬ 
belles  sigillatim  annotentur,  ut  etiam  sigillatim 
in  eos  animadvertatur. 


CAPUT  XII. 

De  synodo  dicecesana. 

Paragraphus 

1.  Celebratio  Synodi. 

2.  Personæ  Synodales. 

3.  Utilitas  et  necessitas  Synodorum. 


Paragraphus  I. 

Celebratio  Synodi. 

nter  alios  Deo  acceptos  Ecclesiasticos  actus 
non  in  postremis  habenda  est  Synodorum 
celebratio,  quæ  in  primitiva  (ut  de  veteri  lege 
taceamus)  statim  Ecclesia  floruit,  ut  videre  est 
in  Actibus  Apostolorum:  Ego  sapientia  habito 
in  Consilio  et  eruditis  intersum  cogitationibus . 

( Prov .  8)  Rursum  [Matth.  18.):  ubi  sunt  duo 
vel  tres  congregati  in  nomine  meo ,  ibi  sum  in 
medio  eorum.  Quæ  enim  conformitas  Divini 
cultus,  et  ceremoniarum  in  uno  eodemque  Epi¬ 
scopatu  esse  potest,  ubi  per  multos  annos  nullum 
Ecclesiasticorum  Concilium  habitum  est?  In 
Synodo  diœcesana  omnia  tanquam  in  speculo, 
uno  intuitu  videri,  examinari,  revideri,  corrigi, 
emendarique  possunt,  ubi  Sacerdotum  cum  Præ- 
lato  suo  cor  unum  et  anima  una  invenitur. 
Ibi  fraus,  ibi  dolus  et  deceptio  exulat,  cum  quod 
oculus  unus  nequit,  plures  simul  videre  queant, 
assistente  potissimum  Deo,  cordium  et  cogita¬ 
tionum  universarum  scrutatore. 

Paragraplius  II. 

Personæ  Synodales. 

ersonæ  Synodales  sunt  Ecclesiastici  dun- 
taxat,  qui  ubi  indicta  Synodus  fuerit,  si- 
gillatim  vocabuntur.  Neque  enim  prophana  ibi 
et  politica  tractari  solent,  sed  tantum  Eccle¬ 
siastica;  quæ  prophanis  permisceri  nequaquam 
convenit  ;  uti  nec  decet  spiritualia  in  patriis 
(ut  hactenus)  comitiis  sive  diætis  proponi,  exa¬ 
minari,  atque  decidi,  ne  Ecclesiasticum  forum 
saeculari  foro  subdere  se  (quod  est  gradus  ad 
hæresim)  paulatim  videatur.  Ecclesiasticorum 
est  sedere  super  cathedram  Moysis ,  aliorum 
vero  servare  et  facere  omnia  quœcmique  dixe¬ 
rint  illis.  [Matth.  23)  Alia  est  ratio,  quando 
brachium  saeculare  nonnunquam  invocatur  ad 
coercendos  corporaliter  (quod  Ecclesia  spiritu- 

aliter  facit)  effrænatos;  tum  enim  commissionem 
ab  Ecclesia  politicus  status  accipit,  ut  legitime 
exerceat,  quod  antea  facere  nec  licuisset,  nec 
valuisset. 


Paragraplms  III. 

Utilitas,  et  necessitas  Synodorum. 

tilitas  necessitasque  Synodorum  quanta  sit, 
vel  inde  patet  (ut  ex  pluribus  supradictis 
paragraphis  conjicere  licet)  quod  in  illis  salu¬ 
berrimae  leges  et  constitutiones  proponantur, 
examinentur,  perpendantur,  confirmentur  et  om¬ 
nes  utriusque  sexus  homines  ad  eas  studiose 
observandas  excitentur.  Ergo  pro  virili  cona¬ 
buntur  omnes,  superiores  Cathedralis ,  collegia- 
tæque  nostræ  Ecclesiæ,  nec  non  quorumvis  or¬ 
dinum  Religiosorum,  Parochi  atque  alii  Eccle¬ 
siastici  in  sua  quivis  Ecclesia  et  ordine,  in 
quantum  unumquemque  concernunt ,  servari, 
executionique  mandari  omnia  et  singula,  quæ  in 
hac  sacra  Synodo  definita,  sancitaque  sunt. 

Denique  quæcunque  in  hac  nostra  Synodo 
diœeesana  decreta,  statutaque  sunt,  ea  nobis 
declaranda  reservamus,  omnia  et  singula  cum 
debita  reverentia  et  observantia  auctoritati  et 
censuræ  Sanctissimi  Domini  nostri  D.  Urbani 
Papæ  hujus  nominis  VITI,  et  Sanctæ  Sedis  Apo- 
stolicæ  revidenda ,  censenda  et  approbanda  de¬ 
misse  subjicimus,  ad  majorem  Dei,  B.  Virginis, 
et  omnium  Sanctorum  honorem,  sanctæque  Ec¬ 
clesiæ  et  Episcopatus  nostri  incrementum. 


Approbatio. 

Prœscriptœ  Constitutiones  Synodales,  in  om¬ 
nibus  suis  punctis  et  articulis,  per  Reveren¬ 
dissimum  et  Illustrissimum  Dominum  nostrum , 
Dominum  Sedunensem  Episcopum  etc.  et  Reve¬ 
rendos  Dominos  Capitulares  Sedunenses,  Uni- 
versamque  Congregationem  Synodalem  appro¬ 
batae,  et  admissce  fuerunt,  salvis  protestationi¬ 
bus  et  articulis  peculiariter  annotatis.  Seduni 
in  Choro  Cathedralis  Ecclesiae  die  27.  Aprilis, 
Anni  1626.  In  quorum  fidem  nos  subscripsimus  : 

Henricus  Teler,  Canonicus  et  Pastor  Sedunensis. 

G-eorgius  Niggelius,  Canonicus  Sedunensis. 

Jacobus  Pollen,  Curatus  Yespiensis  et  Yicarius 

Forensis. 

Gruillielmus  Berodus,  Curatus  Sancti  Sigismundi 
apud  Agaunos,  et  Yicarius  Forensis- 

Joannes  Columbinus,  Secretarius. 


INSTRUCTIO  PASTORALIS 


SEU 

PRINCIPIA  PRACTICA 

A  CONFESSARIIS  OBSERVANDA, 

AUCTORE 

REVERENDISSIMO  ET  CELSISSIMO  DOMINO  DOMINO 

FRANCISCO  JOSEPHO  FRIDERICO 


EPISCOPO  SEDUNENSI. 


Nota. 

In  praecedenti  opere  (Constitutiones  Synodales),  textus 
ipse  pie  sancteque  servandus  videbatur.  Menda  tamen 
typographica,  quibus  scatebat  editio  prima,  corre.cta,  ab- 
breviationes  sublatae  sunt,  etc.  Quia  vero  diversitas  tem¬ 
porum  nonnullas  mutationes  exigebat,  additae  sunt  extra 
textum,  et  minoribus  litteris  exaratae  paucae  quaedam  notae, 
quibus  edocetur  lector,  quænam  hoc  nostro  tempore  vim 
legis  jam  amiserint. 

Alia  via  incedendum  erat  relate  ad  opus  secundum 
(Instructio  practica).  Multa  enim  erant  mutanda,  ex  iis 
praesertim  quæ  casus  reservatos  spectant.  Itaque  phrases 
integrae  fuerunt  suppressae,  additae  vel  mutatae.  Imo  pars 
quarta  ex  integro  iterum  elaborata  est. 


V 


FARS  PRIMA. 

De  iis,  quæ  Confessario  generatim  ante, 
in  et  post  Confessionem  Pœnitentis 
sunt  observanda. 

CAPUT  I. 

Quæ  Confessarium,  antequam  Confes¬ 
siones  excipiat,  observare  deceat? 

Paragraphus  I. 

De  ejusdem  Praeparatione  remota,  seu  de  Vir¬ 
tutibus  illi  necessariis;  et  de  Fontibus  unde 
has  sibi  comparet. 

um  (teste  S.  Gregorio  et  ipsa  experi¬ 
entia)  Ars  artium  sit  Regimen  ani¬ 
marum,  atque  in  primis  arduum,  la¬ 
boriosum  ac  periculi  plenum  munus 
Confessarii,  omnigena  virtute  et  doctrina  non 
mediocri  praeditus  sit  oportet ,  qui  ad  illud  a 
Deo  vocatus,  eodem  recte  fungi  desiderat.  Offi¬ 
cium  igitur  adeo  sublime  suscipiendum  est  de¬ 
misso,  et  prompto  animo,  atque  ad  id  pro  viri¬ 
bus  adimplendum  praeparato,  ut  tantae  dignitati 
non  minus  respondeat  meritum;  humilem  fidu¬ 
ciam,  bonamque  voluntatem  confirmabit  Deus. 

Scientiam  certe  requirit  sacrum  hoc  Mini¬ 
sterium  ampliorem,  quam  vulgo  creditur;  matu¬ 
ram  insuper  prudentiam,  probitatem,  ac  puri- 

tatem  pene  angelicam  ;  sincerum  deniqne  et 
ardentem  zelum  divinæ  gloriæ  et  salutis  ani¬ 
marum  procurandæ. 

Morbo  corporis  peritus  medetur  medicus  : 
morbo  animæ  peritus  medetur  Confessarius  : 
requisita  peritia  carens  medicus,  Vespillo  est: 
ea  destitutus  Confessarius,  animarum  Nero.  Stri¬ 
ctissima  ergo  utriusque  obligatio  est,  ut,  ante¬ 
quam  munus  suum  aggrediatur,  debite  sit  in¬ 
structus;  non  vero  primum  hoc  munus  exercendo 
necessariam  notitiam,  ac  scientiam  capiat;  ne 
priusquam  addiscatur,  quod  sciendum  est,  ab  illo 
cœmeteria,  ab  boc  gehenna  impleantur. 

Malo  huic  obviaturus  Confessarius,  attente 
legat,  quæ  continentur  in  Rituali  Romano  de 
Sacramento  Pœnitentiæ,  et  in  Concilio  Triden- 
tino  Sess.  14.  de  eodem  Sacramento.  Ante 
omnia  satagat  ex  S.  Scriptura,  Ecclesiæ  Regulis, 
Catechismo  Romano,  tum  etiam  ex  Instructio¬ 
nibus  S.  Francisci  Salesii  ac  Divi  Caroli  Borro- 
mæi  ad  Confessarios ,  tum  demum  ex  probatis 
Autoribus  tanquam  (purioribus  ac  genuinis  Fon¬ 
tibus)  morum  disciplinam,  et  divinam  peccatis 
medendi  artem  assidua  lectione  et  continua  Ora¬ 
tione  depromere. 


Paragraphus  II. 

De  illius  præparatione  proxima  seu  Precibus 
sacro  Tribunali  praemittendis  et  de  harum 

utilitate. 


onfessarius,  ne  suæ,  et  alienæ  periculum 
salutis  incurrat ,  accessurus  ad  Sacrum 
Tribunal,  concepta  magna  in  Deum  fiducia,  suæ 

vero  sapientiæ,  et  prüden tiæ  diffidens,  lumen 
sancte  dirigendi  animas ,  auxiliumque  difficul¬ 
tates  sine  offensione  superandi,  imploret  liac  vel 
simili  prece  : 

Oratio 

cum  fructu  ante  audiendas  Confessiones  (si  tempus  suppe¬ 
tat)  recitanda:  paucis  complectens,  quœ  a  Confessario 
in  hunc  finem  petenda,  aut  agenda  sunt. 

a  mihi,  Domine,  sedium  tuarum  assistricem 
sapientiam ,  ut  sciam  judicare  populum 
tuum  in  justitia  et  pauperes  tuos  in  judicio. 
Fac  me  ita  tractare  claves  regni  coelorum,  ut 
nulli  aperiam  cui  claudendum  sit,  nulli  claudam 
cui  aperiendum  sit.  Sit  intentio  mea  pura,  zelus 
meus  sincerus,  charitas  mea  patiens,  labor  meus 
fructuosus.  Sit  in  me  lenitas  non  remissa,  aspe¬ 
ritas  non  severa  ;  pauperem  non  despiciam,  diviti 
ne  aduler.  Fac  me  ad  alliciendos  peccatores 
suavem ,  ad  interrogandos  prudentem,  ad  instru¬ 
endos  peritum.  Tribue,  quæso,  ad  retrahendos  a 
malo  solertiam,  ad  confirmandos  in  bono  seduli¬ 
tatem  ,  ad  promovendos  ad  meliora  industriam, 
in  responsis  maturitatem,  in  consiliis  rectitudi¬ 
nem,  in  obscuris  lumen,  in  implexis  sagacitatem, 
in  arduis  victoriam  ;  inutilibus  colloquiis  ne 
detinear ,  pravis  ne  contaminer ,  alios  salvem, 
meipsum  non  perdam.  Arnen. 

5  Sanctitas  sua  Pius  Papa  IX.  (24.  Mart.  1854)  con¬ 
cessit  indulgentiam  100  dierum,  semel  in  die  lucrandam, 
omnibus  sacerdotibus,  qui  ante  confessionem  audiendam, 
corde  saltem  oontrito,  devote  hanc  orationem  recitaverint. 

Utilitas  hujus  vel  illius,  aut  similis  Orationis 
ex  eo  facile  intelligitur ,  quod  obligatione  Con- 

fessarii  sic  melius  perpensa,  dignitateque  muneris 
obeundi  luculentius  cognita,  quam  maxime  ser¬ 
viat  ad  Confessarii  animum  eo  usque  inflamman¬ 
dum,  ut  finem  tanti  Sacramenti  tum  condigne 
æstimet,  tum  pro  viribus  procuret,  removeatque 
simul  a  se  teporem  illum,  quo  Confessariorum 
aliqui  non  raro  muneri  suo  satisfactum  sibi 
blandiuntur,  si  Pœnitentis  confessionem,  judi¬ 
cando  inter  lepram  et  lepram  exceperint,  poeni¬ 
tentiam  qualemcunque  injunxerint,  ac  demum 
absolutionem  impertiverint ,  in  minimis  curis 
reponentes,  quomodo  eidem  Pœnitenti,  sæpe 
sæpius  magnopere  indigo  seu  adhortatione,  seu 
consilio,  seu  mediorum  praescriptione  opitulentur. 
Quo  fit,  ut  judicis  quidem  fungantur  officio; 
doctoris  vero,  et  medici  partes  omnes  cum  de- 
plorabili  animarum  damno  intermittant.  Cui  sane 
oppositum  eveniret,  si  prædicta  aut  simili  metho¬ 
do,  tepore  depulso,  debite  animum  accenderent. 

Paragraphus  III. 

De  Habitu  et  Loco  pro  audiendis  Confessionibus 

seligendo. 

t  cum  omni  decentia  tantum  administretur 
Sacramentum,  monetur  Confessarius ,  ut 
confitenti  aures  præbeat,  nisi  superpelliceo 
et  Stola  violacei  coloris  (quantum  fieri  poterit) 
indutus;  et  quidem  in  Ecclesia;  non  autem  in 
privatis  ædibus,  nisi  ex  causa  gravi,  uti  surdorum, 
ægrorum,  aliorumve,  hyberno  tempore  e  locis 
remotis  advenientium,  aut  alia  simili  ratione  tam 
ex  parte  Pœnitentis  quam  ex  parte  ipsius  Con- 


nulli 

fessarii  se  tenente  :  quæ  cum  intervenerit,  studeat 
tamen  Confessarius  rem  omnem  decenti,  ac  pa¬ 
tenti  loco  præstare.  (Ita  fere  Rituale  Romanum 
de  Sacramento  Pœnitentiœ.) 

Habeat  itacpue  in  Ecclesia  sedem  confessio- 
nalem,  quæ  conspicuo,  aptoque  loco  posita,  crate 
perforata  inter  Pœnitentem,  et  Sacerdotem  sit 
instructa  ( idem  Rituale  ibidem ). 


CAPUT  II. 

Quæ  Confessario  observanda  in  decursu 

Confessionis  ? 


N 

Paragraphus  I. 

De  ejusdem  animi,  et  corporis  dispositione  dum 
actu  excipit  Confessiones. 

onfessarius  audiendo  Pœnitentem  ita  in¬ 
terius,  exteriusque  sit  compositus,  ut  nihil 


videatur  in  vultu,  et  gestibus,  vel  motibus  cor^ 
poris,  neque  ex  voce  sua  quidquam  notetur, 
quod  non  deceat  virum  maturum,  eum  præcipue, 
qui  meminit  se  Dei  locum  tenere. 

Unde  in  sacro  tribunali  jus  dicturus  Con¬ 
fessarius,  sit,  quantum  in  se  erit,  ut  Deus  judex 
justus,  fortis,  et  patiens  (p sal.  7.  vers.  12.) 
tolerando  molestias ,  et  fastidia ,  quæ  non  raro 
a  Pcenitentibus  afferuntur:  secus  ineptus  erit 
huic  ministerio,  et  suo  carebit  fructu  ;  cum  nullus 
unquam  multum  mellis  ex  alveari  colligat,  qui 
apium  aculeos  formidat.  Signa  igitur  impatientias 
nunquam  prodat  assidendo  forte  cum  nausea, 

se  jam  huc,  jam  illuc  torquendo,  jubendo  im¬ 
portune  Pœnitentem  abrumpere ,  interpellando 
etiam,  cum  res  non  postulat,  etc.  His  enim 
facile  absterritus  Pœnitens  movetur,  ut  Sacri¬ 
legio  se  obstringat;  aut  excusando,  quod  ad¬ 
missum;  aut  abrumpendo,  quod  addendum;  vel 
etiam  reticendo,  quod  adhuc  fatendum  fuit.  De 
quo  sane  Confessario  strictissima  ratio  reddenda 
manet. 

Præsertim  vero  caveat ,  ne ,  dum  Pœnitens 
enorme  quid  affert,  ullum  det  signum  admira¬ 
tionis,  vel  indignationis  :  nec  illum  increpet  ante 
Confessionem,  et  Examen  absolutum;  sed  potius 
quo  graviora  detexerit,  eo  suavius  agat  cum  eo 
magisque  animet,  ut  totum  virus  evomat,  pace¬ 
que  fruatur.  Quapropter  signa  manuum,  vel 
pedum,  aliosque  motus,  quibus  circumstantes  in 
suspicionem  venire  possent,  aliquid  singulare  in 
Confessione  referri,  omnino  intermittat.  Notet 
ideo  S.  Bernardi  sententiam  dicentis:  non  me 
terret  hoc,  et  peccator,  non  horreo  peccatorem. 

Considerate,  ajebat  Parochis  suis  S.  Fran- 
ciscus  Sales.,  quod  vos  Pcenitentes  sub  Confes¬ 
sionis  initium  omnes  appellent  Patres:  proinde 
exhibete  illis  cor  paternum  :  suscipite  eos  cum 
pietate,  audite  patienter;  nullum  vobis  afferant 
fastidium  mores  agrestes,  ignorantia,  et  incon¬ 
stantia  :  nunquam  ipsis  subtrahite  auxilium, 
qualescunque  sint,  aut  quocumque  vobis  con¬ 
stent  labore :  animae  sunt  sordidae,  negari  non 
potest ;  ( sed  quemadmodum  et  Margaritae  im¬ 
mer  sœ  luto )  non  idcirco  minus  pretiosœ;  nam 
per  manus  vestras  lotce  sunt  in  sanguine  Agni 

innocentis  :  et  desponsalœ  Deo,  olitn  accipient 
pro  dote  aeternitatem,  eruntque  super  sidera 
augustissimae  Reginae. 


Paragraphus  II. 

De  Examine  Pœnitentis,  a  Confessario  ut  Judice 

instituendo. 


eminerit  Confessarius  in  hoc  tribunali  se 
non  hominis,  sed  Dei  Judicium  exercere 
in  animas  pretioso  Christi  Sanguine  redemptas. 
Itaque,  Justam  nt  ferat  sententiam,  quam  maxime 
curet,  ut  necessariam  habeat  causæ  cognitionem, 
quæ  haberi  sane  hic  non  potest,  nisi  semetipsum 
accuset  reus. 

Mox  ergo  monendus  est  Pœnitens,  (si  secus 
faciat)  ut  Sua  ipse  peccata  secundum  speciem, 
et  numerum  verecunde,  et  sincere  confiteatur; 
Aliena  autem  delicta  (quoad  fieri  poterit)  non 
attingat;  quia  confessio  est  humilis  Sui  non 
aliorum  accusatio.  Eidem  etiam  inculcandum 
opportune  est ,  ut  impertinentia ,  quae  afferre, 
aut  velut  historiam ,  quam  contexere  videtur, 
omittat.  Caveat  quoque  ipse  Confessarius,  ne 
loquendo  de  iis,  quæ  ad  rem  non  faciunt,  risui 
aliorum,  et  dicteriis  Confessionem  objiciat. 

Dum  vero  Pœnitens,  ut  par  est,  conscientiam 
suam  vel  non  aperit,  vel  non  excussit,  exami¬ 
nandus  erit  modo  eidem  accommodato ,  seu  con¬ 
venienter  ad  ejus  ætatem,  naturam,  sexum,  et 
negotia;  attamen  de  illis  tantum,  quæ  probabi¬ 
liter  ab  eo  videntur  admissa;  non  tamen  inqui¬ 
rendum  est  ejus  nonem ,  aut  domicilium,  ac 

multo  minus  nomen  complicis,  nec  permittendum 
Pœnitenti,  ut  criminis  sui  complicem  revelet, 
corrigendus  que  est,  si  ultro  fecerit. 

Confessarius  autem  in  hoc  examine  nec  curio¬ 
sus  sit,  nec  nimius;  ne,  aut  sibi,  aut  Pœnitenti 
Sacramentum  reddat  odiosum  (quod  Christus  certe 
cautum  voluit)  aut  occasionem  præbeat  ruinas 
spiritualis  ;  præstat  enim  Confessarium  aliquando 
minus  perfecte  peccata  intelligere,  quam  se,  vel 
Poeni tentem  scandalo  exponere. 

In  materia  praesertim  castitatis  procedendum 
caute;  ne  forte  Pœnitens  doceatur,  quod  ignorat, 
et  eum  scire  non  convenit.  Si  neget  cogitationes, 
non  interrogetur  de  operibus,  nisi  forte  videatur 
admodum  rudis  ;  ejusmodi  enim,  si  interrogentur, 
fatebuntur  opera;  at  non  æque  cogitationes,  ut- 
pote  quas  sæpe  non  apprehendunt  velut  peccata, 
saltem  nisi  voluerint  progredi  ad  opera.  Hinc 
tales  ordinarie  examinandi  sunt  primum,  de  ope¬ 
ribus,  dein  de  verbis,  demum  de  cogitationibus. 
Si  Pœnitens  cogitationes  voluntarie  habitas  fa¬ 
teatur  ,  interrogetur  de  consensu  ,  colloquiis, 
aspectibus,  tactibus:  si  liæc  fateatur,  interro¬ 
getur  ,  an  forte  opus  aliquod  pejus  admissum 
sit,  vel  saltem  concupitum,  aut  voluisset  ad¬ 
mittere,  nisi  pudor  aut  metus  retraxisset.  Sunt 
enim  rudes,  qui,  nisi  ita  interrogentur,  tacent, 
sat  esse  rati,  quod  aliquid  insinuando  Confessario 
occasionem  dederint  interrogandi.  Denique  spe¬ 
cies,  et  numerus  explorandus. 

Ignorantia  Rudium  circa  res  illas,  quæ  cre¬ 
ditu,  scituve  necessariæ  sunt,  tum  necessitate 
medii,  tum  præcepti,  frequentior  est,  ac  passim 

aestimari  soleat.  In  ea  detegenda,  et  dispellenda 
occupari  debet  solertia  Confessarii,  qui  memi¬ 
nisse  debet  propositionum  64.  et  65.  Innoc.  XI. 
quibus  dicitur,  valide  absolvi  non  potuisse,  qui 
ignoraverit  puncta  creditu  necessaria  necessitate 
medii  ad  salutem. 

Hinc  si  pcenitens  deprehendatur,  ea  non  scire, 
quæ  ad  salutem  consequendam  necessario  scire 
tenetur,  instruatur,  quantum  tempus  permittet, 
ante  Absolutionem,  et  ignorantiam  ejus  corripiat 
Confessarius,  illum  ve  admoneat,  ut  postmodum 
articulos  nostrae  fidei,  et  alia  ad  salutem  scitu 
necessaria  diligentius  addiscat.  Si  vero  id  com¬ 
mode  fieri  non  possit,  suspendatur  absolutio, 
usque  dum  necessaria  fuerit  imbutus  scientia. 

Non  solum  rudes,  sed  etiam  alios  quoscunque 
examinare  debet  Confessarius,  qui,  sicut  Patiens 
et  justus ,  ita  et  Fortis  esse  studebit  in  conte¬ 
mnendo  respectu  humano,  dicendo,  quæ  oportet. 
Hinc  non  terreatur  ullius  Pœnitentis  authoritate  ; 
sed  ubi  necessarium  fuerit  ad  integritatem  Con¬ 
fessionis,  examinet  etiam  Magnates,  exemplo 
Confessarii ,  qui  audita  Caroli  V.  Imperatoris 
Confessione  dixit:  Confessus  es  peccata  Caroli , 
jam  confitere  peccata  Imperatoris  :  Pœnitentes 
enim  omnes  in  sacro  hoc  tribunali  rei  sunt: 
Confessarius  Judex  loco  Dei:  neque  Christus 
aliam  legem  condidit  pro  Rusticis,  et  Plebeis, 
aliam  pro  Nobilibus,  et  Magnatibus,  sed  eadem 
voluit  omnes  teneri. 

Paragraphus  III. 

De  Interrogationibus  aliis  et  Regulis  in  iisdem 

adhibendis. 


onfessarius,  si  probabiliter  judicet,  Poeniten- 
tem  ex  oblivione  omittere  peccatum  quod¬ 
dam  mortale,  tenetur  eum  interrogare,  cum  tan- 
quam  Judex  curare  debeat  integritatem  judicii; 
tanquam  Medicus  vero,  ut  morbi,  et  vulnera 
perfecte  detegantur. 

Inde  etiam  Rusticis  aut  rudioris  ingenii  ho¬ 
minibus,  licet  dicant,  quod  conscientiam  probe 
discusserint;  nihilominus  proponendae  sunt  quae¬ 
stiones  aliquae  circa  peccata,  in  quae  id  genus 
hominum  communiter  incidere  solet,  tum  etiam 
circa  peccata,  quæ  in  discussione  conscientiae 
occulta  saepe  remanent,  uti  sunt: 

1°.  Quæ  ex  culpabili  ignorantia  procedunt, 
qualis  est,  cum  homo  non  ponderat  obligationes 
sui  status,  non  petit,  vel  non  admittit  (a  quibus 
capere  posset)  consilium  etc.  Peccata  ex  tali 
ignorantia  procedere  solita,  sunt  majore  ex  parte 
peccata  omissionis:  uti  omissio  eorum,  quæ  scitu' 
sunt  necessaria  v.  g.  ad  debitum  Sacramentorum 
usum,  item  omissio  debiti  conatus  in  extirpandis 
pravis  consuetudinibus  jurandi,  blasphemandi  etc.; 
quem  conatum  multi  nihili,  aut  parvi  faciunt, 
cum  tamen  ad  illum  graviter  adstringantur. 

2°.  Occulta  pariter  manere  solent  peccata 
quæ  ex  culpabili  inadvertentia  procedunt ,  et 
proximi  charitatem  lædunt,  cujus  praecepta  prae¬ 
cipue  in  his  quatuor  consistunt ,  videlicet  in 


Pars  prima.  Caput  II. 


125 


dilectione  inimicorum,  in  eleemosyna,  in  corre¬ 
ctione  fraterna,  et  in  evitandis  scandalis;  contra 
quæ  utinam  non  tot,  quin  plures  peccarent! 
nec  tamen  de  peccato  se  accusant. 

3°.  Sunt  peccata  varios  status  concernentia  : 
sic  in  Matrimonio  constituti  non  pauci  peccant, 
incurii  peccatorum,  dum  rem  familiarem  dilapi¬ 
dant,  prolibus  suis  non  provident,  easdem  vel 
negligentia  sua,  vel  malo  exemplo  pessime  edu¬ 
cant,  dum  familiæ  licentiam  peccandi  indulgent, 
ad  peccata  excitant ,  vel  peccantes  non  corri¬ 
piunt,  famulis,  et  ancillis  salarium  justum  dene¬ 
gant,  etc.  Sic  quoque  ex  incuria  peccant  multi 
Negotiatores  ;  dum  merces  corruptas  fallaciter 
vendunt,  excessivo  pretio  easdem  distrahunt,  ma¬ 
las  bonis  commiscent,  et  eodem,  ac  si  puræ 
essent,  pretio  vendunt;  dum  pondere,  et  men¬ 
sura  iniqua  utuntur,  vel  mentiuntur,  et  pejerant, 
se  pretio  levissimo  merces  vendere  etc.  Sic  quo¬ 
que  peccant  Tutores,  et  Curatores ,  inique  ac 
in  damnum  pupillorum  de  eorum  rebus  dispo¬ 
nendo,  illorum  personam  negligendo,  bona  frau¬ 
dulenter  dissipando,  aut  in  proprium  suum  com¬ 
modum  vertendo  etc.  Advocati,  injustas  causas 
scienter  defendendo,  vel  easdem,  ut  plus  solu¬ 
tionis  obtineant,  protrahendo  etc.  Judices  non 
offerentium  munera  causas  negligendo,  processus 
supprimendo  etc.  Yigilem  proinde  circa  liæc,  et 
similia  Confessarium  esse  oportet,  ut,  si  quod 
ex  iis  in  Pcenitente  occultum  remanere  prudenter 
judicat,  interrogando  manifestari  faciat. 

Caveat  igitur  ne  nimis  deproperet  confessiones 
eo  fine ,  ut  plures  audiat.  De  quo  prudenter 

Gerson  apud  ]a  Croix  /.  6.  P.  2.  n.  1719.  Eligi- 
bilius  est ,  paucos  audire  complete ,  quam  multos 
imperf  ecte  :  mallem  namque  si  Curatus  essem , 
multorum  confessiones  differre ,  etiam  post 
Pascha  .  .  .  quam,  quod  cœcus  cœcos  sedu¬ 
cerem,  dum  pro  vere  absolutis,  ipsi  non  recte 
absoluti  se  gererent.  Et  S.  Francisons  Xav.  con- 
fitentibus  non  festinatam,  sed  diligentem  navan¬ 
dam  operam  censebat  :  ut  Confessarii  praeopta¬ 
rent  confessiones  paucas  rite  audire,  quam  mul¬ 
tas  temere  deproperatas. 

Si  Confessarius  de  commissione  peccati,  quod 
Poenitens  negat,  ex  aliorum  relatione,  vel  suspi¬ 
cione  notitiam  habeat,  acquiescere  debet  Poeni- 
tentis  confessioni.  In  hoc  tamen  casu  Confes¬ 
sarius  probabit  prudentiam,  si  primo  caute  et 
a  longe,  dein  propius  interroget:  Poenitente  vero 
in  negativis  persistente  prudenter  judicet,  quod 
vel  confessus  fuerit  alteri,  vel  quod  actus  non 
existimetur  mortaliter  peccaminosus,  sicque  'ab¬ 
solutione  privari  non  debeat. 

Notitia,  quam  Confessarius  habet  ex  Confes¬ 
sione  complicis,  nullatenus  utatur;  poterit  tamen 
generatim  interrogare,  an  non  quid  aliud  con¬ 
scientiam  gravet?  si  Poenitens  negative  respon¬ 
deat,  eum  absolvat;  et  esto,  quod  complex  ve¬ 
niam  dederit  loquendi  de  peccato  a  se  com¬ 
misso;  ea  tamen  uti  non  debet  ob  periculum 
scandali  etc. 

CAPUT  III. 

Quæ  Confessarius  post  auditam  Pœni- 
tentis  Confessionem  observare  debeat? 

Paragraphus  I. 

De  instructione,  et  admonitione  Pœnitentis  a 
Confessario  ut  Doctore  adhibenda. 

acerdos  licet  sit  ut  Leo  dum  e  sacro  sug¬ 
gestu  persequitur  vitia;  ut  Agnum  tamen, 
dum  pro  sacro  tribunali  sedet,  se  exhibeat,  opor¬ 
tet.  Mansuetum  igitur  alloquium  adhibeat  sem- 
per:  increpationem  vero  nunquam,  nisi  peccatis 
plene  enarratis:  et  tunc  demum  sauciis  vulneri¬ 
bus  affundat  oleum  consolationis  cum  doctrina 
quapiam  spirituali.  Perpendens  itaque  peccatorum, 
quæ  pcenitens  admisit,  magnitudinem,  et  multitu¬ 
dinem,  pro  eorum  gravitate,  ex  Pœnitentis  con¬ 
ditione  opportunas  correptiones,  ac  admonitiones, 
prout  opus  esse  viderit,  charitate  paterna  ad¬ 
hibere  non  omittat. 

Quæ  Pcenitens  aut  debet,  aut  utiliter  saltem 
doceri  et  moneri  potest ,  sunt  plerumque  ea, 
quæ  faciunt  ad  deponendos  errores,  quibus  non- 
nunquam  laborant;  item  obligationes,  quas  forte 
contraxerunt  v.  g.  restituendi  famam,  compen¬ 
sandi  damnum,  corrigendi  proximum  etc. 

Si  Confessarius  notet  aliquid  haberi  a  Poeni- 
tente  pro  peccato,  quod  peccatum  non  est  (ut 
sæpe  fit  circa  preces  a  variis  Confraternitatibus 
impositas),  aut  aliquid  haberi  pro  mortali  quod 
mortale  non  est,  doceat  eum  veritatem,  ne  pergat 

peccare  ex  conscientia  erronea;  et  si  Pœnitens 
ipse  Confessarium  interroget  de  re  aliqua ,  circa 
quam  illum  inquietat  conscientia,  aperienda  est 
illi  veritas,  in  quantum  necesse  videtur,  et  fru¬ 
ctus  exinde  sperari  prudenter  potest. 

In  Materia  Restitutionis  nec  ad  rigorem  ni¬ 
mium,  nec  ad  laxitatem  propendeat  Confessarius; 
nulli  temere  injungat  restitutionem,  ubi  fors 
non  est  necessaria.  Hinc  si  de  hac  obligatione 
mento  dubitet,  caveat,  ne  quid  præcipitet;  sed 
rem  maturius  expendat,  libros  consulat,  vel  alios 
se  doctiores;  idem  facere  oportebit,  quoties  a 
Pœnitente  consultus  certi  aliquid  non  habet, 
quod  respondeat.  Sciat  tamen,  quod,  si  ex  ma¬ 
litia,  vel  humano  respectu  Pcenitenti  det  Con¬ 
silium  rem  alienam  retinendi,  aut  scienter  omittat 
(dum  ad  id  se  teneri  agnoscit)  Pœnitentem  igno¬ 
rantem  monere  de  obligatione  restituendi;  ipse- 
met  Confessarius  per  se  loquendo  ad  restitutio¬ 
nem  teneatur  juxta  communem  probatorum  Auto- 
rum  doctrinam. 

Notet  praeterea  a  Sede  Apostolica  damnatam 
esse  hanc  propositionem:  Famuli,  et  Famulce 
domesticœ  possunt  occulte  heris  suis  surripere 
aci  compensandam  operam ,  quam  majorem  judi¬ 
cant  salario  suo,  quod  recipiunt.  ( lnnoc .  XI, 
prop.  37.  Anno  1679.  2.  Martii.) 

Excitandi  denique  sunt  Pcenitentes  ad  agen¬ 
dam  vitam  Christianam ,  quisque  apposite  ad 
suam  capacitatem,  et  dispositionem.  Convenit 
adhortari  omnes,  ut  ante  omnia  pugnent  contra 
peccatum  suum  maxime  scandalosum,  periculo¬ 
sum,  radicemque  aliorum;  seu  in  quod  frequentior 

est  lapsus;  quod  magis  officit  profectui,  magis 
animam  inquietat,  etc.  (De  remediis  suggeren¬ 
dis ,  et  vitiis  particularibus  corrigendis  agetur 
in  parte  2.  et  3.) 

Utile  etiam  quandoque  erit  Pcenitentes  mo¬ 
nere,  ut  operibus  suis  mane  potissimum  præ- 
figant  rectam  Deo  placendi  intentionem,  hanc 
per  diem  aliquoties  renovent ,  praesertim  ante 
actiones  nobiliores,  et  graviores:  vel  eorum  vita 
conferri  nonnunquam  poterit  cum  vita  Christi. 
quem  illis  tanquam  exemplar  proponent  in  actio¬ 
nibus  suis,  in  prosperis,  et  adversis.  Juvabit 
quoque  ex  vita  Sancti ,  cujus  Festum  colitur, 
aliquid  desumere,  quod  imitandum  Poenitentibus 
proponatur.  Unde  necessarium  omnino  est,  ut 
Confessarius  lectioni  Librorum  Spiritualium,  et 
meditationi  rerum  Coelestium  diligenter  studeat. 

Admonitio  talis  sit  plerumque,  ut  non  potius 
reprehensio  videatur;  maxime  si  Pcenitentes  sint 
Seniores,  aut  alicujus  Authoritatis,  aut  timidiores, 
vel  pusillanimes,  vel  genii  exulcerati.  Hi  enim 
vel  abjicient  facile  animum,  aut  exasperabuntur 
et  reprehensionem  vix  sine  impatientia,  et  con¬ 
temptu  excipient.  Hinc  Confessarius  in  repre¬ 
hensionibus  sit  potius  parcus,  quam  prolixus; 
benignus  magis,  quam  severus.  Gravior  tamen 
quandoque  potest,  aut  debet  adhiberi  admonitio 
illis,  qui  sunt  naturæ  durioris,  parum  de  salute 
solliciti,  praesertim  si  benigna  admonitio  fructum 
non  habuit:  modo  fiat  post  exposita  peccata, 
sitque  talis,  ut  Pœnitens  intelligat,  quod  pro¬ 
cedat  ex  amore  suæ  salutis. 

Paragraphus  II. 

De  dispositione  Pœnitentis  ad  dolorem,  et  pro¬ 
positum  eliciendum  procuranda. 

n  hoc  potissimam  collocet  operam  Confes- 
sarius ,  ut  in  suis  Poenitentibus ,  excitet 


veram  peccatorum  detestationem,  et  efficax  emen¬ 
dationis  propositum.  Neque  sibi  persuadeat,  ex¬ 
pletos  fore  Officii  sui  numeros ,  si  de  dolore, 
proposito,  et  mediis  emendationis  qualitercumque, 
ac  obiter  sollicitus  plurimum  fatigetur  in  per¬ 
scrutanda  peccatoris  conscientia;  hujusmodi  enim 
Confessarii  videntur  scopis  mundare  domum,  ut 
spiritus  immundus  cum  suis  septeni  satellitibus 
reversus  illam  mundatam  inveniat. 

Etsi  plerique  Poenitentes,  maxime  pueri,  ru¬ 
des,  et  magni  peccatores  excitandi  sint  a  Con- 
fessario  ad  dolorem  supernaturalem,  seriumque 
propositum;  attamen  quando  adsunt  signa  eorum 
sufficientia,  ad  id  non  tenentur  Confessarii.  Sic 
de  adultis,  qui  apparent  bene  instructi  ordinarie 
præsumi  potest,  quod  sint  bene  dispositi;  doloris¬ 
que  signum  est  ipsa  seria  peccatorum  Confessio: 
quamvis  non  inutile  foret,  eosdem,  quandoque 
excitare  ut  dolorem  renovent. 

Pueros  præsertim ,  et  rudiores  interrogare 
expedit,  num,  antequam  ingressi  sint  confessio- 
nale,  dolorem,  et  propositum  elicuerint:  quia 
quidam,  ut  experientia  docet,  interrogati  respon¬ 
dent,  sed  id  esse  oblitos,  aut  putasse,  satis  esse, 
si  in  Confessionali  elicerent:  quod  etsi  verum 
sit,  vix  tamen  fiet,  ut  dolorem,  et  propositum 
sincerum  statim  concipiant.  Unde  monendi  sunt, 

ut  utrumque  statim,  ante  absolutionem  eliciant; 
et  quidem  non  solum  labiis,  sed  ex  toto  corde; 
saepius  enim  fit,  ut  ejusmodi  homines  verba 
contritionis  recitent  (sicut  ea  memoriter  didicere) 
sine  interno  sincero  dolore,  serioque  proposito. 
Si  Pcenitens  dicat,  se  ante  confessionem  jam 
elicuisse  contritionem,  potest  Confessarius  acqui¬ 
escere,  nisi  aliud  circumstantiae  suadeant;  potest 
quoque  jubere ,  ut  repetat  dolorem  pro  parte 
Poenitentiae. 

Motiva  doloris  proponenda  sunt  Pœnitentibus 
accommodata  magis  cujus  vis  capacitati;  non  enim 
omnes  iisdem  aeque  moventur.  Proinde  diversa 
in  promptu  habere  debet  Confessarius.  Sunt 
autem  motiva  hæc: 

1°.  Jactura  gratiae  Dei,  et  vitae  aeternae,  aut 
si  peccatum  est  veniale,  retardatio  a  beatitudine, 
demeritumve  majoris  gratiae,  et  hinc  consequens 
periculum  labendi  graviter. 

2°.  Poena  inferni,  aut  Purgatorii  gravissima, 
quibus  velut  Judex  justissimus  Deus  punit  pec¬ 
cata,  et  mortale  quidem  poenis  aeternis  etc. 

3°.  Est  turpitudo  peccati  sita  in  eo.  1°.  Quod 
peccatum  praesertim  grave  summa  sit  creaturae 
in  Deum  suum,  ac  Benefactorem  unicum  ingra¬ 
titudo.  2°.  Grandis  in  Patrem  amantissimum 
impietas,  et  rebellio.  3°.  Enormis  in  supremum 
Dominum  irreverentia,  et  inobedientia.  4°.  Vili- 
pensio,  et  contemptus  Dei;  quia  negligitur,  et 
vilissimae  creaturae  postponitur.  5°.  Injuria  Dei 
sane  maxima;  quia  abusus  rerum  Dei  Domini 
contra  voluntatem  ejus.  6°.  Dehonoratio  Dei, 
negans  supremae  Majestati  cultum,  et  subjectio- 


132  Instructio  practica  pro  Neo-Confessariis. 

nem  debitam.  7°.  Recessus  ab  amabili  Salva¬ 
tore,  et  accessus  ad  diabolum  hostem  ejus  in¬ 
fensissimum  etc.  Crescit  autem  turpitudo  illa 
ex  eo,  quod  peccatum  fiat  in  conspectu  Dei,  fiat 
eo  tempore,  quo  Deus  tanta  benignitate  pecca¬ 
torem  conservat,  fovet,  beneficiis  circumdat,  etc. 
Quod  peccans  concursum  Dei  detorqueat  in  ejus 
contemptum ,  suamque  perditionem ,  et  Deum 
faciat  servire  in  peccatis  suis.  Quod  Christo, 
qui  tanto  pretio  redemit  animam  ejus  sit  oppro¬ 
brio  exultante  quodammodo  diabolo  :  Ipsum  tam 
parvi  pendi  ab  iis  quos  annumeravit  Ecclesiae 
suæ,  et  membra  esse  voluit  corporis  sui  mystici. 
Atque  hæc  turpitudo,  ut  abominabilis  est  Deo, 
ita  abominabilem,  quem  inficit,  reddit  peccatorem. 

4°.  Motivum  sunt  Beneficia  Dei,  ut  sunt, 
creatio  seu  translatio  ad  esse  de  nihilo,  in  quo 
tot  alii  relicti  sunt,  et  æternum  relinquentur; 
conservatio,  seu  omni  momento  continuata  pro¬ 
ductio,  qua  cessante  in  nihilum  relaberetur  homo. 
Redemptio  per  Sanguinem,  et  mortem  Christi; 
collatio  baptismi  ;  educatio  a  catholicis  Paren¬ 
tibus,  cujus  defectu  innumeri  pereunt;  toties 
repetita  peccatorum  remissio ,  et  ad  Mensam 
Eucharisticam  admissio  ;  atque  innumera  alia 
beneficia,  quibus  Deus  hominem  ita  circumcinxit, 
ut  quoquo  respiciat,  in  oculos  incurrant  mera 
Dei  beneficia.  Juvat  etiam  quandoque  recensere 
ea  bona,  quæ  Pœnitenti  in  particulari  facta 
sunt,  sicut  Nathan  Propheta  recensuit  Davidi 
lapso  in  peccatum.  2.  Reg.  c.  12.  Porro  bene¬ 
ficia  Dei  augentur  ex  infinita  conferentis  digni¬ 
tate,  ex  amore  infinito,  quo  conferuntur;  ex  in- 

dignitate  creaturae,  cui  conferuntur,  et  ex  magni¬ 
tudine  donorum  :  ac  ex  iisdem  capitibus  crescit 
erga  Deum  peccantis  ingratitudo. 

5°.  Motivum  est  Deus  ipse  propter  se  dignis¬ 
simus  non  offendi,  dignissimus  omni  cultu,  honore, 
et  amore,  cujus  vilipensio,  ac  contemptus  malum 
unicum  est  peccatum;  malum  eo  gravius,  quo 
major  est  dignitas  offensi.  Cujus  proinde  gra¬ 
vitas  ,  etsi  humanum  excedens  intellectum ,  ut 
magis  appareat,  expendatur  serio,  quis  offen¬ 
datur,  a  quo,  propter  quid,  quibus  auxiliis,  ubi, 
quando?  quid  pro  ejus  satisfactione  Pater  æternus 
a  suo  Filio  incarnato  (qui  peccatum  non  fecerat, 
sed  nostra  suscepit  destruenda)  exegerit.  Hic 
praesertim  bene  inculcetur,  quæ,  quanta,  et  cur 
passus  sit  Christus?  Demum  quas  poenas  in  hoc, 
et  futuro  saeculo  impoenitentibus  infligat  Deus, 
cujus  natura  bonitas  ipsa  est. 

Ex  his  moti  vis  id  primum  Confessarius  pro¬ 
ponat,  quod  Poenitentis  capacitati,  et  dispositioni 
magis  videtur  congruere,  alii  enim  timore,  alii 
amore  magis  ducuntur  etc. 

Notandum  autem  necesse  est,  ut  dolorem 
praecedat  fides  saltem  virtualis ,  et  spes;  quia 
nemo  actu  supernaturali  de  peccatis  dolere  po¬ 
test,  nisi  credat  Deum  peccatis  offendi,  esseque 
vindicem  malorum,  ac  remuneratorem  bonorum, 
speretve  veniam  etc. 

Paragraphus  III. 

De  satisfactione  Poenitenti  injungenda. 

ertum  est,  quod  Confessarius  teneatur  pec¬ 
catis  proportionatam  Poenitenti  absolvendo 

satisfactionem  imponere;  quia  ad  illum  velut 
Judicem  pertinet  procurare  parti  læsæ  debitam 
satisfactionem:  et  ut  Minister  Sacramenti  debet 
ejus  integritati  consulere.  De  hac  obligatione 
Trident.  ( Sessione  14.  cap.  8.J  loquens  ait  : 
debent  autem  Sacerdotes  Domini,  quantum  spi¬ 
ritus,  et  prudentia  suggesserit ,  pro  qualitate 
criminum,  et  Pernitentium  facultate  salutares, 
et  convenientes  satisfactiones  injungere,  ne 
forte ,  si  peccatis  conniveant ,  et  indulgentius 
cum  Pœnitentibus  agant,  laevissima  quasdam 
opera  pro  gravissimis  delictis  injungendo,  alie¬ 
norum  peccatorum  participes  efficiantur  ;  habe¬ 
ant  autem  prœ  occulis,  ut  satisfactio ,  quam 
imponunt,  non  sit  tantum,  ad  novœ  vitœ  custo¬ 
diam,  ac  infirmitatis  medicamentum,  sed  etiam 
ad  praeteritorum  peccatorum  vindictam.  Hac¬ 
tenus  Trident.  At  difficultas  superest,  quæ  sit 
huic ,  illive  Pcenitenti ,  his ,  illisve  peccatis  pro- 
portionata.  Pro  qua  difficultate  minuenda,  tria 
spectare  debet  Confessarius  satisfactionem  im¬ 
positurus:  attendat  1.  ad  qualitatem  peccatorum, 
non,  ut  iis  æqualem,  sed  proportionatam ,  con¬ 
venientem,  et  non  nimis  levem  injungat.  2.  Ad 
conditionem,  facultates,  et  vires  Pœnitentis,  ne 
nimis  gravem ,  et  facile  omittendam ,  adeoque 
inconvenientem  imponat.  3.  Ad  qualitatem  ope¬ 
ris,  ut  satisfactio  sit  Vindicativa ,  seu  discrete 
afflictiva,  et  efficaciter  correctiva  vitæ  prioris; 
simulque  Medicinalis,  et  præservativa  a  relapsu  ; 
et  quamvis  spectanda  sit  qualitas  criminum, 
magis  tamen  attendenda  est  natura,  conditio, 
et  utilitas  Pœnitentis. 

Pro  satisfactione  imponi  possunt:  1.  Opera 
quævis  poenalia,  ut  jejunium,  abstinentia  a  certo 
cibo,  vel  potu,  et  quævis  carnis  mortificatio. 
2.  Oratio,  et  quivis  cultus  Dei.  3.  Eleemosyna, 
et  quivis  actus  proximo  salutaris  :  Orationes 
etiam,  aliaque  pia  opera  pro  defunctis  obeunda. 
4.  Actus  mere  interni  Fidei,  Spei,  et  cliaritatis  : 
meditatio  de  morte,  inferno,  Judicio  etc.  5.  Cum 
valde  salutares  sint  poenitentias  peccatis  directe 
oppositas,  divitibus  avaris,  et  injustis  utiliter 
injunguntur  eleemosynae;  vitio  carnis  obnoxiis, 
gulae  aut  ebrietati ,  certae  corporis  afflictiones  ; 
invidis ,  iracundis ,  odio  proximi  laborantibus, 
opera  cliaritatis  erga  proximum  a  quo  est  aver¬ 
sio,  v.  g.  ut  pro  eo  orent,  honore  eum  praeve¬ 
niant  etc.;  contraria  enim  contrariis  curantur: 
estque  generale ,  et  utile  remedium  adversus 
omne  peccatum,  ut  in  materia,  in  qua  quis  com¬ 
misit  illicita,  abstineat  etiam  a  licitis  saltem  ad 
tempus.  6.  Qui  non,  vel  vix  tempus  babent 
orandi,  aut  aliunde  tenentur  ad  multam  Ora¬ 
tionem,  iis  non  imponantur  preces  longiores,  sed 
pauca  potius  opera  cum  fervore,  et  statu  gratiæ 
facienda;  his  enim  juvantur  magis,  quam  multis 
tepide,  et  in  statu  peccati  peractis. 

Unde  talibus  parvæ  potius,  sed  efficaces  pœni- 
tentiæ  injungendæ  sunt,  v.  g.  ut  frequenter,  et 
certis  festis  confiteantur,  quotidie  legant  libellum 
pium,  aut  meditentur  (si  capaces  sunt)  de  certa 
materia,  qua  magis  afficiuntur,  aut  terrentur  ut 
de  Passione  Domini ,  vel  de  morte  etc.  ;  vel  ut 
usque  ad  proximam  confessionem  mane  propo¬ 
nant  cavere  illo  die  certum  peccatum  in  honorem 

SS.  Trinitats,  Crucifixi  Domini,  Beatissimae  Vir¬ 
ginis,  Angeli  Custodis  etc.  prout  ipsis  dictabit 
pietas.  Juvabit  præterea,  si  quandoque  impo¬ 
natur  poenitentia  conditionata  v.  g.  si  in  pecca¬ 
tum  istud  reincidas,  dabis  eleemosynam,  die  domi¬ 
nico  mox  sequente  confiteberis  etc.;  quæ  spiri¬ 
tuales  medicinae  subinde  non  per  modum  prae¬ 
cepti,  sed  solius  consilii  praescribendae  sunt  prout 
in  Domino  magis  expedire  judicabitur.  Semper 
enim  Confessarius  procedere  debet  pro  qualitate, 
et  capacitate  Pœnitentis,  cavens,  ne  remedium 
sit  nimis  facile,  et  sic  non  retrahat  a  peccato; 
nec  nimis  difficile,  et  sic  penitus  omittatur;  nec 
publicum,  et  sic  sigillum  confessionis  frangatur. 

Si  pœnitens  redeat,  egeatque  nova  absolu¬ 
tione  ,  nova  injungenda  est  Poenitentia ,  nisi 
forte  prior  videretur  sufficiens.  Si  vero  petat, 
sibi  imponi  aliam  loco  injunctae  ab  alio  Confes- 
sario,  illi  annuendum  non  est,  nisi  status  an¬ 
tecedens  illius  ex  Confessione  saltem  confuse 
cognoscatur;  quia  Judex  nequit  judicare  incog¬ 
nita  causa ,  et  sicut  potestatem  habet ,  circa 
Pœnitentiæ  impletionem,  ita  etiam  habet  circa 
illius  mutationem ,  quando  consultum  id  fieri 
judicaverit;  dummodo  fiat  in  ipsa  Confessione. 
Juvat  quandoque  talem  nonnunquam  imponere 
poenitentiam,  quæ  per  plures  dies  v.  g.  unam, 
aut  alteram  hebdomadam  (non  tamen  facile  ultra 
mensem)  duret,  ut  peccata  non  dentur  oblivioni, 
mala  consuetudo  aboleatur,  et  studium  eam  ex- 
tirpandi  nutriatur. 

In  dubio  de  sufficienti  poenitentia,  inclinan¬ 
dum  est  in  partem  benigniorem,  præsertim  si 

timeatur ,  Pœnitentem  graviorem  poenitentiam 
omissurum,  aut  a  Sacramento  Pœnitentiæ  aver¬ 
tendum,  vel  aditurum  Confessarios  minus  ido¬ 
neos,  aut  ruiturum  in  desperationem:  quibus  in 
casibus  tutius  est,  inquit  Gerson  ( citatas  a 
Layman  C.  15.  n.  IL)  pœnitentem  cum  parva 
poenitentia  implenda  permittere  Purgatorio,  quam 
cum  magna,  vel  omittenda  vel  dimidiate,  aut 
perfunctorie  implenda  mittere  in  Infernum.  Et 
Autor  Operis  imperfect.  melius  est,  inquit: 
propter  misericordiam  Deo  rationem  reddere, 
quam  propter  crudelitatem. 


Paragraphes  IY. 

De  absolutione  Pcenitenti  danda,  neganda,  vel 

differenda. 

onfessarius  tenetur  (per  se  loquendo) ,  ab¬ 
solvere  Pœnitentem  rite  confessum ,  et 
dispositum;  uti  et  in  dubio  de  dispositione,  si 
prudenter  possit  se  resolvere  in  favorem  Pceni- 
tentis  ;  quia  hic  per  confessionem  acquisivit  jus 
ad  absolutionem;  neque  in  dubio,  quod  in  Pœni- 
tentis  favorem  prudenter  resolvi  potest ,  illa 
privandus  est,  cum  ejus  possessionem  fundet  con¬ 
fessio  rite  peracta:  hac  enim  lege  confessus  est 
Pœnitens,  ut  absolveretur,  nisi  constaret  eum 
esse  indispositum;  dictum  fuit  per  se  loquendo, 
quia  causæ  quandoque  esse  possunt  differendi 
absolutionem,  ut  mox  dicetur. 

Ubi  rationabile  dubium  non  est  de  requisitis 
ad  absolutionem,  absolvendus  est  Pœnitens  ab¬ 
solute;  quia  tunc  ad  id  jus  habet;  sub  conditione 

vero  (de  præsenti  tantum  vel  praeterita)  absolvi 
debet,  si  dubium  sit,  quod  non  potest  facile  resolvi, 
adsitque  necessitas,  vel  magna  Pœnitentis  utilitas; 
quia  sic  consulitur  Reverentiae  Sacramenti,  et 
saluti  Pœnitentis.  Absolutio  autem  sub  condi¬ 
tione  de  futuro  v.  g.  ego  te  absolvo ,  si  intra 
triduum  aliena  restitueris ,  nunquam  dari  potest; 
quia  Sacramenti  effectus  non  potest  suspendi. 

Si  Pœnitens  paulo  ante  absolutus  afferat  no¬ 
vum  peccatum  mortale  ex  oblivione  prius  omis¬ 
sum,  renovato,  si  cessaverit,  dolore,  iterum  ab¬ 
solvendus  est;-  si  mortale  dubium  foret,  jubeatur 
denuo  se  accusare  in  communi  de  ante  dictis, 
aut  addere  de  novo  veniali  certum ,  nisi  tamen 
mortale  dubium  certo  fuisset  veniale.  Si  autem 
afferret  tantum  venialia,  tunc  sine  nova  abso¬ 
lutione  dimitti  potest.  Hoc  vero  in  iterata  illa 
absolutione  observandum,  ut  Confessarius  non 
absolvat  elevata  manu,  et  palam  formata  cruce, 
sed  clam  ad  Poenitenten  inclinatus,  ne  si  ad- 
stantes  advertant  iterum  dari  absolutionem,  su¬ 
spicentur  reum  fuisse  peccati  mortalis.  Aliud 
foret,  si  praesentes  nunc  omnes  alii  essent,  ab 
iis,  qui  antea  adfuerant,  aut  solus  Pœnitens. 

Quod  expediat  imo  necessarium  omnino  sit 
negare ,  aut  differre  nonnunquam  absolutionis 
beneficium  vel  ex  eo  patet,  quod  ad  valorem 
Sacramenti  Pœnitentiæ  non  sufficiat  in  Sacer¬ 
dote  Potestas,  sed  insuper  dispositio  in  Pœnitente 
requiratur.  Inde  fit,  ut  absolutio,  seu  pax  ejus¬ 
modi  falsa,  ac  irrita,  si  indispositis  detur,  aut 
nimis  praeceps  fuerit;  periculosa  dantibus,  reci¬ 
pientibus  vero  nihil  profutura  inveniatur,  nisi 

ut  Pœnitentes  ob  nimiam  et  perversam  absol¬ 
vendi  facilitatem,  suis  in  sordibus  sine  remorsu 
conscientiæ  indormire,  ac  paulatim  insurdescere 
assuescant;  nam  ut  Tridentinum  loquitur  :  facilitas 
veniœ  incentivum  tribuit  delinquenti;  nec  esset 
tanta  facilitas  peccandi ,  ait  Belar minus,  si  non 
esset  tanta  facilitas  absolvendi.  Ex  quo  fit,  s? 

plurimos  in  iisdem  peccatis  diu  immorari  stu¬ 
penda  animarum  suarum  ruina.  Quid  enim , 
amare  conqueritur  Magnus  ille  Episcopus  Tho¬ 
mas  de  Villa  Nova:  quid  Ecclesiam  Dei  hodie 
perdit,  nisi  Confessoriorum,  et  Pastorum  blan¬ 
dieris  adulatio  ?...  Humanum  est  peccare,  in¬ 
quiunt,  quis  est  homo,  qui  non  peccati  facilis 
est  venia,  confessus  es,  absolutus  es,  sufficit 
.  .  .  Sic  vulnera  leniunt ,  vermem  conscientiæ 
extinguunt ,  et  securos  peccatores  ad  inferna 
dimittunt.  Medice!  cur  foetentem  absolvis ,  cur 
indigno  veniam  promittis  ?  cur,  cui  beneficium 
absolutionis  exhibeas,  non  discernis?  Duas  tibi 
claves  Dominus  dedit:  unam  discernendi,  alte¬ 
ram  judicandi:  Et  tu  sine  discretionis  examine 
nullum  ligas ?  omnes  absolvis  ?  una  tantum  clave 
uteris,  neque  integra  quidem! 

Hoc  malum  evitabit  Confessarius ,  si  serio 
perpendat,  non  hominis,  sed  Dei  judicium  se 
exercere,  non  ad  solvendum  duntaxat,  sed  etiam 
ad  ligandum  claves  se  accepisse;  atque  ita  se 
constanter  gerat ,  ut  nullius  metu  ,  aut  gratia, 
triplici  suo  officio  Judicis,  Doctoris,  ac  Medici 
unquam  desit;  rite  dispositis  beneficium  absolu¬ 
tionis  impendat,  ceteris  differat,  quousque  pru¬ 
dens  judicium  de  legitima  eorum  dispositione 

10* 


140  Instructio  practica  pro  Neo-Confessariis. 


consecutus  sit:  nullum  tamen  a  se  dimittat,  nisi 
paternis  monitis,  ac  salutaribus  consiliis  ad  pec¬ 
catorum  odium,  ac  detestationem,  atque  ad  Dei 
dilectionem  tanquam  omnis  justitiæ  fontem  ex¬ 
citaverit. 

Hos  autem  præcipue  (ex  mente  et  doctrina 
S.  Caroli  Borromæi  in  instructionibus  ad  Con- 
fessarios ,  Actor.  Mediol.  Ecclesiæ  parte  4.)  lios, 
inquam,  judicare  debet  ad  absolutionis  beneficium 
nondum  rite  dispositos,  1°.  qui  ignorant  præ- 
cipua  fidei  nostræ  Mysteria;  2°.  qui  sunt  in  pro¬ 
xima  peccandi  occasione,  nisi  eam,  dum  possunt, 
sincere  velint  deserere;  3°.  qui  inimicitias  animo 
fovent,  quique  inimicis  suis  parcere,  et  recon¬ 
ciliari  renuunt;  4°.  qui  non  sunt  parati  pecu¬ 
nias,  famam,  aut  alia  proximi  bona,  quæ  injuste 
retinent,  restituere;  aut  qui  sæpius  moniti  pro¬ 
missam  restitutionem  facere,  negligunt;  5°.  qui 
in  eadem  flagitia  sine  ulla  emendationis  spe  fre¬ 
quenter  relabuntur;  6°.  qui  nulla  ostendunt  veri, 
et  sufficientis  doloris  signa;  7°.  qui  publicum 
scandalum  dederunt,  nisi  illud  congrua  satis¬ 
factione  sustulerint;  8°.  denique  nec  absolvendi 
sunt,  quorum  peccata  sunt  superioribus  reser¬ 
vata.  (  Vide  Rituale  Romanum  de  Sacramento 
Pænitentiœ .) 

His,  et  similibus,  dum  recusatur,  aut  differtur 
absolutio,  ita  suaviter  recusetur,  aut  differatur, 
ut  advertant  id  fieri  a  Confessario  ex  amore 
propriæ,  et  eorundem  salutis.  Tales  excitandi 
sunt,  ut  frequenter  actus  charitatis,  et  contri¬ 
tionis  conentur  elicere,  ut  ita  acquirant  majores 
vires  contra  tentationes,  sicque  postea  melius 

dispositi  ampliores  gratias  a  Deo  accipiant;  pro- 
mittatque  Confessarins  se  pro  eis  oraturum,  etc. 

Ceterum  non  parum  proderit  si  Confessarius 
ejusmodi  peccatores  jubeat,  malum  suum  statum, 
et  periculum,  in  quo  versantur,  sedulo  perpen¬ 
dere;  aut  aliquam  veritatem  sæpius  ponderare 
v.  g.  quid  prodest  homini,  si  mundum  etc . 
(Matth.  16. J.  Vanitas  vanitatum  etc.  Statutum 
est  omnibus  hominibus  semel  mori :  et  post  hoc 
judicium.  Inde  S.  Aug.  hac  æterna  veritate 
perterritus  exclamat;  0  mi  bone  Jesu  !  forte 
cras  moriturus  sum,  et  qua  fiducia  morieris  te 
videbo?  Denique  serio  expendant,  quæ  sententia, 
quæ  poena  post  mortem  expectanda  malis?  Ejus¬ 
modi  enim  meditationes  utiles  admodum  esse 
ad  emendationem  male  anteactæ  vitæ  procu¬ 
randam,  sæpe  jam  docuit  experientia,  et  varia 
monstrarunt  exempla  pœnitentium  vere  con¬ 
versorum. 


Paragraphus  Y. 

De  aliis  Confessario  notandis  relicto  sacro 

Tribunali. 

ost  auditas  confessiones,  Pœnitentibusque  vel 
absolutis,  vel  dimissis,  vel  tantisper  suspen¬ 
sis,  tria  sunt  Confessario  diligenter  notanda. 

Primum  est,  ut  expendat  (sicut  suasit  S.  Fran- 
ciscus  Xaverius)  quomodo  munere  suo  sit  fun¬ 
ctus;  quomodo  cum  his,  vel  illis  Pœnitentibus 
processerit;  quomodo  instruxerit,  aut  examina¬ 
verit;  quomodo  ad  dolorem,  et  propositum  ex¬ 
citaverit  ;  quomodo  dubia  resolverit,  et  quomodo 
melius  agere  potuisset ,  et  deinceps  possit.  Si 

dubitet  de  sua  resolutione,  vel  judicio  circa  pec¬ 
catum,  consulat  libros,  aut  alios  viros  doctos,  et 
expertos;  sic  enim  fiet,  ut  quoscumque  defectus, 
qui  in  confessione  quandoque  intercurrunt,  fa¬ 
cilius  imposterum,  et  exactius  corrigat  Confes- 
sarius,  magnoque  cum  fructu  officio  suo  semper 
fungatur. 

Alterum  est,  ut  quos  audivit  ardenti  Oratione 
Deo  commendet,  ad  hoc  ut  seria  sit,  stabilisque 
eorum  conversio;  veniam  præterea  pro  se  petat, 
si  quid  forte  in  tam  sacro  ministerio  neglexerit, 
vel  erraverit.  Denique  ut  non  abjiciat  animum, 
nec  desperet  de  emendatione  pcenitentis;  si  enim 
medicus  desperet,  quid  ægrotus  faciet?  Si  dux 
pugnæ  fugit,  quid  miles  aget?  Certe  in  rerum 
natura ,  teste  S.  Basilio  (Reg.  10.  fus.):  nihil 
est,  quod  non  diligentia  corrigatur  ;  neque  vitium 
ullum  adeo  grave ,  quod  non  Dei  timore  pervin¬ 
catur.  Et  forte ,  ut  sapienter  advertit  S.  Chrysost. 
(hom.  41.  in  Genes.)  si  hodie  verbis  tuis  non 
obtemperet ,  postea  obtemperabit;  et  si  neque  se¬ 
cundo,  et  tertio  admonenti  obtemperabit,  iterum 
tamen  te  videns  urgentem ,  forte  erubescet,  et 
reveritus  tuam  curam,  ab  his ,  quœ  offendunt, 
desistet.  Non  videtis  quanta  Deus  longanimitate 
nos  tolerat,  et  quomodo  quotidie  negligimus 
obtemperare  mandatis  ejus,  et  neque  sic  cessat 
a  cura  nostra;  simili  modo,  et  nos  erga  Fra¬ 
tres  nostros  bene  affecti  magnam  adhibeamus 
diligentiam,  et  reluctemur  maligno  illi  dcemoni, 
ut  irritos  faciamus  ejus  conatus. 

Caveat  itaque  diligenter,  ne  aut  labore  in 
curatione  suscepto  defatigatum  se  ostendat,  aut 

certum  Divinæ  misericordiæ,  justitiæve  tempus 
præscribat;  ne,  sicut  in  hoc  Presbyteros  Bethuliæ 
imitaretur,  dicentes:  quinque  dies  exspectemus 
a  Domino  misericordiam;  si  autem  transactis 
quinque  diebus  non  venerit  adjutorium,  trademus 
Civitatem:  ita,  et  audiat  cum  iisdem:  posuistis 
vos  tempus  miserationis  Domini,  et  in  arbitrium 
vestrum  diem  constituistis  ei.  Non  est  iste  ser¬ 
mo,  qui  misericordiam  provocet,  sed  potius,  qui 
iram  excitet.  ( Judith .  8.)  Potius  ergo  Cultorem 
vineae  imitetur,  qui,  cum  Dominus  vineae  ficul¬ 
neam  sterilem  reperiens,  succidi  j ussisset,  dixit 
ad  illum  :  Dimitte  illam,  et  hoc  anno  usque  dum 
fodiam  circa  illam ,  et  mittam  stercora,  et  si 
quidem  fecerit  fructum;  sin  autem,  in  futurum 
succides  eam.  Nec  turbetur  Confessarius ,  si, 
multis  licet  adhibitis  remediis,  parum,  aut  nihil 
omnino  se  profecisse  advertat;  quandoquidem, 
et  aquarum  venœ ,  ut  ait  S.  Chrysost.  (Cone.  1. 
de  Lazaro)  etsi  nullus  veniat  aquatum,  manant 
tamen;  et  fontes,  quamvis  hauriat  nemo,  tarnen 
scatebras  emittunt:  et  omnes,  etsi  nemo  bibat, 
nihilominus  secius  fluunt  :  sic  oportet  et  illum, 
qui  condonatur,  (aut  alio  modo  hortatur)  quam¬ 
vis  nullus  auscultet ,  tamen  praestare  quidquid 
in  ipso  situm  est.  Denique  apposite  ad  rem  no¬ 
stram  S.  Bern.  (L.  4.  de  compunct.  c.  7.)  Noli 
diffidere,  inquit;  cura  exigitur  non  curatio  .  .  . 
ita  quœso  et  tu  fac,  quod  tuum  est;  nam  Deus, 
quod  suum  est,  faciet  .  .  .  planta,  riga,  fer  cu¬ 
ram,  et  tuas  explevisti  partes;  sane  incremen¬ 
tum,  ubi  voluerit,  dabit  Deus,  non  tu.  Ubi  forte 
noluerit,  tibi  deperibit  nihil,  dicente  scriptura: 

(  Sap .  10.)  Reddet  Deus  mere  e  dem  laborum  San¬ 
ctorum  suorum;  securus  labor,  quem  nullus  valet 
evacuare  defectus. 

Tertium  est,  scientia,  ex  sola  confessione 
habita  extra  tribunal  illud,  nunquam  utatur; 
nec  unquam  temere,  de  rebus  auditis  in  Con- 
fessionali  loquatur  cum  aliis,  aut  ipso  Pœnitente 
(nisi  ipse  Pœnitens  id  exigat)  ne  quidem  uni¬ 
verse,  nisi  petendi  consilii  necessitas  aliter  ur¬ 
geat  ;  quo  etiam  casu  non  nisi  gener atim  quærere 
oportebit:  quid  agendum  foret,  si  hujusmodi 
casus  accideret?  idque  ob  periculum  violandi 
sigillum;  vel  etiam,  quia  cedit  ordinarie  in  gra¬ 
vamen  poenitentis,  aut  saltem  odiosum  reddere 
potest  Poenitentiae  Sacramentum.  Conetur  itaque 
oblivisci  omnium  rerum  in  Confessione  auditarum, 
et  surdis  auribus  recurrentes  species  pertransilire. 

Ad  hoc  proderit  saepius  illa  sigilla  (seu  titu¬ 
los  ,  quibus  ad  secretum  servandum  obligatur) 
perpendere;  nempe  sigillum,  seu  titulum  prae¬ 
cepti  naturalis,  quo  quisque  obligatur  ad  ea  reti¬ 
cenda,  quæ  ab  altero  sub  secreto  manifestata 
sunt.  Titulum  praecepti  Divini,  quod  Christus 
Dominus  noster  proposuit,  cum  Sacramentum 
hoc  instituit,  ut  tuto  Pcenitentes  confiteri,  et 
bonum  spirituale  absque  temporalis  boni  jactura 
accipere  possent.  Titulum  praecepti  Ecclesiastici, 
gravissimas  poenas  depositionis  ab  officio,  et  re¬ 
clusionis  perpetuae  in  monasterio  transgressoribus 
decernentis ,  ut  (in  cap.  Sacerdos  de  Pcenit.) 
videre  est.  Titulum  Religionis,  ad  reverentiam 
Sacramento  Poenitentiae  exhibendam,  et  conser¬ 
vandam  impellentis;  ratione  cujus  tituli  omnis 

violatio  sigilli  sacramentalis  est  horrendum  sacri¬ 
legium.  Titulum  charitatis,  quæ  jubet  omne 
scandalum  proximi  vitari;  quale  utique  foret,  si 
ipse  per  revelationem  peccatorum  in  confessione 
explicatorum  a  Sacramenti  hujus  usu  averteretur. 
Titulum  denique  fidelitatis,  quam  tum  erga  Deum 
velut  illius  Minister  in  hoc  Sacramento  legitime 
administrando  exhibere  tenetur,  tum  etiam  pro¬ 
ximo  præstare,  secretum  éibi  ah  eo  commissum 
fideliter  custodiendo.  His  enim  singulis  Sigillis 
omnia  peccata  in  confessione  audita  claudi,  et 
obsignari  oportet. 


PARS  SECUNDA. 

De  iis,  quæ  Confessario  sunt  observanda 
tum  in  genere,  circa  peccata  magis  obvia, 
tum  in  specie  circa  Personas  ætate,  sexu, 
vel  statu  diversas. 

CAPUT  I. 

Quæ  Confessario,  ut  Medico  in  confes¬ 
sione  observanda  circa  peccata  magis 
obvia,  et  de  remediis  contra  illa 
suggerendis. 

Paragraphus  I. 

generalibus  vitiorum  remediis. 

onfessarius  Divinæ  justitiœ  simul  et 
Misericordice  Minister  a  Deo  est  con¬ 
stitutus  ,  ut  tanquam  arbiter  inter 
Deum,  et  homines  honori  Divino,  et 
proximi  saluti  consulat.  Sit  igitur  non  solum 
Judex,  sed  etiam  Medicus :  nimirum  non  modo 
destruat,  ac  deleat  culpas  praeteritas,  sed  et  fu¬ 
turas  pro  viribus  impediat. 

Ad  hoc  sit  Medicus:  1°.  Probus,  nullius  gra¬ 
vioris  noxae  reus,  quam  prius  per  confessionem, 
aut  saltem  (dum  occasio  confitendi  deest)  per 
contritionem  non  sanet.  2°.  Prudens,  qui  dis¬ 
crete,  et  caute  vinum,  et  oleum  vulneribus  sau- 

ciati  infundat,  confracta  alliget,  infirma  con¬ 
solidet.  3°.  Benevolus ,  ardentem  sitim  habens 
salutis  animarum,  quas  vere  amet  juxta  omnem 
dimensionem. 

Unde  qua  Medicus  perspectas  habere  debet 
origines,  causasque  vitiorum,  et  providere,  ut 
per  opportuna  remedia  peccatorum  radices  am¬ 
putentur,  pravi  habitus  extirpentur,  et  adversus 
relapsum  pœnitentes  sedulo  muniantur.  Quo¬ 
circa  tum  generalia,  tum  specialia  singulorum 
peccatorum  remedia  in  promptu  habeat,  necesse 
est,  ut  eadem,  ubi  opus  fuerit,  convenienter 
applicare  sciat. 

Generalia  vitiorum ,  delictorumque  remedia 
sunt:  1°.  Oratio ,  et  Meditatio,  ea  praesertim, 
quae  occupatur  circa  Passionem ,  Mortemque 
Domini,  vel  circa  quatuor  hominis  novissima. 
2°.  Jejunium ,  abstinentia  a  certa  quantitate,  vel 
qualitate  cibi,  aut  potus,  aliæque  corporis  affli¬ 
ctiones.  3".  Opera  miser  icor  dice  tum  corporalia, 
tum  spiritualia.  4°.  Renovatio  propositi  circa 
sui  emendationem,  mane  aut  vespere  facienda 
in  Templo  vel  domi  coram  imagine  crucifixi,  etc. 
5°.  Memoria  praesentias  Dei,  ad  pulsum  horo¬ 
logii,  vel  saepius  per  diem  excitanda,  Deum  ado¬ 
rando,  laudando,  amando,  pro  beneficiis  gratias 
agendo,  in  eum  filiali  fiducia  sperando.  6°.  Fre¬ 
quens,  ac  legitimus  Sacramentorum  usus.  7°.  De¬ 
nique,  sollicita  occasionum  fuga,  et  animi  re- 
collectio,  seu  secessus  e  tumultuariis  saeculi  curis, 
variisque  sensuum  oblectamentis,  et  voluptatibus. 
Quae  remedia  (praesertim  quatuor  posteriora)  cum 
universalia  sint  et  præsentissima  adversus  omne 

vitium,  præcipue  carnis,  ut  experientia  docet, 
non  abs  re  esset,  si  Confessarius  peccatoribus 
pro  poenitentia  injungeret,  ut  per  certum  tem¬ 
pus,  uno  vel  altero  medio  diligenter,  et  cum 
fervore  utantur,  e.  g.  ut  quotidie  genuflexi  pro¬ 
ponant  sibi  in  honorem  Christi  Patientis,  Dei- 
paræ ,  aut  alterius  sancti  abstinere  per  totam 
diem  a  peccato,  ad  quod  maxime  propendent  etc. 
ut  dictum  est  P.  I.  cap.  III.  §.  III. 

Quamvis  autem  in  spiritu  mansuetudinis,  et 
lenitatis  oporteat  Pœnitentes  ad  vitæ  emenda¬ 
tionem  inducere,  iis  tamen  excusationibus,  qui¬ 
bus  nonnulli  tepidiores  recusant  poenitentias  con¬ 
gruas  acceptare,  nimis  facile  condescendi  non 
debet.  Etenim  Regnum  Cœlorum  vim  patitur,  et 
violenti  rapiunt  illud *  (Matth.  II.  'f.  12.)  Quare 
operæ  pretium  erit,  ejusmodi  Pœnitentibus  inter¬ 
dum  significare,  quæ  pœnæ  quibusdam  delictis 
ex  veterum  Canonum  præscripto,  qui  pceniten- 
tiales  vocantur,  constitutae  sint;  ut  ipsimet  sce¬ 
lerum  suorum  gravitatem,  et  injunctae  sibi  poeni¬ 
tentiae,  quam  nimis  arduam  putant,  levitatem 
metiantur,  et  agnoscant. 

Paragraplius  II. 

De  specialibus  vitiorum  remediis. 

eccata  magis  obvia  sunt  peccata  capitalia, 
et  quæ  ex  iis,  velut  capitibus  ordinarie 
consequuntur.  Singulis  ejusmodi  vitiis  specialiter 
mederi  potest  prudens  Confessarius. 

Inter  specialia  remedia  primum  merito  locum 
obtinet  contraria  cuique  vitio  virtus .  Ut  enim 
clavus  clavo  pellitur,  et  contraria  contariis  a 

peritis  Medicis  recte  curantur,  ita  id  ipsum  non 
minus  in  vitiis  curandis  fieri  quotidiana  ostendit 
experientia.  Hinc  saluberrimum  erit,  si  pro  praxi, 
et  imitatione  continua  proponatur  Superbis  hu¬ 
militas  cordis,  oris,  et  operis;  recogitando  sæpius: 
quid  fui?  quid  sum?  quid  ero?  Avaris  liberalitas 
in  pauperes,  et  beneficentia  in  proximum;  per¬ 
pendendo,  quod  sola  merita  exinde  colligenda 
sint  veræ  divitiæ  pro  æternitate;  reliquas  omnes 
vanæ,  et  perituræ  :  Luxuriosis  continentia  et 
puritas;  vitando  sollicite  pericula,  occasiones,  et 
quascumque  ad  peccatum  hac  in  materia  possunt 
allicere:  Invidis  charitas  et  amor  proximi;  con¬ 
siderando,  eum  fratrem  esse,  pro  cujus  bono 
etiam  orandum,  aut  de  eo  gaudendum,  cum  illud 
nobis  sic  fiat  commune,  sicque  thesaurum  merito¬ 
rum  in  Coelis  mereamur:  Gulosis,  et  ebriosis 
temperantia  in  cibo  et  potu  :  continendo  semper 
in  plena  potestate  appetitum,  et  fugiendo  om¬ 
nem  hac  in  parte  excessum  :  Iracundis  mansue¬ 
tudo  et  clementia;  ferendo  patienter,  et  humiliter 
infirmitates  aliorum,  reddendo  etiam  pro  malo 
bonum:  demum  Acediœ  deditis  fervor  in  ser¬ 
vitio  Divino:  in  memoriam  revocando,  quam 
exiguus,  quam  brevis  labor  exigatur  pro  immensa 
et  æterna  mercede,  quæ  servo  fideli  promittitur. 

Secundum  medium  est,  cujus  que  vitii  foedi¬ 
tatem,  et  malitiam ,  ex  illius  proprietatibus,  et 
effectibus  ostendere;  ut  si  ostendatur,  e.  g.  Su¬ 
perbo,  quam  indignum  et  absurdum  sit,  se  ex¬ 
tollere  ob  dona,  quæ  non  sunt  propria,  sed 
mutuata  tantum  a  Deo  omnium  donorum  largi¬ 
tore:  Avaro,  eum  congregare  divitias  in  loco,  ubi 

cliu  non  est  mansurus;  negligere  autem  opes, 
quas  secum  accipere,  iisque  æternum  frui  posset  : 
Luxurioso ,  quam  turpe  sit  ad  terrena,  et  bestias 
abjici,  cum  porcis  volutari  in  luto  voluptatunf 
carnalium,  et  siliquis  eorundem  pasci:  Invido , 
eum  tortorem  esse  sui  ipsius  sine  ullo  fructu, 
imo  cum  maximo  damno,  quin  ipsi  Diabolo  simi¬ 
lem  fieri:  guloso ,  quam  vilia  sint,  quæ  appetit 
eum  voluptati  cum  bestiis  communi  servire;  quin 
has  nec  fustibus  adigi  posse  ad  plus  sume  udum, 
quam  natura  postulat:  ebrioso,  se  ipsum  in 
bestiam  irrationalem  convertere,  seque  periculo 
temporalis,  ac  æteruæ  mortis,  non  minus,  ac 
sanitatis  corporis  exponere:  iracundo,  eum  tanto¬ 
pere  irasci  proximo  ob  levissimam  injuriam,  cum 
interea  ipse  gravissimas  committat,  et  tamen 
sibi  parci,  omniaque  dissimulari  petat  a  Deo: 
denique  acedice  dedito  ostendatur,  illum  omni 
confusione  dignum,  si  nec  modicum  laborem  pro 
felicitate  sua  velit  impendere,  cum  tamen  adeo 
se  fatiget  pro  mundo,  et  vanis  ejusdem  bonis. 

Tertium  medium  est,  Christi  tormenta,  quæ 
per  quodlibet  vitium  procurata  sunt,  consideranda 
objicere;  si,  v.  g.  ostendatur  per  superbiam 
spineam  coronam  Christo  impositam  fuisse;  per 
Avaritiam  venditum  ;  per  Luxuriam  flagellatum  ; 
per  Invidiam  accusatum;  per  Iram  damnatum; 
per  Gulam  acetum,  et  calicem  in  monte  Oliveti 
et  Calvariæ  propinatum;  per  Acediam  crucem 
impositam.  Si  ergo  irascimur  Judæ  Christum 
vendenti,  Judaeis  accusantibus,  Pilato  damnanti, 
militibus  flagellantibus ,  et  crucifigentibus  ;  an 
non  multo  magis  sibi  ipsi  irasci,  et  indignari 

debet  peccator,  atque  a  seraetipso  poenas  petere, 
aut  certe  deinceps  a  tam  crudeli  ausu  abstinere? 

Quartum  denique  medium  est,  Exempla  par¬ 
ticularia  poenarum,  et  damnorum,  quæ  ex  quovis 
vitio  secuta  sunt,  proponere;  si,  v.  g.  Superbis 
proponantur  pœnæ,  quibus  Deus  superbos  casti¬ 
gavit,  praecipue  Luciferum,  Pharaonem,  Nabu- 
chodonosorem,  Aman,  Holofernem  etc.  tum  etiam 
genus  furti,  quod  committunt,  exponatur;  furan¬ 
tur  enim  Deo  rem  pretiosissimam,  quam  soli 
sibi  reservavit,  dum  dixit:  (Isa.  48.  11.)  Gloriam 
meam  alteri  non  dabo ;  ponderanda  illis  etiam 
dentur  pericula,  et  damna  superbiae;  initium , 
teste  Eccl.  (10.  15.)  omnis  peccati  est  superbia , 
qui  tenuerit  eam.  implebitur  maledictis .  Videbam \, 
ait  Christus  ipse  (Luc.  10.  18.),  Satanam  tan- 
quam  fulgur  de  Coelo  cadentem.  Hortandi  erunt, 
ut  Christum  crucifixum  semper  ob  oculos  habeant, 
et  quasi  dicentem  audiant;  discite  a  me,  quia 
mitis  sum,  et  humilis  corde  (Matth.  11.  29.  etc.). 
Indaget  dein  Confessarius  in  causas  superbiæ, 
et  ostendat  quam  exiguam  habeat  causam  inde 
superbiendi. 

Avaris  proponi  potest  :  eos  incidere  in  laqueos 
Diaboli,  uti  experti  sunt  infelix  Judas,  Giezi  etc.; 
jubeantur  etiam  considerare  malitiam  avaritiæ; 
nam  dicente  Ecclesiastico  (10.  9.  et  10.):  Avaro 
nihil  est  scelestius,  nihil  iniquius,  quam  amare 
pecuniam ;  hic  enim  et  animam  suam  venalem 
habet,  et  juxta  S.  Paulum  (Coli.  3.  5.J:  avaritia 
est  simulacrorum  servitus  a  Tim.  6.  10.); 
radix  omnium  malorum  cupiditas,  quam  quidam 
appetentes  .  .  .  inseruerunt  se  doloribus  multis. 

Considerare  jubeat  Confessarius  vitæ  brevitatem, 
iliaque  Christi  verba  (Luc.  12.  20 .)  sibi  appli¬ 
care:  stulte,  hac  nocte  animam  tuam  repetent 
a  te,  et  quce  parasti,  cujus  erunt ?  Hortetur  ad 
veras  divitias,  scilicet  bona  opera,  et  virtutes 
comparandas ,  quas  neque  fures  effodiunt ,  nec 
tinea  demolitur ,  nec  erugo  consumit  ;  jubeat 
sæpe  meminisse,  quod  melius  sit  modicum  justo, 
super  divitias  peccatorum  multas;  quod  non 
sit  inopia  timentibus  Deum,  quod  magnus  sit 
quæstus  pietas  cum  sufficientia  ;  quod  optimæ 
litteræ  censuales  sint  illa  Christi  promissio: 
Quœrite  primum  Regnum  Dei,  et  justitiam  ejus, 
et  hœc  omnia  adjicientur  vobis.  (Lue.  12.  31.) 

Luxurias  deditis  considerandum  detur,  quanta 
damna  corpori  et  animæ  hoc  peccatum  afferat; 
in  quantum  periculum  amittendae  salutis  conji¬ 
ciat;  quantam  ab  eo  aversionem  Deus  habeat; 
quam  colligere  licet  ex  poenis  etiam  in  hac  vita 
immissis,  nimirum  diluvio  mundi,  incendio  Sodo- 
mæ,  et  aliarum  Civitatum  etc.;  jubeat  bene  con¬ 
siderare  difficultatem  curandi  hoc  vitium,  si  in¬ 
valescat.  Eum  in  finem  in  memoriam  revocet 
gradus,  per  quos  in  eo  ad  damnationem  ascen¬ 
ditur,  quosque  S.  Gregorius  his  verbis  indicavit; 
ex  quo  luxuria  mentem  alicujus  occupaverit,  vix 
eum  bona  cogitare  permittit;  sunt  enim  desideria 
viscosa ,  quia  ex  suggestione  oritur  cogitatio, 
^x  cogitatione  affectio,  ex  affectione  delectatio, 
ex  delectatione  consensus,  ex  consensu  operatio, 
ex  operatione  consuetudo,  ex  consuetudine  pec¬ 
cati  defensio,  ex  defensione  gloriatio,  ac  tandem 
desperatio. 


Pars  secunda.  Caput  I. 


153 


Invidi  jubeantur  perpendere,  quantorum  ma¬ 
lorum  causa  multis  invidia  fuerit;  id  colligere 
poterunt  ex  cæde  Caini,  venditione  Joseplii, 
persecutione  Davidis  a  Saule,  morte  Christi,  per 
invidiam  procurata,  imo  totius  generis  humani 
perditione  :  nam  invidia  Diaboli  mors  introivit  in 
orbem  terrarum ,  teste  Salomone  ( Sap .  3.  24 ). 
Jubeantur  pariter  considerare,  quod  invidus  per 
invidiam  non  modo  rem  illam,  ob  quam  invidet, 
non  eripiat,  sed  sibi  potius  corpore  et  animo 
nocëat,  uti  bene  S.  Chrysostomus  indicavit  dicens: 
o  invidia,  quœ  semper  sibi  est  inimica,  nam 
qui  invidet,  sibi  quoque  ignominiam  facit;  illi 
autem  cui  invidet,  gloriam  parti. 

Gulosis  ostendenda  damna,  quæ  ex  hoc  vitio 
nascuntur  ;  gula  enim  Paradisum  claudit,  primo- 
genituram  vendidit,  suspendit  Pistorem,  decol¬ 
lavit  S.  Joannem  Baptistam,  Jerusalem  totam 
evertit  etc.  ;  quin  hominem  facit  ipsis  brutis  de¬ 
teriorem,  assimilât  stultis  et  amantibus,  annu¬ 
merat  idololatris ,  quorum  Deus  venter  est 
( Phil .  3.  19.),  et  veri  Dei  imaginem  nota  tur¬ 
pissima  commaculat. 

Ebriosis  declarandum ,  quantum  periculum 
animæ  subeant,  id,  quod  ex  Jobi  testimonio 
colligi  poterit:  ducunt  in  bonis  dies  suos,  et  in 
puncto  ad  inferna  descendunt  (Job.  23.  13). 
Hinc  Christus  monet:  attendite  vobis  ne  forte 
graventur  corda  vestra  in  crapula  et  ebrie¬ 
tate ,  et  superveniat  in  vos  repentina  dies  illa 
(Luc.  21.  34);  in  confirmationem  proderit  unum 
alterumve  tragicum  exemplum  narrare ,  v.  g. 
Holofernis,  Ammonis  etc.;  verbo:  propter  cra- 

11 

putam  multi  obierunt ,  qui  autem  abstinens  est, 
adjiciet  vitam.  Declarari  etiam  utiliter  potest, 
quomodo  gula  et  ebrietas  jam  in  hac  vita  spo¬ 
lient  hominem  sanitate  corporis,  honore,  fama 
etc.  ut  patet  exemplo  Noe  denudati,  Loth  in¬ 
cestum  duplicem  admittentis,  Alexandri  Clitum 
optimum  amicum  suum  occidentis;  et  nonne  ob 
pecunias  gula  absumptas  quam  plurimæ  familiæ 
ad  incitas  redactæ  sunt?  etc. 


CAPUT  IL 

Quæ  Confessarium  circa  personas 
ætate,  sexu,  vel  statu  diversas  obser¬ 
vare  opporteat? 

Paragraphus  I. 

De  Confessione  Puerorum  et  Puellarum. 

n  audiendis  puerorum,  et  puellarum  con¬ 
fessionibus  ea  solet  esse  difficultas,  ut 
Confessarii ,  quantumvis  exercitatissimi ,  passim 
asserant  :  malle  se  audire  plures  etiam  viros, 
ac  mulieres,  quam  puerum  septennem,  aut  octen¬ 
nem;  ratio  difficultatis  est:  1°.  quia  persæpe 
dubium  est  an  sufficiente  usu  rationis  sint  præ- 
diti,  et  consequenter  absolutionis  capaces?  2°.  an 
sciant,  aut  vere  credant  necessaria  necessitate 
medii  ad  salutem?  3°.  an  dignoscant  satis  pec¬ 
cati  malitiam?  4°.  an  sciant  vim,  efficaciam,  et 
finem  hujus  Sacramenti  Pœnitentiæ?  5°.  an 
verum  habeant  dolorem,  et  propositum? 

Pro  liac  igitur  difficultate  facillitanda  ad¬ 
vertat  Confessarius,  an  requisitum  habeant  ra¬ 
tionis  usum?  id  quod  colliget  non  solum  ex 
ætate,  sed,  et  multo  magis,  ex  ingenii,  ac  edu¬ 
cationis  qualitate;  quia  multi  post,  et  alii  ante 
septennium  sufficientem  discretionem  assequun¬ 
tur,  ita,  ut  non  tantum  venialiter  sed  etiam 
mortaliter  peccare  possint. 

Signa  autem,  ceu  indicia,  quibus  prudenter 
colligi  potest,  quod  puer,  vel  puella  sufficiente 
usu  rationis  præditi  sint,  juxta  Autores  sunt: 

1.  Modus  confitendi:  si  nempe  sua  peccata 
satis  distincte  explicent,  merito  creduntur,  suffi¬ 
cientem  rationis  usum  habere  ;  secus  vero  si 
confessionale  ingressi  sileant,  aut  nihil  per  se 
dicere  possint,  aut  velint,  vel  certe  non  nisi 
formulas  quasdam  a  parentibus  haustas  recitent. 
2.  Ipse  modus  respondendi:  si  nempe  omnes, 
aut  plerasque  Confessarii  quaestiones  bene  per¬ 
cipiant,  apteque  ad  eas  respondeant,  iterum  pru¬ 
denter  persuadere  sibi  potest  Confessarius,  eos 
non  carere  usu  rationis  ;  secus  si  ad  omnia 
affirmative,  (ut  non  raro  fit)  respondeant,  etsi 
Confessarius,  paulo  post  formaverit  quaestionem 
aliquam  uni  ex  prioribus  oppositam.  3.  Modus 
agendi:  quem  usurpant  tempore  confessionis;  si 
enim  in  crate  interjecta  digitis  nugentur,  pileo, 
vel  Rosario,  quod  manibus  tenent,  gesticulentur, 
aut  saepe  oculos  ad  ea,  quae  extra  geruntur,  con¬ 
vertant,  aut  imaginem  in  Confessionali  appensam 
contemplentur;  sat  magna  praebent  indicia  im¬ 
perfectae  rationis;  aut  instructionis;  unde,  nisi 
aliunde  certiora  sufficientis  rationis,  et  cogni¬ 
ti  * 

tionis,  signa  haberi  possint;  vel  tantum  sub  con¬ 
ditione;  vel  omnino  non  absolvendi  erunt,  sed 
potius  dimittendi  siue  absolutione,  impertita  illis 
sola  benedictione,  et  injuncta  aliqua  salutari 
poenitentia.  Præstat  quoque  semper  elicere  cum 
parvulis  breviter  Actus  Fidei,  Spei,  et  Cbaritatis, 
ne  sine  fructu  dimittantur. 

Si  certum  aliquod  peccatum  confiteantur,  et 
sufficientia  adsint  signa  rationis,  doloris  et  pro¬ 
positi,  absolvendi  sunt.  Si  vero  certum  peccatum 
quidem  babeant,  sed  magnum  dubium  sit  de 
sufficiente  usu  rationis,  aut  de  agnitione  malitiæ 
peccati,  praemisso  dolore,  et  proposito  sub  con¬ 
ditione  absolvi  poterunt,  ne  diutius  gratia  Saera- 
mentali  carentes  gravius  forte  labantur. 

Si  defectus  reperiatur  ex  parte  examinis  ; 
caute  erunt  examinandi,  et  primo  quidem  de 
levibus  erroribus,  v.  g.  an  parentibus,  vel  Prae¬ 
positis  suis  obedientes  fuerint  ?  an  alios  igno¬ 
minioso  nomine  compellaverint?  an  mentiti  fue¬ 
rint,  aut  juraverint?  an  in  Templo  rixati,  aut 
garruli,  irreverentes,  aut  petulantes  fuerint?  an 
Catecbismum  neglexerint,  in  eo  diligenter  atten¬ 
derint,  an  non  aliquid  abstulerint?  cum  quibus 
sociis  domi,  aut  in  plateis  soleant  conversari? 
Ex  hac  ultima  quœstione  sœpe  graviora  peccata 
produntur  etc. 

Cum  experientia  doceat,  ejusmodi  pueros,  vel 
puellas  niliil  minus,  quam  de  dolore  peccatorum 
cogitare;  imo  sæpe  non  nosse,  quid  sit  dolor,  aut 
quid  ad  Confessionem  requiratur:  ita  ut  in  con- 
fessionali  instar  psittacorum  formulas  sibi  in¬ 
culcatas  recitare  soleant,  sine  vero  interno  dolore; 

ideo  a  Confessario  suaviter  docendi,  et  ad  verum 
internum  dolorem  disponendi  erunt.  Pro  hoc 
efficiendo  optimus  modus  esse  videtur,  si  non 
simpliciter,  et  nude  interrogentur,  an  doleant 
de  peccatis;  sed,  si  v.  g.  interrogentur  an  dili¬ 
gant  Dominum  Deum?  et  tunc  subjiciatur,  an 
ideo  doleant  se  peccasse,  quod  tam  dilectum  Pa¬ 
trem  offenderint?  item  si  quaerantur  interdum, 
quo  veniant  probi,  et  innocentes?  quo  vero  mali, 
et  peccatores  ;  et  postea  ,  inferatur ,  an  et  ipsi 
statuant  deinceps  vitare  peccata,  ut  in  coelum 
perveniant ,  et  non  detrudantur  in  infernum  ? 
Exinde  addi  etiam  potest,  quam  imprudenter 
egerint,  quod  Deum  bonum  infinitum  offenderint, 
et  meruerint  in  altera  vita  tam  graviter  puniri 
etc.  Tum  Confessarius  conceptis  verbis  præeat 
puero  in  affectum  doloris,  et  propositi,  excitando 
eum  etiam  ad  perfectam  contritionem ,  ut  ad 
hanc  conando,  imperfectam  saltem  certius  asse¬ 
quatur.  Demum  injungenda  Poenitentia  ætati 
conveniens,  quam  statim  post  confessionem  pera¬ 
gant,  ne  in  oblivionem  veniat. 


Paragraplius  II. 

De  Confessione  Adolescentum  et  juvenum. 

i  isti  in  exponendis  peccatis  suis  videantur 
U  non  satisfecisse,  examinari  utiliter  possunt  : 
1°.  circa  peccata,  quæ  pueris  sunt  magis  ordi¬ 
naria,  ut  dictum  est  §.  priori;  2°.  an  dederint 
malis  cogitationibus  locum?  3°.  an  non  sint  lo¬ 
cuti  indecentia,  scurrilia,  aut  obscœna,  vel  ea 
ab  aliis  libenter  audiverint?  an  tempus  otiosi 

transegerint?  pecuniam  parentum  dilapidaverint? 
iis  quidquam  subduxerint?  malis  sociis  se  ad¬ 
junxerint?  et  quæ  isti  ætati  sunt  propria.  In 
materia  castitatis,  ut  supra  monuimus,  caute 
sunt  interrogandi. 

Illis  specialiter  1°.  commendandus  usus  exa¬ 
minis  quotidiani,  Sacramentorum  Pœnitentiæ,  et 
Eucharistiae  frequentior  susceptio,  item  cultus 
singularis  B.  Virginis,  et  Angeli  sui  Custodis. 
2°.  Injiciendus  horror  turpiloquii,  aspectus  morosi 
alterius  sexus,  ac  familiaris  cum  eo  conversationis. 
3°.  Inducendi  sunt,  ut  suas  tentationes  Confes- 
sario,  aut  spirituali  suo  Directori  fidenter  aperi¬ 
ant;  ne  mediis  destituti  succumbant.  4°.  Ut  malos 
socios  velut  daemonis  emissarios  fugiant.  Hæc 
successive,  et  Paterno  affectu  sunt  inculcanda. 
Ceterum  plus  illis  non  dicat  Confessarius,  quam 
velit  ab  aliis  resciri;  adolescentes  enim,  quæ 
audiunt,  et  vident,  observant  diu,  narrant  aliis, 
et  de  his  ipsi  postea  prudentiores  facti  judicant, 
et  criminantur. 

Pœnitentiæ,  quæ  adolescentibus  utilius  in¬ 
jungi  possunt,  sunt  illae  potissimum,  quæ  juvant 
ad  bonam  consuetudinem  inserendam,  vel  malam 
extirpandam:  v.  g.  1°.  ut  preces  matutinas,  et 
vespertinas  ad  tempus  bene,  et  devote  studeant 
persolvere;  2°.  vel  ut  Missae  Sacrificio  per  dies 
aliquot  devote  intersint ,  illudque  offerant  ad 
certam  virtutem  consequendam,  vel  vitium  ex- 
tirpandum  etc.;  3°.  si  potui  sint  dediti,  ut  per 
hebdomadam,  aut  certum  tempus  popinam  non 
accedant,  etc.;  4°.  si  sint  négligentes  in  rebus 
Divinis,  ut  per  determinatum  tempus  intersint 

Oatechismo,  concioni,  et  Sacro.  Sic  procedendum 
in  aliis  malis  consuetudinibus  etc.  Si  se  accu¬ 
saverint  de  inobedientia  erga  parentes,  dicatur 
illis:  1°.  ut  meminerint,  quanta  tulerint,  fecerint- 
que  pro  liberis  suis  parentes,  quot  noctes  in¬ 
somnes  duxerint,  quot  labores,  et  molestias  adhuc 
sustineant,  ut  eos  honeste  alant,  iisque  in  futurum 
provideant;  indignum  esse  eas  augeri,  a  liberis, 
a  quibus  nunc  auxilium  potius  et  solatium  ex¬ 
pectant;  nunquid,  fili  mi!  vis  manducare  cum 
parentibus?  nunquid  vis  esse  eorum  hæres?  an 
ergo  non  decens  est,  ut  simul  labores,  iisque 
obtemperes?  Praeceptum  Dei  est,  ut  parentibus 
obedias;  si  iis  inobediens  sis,  Deo  es  inobediens  ; 
quomodo  ergo  ab  illo  Benedictionem  expectabis? 
2°.  Si  graviter  offendisset  parentes  sua  inobe¬ 
dientia,  aut  eorum  honorem,  imprecando  vel  alio 
modo  laesisset,  jubeatur  domum  redux  veniam 
ab  illis  petere,  et  emendationem  promittere;  vel 
si  hoc  videretur  difficulter  facturus,  suavibus 
verbis,  et  promptis  obsequiis  debito  suo  satis¬ 
facere,  et  eos  sibi  consiliare.  3°.  Si  putet  filius 
se  a  parente  durius  tractari,  jubeatur  aut  tacere, 
aut  benigne,  et  reverenter  respondere;  sic  vincet, 
et  emolliet  parentis  animum,  sique  ad  tempus 
patiendum  sit,  patientiam  Deus  multiplici  bene¬ 
dictione  coronabit  etc.  4°.  Si  queratur,  et  pro 
excusatione  suæ  inobedientiæ,  aut  irreverentiæ 
referat:  Parentem  non  bene  præesse  rei  dome¬ 
sticae,  potitare,  sua  dilapidare;  moneatur,  ut  eo 
diligentius  rebus  suis  invigilet,  patre  ebrio  sileat, 
sobrium  et  bene  dispositum  benigne  et  reve¬ 
renter  moneat,  et  roget,  ut  suis  sibique  con- 

sulat,  vel  curet  per  virum  prudentem  v.  g.  Pa¬ 
rochum  aliumve  bonum  amicum  Patrem  ad  meli¬ 
ora  reduci,  Deumque  sæpe  pro  eo  oret,  quæque 
omnibus  adhibitis  emendare  non  potest,  patienter 
ferat,  sibique  certo  persuadeat  in  præmium  pa¬ 
tientiae  Deum  benedictionem  in  terris,  et  gloriam 
in  coelis  daturum.  Porro  quomodo  excitandi  sint 
ad  dolorem  constat  ex  dictis,  quæ  pro  diversitate 
personarum,  ubi  necesse  est,  adhibenda  sunt. 

Adolescenti  mentionem  forte  facienti  de  ele¬ 
ctione  status  (si  quidem  deliberationi  huic  vide¬ 
atur  satis  maturus),  ostendat  Confessarius,  quanti 
id  momenti  sit  negotium;  jubeatque  eum  bene 
perpendere,  creatum  se  esse  non  ad  alium  finem, 
quam  ut  in  hac  vita  mortali  Deo  serviat,  et 
tandem  salvus  fiat;  ad  hunc  finem,  quæ  non 
referuntur  perdita  esse;  hunc  si  non  assequatur, 
æternum  fore  miserum. 

Unde  errant  (ut  docet  S.  P.  Ignatius  de  ele¬ 
ctione  status  facienda),  qui  uxorem  ducere  pri¬ 
mitus,  aut  Ecclesiasticum  munus  seu  beneficium 
adipisci  statuunt;  atque  ita  demum  Deo  postea 
inservire;  utentes  prcepostere  fine,  ac  medio, 
nec  ad  Deum  tendentes  recta,  sed  obliqua  ;  ipsum 
ad  perversa  vota  sua  pertrahere  conantes,  atque 
e  contrario  plane  agendum  est :  proposito  pri¬ 
mum  Divino  cultu  tanquam  fine  nostro;  et  electo 
dein  Sacerdotio,  vel  conjugio,  ceterisque  rebus 
omnibus,  quatenus  expedit,  ad  praefixum  finem 
ordinatis :  idcirco  nihil  movere  nos  debet,  ad 
mediis  quibusvis  utendum,  aut  supersedendum, 
nisi  habita  in  primis  tam  Divinœ  Laudis,  quam 
nostrae  salutis ,  certa  ratione. 

Hinc  moneatur  deliberans,  nt  ad  omnia  in¬ 
differens,  et  paratus  (re  Deo  in  precibus  com¬ 
mendata)  rite  expendat  ex  una  parte  talenta 
sua,  complexionem,  vires  corporis,  animi  propen¬ 
siones,  facultates  et  media;  ex  altera  vero  parte 
statuum  (inter  quos  deliberat)  commoda  et  in¬ 
commoda,  difficultates,  pericula,  et  occasiones 
Deo  serviendi,  etc.  ea  inter  se  conferat,  et  videat, 
quid  consideratis  omnibus  videatur  magis  con¬ 
ferre  ad  salutem  suam  et  majorem  Dei  gloriam, 
quam  in  omnibus  intueri  debet:  tumque,  ubi  cum 
S.  Paulo  dixerit  :  Domine ,  quid  me  vis  facere  ? 
aut  cum  Samuele:  loquere ,  Domine ,  quia  audit 
servus  tuus;  facile  audiet,  quid  loquatur  ei  in 
corde  Dominus,  et  cognoscet,  quis  vitæ  status 
voluntati  Dei,  ipsum  salvare  cupientis,  sit  magis 
conformis,  sibique  eligendus.  Electione  facta, 
jubeatur  a  Deo  petere  gratias  necessarias,  con¬ 
stantiam  etc.  Suggerantur  etiam  salutares  do- 
ctrinæ  pro  statu,  quem  elegit:  subinde  ut  vitia, 
si  quæ  contraxit,  consuetudinesque  illi  statui 
valde  contrarias,  mature  eruere  studeat;  uti  e 
contrario  virtutes  eidem  magis  convenientes  com¬ 
parare:  tandem,  ut  difficultates,  quæ  occurrere  in 
statu  electo  plerumque  solent,  mature  prævideat, 
atque  ad  eas  generose  superandas  salutaribus 
remediis  ,  armisque  animum  sedulo  communiat. 


Paragraphe  III. 

De  confessione  sexus  foeminei. 

onfessarius  si  unquam  alias,  servet  hic  illud 
Eccli .  41.  curam  habe  de  bono  nomine; 
ut  non  tantum  sit  castus,  sed  etiam  curet  haberi 

talis,  procul  omni  suspicione  conscientiae  minus 
puræ;  exemplo  Cliristi  Domini,  qui  contra  casti¬ 
tatem  nunquam  passus  est  sibi  quidquam  objici; 
neque  enim  quidquam  plus  diminuit  viri,  ad 
curandas  animas  destinati,  autboritatem ,  quam 
suspicio  animi  minus  casti.  Quid  tibi  cum  fœmi¬ 
nis,  qui  cum  Domino  ad  Altare  fabularis  ?  inquit 
S.  Hieronymus.  Proinde  servet,  quod  sapienter 
pius  quidam  asceta  commendat:  cum  fœminis 
agendum  raro,  caute,  prudenter. 

Hinc  cavèat  Confessarius  a  fixo  aspectu,  ac 
blandis  verbis,  quæ  affectum  carnalem  redoleant, 
aut  illum  possint  suscitare.  In  audiendis  con¬ 
fessionibus,  prœsertim  fœminarum,  inquit  S.  P. 
Ignatius,  severos  potius  se,  quam  familiares 
exhibeant,  unir  er  sim  tamen  paterna  quasdam, , 
et  spiritualis  gravitas  in  eis  eluceat.  Deinde 
non  facile  credat  earum  lacrymis,  et  querelis, 
sed  potius  hortetur  ad  patientiam:  neque  fidat 
earum  revelationibus;  sed  jubeat  servare  fideliter 
Dei  mandata. 

Noscat  etiam,  quæ  sint  peccata  fœminis  magis 
propria  præsertim  si  imaginentur  sibi,  se  esse 
melioris  conditionis  ;  tum  enim  litant  superbiæ, 
aut  vanæ  gloriæ  in  vestibus;  appetunt  videre, 
et  videri,  laudari,  et  honorari,  tempus  ludendo, 
et  confabulando  cum  detrimento  alienæ  famæ 
perdunt;  idolum  illarum  est  commoditas  et  mun¬ 
dus  muliebris,  etc. 

Atque  ejusmodi  peccatis  obnoxiæ  etiam  quan¬ 
doque  sunt  conjugatæ  invigilantes  magis  vanitati, 
quam  rei  domesticæ,  aut  prolium  educationi.  Ta¬ 
lem  quampiam  si  eonfitentem  habeat  Confessarius, 

seposito  omni  respectu  humano  exponat  illi  obli¬ 
gationes  suas,  ac  pericula;  media  dein  emenda¬ 
tionis  præscribat.  Juverit  ei  proponere  exem¬ 
plum  B.  Virginis,  quam  corde  humilis!  quam 
verbis  gravis ,  et  parca  !  quam  modesta  facie, 
corporisque  totius  compositione!  quam  intenta 
operi!  quam  Deo  conjuncta!  etc. 

Si  puella  contractis  jam  sponsalibus  initura 
Matrimonium  petat  instrui,  monenda  est: 

1°.  Sponsis  veneream  voluptatem  non  Heere 
magis  ante  Matrimonium,  quam  aliis  liberis  non 
sponsis;  proinde  cavenda  omnia,  quæ  ingenuam, 
et  verecundam  puellam  dedecent.  2°.  Caveat 
nimiam  familiaritatem  cum  Sponso.  3°.  Matri¬ 
monium  institutum  esse,  ut  augeatur  Fidelium 
numerus,  ad  quos  habendos  Deus  hunc  mundum 
condidit;  hinc,  quæ  in  Matrimonio  licent,  fieri 
debere  honesto  fine ,  et  verecunde  :  ut  creaturam 
rationalem  decet,  Deo  a  mente  nunquam  excluso. 
4°.  Post  sponsalia  non  diu  Matrimonium  diffe¬ 
rendum  esse,  ne  tentationibus  exponantur.  5°.  Cu¬ 
randum,  ut  Matrimonium  ambo  in  statu  gratiæ 
ineant,  pacifice  dein  vivant,  pars  una  alterius 
onera  portet ,  memor ,  homines  se  esse  variis 
defectibus  obnoxios.  6°.  Uxor  viro  in  licitis, 
et  honestis  obediat;  quia  vir  teste  Apostolo 
caput  est  mulieris ,  illi  irato  cedat,  verbis  sua¬ 
vibus,  et  quasi  deprecatoriis  errantem  moneat, 
Deum  pro  illo  oret,  liberos,  si  Deus  dederit,  bene 
et  Christiane  educet;  redditura  de  iis  Deo  ratio¬ 
nem,  omnibus,  suis  praesertim  sit  bono  exemplo  etc. 

Pleraque  haec  salutaria  monita  conveniunt 
etiam  sponso,  qui  uxorem  suam  tractare  debet, 

non  ut  famulam,  sed  ut  sociam,  et  consortem: 
quæ  nisi  serventur,  avertent  a  se  Dei  Benedi¬ 
ctionem.  Demum  suaderi  potest  :  ut  certum  e 
ccelitibus  domus  suæ  Patronum  eligant,  quem 
frequentiori  licet  exiguo  cultu  specialiter  colant, 
ac  venerentur;  cultus  enim  ejusmodi,  etsi  tenuis, 
teste  experientia,  magnæ  est  utilitatis. 

Paragraphus  IV. 

De  Confessione  Conjugum,  et  Parentum. 

orum  obligationes  scire  debet  Confessarius, 
ut  rite  eos  dirigat.  Est  igitur  Conjugum 
obligatio  1°.  debent  sibi  invicem  amorem ,  et 
charitatem ;  unde  possunt,  et  aliquando  tenentur 
se  invicem  corrigere  ;  uxori  tamen  convenit  sola 
monitio,  et  adhortatio;  viro  autem  monitio,  ad¬ 
hortatio,  et  punitio  discreta,  et  ut  plurimum 
levis  tantum,  quia  uxor  est  socia  viri,  non  serva; 
debet  autem  punitio  procedere  ex  charitate,  vel 
amore  justitiae,  aut  zelo  procurandi  rectam  fa¬ 
miliae  gubernationem,  esseque  multo  levior,  quam 
culpa  mereatur,  ne  pax  inter  eos,  et  amor  mutuus 
pereat.  Tn  hunc  finem  debet  quandoque  pars 
una  compartis  suæ  defectus,  ubi  sine  peccato 
potest,  dissimulare,  nec  nimia  esse,  in  adhortando, 
aut  corrigendo,  aliquoties  etiam  monitionem,  vel 
punitionem  ad  tempus  differre,  ne  dum  compars 
est  indisposita  ad  eam  recipiendam,  fructu  careat, 
aut  etiam  ex  inordinata  passione  fieri  videatur. 

2°.  Tenentur  cohabitare  ;  quia  convenerunt 
in  individuam  vitæ  societatem.  In  specie  tenetur 
Uxor  Marito  obedire  in  iis,  quæ  spectant  ad 
bonos  mores ,  et  domus  gubernationem  ;  quia 

Maritus  est  caput  Uxoris,  cui  hæc  obedientiam, 
et  reverentiam  debet. 

3°.  Ut  sibi  invicem  reddant  debitum  con¬ 
jugale  ,  ubi  petitur  serio,  et  non  est  legitima 
causa  negandi;  quia  ad  hoc  se  obligarunt,  estque 
materia  gravis:  et  vir,  dicente  Apostolo  (1.  Cor. 
7.  4.)  corporis  sui  potestatem  non  habet ;  sed 
Uxor ,  et  mulier  sui  corporis  potestatem  non 
liabet ,  sed  vir  ;  nempe  in  ordine  ad  genera¬ 
tionem,  et  ad  vitandam  incontinentiam:  ad  hoc 
enim  sunt  unum  principium  et  hinc  una  caro. 

4°.  Tenentur  non  uti  Matrimonio,  nisi  fine 
honesto;  qualis  est:  1°.  ut  propagetur  genus 
humanum,  et  augeatur  numerus  servorum  Dei; 
2°.  ut  satisfaciant  suæ  obligationi;  3°.  ut  vitetur 
periculum  incontinentiae;  4°.  denique  tenentur 
ad  fidem  et  continentiam  conjugalem.  Unde 
peccant  graviter  si  per  tactus  etc.  exponant  se 
periculo  pollutionis,  aut  generationem  positive 
impediant  etc.  Si  quis  autem  speciatim  inter¬ 
roget,  quæ  sint  licita  conjugibus,  respondeat 
Confessarius :  licere  conjugibus,  quæ  conducunt 
ad  prolis  susceptionem,  omnia  honeste,  et  secun¬ 
dum  ordinem  a  natura  institutum  agenda  esse  : 
nec  descendat  ad  particularia,  sed  sinat  potius 
Pœnitentem  exponere,  si  quæ  habeat,  quæ  angunt. 

Ceterum,  si  Conjux  contra  conjugem  queratur, 
non  statim  credat  Confessarius  querentem  culpa 
vacare,  ne  incognita  causa  alterutrum  condemnet, 
nec  coram  uxore  culpam  aperte  in  Maritum  con¬ 
jiciat,  quamvis  ille  sit  reus;  quia  mulieres  ex 
natura  sua  procaces,  facile  viris  noxas,  praesertim 

judicio  Confessarii  condemnatas  objiciunt:  quare 
melius  est,  re  dissimulata,  eidem  salutaria  monita, 
ac  instructiones  quoad  exposita  utiles  conferre, 
illique  commendare  Orationem,  mansuetudinem, 
ac  patientiam.  Potissima  enim  discordiarum  causa 
est  garrula,  et  indomita  mulierum  lingua  etc. 

Unde,  si  Uxor  queratur  de  severitate,  et 
iracundia  viri,  suadeat  Confessarius ,  ut  pro  eo 
diligenter  supplicet  apud  Deum,  in  cujus  manu 
sunt  corda  hominum;  sit  diligens  in  obsequiis 
Christianis  eidem  exhibendis ,  ordinariis  addat 
extraordinaria,  v.  g.  illa,  quæ  illi  gratiora  esse 
scit;  dicatque,  se  id  facere,  ut  bene  sit  illi; 
studeat  ei  in  omnibus  rationabilibus  exacte  obe- 
dire  etc.  ita  enim  suo  tempore  obtinebit,  quod 
volet;  exemplo  sanctæ  Monicæ,  quæ  Conjugem 
suum  Patritium  sic  mitigavit,  et  ad  fidem  con¬ 
vertit  :  taceat,  dum  Maritus  iratus,  aut  plus  nimio 
potus  est;  imo  postridie  deprecetur,  aut  sic  se 
benignam  gerat,  ac  si  ipsa  peccasset.  Si  monitio 
profutura  videatur,  moneat,  dum  Maritum  bene 
affectum  videt.  Si  irato  respondendum  sit,  re¬ 
spondeat  benigne,  et  suaviter:  responsio  enim 
mollis ,  ait  scriptura  (Prov.  15.  1 .)  frangit  iram , 
sermo  autem  durus  suscitat  furorem.  Si  hæc 
nihil  juvent,  per  Parochum,  vel  prudentem  virum 
curet  moneri  Maritum  suum;  si  nec  hoc  prosit, 
patientia  opus  erit,  et  ex  tanto  malo  fructus 
meritorum  in  coelis  maximus  cum  patientia,  et 
certa  fiducia  expectandus. 

In  specie  parentum  obligatio  triplex  est  : 
ex  lege  naturali  debent  liberis  suis  1°.  amorem 
sincerum ,  et  prudentem;  2°.  educationem  cor - 

poralem,  et  curam  vigilem,  ut  avertant  noxia 
vitæ  sanitati,  felicitati  corporali;  alimenta  ne¬ 
cessaria  pro  qualitate  status  sui  procurent,  ut 
discant,  quæ  ipsis  conveniunt,  uti  artes  honestae, 
litterarum  studia  etc.;  3°.  debent  illis  instru¬ 
ctionem,  et  educationem  spiritualem  ;  adeoque 
eos  vel  per  se,  vel  per  alios  instruere  necessariis 
ad  salutem,  vitamque  Christianam;  praeire  illis 
bono  exemplo,  delinquentes  paterne,  et  prudenter 
corrigere  etc. 

Unde  peccant  Parentes  si  vel  uni  ex  his 
obligationibus  non  faciant  satis,  v.  g.  si  proles 
suas  delinquentes  non  corrigant,  aut  ubi  necesse 
est,  non  puniant;  aut  si  non  puniant  ex  chari- 
tate,  aut  zelo  justitiae,  sed  solum  ex  iracundia, 
passione,  poena  ipsis  non  conveniente  vel  justo 
multum  graviore;  neque  enim  parentes  habent 
dominium  in  membra  liberorum,  sed  tantum  jus 
puniendi  ad  correctionem ,  et  emendationem  ; 
hinc  poena  non  debet  excedere  delictum ,  nec 
potestatem  punientis;  sed  potius  minor  esse  de¬ 
licto:  omnia  juxta  leges  prudentiae  dicente  Apo¬ 
stolo  (■ ad  Ephes.  6J  vos  Patres,  nolite  ad  ira¬ 
cundiam  provocare  filios  vestros.  Quare  culpa 
non  vacant  parentes  illi,  qui  identidem  filios 
suos  vocant  patibularios,  nebulones,  trifurciferos 
etc.  quia  sic  illis  malum  exemplum  dantes  prae¬ 
bent  insuper  ansam  justam  iracundiae ,  faciunt 
morosos,  et  contumaces,  se  ipsos  vero  plurium 
peccatorum  alienorum  reos. 

Si  parens  queratur,  liberos  suos  inobedientes 
esse,  ab  iis  se  incitari,  ad  impatientiam,  maledi¬ 
ctiones  etc.;  Confessarius  consulat  ipsi:  1°.  ut 

primum  ipse  Deo  obediat:  non  mirum,  quod  alii 
ipsi  non  obediant,  cum  ipse  non  obediat  Deo; 
2°.  ut  examinet  an  non  sua  fortassis  culpa,  et 
negligenti  educatione  ista  eveniant?  an  non  li¬ 
beris  suis  nimia  induisent,  inordinate,  aut  nimis 
dure  tractaverit;  sicque  illos  exasperaverit  etc.; 
3°.  meminerit  juventutis  suæ,  an  non  et  ipse 
erraverit;  proinde  cogitandum,  homines  defectibus 
obnoxios  esse,  nec  obtineri  posse  omnia  ex  voto 
suo  ;  hinc  dissimulandum  quandoque  minores 
defectus,  ut  majores  efficacius  corrigat,  exemplo 
piscatorum,  qui  pisces  minores  sæpe  negligunt, 
ut  majores  capiant;  4°.  bonis  verbis,  et  lenitate 
potius,  quam  nimia  severitate  incitet  suos  ad 
officium,  immorigeris  in  mensa,  aut  alibi  quid 
subtrahat,  et  det  morigeris,  hosque  laudet,  aut 
speciale  amoris,  et  benevolentiæ  signum  ostendat: 
hac  ratione  plus  sæpe  obtinebit,  quam  verberibus 
ab  ingenuis  filiis.  Ceterum  parentes  tum  inter 
se,  tum  inter  suos  maximi  æstiment,  et  curent 
concordiam  ;  ubi  enim  hæc  non  est ,  nec  Dei 
Benedictio  erit. 


Paragraphus  Y. 

De  confessione  Tutorum,  et  Curatorum. 

t  horum  obligationes  scire  debet  Confessarius, 
ut  eosdem  sæpe  graviter  delinquentes,  nec 
de  injustitia,  quam  non  raro  committunt,  se  in 
confessione  accusantes,  melius  instruere  possit. 
Tutor  igitur  seu  constitutus ,  ut  pupilli  sive 
impuberis  personam,  et  bona  loco  parentum 
gubernet,  ac  administret;  et  curator,  seu  con- 

stitutus,  ut  curet  bona  minorennis,  sive  puberis 
tenentur. 

Primo  ex  justitia  bona  illorum  administrare 
ea  cura,  quam  diligens  Paterfamilias  propriis 
suis  rebus  adhibere  solet,  tam  ut  emolumenta 
proveniant,  quam  ut  damna  avertantur  ;  alioquin 
tenebuntur  etiam  in  conscientia  compensare, 
saltem  si  cum  notabili  negligentia  culpa  gravis 
theologica  intervenerit.  Ratio  est,  quia  suscipiens 
tutelam,  vel  curatelam  per  promissionem  expli¬ 
citant,  ac  etiam  per  contractum  tacitum  et  im¬ 
plicitum  ad  illa  obligationem  suscepit.  Unde  si 
pecunias  eorum  in  suos  proprios  usus  conver¬ 
tissent,  tenerentur  de  lucro  sua  culpa  cessante, 
et  damno  emergente;  uti,  et  si  fructus,  quos  ex 
eorum  bonis  percipere  poterant,  sua  culpa  non 
perceperint,  obligarentur  compensare.  Ut  vero 
omnem  a  se  fraudis,  ac  negligentîæ  suspicionem 
Tutor,  vel  Curator  amoveat,  consultum  ipsi  erit, 
propinquorum,  aut  Judicis  consilio  in  bonorum 
administratione  uti. 

Secundo.  Tenentur,  dum  ejusmodi  Officium 
in  se  suscipiunt,  bonorum  inventarium  conficere, 
et  sæpe,  dumque  officium  deponunt,  rationes 
reddere  etc. 

Tertio.  Tenentur  sedulam  curam  gerere  per¬ 
sonae  sibi  commissae,  et  in  primis  Tutor  pupilli, 
ut  bene  educetur,  bonis  moribus,  aliisque  con¬ 
venientibus  instruatur.  Econtra  pupillus  Tutori, 
et  minor  curatori  suo  tenetur  obedire,  et  filialem 
reverentiam  ac  honorem  exhibere  etc. 

Paragraphus  YI. 

De  confessione  Rusticorum,  et  Pauperum. 

i  ad  salubres  cogitationes  animo  fovendas 
moneri  possunt:  1°.  ut  salutem  animæ  suæ 
omnibus  temporalibus  præferant;  considerent 
quandoque  brevitatem  vitæ,  nibilque  sibi  post- 
modum  quidquam  profuturum,  nisi  Deo  bene 
serviisse;  2°.  Ut  memores  exempli  Christi  Do¬ 
mini,  qui  in  laboribus  fuit  a  juventute  sua, 
difficultates  suas ,  et  labores  recta  intentione 
perferant,  et  perficiant:  cogitent  magnam  mer- 
cedem  se  manere;  Dei  voluntatem  esse  (qui  in 
illo  statu  eos  collocavit)  ut  ita  patiantur,  et 
faciant,  animosque  suos  a  terrenis  abstrahant, 
ac  salutem  æternam  quærant;  sanctitatem  con¬ 
sistere  in  eo,  ut  quis  statui  suo  convenienter 
ex  Dei  voluntate  vivat:  majorem  esse,  non  qui 
ditior,  aut  in  majoribus  est  deliciis,  vel  hono¬ 
ribus,  sed  qui  melius  voluntati,  et  beneplacito 
Dei  se  conformat;  3°.  ut  non  nimium  differant 
confessionem,  et  sacram  Communionem;  quia 
hæc  Sacramenta  digne  suscepta  semper  augent 
gratiam  sanctificantem:  quæ,  quo  major  erit  in 
aliquo  in  fine  vitæ,  eo  major  erit  ejus  in  Cœlo 
meritorum  cumulus,  et  gloria,  hujus  enim  semen 
et  mensura  est  gratia. 

Si  quis  paupertatem  queratur,  Confessarius 
soletur  eum,  et  excitet  ad  patientiam,  et  con- 
formitatem  voluntatis  suæ  cum  voluntate  divina 
dicendo  v.  g.  1°.  optimum  consilium,  quod  tibi 
dare  possum,  est,  ut  bene  contentus  vivas  in 
statu  tuo,  atque  adeo  paupertatem  tuam,  quam 

necessario  pateris,  etiam  voluntate  tua  libera 
amplecti  stude;  sicque  vere  pauperibus  spiritu 
annumerari  mereberis.  Non  difficile  fuit  Deo, 
te  divitem  facere:  amat  te,  et  voluit  te  esse 
pauperem,  ne  per  abusum  divitiarum  esses  æter- 
num  miser.  Nescimus,  quid  magis  nobis  expediat: 
pone  omnem  fiduciam  in  Deum,  ipsi  cura  est  de 
nobis  ;  cujus  oculi  respiciunt  super  pauperem 
teste  David  (ps.  10.  5.)  et  cui  derelictus  est 
pauper  (ps.  38.);  quidni  ergo  illam  ejusdem 
Psalmistae  sententiam  a  S.  Franc,  suis  Religiosis 
pro  viatico  dari  solitam  tibi  quoque  applices? 
jacta  super  Dominum  curam  tuam,  et  ipse  te 
enutriet.  Sperare  igitur  poteris,  Deum  ea,  quæ 
ad  corporis  necessariam  sustentationem  requi¬ 
runtur  non  minus  ac  volucribus  Coeli,  tibi  qui 
pluris  es,  juxta  promissionem  suam  (Mattii.  6. 
factam),  adjecturum.  Certe  divites  eguerunt,  et 
esurierunt  (ps.  36 J  ;  inquirentes  autem  Domi¬ 
num  non  minuentur  omni  bono. 

2°.  Perpende  curas,  et  pericula,  in  quæ  con¬ 
jiciunt  saepe  divitiae,  et  quibus  liberat  paupertas, 
ut  adeo  merito  applicare  tibi  possis  verissimam 
illam  S.  Aug.  (serm.  28.  de  verbis  Domini)  sen¬ 
tentiam:  non  tibi  displiceat  paupertas  tua,  nihil 
ea  potes  ditius  invenire.  Vis  nos  se,  quam  locu¬ 
ples  sit ;  Coelum  emit.  Quibus  thesauris  conferri 
possit,  quod  pauperibus  videmus  indultum  ?  ut 
ad  Regnum  Coelorum  veniret,  dives  possessione 
sua  obtinere  non  potuit;  nunc  obtinet,  ut  con- 
temtu  perveniat. 

3°.  Considera  Salvatorem  tuum;  qui,  cum 
dives  esset,  propter  nos  egenus  factus  est. 

(2.  Cor.  8.)  Pater  noster  Cœlestis  illi  vult  nos 
conformes  fieri  in  hac  mortali  vita,  nt  æternum 
cum  illo  gaudeamus  in  Coelis.  Age  gratias,  quod 
te  voluerit  conformari  pauperi  Jesu.  Multi  in 
Coelo  non  essent,  si  non  fuissent  pauperes.  Multi 
non  arderent  in  inferno,  si  divites  non  fuissent. 
Hinc  Christus  vœ  dixit  divitibus;  at  oculi  ejus 
respiciunt  super  egenum,  et  pauperem.  Paupertas 
igitur  favor  est;  et  ideo  tot  Sancti,  abjectis  mun¬ 
danis  omnibus,  sponte  elegerunt  paupertatem, 
ut  Christo  Domino  sese  conformarent;  cui,  quo 
quis  conformior  est,  eo  major  est,  et  sanctior. 

4°.  Yita  nostra  quasi  comoedia  est:  in  hac 
unus  sustinet  personam  regis,  alter  aulici,  alter 
pauperis  mendici;  qui  optime  sustinet  personam 
suam,  magis  laudatur.  Tu  age  personam  tuam 
bene,  et  laudaberis,  magnusque  eris  apud  Deum, 
qui  personas  distribuit. 

5°.  Considera,  quam  benigne  et  clementer 
hactenus  tecum  egerit  Deus,  quam  te  ipsi  non 
servientem  patienter  tulerit ,  quam  misericorditer 
a  se  fugientem  receperit.  An  poterit  tibi  deesse, 
si  ipsi  te  committas,  et  illi  fideliter  obedias  ? 
dedit  tibi  Filium  suum  Exemplar,  Magistrum, 
Redemptorem;  omnia  ejus,  et  Ipsum  voluit  esse 
tuum:  quomodo  minus  negabit,  qui,  quod  plus 
est,  tam  paterne,  et  non  rogatus  dedit?  Petile , 
et  accipietis.  (Joan.  6.) 

Serviunt  hæc  etiam  ad  erigendos  alios  deso¬ 
latos.  Parentes  insuper  (si  querantur  de  defectu 
mediorum  ad  sustentationem  necessariorum)  hor¬ 
tetur  Confessarius,  ut  liberos  suos  bene,  et  Chri¬ 
stiane  in  Dei  timore  educent;  hæc  optima  erit 

hæreditas,  quam  nemo  iis  auferre  poterit.  Exem¬ 
plo  sit  Tobias  (cap.  4 J  dicens  Filio  suo:  pau¬ 
perem  quidem  vitam  ducimus ,  sed  multa  bona 
habebimus  ;  si  Dominum  timuerimus. 

Demum  attendat  Confessarius ,  an  non  forte 
pœnitens  sua  propria  culpa ,  negligentia ,  aut 
mala  domus  gubernatione  ad  talem  statum  ege¬ 
statis  redactus  sit?  hortetur  dein  illum  ad  labo¬ 
rem,  ac  vigiliorem  suæ  domesticationis  curam  etc. 


PARS  TERTIA. 

ï)e  iis,  quæ  Confessario  specialiter  sunt 
observanda,  circa  personas  variis  vitiis,  et 
defectibus  obnoxias. 


CAPUT  I. 

Quæ  in  Confessione  hominis  constituti 
in  occasione  proxima  peccandi,  vel 
consuetudinarii  observanda  ? 

9 

Paragraphus  I. 

De  Confessione  Constituti  in  occasione  proxima. 

agna  solertia  animadvertendum  Con¬ 
fessario  ,  num  pœnitens  in  alicujus 
criminis  occasione  proxima  scienter 
perseveret.  Talis  censenda  est,  quid¬ 
quid  ad  peccatum  mortale  frequenter  vel  com¬ 
muniter  ut  plurimum  inducit  ;  idque  vel  spectata 
communi  hominum  infirmitate,  et  tunc  occasio 
proxima  per  se,  seu  absolute  talis  dicitur;  vel 
spectata  non  omnium  passim,  sed  hujus  hominis 
in  particulari  inclinatione,  aut  fragilitate  sibi 
propria,  et  tunc  occasio  proxima  per  accidens , 
seu  respective  talis  dicitur. 

Pœnitens,  qui  in  hac,  vel  illa  occasione  ver¬ 
satur,  si  dimittere  eam  sine  peccato,  et  gravi 
incommodo  potest,  et  tamen  hactenus,  licet  sæpe 

monitus,  non  deseruit,  absolvendus  non  est,  nisi 
eam  prius  deserat;  ratio  est:  quia  merito  suspe¬ 
ctum,  nec  sufficiens  est  ejus  propositum,  ex- 
poniturque  periculo  proximo  relabendi,  eamque 
occasionem  non  deserendi,  nisi  timor  negandæ 
absolutionis  retrahat.  Probanda  nimirum  ad  tem¬ 
pus  est  facti  promissi  firmitas;  solet  enim  talis 
pœnitens  sæpius,  quam  dedit,  fidem  frangere. 

Unde  si,  vel  in  occasione  proxima  deserenda, 
vel  in  adhibendis  mediis  a  Confessario  praescriptis, 
diligentiam,  quam  promiserat,  sæpe  non  adhibue¬ 
rit,  adeoque  sufficientia  emendationis  signa  non¬ 
dum  dederit,  absolvi  regulariter  non  debet  ;  tem¬ 
pore  sane  opus  est,  ut  talis  hominis  conversio 
(utpote  difficilis  plerumque,  et  operosa)  digno¬ 
scatur.  Dictum  est  regulariter  ;  nam  possunt 
esse  circumstantiae ,  in  quibus  absolutio  esset 
impertienda:  ut,  si  pœnitens  esset  in  articulo, 
vel  mortis  periculo,  nec  posset  hic,  et  nunc, 
paratus  tamen  proxime ,  occasionem  amovere, 
aut  deserere  ;  quia  credibile  est ,  tunc  adesse 
serium  propositum  eam  deserendi. 

Praeterea  absolvendus  est  existens  in  occa¬ 
sione  proxima,  quam  moraliter  vitare  non  potest; 
puta,  quia  alias  subeunda  esset  certa,  et  gravis 
infamia,  vel  damnum  valde  grave  temporale,  aut 
spirituale;  modo  prudenter  judicetur  habere  verum 
dolorem,  seriumque  propositum  adhibendi  omnia 
media  ad  periculum  formale  destruendum  neces¬ 
saria;  ratio  est,  quia  si  possit  velitque  ex  occa¬ 
sione  proxima  facere  remotam  (quod  maxime 
curandum)  paratusque  sit  præstare,  quod  mora¬ 
liter  potest,  prudenter  creditur,  esse  dispositus, 

fieretque  illi  injuria,  si  cogeretur  in  tali  casu 
statim  occasionem  absolute  deserere;  uti  si  Filius 
cogeretur  discedere  ex  paterna  domo,  Judex,  vel 
Chirurgus  Officium,  quibus  hæc  essent  proxima 
peccandi  occasio,  quam  serio  vellent  facere  remo¬ 
tam,  abdicare  statim  juberentur;  occasio  enim 
de  se  non  est  peccatum  ;  et  ut  ponitur,  pcenitens 
paratus  est,  vim  ejus  ad  peccatum  inductivam 
enervare;  inde  merito  sperari  poterit  ejusdem 
emendatio.  Quod  si  post  unam,  alteramve  con¬ 
fessionem  nulla  sequatur  emendatio,  differenda 
est  absolutio;  donec  appareat  aliqua  emendatio, 
tum  ut  pœnitens  majorem  concipiat  peccati  hor¬ 
rorem,  conatumque  majorem  adhibeat,  tum,  ut 
amoveat  fundatum  dubium  de  serio  proposito  etc. 

Ex  his  patet ,  magna  prudentia  opus  esse 
Confessario  in  præsenti  materia,  ut  ex  circum¬ 
stantiis  discernat,  an  aliqua  particularis  occasio 
sit  moraliter  inevitabilis,  adeoque  talis,  ut  pœni¬ 
tens  in  ea  (saltem  aliquo  tempore)  relinqui  possit, 
et  interim  aliquoties  absolvi;  aut  talis,  ut  nec 
vel  semel  absolvi  possit,  nisi  deseratur.  Prudenter 
monet  P.  Paulus  Segneri  ( in  Instruet.  Confess.) 
ut  attendat  Confessarius ,  si  pœnitens  cogeretur 
subire  grave  malum  pro  evitanda  occasione  pec¬ 
candi;  an  non  plura  ex  eo  peccata  sint  secutura, 
vel  an  non  facilius  sit  persuadere,  ut  media  effi¬ 
cacia  adhibeat ,  et  emendet  ;  quam  ut  deserat 
occasionem,  eo  quod  periculum  formale  nunquam 
sit  inevitabile? 

Paragraphus  II. 

De  confessione  consuetudinarii,  et  recidivi. 

onsuetudinarius  dicitur,  qui  ex  inclinatione, 
vel  habitu  per  actus  frequentatos  in  certa 
specie  peccati,  v.  g.  blasphemiæ,  contracto  fre¬ 
quenter  relabitur  in  certum  peccatum.  Cum  con¬ 
suetudinario  multi  confundunt  Recidivum,  quem 
dicunt  illum,  qui  iteratis  aliquoties  confessioni¬ 
bus,  post  singulas  confessiones  in  eadem  peccata 
reincidit.  Quæ  autem  frequentia  relapsuum  requi¬ 
ratur  ,  ut  aliquis  dicatur  consuetudinarius ,  et 
tractetur  ut  talis,  non  una  regula  definiendum 
est;  sed  attendendum  ad  naturam,  et  circum¬ 
stantias  peccati,  ad  tempus  etiam,  et  modum 
committendi  peccata  ;  nam  peccata ,  quæ  ore, 
cogitatione ,  vel  ex  communi  fragilitate ,  aut 
minus  deliberate  fiunt,  majorem  requirunt  nume¬ 
rum  ad  frequentiam  ex  consuetudine. 

Regulariter  neganda  est  absolutio  consue¬ 
tudinario  in  occasione  proxima  constituto,  nisi 
prudenter  judicetur  adferre  dispositionem  requi¬ 
sitam,  aut  ad  illam  per  exhortationem,  et  indu¬ 
striam  Confessa, rii  jam  adductus  censeatur.  Neque 
ad  id  necesse  est,  ut  Confessarius  judicet,  quod 
pcenitens  nunquam  sit  relapsurus;  sed  sufficit, 
quod  prudenter  possit  judicare:  eum  verum  dolo¬ 
rem,  et  propositum  habere,  spemque  facere  suæ 
futurae  emendationis.  In  his  enim  consistit  sin¬ 
cera,  plenaque  conversio.  Si  tamen  postea  in  se¬ 
quentibus  confessionibus,  nulla  emendatio  appa¬ 
reat,  nec  peccatorum  numerus  diminutus,  nec 

media,  aut  salutaria  Confessarii  consilia  adim¬ 
pleta  fuissent;  non  facile  credat  Consuetudinario, 
licet  dicat,  se  jam  paratum  esse  adhibere  prae¬ 
scripta  media;  quia  sæpe  tales  promittunt  magna 
ex  timore  negandæ  absolutionis,  sed  se,  et  Con- 
fessarium  decipiunt.  Proponi  tamen  illis  debet 
periculum,  in  quo  versantur,  et  quod  absolutio 
ipsis  nunc  nihil  sit  profutura,  imo  magis  noci¬ 
tura  ob  defectum  seriae  voluntatis  vitam  emen¬ 
dandi  in  melius.  Sic  certe  discent  melius  appre¬ 
hendere  mediorum  adhibendorum  necessitatem; 
experientia  enim  constat,  quod  dilatio  absolu¬ 
tionis  multum  conferat  ad  consuetudinarium  cu¬ 
randum;  huic  enim  aperit  oculos,  ut  cum  sua 
confusione  videat  animæ  suæ  pericula,  gratiaeque 
Divinae  det  locum,  quae  eo  faciliora  reddet  omnia, 
quo  saepius  ipse,  meliusque  ea  vicerit.  Hujus 
gratiae  intuitu  (si  eidem  pro  viribus  cooperetur) 
erigendus  est  pœnitens  consuetudinarius ,  qui 
pusillanimis  nimium,  et  turbati  animi  videtur: 
si  autem  minus  sollicitus  sit  de  emendatione, 
terrendus  est;  proponendo  judicia  Dei,  mortem 
aeternam,  daemonis  insidias,  etc.  Præ  cæteris 
vero  efficax  remedium  ad  pœnitentem  melius 
disponendum  a  peritis  Confessariis  judicatur,  si 
singularem  condolentiam  ob  tanta  delicta,  et  ma¬ 
lum  suum  statum  ostendat  Confessarius,  si  signi¬ 
ficet,  se  summopere  optare,  et  paratum  esse,  illum 
e  tam  malo,  et  periculoso  statu  eripere  etc.  De 
cætero  dictam  tibi  a  Christo  crucifixo,  et  pro  te 
vulnerato  sequentem  S.  Bernardi  sententiam 
existima:  nonne  satis  pro  te  vulneratus  sum? 
nunquicl  pro  iniquitate  tua  afflictus  sum ?  cur 

addis  afflictionem  afflicto  ?  magis  aggr avant  me 
vulnera  peccati  tui,  quam  vulnera  corporis  mei ; 
aut  istam  ejusdem:  o  homo,  vide,  quce  pro  te 
patior ;  non  est  dolor ,  sicut,  quo  crucior .  Ad 
te  clamo,  qui  pro  te  morior.  Vide  pcenas , 
quibus  afficior :  vide  clavos,  quibus  confodior  : 
cum  sit  dolor  tantus  exterior  ;  interior  est 
planctus  gravior ,  cum  tam  ingratum  experior. 
Solent  autem  consuetudinarii,  aut  recidivi,  ne 
tales,  quales  revera  sunt,  videantur,  identidem 
mutare  Confessarios,  et  ad  ignotos,  quasi  hypo- 
critæ,  ac  deceptores  recurrere;  ideo  Confessarius 
ejusmodi  suspectos  pœnitentes  sollicite  interroget  : 
quandonam  ultimo  sint  confessi?  an  ante  illud 
tempus  frequenter  sint  lapsi  in  idem  peccatum? 
quamdiu,  seu  quanto  jam  tempore  in  hac,  vel 
illa  mala  consuetudine  peccandi  versentur?  quot 
jam  confessiones  peregerint,  vel  quantum  tem¬ 
poris  effluxerit  a  tempore,  quo  illud  peccatum 
perpetrant?  num  in  idem  vitium  post  singulas 
confessiones  denuo  inciderint?  an  aliquo  saltem 
tempore  abstinuerint,  numerum  diminuerint?  an 
remedia,  vel  consilia  a  Confessario  praescripta 
adhibuerint,  aut  saltem  adhibere  conati  fuerint? 
Ex  talibus  enim  interrogationibus  animadverti 
facile  poterit,  num  pœnitens  ex  illorum  numero 
sit,  de  quibus  Propheta  Regius  psalmo  36.  dixit  : 
mentita  est  iniquitas  sibi  etc. 

Cæterum  consuetudinario,  praesertim  in  ma¬ 
teria  luxuriae,  suadendum  omnino,  ut  frequenter 
confiteatur,  et  quoad  fieri  potest,  stabiliter  eidem 
prudenti,  docto,  et  bene  experto  Confessario , 
cujus  consilia  sequatur,  ad  quemque  statim  post 

lapsum  recurrat,  aut,  si  nequeat,  ipse  de  se 
vindictam  sumat  etc.  Tali  interim  Confessario 
duo  maxime  cavenda  :  unum,  ne  sit  nimis  rigidus  ; 
alterum,  ne  sit  nimis  facilis,  et  de  remediis 
efficacibus  parum  sollicitus;  rigor  enim  nimius 
pœuitentem  in  desperationem  agit  ;  languida 
autem  benignitas,  et  nimis  facile  iisdem  impensa 
absolutio,  causa  est,  quod  pluribus  annis  insor¬ 
descant  consuetudini,  pravisque  habitibus  etc. 

Si  pœnitens  sit  consuetudinarius  in  pluribus 
materiis,  specialis  cura  impendatur:  Primo,  ut 
radix  morborum  detegatur ,  quia  ut  sapienter 
pronunciavit  S.  Chrysost.  (serm.  2.  in  Paralyt. 
demissum)  :  mos  est  Medicorum ,  ut  non  prius 
morbos  abigant,  quam  eorum  fontes  occludant  ; 
frustra  enim,  ut  S.  Ambr.  (in  ps.  61.)  ait: 
Cicatricem  curaveris,  si  serpant  interiora  con¬ 
tagia;  imo  acerbatur  vulnus,  si  foris  clauditur, 
cum  interius  vulnus  exaestuat.  Nec  contentus 
sit  Confessarius ,  ut  ipse  duntaxat  morbos,  et 
radices  pœnitentis  agnoscat,  sed  insuper  etiam 
laborare  debet,  ut  eorum  notitiam,  ipse  quoque 
pœnitens  acquirat,  siquidem  in  cognitione  sui 
initium  remedii  consistit,  teste  S.  Gregor.  ( hom .  1. 
Ezech.).  Quamobrem  multum  refert,  inquit  Ludov. 
de  Ponte  (tom.  4.  de  perfect,  tr.  5.  c.  12.  $.  1) 
ponere  illi  ob  oculos  aliquod  speculum,  aut  pictu¬ 
ram,  in  qua  animae  suae  dispositionem  intueatur, 
offerendo  illi  aliquas  sententias,  sive  exempla 
S.  Scripturae,  eum  in  modum,  quo  Christus  Do¬ 
minus  noster  parabolas  proponebat  Pharisæis, 
in  quibus  ipsorum  vitia  cum  omnibus  circum¬ 
stantiis  depingebat. 

Secundo,  ut  non  omnes  morbos  simul  curandos 
suscipiat,  sed  sensim,  et  paulatim,  ut  scite  loquitur 
Ludovicus  de  Ponte:  licet  Confessarii  in  Sacra¬ 
mento  Pœnitentiæ  totam  animam  sanam  reddant 
quoad  remissionem  peccatorum  lethalium,  vitio¬ 
rum  tamen,  et  passionum  reliquias,  eos  non  simul, 
sed  paulatim  curare  debere,  quemadmodum  et 
Moyses  de  nationibus  sibi  inimicis  dixit  (Deut.  7.): 
Deus  magnus,  et  terribilis,  ipse  consumet  na¬ 
tiones  has  in  conspectu  tuo  paulatim  et  per 
partes ;  non  poteris  eas  delere  pariter  ? 

Tertio,  ut  morbos  magis  periculosos,  aut 
scandalosos  prius  curandos  suscipiat,  instituto 
prius  super  iis  examine  particulari,  donec  unum 
post  alterum  expugnetur.  Nec  unquam  despon¬ 
deat  Confessarius  animum ,  multominus  repellat 
pœnitentem  tanquam  incurabilem,  sed  pro  eo 
oret.  Si  conatus  fructum  habet,  non  extollatur; 
nec  dejiciatur,  si  non  habeat.  Dei  enim  opus 
est  conversio  animarum. 

Si  tandem  Consuetudinarius  post  plures  jam 
factas  confessiones,  advertatur  esse  vere  pceni- 
tens,  et  incipiat  serio  se  emendare,  inducendus 
est  ad  Confessionem  generalem;  quia  prudens 
est  timor,  ne  confessiones  antecedentes  fuerint 
invalidæ  ob  defectum  doloris,  et  propositi,  alias 
tamdiu  in  pessima  illa  consuetudine  non  man¬ 
sisset. 

Denique  dirigendi  sæpe  erunt  consuetudinarii, 
sicut  qui  constituti  in  proxima  peccandi  occa¬ 
sione,  ut  §.  prœcedente  dictum  fuit.  Remedia 
spiritualia,  quæ  his,  et  illis  præscribenda  sunt, 
non  multum  differunt  ab  allatis  parte  secunda . 

Præ  occulis  semper  habeat  Confessarius  propo¬ 
sitiones  quoad  hanc  materiam  a  sede  Apostolica 
damnatas,  ne  illas  defectu  advertentiæ  in  praxim 
deducat. 


CAPUT  II. 

Quæ  in  Confessione  pcenitentis  diu  in¬ 
valide  confessi,  anxii  de  praeteritis  Con¬ 
fessionibus,  aut  hominis  scrupulosi 
observanda  ? 


Paragraphus  I. 

De  modo  procedendi  cum  pœnitente  diu  invalide 

confesso. 


onfessio  generalis,  alia  est  obligatoria ,  seu 
necessaria,  alia  spontanea ,  seu  non  neces¬ 
saria.  Obligatoria  est,  quæ  ob  defectum  essen¬ 
tialem  in  præcedentibus  confessionibus  commis¬ 
sum  facienda  est.  Spontanea  vero  est,  quæ  ad 
majorem  animæ  profectum,  ac  solatium  peragitur; 
subdividi  potest  in  eam,  quæ  ab  uno,  vel  pluribus 
annis  fieri  solet,  et  eam,  in  qua  peccata  per 
totam  præcedentem  vitam  commissa  repetuntur. 

Confessio  obligatoria  facienda  est:  1°.  Quando 
confessiones  particulares  sua  integritate  carue- 


runt,  omisso  in  iis  aliquo  peccato  mortali,  sive 
ex  verecundia,  sive  ex  ignorantia  affectata,  aut 
culpabili ,  sive  ex  defectu  mortaliter  culpabili 
conscientiae  non  satis  examinatae.  2°.  Quando 
illis  dolor  sinceras ,  propositum  serium  emen¬ 
dationis,  et  occasiones  vitandi,  aut,  si  necesse 

sit,  illata  damna  reparandi  defuit.  3°.  Quando 
Confessiones  factæ  fuerunt  Sacerdoti,  in  quo 
Jurisdictio,  sufficiens  facultas,  aut  intentio  ab¬ 
solvendi  deerat. 

Si  pcenitens  diu  invalide  confessus  est,  aut 
de  eo  timet  ob  peccatum  aliquod  omissum;  in¬ 
terrogetur  :  an  scienter ,  aut  ignoranter  illud 
omiserit?  an  dum  omisit  illud  peccatum  confiteri, 
sciverit,  putaverit,  aut  saltem  dubitaverit,  esse 
mortale,  necne?  si  hactenus  nec  scivit,  nec 
putavit,  esse  mortale,  non  est  opus  praecedentes 
confessiones  repetere;  si  vero  aliquo  tempore 
scivit,  aut  putavit  ;  ab  hoc  repetendæ  sunt  con¬ 
fessiones;  quia  in  his  non  vero  in  illis  praece¬ 
dentibus  confessionibus  pcenitens  egit  mala  fide. 
Si  sciens,  vel  dubitans  (nec  deposuerit  dubium), 
esse  mortale,  retinuit  in  confessione  peccatum, 
petatur  ab  illo,  quoties  illius  peccati  memor  in 
confessione  retinuerit?  an  semper  post  confessio¬ 
nem  communicaverit,  et  quoties  ?  etc.  Porro  si  ex 
verecundia  reticuit,  aut  gravi  remorsu  conscientiae, 
censendus  est,  satis  advertisse,  grave  peccatum 
esse  illud  omittere  ;  proinde  repetendae  ab  illo  tem¬ 
pore,  quo  illud  omisit,  praeteritae  confessiones  quoad 
numerum  et  speciem,  quantum  fieri  poterit. 

Si  Confessarius  deprehendat  pcenitentem  mul¬ 
tis  annis  sacrilege  confessum,  praeparatum  non 
esse  ad  confessionem  generalem,  jubeat  eum 
confiteri,  ea  quae  occurrunt  memoriae,  examinet 
illum  de  magis  obviis  peccatis,  ut  sic  aperto 
ulcere,  et  deposita  jam  parte  verecundiae  facilius 
redeat;  deinde  moneat,  ut  circa  reliqua  melius 
se  examinet;  nam  tam  subito  omnium  recordari 

non  potest;  denique  dicatur  illi,  ut  designato 
tempore  redeat  pro  complenda  confessione,  pro¬ 
mittendo  illi  auxilium ,  ut  res  tota  perfectius 
peragatur;  et  addendo  eum  modo  non  absolvi 
pro  majori  sua  deinceps  quiete,  et  conscientiae 
tranquillitate,  sicque  bene  animatum  impertita 
benedictione  dimittat. 

Quod  si  non  possit  redire ,  nec  putaretur 
facile  alteri  confessurus,  adjuvandus  esset,  ex¬ 
aminando  illum,  et  inquirendo,  in  ejus  ætatem, 
conditionem,  et  officia,  quibus  hactenus  functus 
est;  hæcque  ideo  quaerenda,  ut  aliae  quaestiones 
prudentius  formari,  aut  omitti  deinceps  possint; 
monendus  praeterea,  si  forte  deinceps  peccata 
commissa,  a  tempore  primae  confessionis  sacrilegae 
occurrerint,  confitenda  esse.  Demum  absolutus  in¬ 
jungatur  ei  pro  parte  poenitentiae,  ut  proxima  occa¬ 
sione  praevio  diligenti  examine  confiteatur,  si  quid 
occurrerit,  quod  omissum,  et  confitendum  sit. 

Pro  examine  talis  pcenitentis,  notandum  est, 
quod  numerus  peccatorum  praecipue  internorum 
facilius  conjiciatur  ex  consuetudine,  et  tempore, 
quo  in  illis  haesit,  ea  iterando  in  septimana,  vel 
mense  toties ,  vel  toties,  quam  alio  modo.  Si 
poenitens  ex  verecundia,  et  rubore  numerum 
certi  a  se  commissi  criminis  difficulter  exprimere 
advertatur,  expedit  proponere  illi  magnum  nume¬ 
rum,  quem  si  neget,  proponatur,  illi  paulo  minor, 
donec  tandem  aliquid  certi  affirmet ,  addendo 
semper  circiter.  Denique  Confessarius  maxime 
curet,  ut  verum  dolorem,  serium  propositum  ab 
ejusmodi  hominibus  extorqueat,  quia  in  eo  peri¬ 
culosior,  et  frequentior  est  defectus.  Multi  con- 

fitentur,  quin  de  peccatis  serio  detestandis  sint 
multum  solliciti;  et  hunc  ob  defectum  non  pauci 
damnantur.  Veritatis  hujus  testem  habemus 
S.  Theresiam,  quæ  ideo  Concionatores  rogat,  ut 
sæpe  agant  de  vero  dolore,  et  proposito  ad  bonam 
confessionem  peragendam  necessario ,  cum  ex 
revelatione  intellexerit,  infernum  plenum  esse 
confessionibus  invalidis,  non  tam  ob  defectum 
sinceritatis,  quam  veri  doloris,  ac  serii  propositi. 

Paragraphus  II. 

De  modo  procedendi  cum  pœnitente  anxio 
suarum  confessionum. 

i  Pœnitens  nihil  quidem  voluntarie  in  prae¬ 
teritis  confessionibus  omisit,  attamen  timet, 
ne  invalide  sit  sæpe  confessus:  indaganda  est 
causa  illius  timoris ,  et  constitutio  Pœnitentis 
consideranda  ;  et  quidem  si  timet  ideo,  quia  longo 
tempore  in  consuetudine  graviter  peccandi  hæsit 
et  consequenter  sæpe  non  habuisse  dolorem,  et 
verum  propositum,  utiliter  faciet  confessionem 
generalem,  saltem  incipiendo  ab  illo  tempore, 
a  quo  merito  anxius  est.  Hæc  autem  advertenda 
in  generali  confessione  praedicti  anxii  Pœnitentis, 
aut  alterius,  qui  vult  generaliter  confiteri.  1°.  Etsi, 
per  se  loquendo,  non  teneatur  peccata  ab  ultima 
confessione  commissa  distinguere  ab  aliis  jam 
-confessis,  quia  omnia  vult  aequaliter  subjicere 
clavibus ,  et  confusio  substantiam  actus  non 
mutat;  sæpe  tamen  melius  est  ea  distinguere, 
tum  quia  circa  nunquam  confessa  communiter 
magis  est  examinandus  Pœnitens,  tum  quia  sic 

melius  dignoscitur  status  præsens  pœnitentis,  et 
quæ  media  necessaria  sint  adversus  relapsum, 
si  forte  ab  ultima  confessione  frequenter  lapsus 
sit  in  idem  peccatum.  2°.  Si  praecedentes  con¬ 
fessiones  non  sint  suspectae,  non  sit  importunus 
Confessarius  in  exquirenda  specie,  et  numero, 
nisi  videretur  id  expedire  ad  majorem  pœnitentis 
quietem,  et  solatium;  quia,  cum  semel,  ut  suppo¬ 
nitur,  bene  sit  confessus,  necesse  non  est  novam 
pœnitenti  molestiam  quoad  hoc  facere.  3°.  Si 
semel  fecit  confessionem  generalem  exactam  de 
juventute,  incipiat  ab  ultima  generali,  aut  ab 
illa  particulari  confessione,  de  qua  angitur,  omit¬ 
tendo  antecedentes.  4°.  Quandocumque  Confes¬ 
sarius  in  decursu  confessionis  notabiles  depre¬ 
hendit  errores,  ad  quos  Pœnitens  parum  atten¬ 
disse  videtur,  quia,  ut  forte  dicet,  ad  eosdem , 
nihil  mihi  dixit  pi'ior  Confessarius ,  semperque 
me  absolvit  etc.,  caveat  caute  ne  alterius  Confes- 
sarii  modum  procedendi  redarguat,  imo  excuset 
potius,  quantum  discrete  fieri  poterit,  dicendo 
v.  g.  pœnitentem  eidem  non  bene  casum  ex¬ 
posuisse,  aut  non  satis  explicasse  circumstantias 
etc.  5°.  Peracta  confessione  generali  prævio  dili¬ 
genti  examine  non  tenetur  amplius  recogitare 
praeterita,  sed  ubi  prudenter  judicat,  se  nihil 
omisisse,  praesumere  potest,  se  statum  suum 
sufficienter  exposuisse;  permitti  tamen  expedit, 
ut,  ter  vel  quater  postmodum  incidentia  con¬ 
fiteatur,  de  quibus  dubitat,  an  sit  confessus; 
maxime  si  non  fuerit  timoratae  conscientiae;  sic 
enim  magis  purgabitur  anima,  et  quieti  pœni¬ 
tentis  consuletur. 

Si  vero  pœnitens  sit  scrupulosus,  adeoque 
inaniter  anxius  sit  de  praecedentibus  confessioni¬ 
bus,  ordinarie  permittendum  non  est  ita  facile, 
ut  generalem  confessionem  peragat,  praesertim 
si  bene  vixit,  aut  male  anteactæ  vitae  confessio¬ 
nem  generalem  jam  semel  fecit;  scrupulosis  enim 
ejusmodi  confessio  saepe  adeo  non  medetur,  ut 
potius  sit  tormentum  periculosumque  praecipi¬ 
tium.  Nec  facile  permittenda  est  spontanea 
ejusmodi  confessio  illis,  qui  turpem  et  foedam 
inter  libidines  vitam  traxere;  nam  bis  quoque 
commemoratio  vitae  praeteritae  valde  periculosa 
est;  timendum  quippe,  ne  sub  specie  pietatis, 
ac  devotionis  Daemon  eos  in  veteres  impudicitiae 
laqueos  involvat;  ita  ut  communiter  satius  sit, 
ut  peracta  semel  seria  barum  rerum  confessione, 
non  amplius  meminerint,  neque  loquantur  de 
illis,  nisi  generatim,  et  cum  borrore,  detestatione¬ 
que,  uti  amovendis  sordibus  abstinemus.  (Ita 
Lohner  p.  2.  c.  14.  Instr.  pract.  5.) 

Tandem  prosequitur  idem  Auctor,  cum  nun¬ 
quam  fere  animus  pœnitentis  melius  dispositus 
sit  ad  Confessarii  correptionem,  et  adhortationem 
recipiendam,  quam  tempore  generalis  confessio¬ 
nis,  quo  animus  per  dolorem  de  peccatis,  amo¬ 
remque  ob  beneficium  remissionis  conceptum 
emollitus,  omnem  facile  figuram,  quam  Confes- 
sarius  imprimere  voluerit,  recipiet,  ideo  non 
negligat  eam  præelaram  occasionem,  consiliaque 
salutaria,  prout  in  Domino  opus  videbitur,  oppor¬ 
tune,  et  prudenter  suggerat.  Post  hæc,  si  dicen¬ 
dum  aliquid  restet,  addere  potest  Confessarius 
monitionem  illam,  quam  Christus  Dominus  ad 

13* 

infirmum  38  annis,  a  se  prius  sanatum,  ac 
postea  in  Templo  inventum  dederat  :  Ecce  sanus 
factus  esf  jam  noli  peccare ,  ne  deterius  tibi 
aliquid  contingat  (Joan.  5.  14.).  S.  Franciscus 
Xav.  sæpe  pœnitentem  post  peractam  confessio¬ 
nem  suaviter  complexus  dicebat:  Fili  mi!  serva 
animam  tuam;  nam  multo  stetit  pretio  etc. 

Paragraphus  III. 

De  modo  procedendi  cum  pœnitente  scrupuloso. 

crupulus  est  inanis  apprehensio  malitiae,  vel 
obligationis  in  opere,  aut  omissione  con¬ 
junctum  habens  metum,  et  anxietatem,  alicubi 
esse  peccatum ,  ubi  non  est.  Vocatur  autem 
scrupulus  ob  similitudinem  cum  parvo  lapillo, 
qui  scrupulus  vocatur;  ut  enim  hic  calceo  in¬ 
clusus  pedem  ambulantis  cruciat,  sic  hominum 
piorum  conscientiae  inhaeret  suspicio,  et  anxietas 
de  peccato  commisso,  eamque  non  modice  sauciat 
lancinatque. 

Ut  autem  Confessarius  recte  dirigat  pœni¬ 
tentem  scrupulosum,  discernere  debet,  an  vere 
talis  sit,  nec  ne;  id  quod  ex  signis,  et  indiciis, 
quae  Auctores  passim  afferunt,  cognoscet.  Itaque 
Confessarius  antequam  pœnitentem  tractet  tan- 
quam  scrupulosum,  magna  circumspectione  dispi- 
ciat,  an  vere  scrupulosus  sit;  saepe  enim  appa¬ 
rent  scrupulosi,  qui  revera  non  sunt;  e  contra 
aliqui  sunt  scrupulosi,  qui  tales  non  apparent. 
Sunt,  qui  circa  multa  sunt  anxii,  sed  non  sine 
justa,  et  rationabili  causa:  et  haec  anxietas  est 
a  gratia  movente  conscientiam,  unde  ex  signis 
ab  Autoribus  hac  in  materia  determinatis  colli- 

gendum  est,  an  aliquis  sit  scrupulosus;  quæ  cum 
non  statim  semper  appareant,  non  potest  quis, 
dum  prima,  aut  secunda  vice  Confessario  se  sistit, 
illico  judicari  scrupulosus.  Cæterum  contingit 
saepe,  ut  aliquis  sit  scrupulosus  in  una  materia, 
et  non  in  altera.  Scrupulosus  tamen  dici  non 
debet,  qui  in  uno  tantum  casu  transeunter  an¬ 
gitur  inani  scrupulo,  quia  scrupulositas  frequen¬ 
tiam  importat. 

Postquam  Confessarius  pœnitentem  vere  scru¬ 
pulosum  esse  cognoverit,  conetur  detegere  causam 
scrupulorum,  ut  eam  amoveat  instar  Medici,  qui 
prius  morbum,  ejusque  causam  explorat,  quam 
medicamenta  adhibeat.  Ne  afflictum  magis  affli¬ 
gat,  plerumque  sit  benignus;  opus  tamen  quan¬ 
doque  est  severitate,  praesertim  ubi  judicii  apparet 
pertinacia,  aut  contra  Confessarii  consilium  con¬ 
fessionis  repetitionem  urget.  Respondeat  scru¬ 
puloso  sine  haesitatione,  nec  multum  distinguat, 
sed  simpliciter  enunciet,  quid  faciendum  sit,  ejus 
dubitationes,  et  anxietates  in  meliorem  partem 
interpretans.  Responsi  autem  sui  raro  det  ratio¬ 
nem,  quia  pcenitens  scrupulos  sic  minus  conte¬ 
mnendos  putabit,  rationes  examinabit,  reddetque 
dubias,  inanes  opponendo;  hocque  conflictu  in¬ 
valescent  scrupuli,  aut  novi  orientur.  Non  osten¬ 
dat  Confessarius  scrupulos  referenti  se  sollicite  at¬ 
tendere,  quasi  sint  res  alicujus  momenti,  non  petat 
circumstantias,  non  exageret,  nec  clarius  sibi 
exponi  petat,  sed  sinat  scrupulosum  se  explicare 
prima  aut  secunda  vice,  ne  animum  despondeat. 
Quandoque  suaviter  irrideat,  dum  proponit  dubia 
non  fundata,  jubeatque  cogitare,  quid  velles 

respondere,  ab  alio  ejnsmodi  interrogatus?  dicat- 
que,  ut  id  ipsum,  quod  alteri  suaderet,  faciat. 
Præter  hæc  Confessarius  suggerat  ipsi  de  mediis 
paulo  post  referendis,  quæ  huic  poenitenti  vide¬ 
buntur  magis  necessaria,  aut  utilia. 

Solent  scrupulosi  vota  saepe  in  aestu  fervoris 
emittere:  talia  raro  admittet,  aut  approbabit 
Confessarius,  nisi  adsint  omnes  conditiones  ad 
votum  proprie  tale  requisitae.  Unde  in  admis¬ 
sione,  et  emissione  votorum  non  mediocris  ad¬ 
hibenda  est  cautio,  maxime  si  in  re  gravi,  vel 
ad  longum  tempus  aliquid  voveatur  ;  cum  multa 
saepe  per  illa  committantur  incommoda,  quæ  si 
non  praeviderint  incauti,  subire  debebunt  forsitan 
inviti;  qua  de  re  dicitur  (Eccli.  5.  3.)  displicet 
Deo  infidelis,  et  stulta  promissio  .  .  .  multoque 
melius  est  non  vovere,  quam  post  votum  pro* 
missa  non  reddere;  quare  vota  castitatis  (prae¬ 
cipue  perpetuae)  nunquam  admittat  Confessarius, 
sine  praevio  Ordinarii  consensu. 

Vota  vero  jam  facta,  si  quidem  ea  commu¬ 
tandi  polleat  authoritate,  commutet  vel  in  opera 
graviora,  Deoque  magis  accepta,  vel  in  aeque 
pia,  semper  rationem  habens  circumstantiarum, 
v.  g.  itineris,  quod  ex  voto  subeundum  erat,  ex¬ 
pensarum  inde  faciendarum  etc.  Caveat  praeterea, 
ne  voti  commutatio  vergat  in  praejudicium  tertii. 

Praecipua  remedia  scrupuloso  praescribenda 
sunt  sequentia. 

Primum  est.  Magna  humilitate,  fiducia,  et 
resignatione  in  voluntatem  Dei  petat  a  Deo 
lumen,  se  prudenter  dirigendi,  et  ex  lege  ejus 
vivendi,  contemptis  illis  noxiis  anxietatibus; 

lioc  si  faciat  constanter,  paccato  tamen  et  resi¬ 
gnato  animo,  aderit  Dens  sua  gratia,  qui  non 
amat  habitare  in  animo  perturbato. 

Secundum.  Maneat  constanter  apud  eundem 
Confessarium ,  quem  scit  doctum,  et  probum: 
hunc  sequatur  in  omnibus,  abnegato  suo  proprio 
judicio,  instar  infantis,  qui  nescit,  quid  sibi  ex¬ 
pediat.  Sine  hac  obedientia,  quam  Deus  gratis¬ 
simam  habet,  anxietatibus  suis,  impedimentisque 
in  via  virtutis  vix  liberabitur  scrupulosus. 

Tertium.  Assuescat  contemnere  scrupulos,  et 
contra  illos  ex  directione  sui  Confessarii  agere; 
proinde  de  scrupulis  secum  non  multum  agat, 
non  deliberet,  non  inquirat  anxie  an  bene,  an 
male  fundata  sint,  quæ  animo  objiciuntur.  Quod 
si  omnino  scrupulis  liberari  non  possit ,  nec 
anxietatibus  eximi,  suscipiat  illas  de  manu  Dei, 
et  patienter  ferat  in  satisfactionem  pro  peccatis 
suis,  offerat  se  Deo  ad  exequendam  in  omnibus 
ejus  voluntatem,  ubi  eam  agnoverit;  et  aliis 
mentem  applicet. 

Quartum.  Denique:  magna  cum  sinceritate, 
fiducia,  et  reverentia  semper  cum  suo  Confessario 
agat,  velut  Dei  vices  gerente,  ejus  dicta  excipiat 
velut  de  ore  Dei,  ejus  directioni  se  subjiciat, 
ejus  sententiae  acquiescat,  jussis  obtemperet,  et 
eadem  caeco  quodam  modo  exequatur. 

Paragraphus  IY. 

De  modo  procedendi  cum  superstitioso. 

otandum  est  ex  S.  Thoma,  superstitionem 
vitium  esse,  quod  Religioni  opponitur  se¬ 
cundum  excessum,  quo  vel  Deo  cultus  illegitimus, 

ac  vitiosus,  vel  creaturæ  cultus  indebitus  ex¬ 
hibetur.  Dicitur  per  excessum,  non  quod  Deus 
nimium  coli,  et  honorari  possit,  sed  id  intelligitur 
secundum  circumstantias:  eo  quod  exhibeas  cul¬ 
tum,  vel  quem  non  debes,  vel  eo  modo,  quo 
non  debes,  vel  illi,  cui  non  debes. 

Prioris  membri  duæ  sunt  species,  quarum 
altera  est,  cultus  indebiti,  sive  incongrui,  quo 
verus  Deus,  sed  modo  indebito  colitur  tribuendo 
ei  cultum  falsum,  v.  g.  si  quis  hodie  Deum  coleret 
per  ritus  et  ceremonias  Judæorum,  circumcisio¬ 
nem,  Agni  Paschalis  immolationem  etc.  Hæc 
enim  significant,  vitæ  mortisque  Christi  Mysteria, 
tanquam  futura,  quae  tamen  a  tot  jam  saeculis 
impleta  sunt.  Altera  est,  cum  exhibetur  cultus 
superfluus;  talis  reputandus  est  cultus  ille,  qui 
neque  ad  Dei  gloriam  quidquam  facit,  neque  ut 
mens  in  Deum  elevetur,  neque  ut  cupiditates 
refrænentur,  neque  aliunde  ex  Dei  institutione, 
vel  ex  probata  Ecclesiae  consuetudine  quidquam 
habet  authoritatis.  (  Vide  Cone.  Trid.  Sess.  22. 
de  observ.  et  evitand.  in  celebr.  Miss.) 

Posterius  membrum,  ratione  rei  cultae,  plures 
sub  se  species  comprehendit,  quibus  cultus  Deo 
debitus  falso  Deo,  vel  creaturae  defertur:  nempe 
idololatriam,  maleficium,  divinationem,  et  vanam 
observantiam;  quarum  specierum  definitiones,  et 
notiones,  uti  et  casus,  quibus  variae  superstitionis 
vitium  committi  solet  ex  autoribus  passim  colli¬ 
gere  est.  Regula  generalis  esto:  1°.  Toties  super¬ 
stitio  committitur  cum  pacto  saltem  implicito, 
quoties  adhibentur  ad  quemcumque  effectum 
media  impertinentia,  vana,  falsa,  et  impropor- 

tionata  ad  illum  effectum  procurandum.  2°.  Quo¬ 
ties  de  se  quidem  bona  ac  sancta  adhibentur, 
si  tamen  habeant  circumstantias,  vel  ceremonias 
vanas,  et  inutiles  ad  effectum  exspectatum  ad¬ 
mixtas.  8°.  Si  totum  bonum  sit,  ac  sanctum, 
si  tamen  effectus  certa  cum  fiducia,  ab  ipsa  rei 
virtute  intrinseca  infallibiliter ,  et  non  princi¬ 
paliter  a  Deo  exspectetur.  Ratio  est  quia  certa 
vis  hujus  vel  illius  effectus  producendi  neque  ex 
rei  natura,  neque  ex  institutione  Dei,  aut  Ecclesiæ 
inest;  ergo  aliunde  peti,  censenda  est;  nempe  ab 
illo,  qui  se  transfigurat  in  Angelum  lucis,  ut  sub 
pietatis  specie  decipiat.  (Spor.  t.  2.  in  prim. 
prœcept.  c.  9.  cum  aliis.) 

Inde  S.  Aug.  ( lib .  2.  Doct .  Christ,  c.  23.) 
sapienter  advertit;  fieri  occulto  quodam  judicio 
Divino,  ut  cupidi  malarum  rerum  homines,  tra¬ 
dantur  illudendi  et  decipiendi  pro  meritis  volun¬ 
tatum  suarum,  illudentibus  eos,  atque  decipien¬ 
tibus  praevaricatoribus  Angelis  ;  iisque  illusio¬ 
nibus  accidere,  ut  multa  observantibus  secundum 
observationes  suas  eveniant ,  quibus  implicati 
curiosiores  fiant ,  et  sese  magis ,  magisque  in¬ 
serant  multiplicibus  laqueis  perniciosissimi  hujus 
erroris.  Omnes  ergo  artes  hujusmodi  noxiæ 
superstitionis  studebit  Confessarius  detegere,  et 
a  suis  Pœnitentibus,  qui  utique  sentire  debent, 
et  dicere  cum  Davide  (ps.  39.  5.).  Beatus  vir 
cujus  est  nomen  Domini  spes  ejus ,  et  non 
respexit  in  vanitates,  et  insanias  falsas,  amo¬ 
vere  sedulo  curabit. 

Hinc  ad  sequentia  ex  Patre  Busœo  (t.  1.  I.  3. 
tract.  1.  c.  i.)  attendere  oportet: 

Primo.  Superstitionis  vitii  potissimum  su¬ 
specti  esse  possunt:  1°.  Opiliones,  qui  variis 
dediti  esse  solent  observationibus ,  ut  gregem 
suum  a  lupis,  vel  scabie,  aut  aliis  incommodis 
tueantur.  2<>.  Fabri  ferrarii,  qui  circa  equos 
sanandos  variis  verbis  utuntur  vel  ex  psalmis, 
vel  ex  oratione  Dominica  desumptis.  3°.  Rustici, 
qui  ad  sananda  pecora  inanibus,  et  superstitiosis 
observationibus  utuntur,  vel  ad  peritos  talium 
artium  recurrunt.  4°.  Vetulæ,  quæ  circa  mulieres 
in  partu  laborantes,  vanas,  et  superstitiosas  ora¬ 
tiones  adhibent.  5°.  Milites,  qui  secum  sacra 
nomina  deferunt,  vel  nescio  quas  Orationes  ad 
certitudinem,  quod  in  bello,  vel  duello  non  sint 
vulnerandi,  nunquam  aqua,  igne,  vel  subita  morte 
perituri  etc. 

Secundo.  Pœnitens  superstitionis,  aut  alia¬ 
rum  ejusmodi  artium  reus  examinandus  est  : 
1°.  Quo  fine  tali  superstitioni  se  addixerit?  an 
pactum  aliquod  explicitum  cum  Dæmone  inierit, 
aut  eum  ad  paciscendum  cum  illo  provocaverit? 
an  Deo,  Sacramentis  etc.  renunciaverit  ?  an  rebus 
Sacris,  Sanctorum  Reliquiis  ad  ejusmodi  effectus 
abusus  fuerit?  an  proximo  damnum  intulerit? 
an  alios  has  artes  docuerit?  etc. 

Tertio.  Monendi  sunt  dein ,  eos  teneri  : 
1°.  Pactum  expressum,  si  quod  habent  cum 
Dæmone,  aut  commercium  abjurare,  et  dissol¬ 
vere.  2°.  Libros  suos,  schedas,  ligaturas,  chryro- 
graphum,  si  habent,  aliaque  artis  instrumenta 
comburere.  3°.  Damna  illata  resarcire  etc. 

Quarto.  Cum  tam  occultæ  sint  variarum 
rerum  virtutes  naturales,  non  omnes  illico  e 

vulgo,  qui  certis  herbis,  etc.  tam  multa  gratis 
attribuunt,  gravis  superstitionis  accusandi  sunt, 
nisi  a  Pastoribus,  aliisque  viris  doctis  admoniti 
a  veteri  persuasione,  et  usu  desistere  nolint. 
Sunt  autem  cum  suavitate ,  et  prudentia  ad¬ 
monendi,  non  cum  violentia,  et  cruditate;  illo 
nempe  modo  Sancti  Apostoli,  et  Majores  nostri 
paulatim  ritus  Ethnicos  profligarunt  et  nonnun- 
quarn  in  Ecclesiasticos  converterunt. 


PARS  QUARTA. 

De  Casibus  reservatis. 

Hanc  materiam  non  tractabimus,  nisi  sub 
respectu  absolutionis;  et  quidem  non  in  genere, 
sed  pro  Dioecesi  Sedunensi  tantum.  Ergo  di¬ 
cenda  non  semper  valent  pro  aliis  Dioecesibus. 

CAPUT  I. 

Conditiones  reservationis. 

I.  Superior  (Papa,  Episcopus  etc.)  sibi  re¬ 
servat  casus  seu  peccata,  sive  restringat  vel 
limitet  jurisdictionem  quam  Confessario  tribuit; 
sive  ex  Ecclesia  (in  qua  unice  absolutio  valida 
est)  ejiciat  peccatorum  reos. 

II.  Subjectum.  Non  censuratur  peccator, 
nisi  in  actu  peccati  fuerit  liber  a  metu  gravi, 
et  cognoverit  censuram;  ad  reservationem  epi¬ 
scopalem  requiritur  praeterea  annus  aetatis  16 
completus. 

III.  Objectum.  Peccatum  nec  censura  nec 
reservatione  afficitur  nisi  fuerit:  grave  (objective 
et  subjective),  externum,  et  consummatum;  etiam 
nullatenus  dubium  neque  jure  neque  facto. 

CAPUT  II. 

De  absolutione  a  reservatis. 

I.  Formulis  utuntur  variis  superiores  ad 
conferendam  Jurisdictionem.  Porro  notentur 

sensus  sequentium:  1°.  ab  omnibus  censuris, 
non  est  idem  ac:  ab  omnibus  peccatis;  2°.  ab 
omnibus  peccatis ,  non  est  idem  ac:  ab  omnibus 
reservatis;  3°.  ab  omnibus  reservatis,  non  est 
idem  ac:  ab  omnibus  specialiter  reservatis;  4°.  ab 
omnibus  specialiter  reservatis,  non  est  idem  ac: 
a  peccato  sive  complicis  sive  hæreseos,  sive  a 
poena  nominatim  excommunicati  ;  5°.  a  Papœ 
reservatis,  non  est  idem  ac:  ab  Episcopo  re¬ 
servatis;  et  vice  versa. 

II.  Pro  foro  interno  absolutus,  non  semper 
haberi  potest  absolutus  pro  foro  externo.  Cfr. 
Lig.  N.  70. 

III.  Per  litteras  nemo  tenetur  absolutionem 
a  censuris  expetere  ;  non  potest  tamen  ideo  con- 
fessarius  poenitentem  absolvere,  si  per  litteras 
hanc  facultatem  sibi  petere  valet. 

IV.  Episcopi,  ut  patet,  absolvere  possunt 
a  censuris  vel  sibi  vel  nemini  reservatis,  sed 
etiam  a  Papae  reservatis,  si  1°.  Casus  est  sim¬ 
pliciter  reservatus  et  jam  ad  suum  tribunal  sit 
vocatus,  vel  si  est  occultus  (id  est  probari  nequit, 
vel  saltem  celari  aliqua  ratione  potest:  v.  g. 
licet  spargatur  rumor  Petrum  percussisse  cleri¬ 
cum).  Imo  etiam  id  potest  si  2°.  Casus  est  spe¬ 
cialiter  Papœ  reservatus;  modo  delinquens  sit 
A.  vel  in  articulo  mortis,  vel  B.  in  impossibili¬ 
tate  morali  adeundi  Papam  et  adsit  gravis  causa 
urgens  absolutionem.  Tamen  : 

ÿ  1°.  Impedimenta  duplicis  generis  habentur  : 
a)  non  diuturna;  in  quo  casu  tenetur  Confes- 
sarius  monere  poenitentem  de  obligatione  sub 

pœna  excommunicationis  se  postea  Papæ  prae¬ 
sentandi.  b)  Diuturna  :  v.  g.  senectus  (60  anni), 
muliebris  sexus ,  morbida  complexio ,  paupertas, 
status  religiosus,  servitus,  incarceratio ,  munus 
gubernandi  familiam,  communitatem  etc.  Exinde 
eximuntur  obligatione  Papam  adeundi. 

2°.  Causa  gravis  est;  instans  matrimonium, 
Confirmatio  vel  partus  ;  iter  maritimum  vel  longin¬ 
quum,  tempus  paschale,  profectio  ad  militiam; 
periculum  infamiæ,  operationis  chirurgicæ  etc.  etc. 

V.  Simplex  Confessarius  absolvere  potest: 

1°.  AS.  sedi  reservatis  non  secus  ac  Episcopi 
et  sub  iisdem  conditionibus.  Excipitur  tamen 
absolutio  ab  hæresi,  quæ  solo  mortis  articulo 
valet. 

2°.  Ab  Episcopo  Sedunensi  reservatis:  qui 
audit  confessionem  pcenitentis,  cujus  urget  abso¬ 
lutio  (Cfr.  IV.  NB.  2.)  et  qui  nequit  adire  superi¬ 
orem  (Cfr.  IV.  NB.  1.).  Item  qui  audit  confes¬ 
sionem  trium  saltem  annorum,  sive  sit  iterata 
sive  non.  Item  qui  audit  confessionem  peccatoris 
qui  reservatum  etiam  sacrilege  jam  superiori  con¬ 
fessus  fuerit;  vel  etiam  simplici  confessario,  quem 
bona  fide  opinabatur  munitum  potestate  in  reser¬ 
vatum.  Ubi  sedulo  attendas: 

ÿ  Confessarius ,  qui  a  reservatis  Episcopo 
absolvere  desiderat  extra  casus  supradictos,  si 
pro  singulari  aliquo  casu,  vel  saltem  ad  breve 
tempus  (v.  g.  tempore  alicujus  missionis  etc.), 
potest  viva  voce  et  petere  et  accipere  hanc  facul¬ 
tatem:  si  vero  eam  obtinere  voluerit  usque  ad 
revocationem  debet  eam  scripto  expetere,  et, 

ut  valida  censeatur ,  eam  scriptam  et  sigillo 
munitam  accipere. 

CAPUT  III. 

Quænam  sunt  peccata  reservata? 

I.  Episcopo  Sedunensi  reservata  sunt :  1°.  ab 
homine  :  homicidium  praemeditatum  ;  incestus  in 
linea  recta;  vel  etiam  in  primo  gradu  collaterali 
consanguinitatis  et  affinitatis;  percussio  gravis 
et  praemeditata  patris  vel  matris.  2°.  Jure: 
abortus;  matrimonium  regularium;  usus  falsarum 
apostolicarum  litterarum  (vid.  infra  :  Constit. 
Pii  IX.  C.). 

II.  Papæ  reservata  sunt :  1°.  Acceptatio 
doni  a  religiosa  persona  facti;  falsa  accusatio 
de  sollicitatione.  2°.  Peccata  quibus  annexa  est 
censura  in  Constit.  „Apostolicæ  sedisu  die 
12.  Oct.  1869  a  Pio  PP.  IX.  promulgata. 

^  Quoniam  summi  momenti  est  Constitutio 
ista,  utpote  quæ  novum  jus  in  hac  materia  con¬ 
stituat,  eam  fusiori  calamo  tractabimus.  Itaque 
1°.  analysi  ad  praxim  eam  subjiciemus;  2°.  eam 
integram  proferemus  ita,  ut  si  quid  obscurum 
nimis  videatur,  id  notis  illustretur. 

CAPUT  IV. 

Constitutio  „Apostolicæ  Sedis“. 

Praenotanda. 

SS.  DD.  N.  Pius  PP.  IX.  cognitas  habens 
planeque  perspectas  difficultates  in  quibus  versa¬ 
bantur  Confessarii  ob  implicatas  et  a  saeculis 
multis  in  jure  canonico  coacervatas  censuras,. 

Celebri  sua  Constitutione  12.  Oct.  1869  promul¬ 
gata  decrevit,  nt  ex  omnibus  quæ  hactenus 
impositae  sunt,  non  nisi  illæ  quas  in  hac  ipsa 
Constitutione  inseruit,  robur  exinde  habeant. 

Porro  quadruplicis  generis  censuras  distinguit 
reservatas  scilicet  :  A.  speciali  modo  Romano 
Pontifici;  B.  simpliciter;  C.  Episcopis;  D.  nemini. 
Ad  praxim  inserviet  sequens  index: 

I*  Excommunicationes: 

A.  Papæ  speciali  modo  reservatae: 

1.  In  Apostatas,  haereticos  et  eorum  fautores. 

2.  In  legentes  censuratos  libros. 

3.  In  schismaticos. 

4.  In  appellantes  ad  Concilium  futurum. 

5.  In  insequentes  Cardinales,  Episcopos,  Nuntios. 

6.  In  recurrentes  ad  forum  civile  contra  juris¬ 
dictionem  Ecclesiasticam. 

7.  In  cogentes  vocare  Clericos  ad  tribunal  civile. 

8.  In  recurrentes  ad  civilem  potestatem  contra 
litteras  vel  acta  S.  Sedis. 

9.  In  falsarios  litterarum  apostolicarum. 

10.  In  absolventes  complicem. 

11.  In  usurpantes  bona  Ecclesiæ. 

12.  In  invadentes  terras  etc.  Ecclesiæ  Romanæ. 

In  nota:  A  Pio  IX.  In  tradentes  curam  Ecolesiæ 
vacantis. 

B.  Papæ  simpliciter  reservatæ: 

1.  In  defendentes  theses  sub  censura  a  Papa 
prohibitas. 

2.  In  injicientes  manus  in  Clericos  etc. 

3.  In  duellantes. 

4.  In  nomen  dantes  sectis  secretis. 

5.  In  violantes  jus  asyli. 

6.  In  violantes  clausuram  Monialium. 

7.  In  Moniales  violantes  Clausuram  virorum. 

8.  In  reos  simoniæ  realis. 

9.  In  reos  simoniæ  confidentialis. 

10.  In  reos  simoniæ  ob  ingressum  in  Religionem. 

11.  In  lucrum  facientes  ex  gratiis  spiritualibus. 

12.  In  lucrum  facientes  ex  Missis. 

13.  In  alienantes  loca  S.  R.  Ecclesiae. 

14.  In  religiosos  S.  Viaticum  sine  jure  mini¬ 
strantes. 

15.  In  extrahentes  reliquias  etc. 

16.  In  communicantes  cum  excommunicato  etc. 

17.  In  clericos  communicantes  .... 

In  nota:  Ex  Trid.  1.  In  absolventes  a  censuris  spe¬ 
cialiter  reservatis. 

2.  In  impedientes  ne  bona  Ecclesiæ  suo  fini  inserviant. 
Ex  supra  A  in  fine.  In  absolventes  a  censuris  etc. 

C.  Episcopis  et  Ordinariis  reservatae. 

1.  In  Clericos  seu  Monachos,  matrimonium  con¬ 
trahentes. 

2.  In  procurantes  abortum. 

3.  In  utentes  falsis  litteris  apostolicis. 

D.  Nemini  reservatae: 

1.  In  mandantes  sepelire  haereticos  etc. 

2.  In  impedientes  S.  Officium. 

3.  In  alienantes  bona  Ecclesiæ. 

4.  In  non  denuntiantes  sollicitatores. 

In  nota:  Ex  Trid.  1.  In  imprimentes  S.  Scripturam 
vel  Commentaria. 

2.  Jam  obsoleta  de  clausura. 


14 

3.  Raptum  perpetrantes. 

4.  Impedientes  libertatem  matrimonii. 

5.  In  cogentes  ingressum  etc.  in  religionem. 

6.  In  duellantes.  Cfr.  B.  III. 

IL  Suspensiones  reservatae: 

1.  Accipientes  curam  Ecclesiæ  etc.,  contra  jura. 

2.  Ordinantes  titulo  non  provisos. 

3.  Ordinantes  alienum  subditum. 

4.  Ordinantes  Clericum  regularem  sine  titulo. 

5.  Religiosi  ejecti. 

6.  Ordinati  ab  interdicto  etc.  Episcopo. 

7.  Clerici  indebite  commorantes  in  Urbe. 

In  nota:  Ex  Trid.  1.  Violantes  Canones  de  Ordina¬ 
tionibus. 

2.  Benedicentes  sponsis  in  matrimonio  illegitimo. 

3.  In  Episcopos  concubinarios. 

4.  In  Episoopos  qui  incurrunt  censuram,  supra  A.  not.  5. 

III.  Interdicta  reservata: 

1.  Universitates  etc.  appellantes. 

2.  Celebrantes  in  locis  interdictis. 

In  nota:  Ex  Trid.  1.  Non  denuntiantes  Episcopos 
absentes. 

2.  In  Capitulum  concedens  dimissorias  etc. 

3.  In  Episcopos  qui  incurrunt  censuram  Not.  5.  relatam. 


PIUS  EPISCOPUS 

SERVUS  SERVORUM  DEI 

AD  PERPETUAM  REI  MEMORIAM. 


postolicæ  Sedis  moderationi  convenit,  quæ 
salubriter  veterum  canonum  auctoritate  con¬ 
stituta  sunt,  sic  retinere,  ut,  si  temporum  rerum¬ 
que  mutatio  quidpiam  esse  temperandum  prudenti 
dispensatione  suadeat,  Eadem  Apostolica  Sedes 
congruum  supremæ  suæ  potestatis  remedium  ac 
providentiam  impendat.  Quam  obrem  cum  animo 
Nostro  jampridem  revolveremus,  ecclesiasticas 
censuras,  quæ  per  modum  latæ  sententiæ,  ipsoque 
facto  incurrendae,  ad  incolumitatem  ac  discipli¬ 
nam  ipsius  Ecclesiae  tutandam,  effrenemque  im¬ 
proborum  licentiam  coercendam  et  emendandam 
sancte  per  singulas  aetates  indictae  ac  promulgatae 
sunt,  magnum  ad  numerum  sensim  excrevisse; 
quasdam  etiam,  temporibus  moribusque  mutatis, 
a  fine  atque  causis,  ob  quas  impositae  fuerant, 
vel  a  pristina  utilitate  atque  opportunitate  ex¬ 
cidisse;  eamque  ob  rem  non  infrequentes  oriri, 
sive  in  iis,  quibus  animarum  cura  commissa  est, 
sive  in  ipsis  fidelibus  dubietates ,  anxietates, 
angoresque  conscientiae  ;  Nos  ejusmodi  incommo¬ 
dis  occurrere  volentes,  plenam  earumdem  recen¬ 
sionem  fieri  Nobisque  proponi  jussimus,  ut,  dili¬ 
genti  adhibita  consideratione,  statueremus,  quas¬ 
nam  ex  illis  servare  ac  retinere  oporteret,  quas 
vero  moderari  aut  abrogare  congrueret.  Ea  igitur 
recensione  peracta,  ac  Venerabilibus  Fratribus 

Nostris  S.  R.  E.  Cardinalibus  in  negotiis  Fidei 
Generalibus  Inquisitoribus  per  universam  Chri¬ 
stianam  Rempublicam  deputatis  in  consilium 
adscitis,  reque  diu  ac  mature  perpensa,  motu 
proprio ,  certa  scientia ,  matura  deliberatione 
Nostra,  deque  Apostolicæ  Nostræ  potestatis  pleni¬ 
tudine,  bac  perpetuo  valitura  Constitutione  de¬ 
cernimus,  ut  ex  quibuscunque  censuris  sive  ex¬ 
communicationis,  sive  suspensionis,  sive  interdicti, 
quæ  per  modum  latæ  sententiæ,  ipsoque  facto 
incurrendæ  hactenus  impositae  sunt,  nonnisi  illae, 
quas  in  hac  Constitutione  inserimus,  eoque  modo, 
quo  inserimus ,  robur  exinde  habeant  ;  simul 
declarantes ,  easdem  non  modo !)  ex  veterum 
canonum  auctoritate,  quatenus  cum  hac  Nostra 
Constitutione  conveniunt ,  verum  ex  hac  ipsa 
Constitutione  Nostra,  non  secus  ac  si  primum 
editae  ab  ea  fuerint,  vim  suam  prorsus  accipere 
debere. 


A. 


Excommunicationes  latæ  sententiæ  speciali 
modo  Romano  Pontifici  reservatae. 


taque  excommunicationi  latæ  sententiæ  spe¬ 
ciali  modo  Romano  Pontifici  reservatae  sub¬ 


jacere  declaramus: 


I. 


Omnes  a  christiana  fide  apostatas,  et  omnes 
ac  singulos  haereticos,  quocunque  nomine  cen¬ 
seantur,  et  cujuscunque  sectae  exsistant,  eisque 

‘)  Debent  ergo  præsentes  censuræ,  non  solum  ex  suo 
textu,  sed  et  ex  anteriorum  (si  extant)  elucidari. 

credentes,  eorumque  receptores,  fautores,  ac  gene¬ 
raliter  quoslibet  illorum  defensores.1) 

II. 

Omnes  et  singulos  scienter  legentes  sine 
auctoritate  Sedis  Apostolicæ  libros  eorundem 
apostatarum  et  hæreticorum  hæresim  propu¬ 
gnantes,  nec  non  libros  cujusvis  auctoris  per 
Apostolicas  litteras  nominatim  prohibitos ,  eos- 
demque  libros  retinentes,  imprimentes  et  quo- 
modolibet  defendentes.2) 

III. 

Schismaticos,  et  eos,  qui  a  Romani  Pontificis 
pro  tempore  existentis  obedientia  pertinaciter  se 
subtrahunt  vel  recedunt. 

IV. 

Omnes  et  singulos,  cujuscunque  status,  gradus 
seu  conditionis  fuerint,  ab  ordinationibus  seu 
mandatis  Romanorum  Pontificum  pro  tempore 
existentium  ad  universale  futurum  Concilium 
appellantes,  nec  non  eos,  quorum  auxilio,  con¬ 
silio  vel  favore  appellatum  fuerit. 

‘)  Apostata  ille  est  qui  a  fide  quam  profitebatur, 
externe  recessit.  —  Haereticus  bic  intelligitur,  sive  se- 
ctæ  publice  adhæreat,  sive  etiam  privatim  externe  tamen 
hæresi.  —  Credentes  potius  errori  quam  sectæ  adhærent. 

a)  Hæo  censura  omnibus  substituitur  quæ  in  Indice 
continebantur.  —  Ut  autem  hæc  censura  contrahatur, 
conditiones  requiruntur  ut:  1°.  sit  liber  (non  diarium) 
haereticorum  aut  apostatarum  hæresim  propugnans  ;  vel 
saltem  ut  liber  ille  sit  nominatim  (non  in  globo)  a  summo 
ipso  Pontifice  prohibitus;  2°.  ut  quis  sciens  jus  et  factum 
legat  aut  retineat,  imprimat  aut  defendat.  Cfr.  notaD.  4.  1. 

^  Cæterorum  librorum  non  ideo  licita  est  lectio,  quia 
non  vetatur  hac  censura. 

y. 

Omnes  interficientes,  mutilantes,  percutientes, 
carcerantes,  detinentes,  vel  hostiliter  insequentes 
S.  R.  E.  Cardinales,  Patriarchas,  Archiepiseopos, 
Episcopos ,  Sedisque  Apostolicæ  Legatos  vel 
Nuntios,  aut  eos  a  suis  Dioecesibus,  Territoriis, 
Terris,  seu  Dominiis  ejicientes,  nec  non  ea  man¬ 
dantes,  vel  rata  habentes,  seu  præstantes  in  eis 
auxilium,  consilium  vel  favorem. 

VI. 

Impedientes  directe  vel  indirecte  exercitium 
jurisdictionis  ecclesiasticae  sive  interni  sive  ex¬ 
terni  fori,  et  ad  hoc  recurrentes  ad  forum  saecu¬ 
lare,  ejusque  mandata  procurantes,  edentes,  aut 
auxilium,  consilium  vel  favorem  praestantes. 

VEL 

Cogentes  sive  directe,  sive  indirecte  judices 
laicos  ad  trahendum  ad  suum  tribunal  personas 
ecclesiasticas  praeter  canonicas  dispositiones:  item 
edentes  legem  vel  decreta  contra  libertatem  aut 
jura  Ecclesiae.1) 

VIII. 

Recurrentes  ad  laicam  potestatem  ad  impe¬ 
diendas  litteras  vel  acta  quaelibet  a  Sede  Apo- 
stolica,  vel  ab  ejusdem  Legatis  aut  Delegatis 
quibuscunque  profecta,  eorumque  promulgationem 
vel  executionem  directe  vel  indirecte  prohibentes, 
aut  eorum  causa  sive  ipsas  partes,  sive  alios 
laedentes  vel  perterrefacientes. 

*)  Non  ergo  censuram  incurrunt  judices;  sed  legis¬ 
latores,  gubernium  eto. 

IX. 

Omnes  falsarios  litterarum  Apostolicarum, 
etiam  in  forma  Brevis  ac  supplicationum  gratiam 
vel  justitiam  concernentium  per  Romanum  Pon¬ 
tificem,  vel  S.  R.  E.  Vice- Cancellarios,  seu  Ge¬ 
rentes  vices  eorum,  aut  de  mandato  ejusdem 
Romani  Pontificis  signatarum  :  nec  non  falso 
publicantes  litteras  Apostolicas,  etiam  in  forma 
Brevis,  et  etiam  falso  signantes  supplicationes 
hujusmodi  sub  nomine  Romani  Pontificis  seu 
Vice-Cancellarii  aut  Gerentis  vices  praedictorum. 

X. 

Absolventes  complicem  in  peccato  turpi,  etiam 
in  mortis  articulo,  si  alius  Sacerdos,  licet  non 
adprobatus  ad  confessiones,  sine  gravi  aliqua 
exoritura  infamia  et  scandalo,  possit  excipere 
morientis  confessionem. 

XI. 

Usurpantes  aut  sequestrantes  jurisdictionem, 
bona,  redditus,  ad  personas  ecclesiasticas  ratione 
suarum  Ecclesiarum  aut  Beneficiorum  perti¬ 
nentes.1) 


l)  Triplex  censurarum  genus  vigent  in  eos  qui  bona 
vulgo  ecclesiastica  diota  alienant:  1°.  Generalissima  et 
simpliciter  reservata  ferit  quoscumque  impedientes  quo- 
modooumque  (furto,  venditione,  emptione,  hæreditate  etc.) 
ne  bona  oujuscumque  generis  pia,  suo  fini  inserviant  (infra: 
Not.  2.  ex  Trid.  post  B.  17.).  —  2°.  Respicere  videtur 
oeconomos  etc.  illorum  bonorum  (et  nemini  reservata  est 
Cfr.  infra  D.  III.),  qui  non  usurpant  sed  alienant;  respicit 
etiam  ementes  etc.  —  3°  Respicit  prœsertim  auctoritatem 
publicam  (usurpantes, sequestrantes)  bona  specialis  generis; 
nimirum  quæ  pia  sunt,  quia  immediate  personis  appli¬ 
cantur.  Est  specialiter  reservata .  (Yid.  supra.) 


208  Instructio  practica  pro  Neo-Confessariis. 

XII. 

Invadentes,  destruentes,  detinentes,  per  se 
vel  per  alios,  Civitates,  Terras,  loca  aut  jura  ad 
Ecclesiam  Romanam  pertinentia;  vel  usurpantes, 
perturbantes,  retinentes  supremam  jurisdictionem 
in  eis  ;  nec  non  ad  singula  prædicta  auxilium, 
consilium,  favorem  praebentes. 

A  quibus  omnibus  excommunicationibus  huc 
usque  recensitis  J)  absolutionem  Romano  Ponti¬ 
fici  pro  tempore  speciali  modo  reservatam  esse 
et  reservari;2)  et  pro  eo  generalem  concessionem 
absolvendi  a  casibus  et  censuris,  sive  excommuni¬ 
cationibus  Romano  Pontifici  reservatis ,  nullo 
pacto  sufficere  declaramus  ;  revocatis  insuper 
earundem  respectu  quibuscunque  induitis  con¬ 
cessis  sub  quavis  forma  et  quibusvis  personis 
etiam  Regularibus  cujuscunque  Ordinis,  Congre¬ 
gationis,  Societatis  et  Instituti,  etiam  speciali 
mentione  dignis  et  in  quavis  dignitate  consti¬ 
tutis.  Absolvere  autem  praesumentes  sine  debita 
facultate,  etiam  quovis  praetextu,  excommuni¬ 
cationis  vinculo  Romano  Pontifici  reservatae 
innodatos  se  sciant,  dummodo  non  agatur  de 
mortis  articulo,  in  quo  tamen  firma  sit  quoad 


‘)  His  12  censuris  addatur  ea  quæ  a  Pio  IX.  lata 
est  in  Canonicos  etc.  qui  curam  Ecclesiæ  cujuscumque 
tradit  nominato  a  potestate  laica,  antequam  Bullas  ex¬ 
hibuerit.  Eadem  censura  notatur  hanc  curam  accipiens, 
adjuvans  etc.  Sept.  1873.  Yid.  Gury,  edit  Dumas:  vol.  IL 
p.  455.  X.  992. 

*}  In  quibus  adjunctis  ab  illis  censuris  possint  Epi¬ 
scopi  et  eorum  delegati  absolvere,  vide  supra:  Part.  4. 
Cap.  2. 

absolutos  obligatio  standi  mandatis  Ecclesiæ,  si 
convaluerint. 


B. 

Excommunicationes  latae  sententiae  Romano 
Pontifici  reservatae. 


I. 

Docentes  vel  defendentes  sive  publice,  sive 
privatim  propositiones  ab  Apostolica  Sede  dam¬ 
natas  sub  excommunicationis  pœna  latæ  sen¬ 
tentiae  ;*  2 * * 5)  item  docentes  vel  defendentes  tanquam 
licitam  praxim  inquirendi  a  pœnitente  nomen 
complicis,  prouti  damnata  est  a  Benedicto  XIY. 
in  Const.  Suprema  7.  Julii  1745;  Ubi  prunum 
2.  Julii  1746;  Ad  eradicandam  28.  Sept.  1746. 

Ïï. 

Violentas  manus,  suadente  diabolo,  injicientes 
in  Clericos,  vel  utriusque  sexus  Monachos,  ex¬ 
ceptis  quoad  reservationem  casibus  et  personis, 

')  In  quibus  adjunctis  possint  Episcopi  et  eorum 
delegati  ab  illis  absolvere,  vide  supra:  Part.  1Y.  cap.  II. 

2)  Sequentes  propositiones  hao  censura  plectuntur: 
45  ex  Wicleff  et  30  ex  Huss  a  Mart.  Y,  13.  Febr.  1450. 

—  41  Lutheri  a  Leone  X,  16.  Maj.  1520.  —  79  Baji  ab 
Urb.  YIII,  6.  Mart.  1641.  —  la  Clem.  YI1I,  2.  Jun.  1602. 

—  5  ab  Inn.  IX,  2.  Maj.  1679;  ab  eodem,  68  de  Molinos 
25.  Nov.  1687.  —  45  ab  Alex.  YII,  18.  Mart.  1666.  — 
2  ab  Alex.  VIII,  24.  Aug.  1690.  —  31  ab  eodem,  7.  Dec. 
1690.  —  104  Quesnelli  a  Clem.  XI,  6.  Sept.  1713.  — 

5  a  Bened.  XIY,  10.  Nov.  1752.  —  85  Pistorienses  a 
Pio  YI.  28.  Aug.  1794.  —  Has  omnes  vid.  in  Theol. 
morali:  v.  g.  Gury  vol.  1.  etc. 


xcommunicationi  latæ  sententiae  Romano 
Pontifici  reservatae  subjacere  declaramus: 

de  quibus  jure  vel  privilegio  permittitur,  ut 
Episcopus  aut  alius  absolvat. 

III. 

Duellum  perpetrantes,  aut  simpliciter  ad  illud 
provocantes,  vel  ipsum  acceptantes,  et  quoslibet 
complices,  vel  qualemcunque  operam  aut  favorem 
praebentes,  nec  non  de  industria  spectantes,  illud- 
que  permittentes,  vel  quantum  in  illis  est,  non 
prohibentes,  cujuscunque  dignitatis  sint,  etiam 
regalis  vel  imperialis. 

IV. 

Nomen  dantes  sectae  Massonicce,  aut  Carbo- 
neriaSy  aut  aliis  ejusdem  generis  sectis,  quae 
contra  Ecclesiam  vel  legitimas  potestates  seu 
palam,  seu  clandestine  machinantur;  nec  non 
iisdem  sectis  favorem  qualemcunque  praestantes; 
oarumve  occultos  coryphaeos  ac  duces  non  denun- 
ciantes,  donec  non  denunciaverinti 

y. 

Immunitatem  asyli  ecclesiastici,  ausu  teme¬ 
rario,  violare  jubentes  aut  violantes. 

VI. 

Violantes  clausuram  *)  Monialium,  cujuscun¬ 
que  generis  aut  conditionis,  sexus  vel  aetatis 
fuerint,  in  earum  monasteria  absque  legitima 
licentia  ingrediendo  ;  pariterque  eos  introducentes 
vel  admittentes,  itemque  Moniales  ab  illa  exe¬ 
untes  extra  casus  ac  formam  a  S.  Pio  V.  in 
Constit.  Decori  praescriptam. 

‘)  Etsi  olausura  non  a  S.  Sede,  sed  ab  Episcopo  de¬ 
creta  sit. 


Excommunicationes. 


211 


VIL 

Mulieres  violantes  Regularium  virorum  clau¬ 
suram,  et  Superiores  aliosve  eas  admittentes. 

VIII. 

Reos  simoniæ  realis  in  Beneficiis  quibus¬ 
cunque,  eorumque  complices. 

IX. 

Reos  simoniæ  confidentialis  in  Beneficiis  qui¬ 
buslibet,  cujuscunque  sint  dignitatis. 

X. 

Reos  simoniæ  realis  ob  ingressum  in  Reli¬ 
gionem. 

XI. 

Omnes  qui  quaestum  facientes  ex  indulgentiis 
aliisque  gratiis  spiritualibus  excommunicationis 
censura  plectuntur  Constitutione  S.  Pii  V.  Quam 
plenum  2.  Januarii  1569. 

XII. 

Colligentes  eleemosynas  majoris  pretii  pro 
Missis,  et  ex  iis  lucrum  captantes,  faciendo  eas 
celebrari  in  locis  ubi  Missarum  stipendia  minoris 
pretii  esse  solent. 

XIII. 

Omnes  qui  excommunicatione  mulctantur  in 
Constitutionibus  S.  Pii  V.  Admonet  nos  quarto 
Kalendas  Aprilis  1567,  Innocentii  IX.  Quæ  ab 
hac  Sede  pridie  Nonas  Novembris  1591,  Cle¬ 
mentis  VIII.  Ad  Romani  Pontificis  curam 
26.  Junii  1592  et  Alexandri  VII.  Inter  ceteras 
nono  Kalendas  Novembris  1660,  alienationem  et 
infeudationem  Civitatum  et  Locorum  S.  R.  E. 
respicientibus. 

XIV. 

Religiosos  praesumentes  clericis  aut  laicis 
extra  casum  necessitatis  Sacramentum  extremae 
Unctionis  aut  Eucharistiae  per  viaticum  ministrare 
absque  Parochi  licentia. 

XV. 

Extrahentes  absque  legitima  venia  reliquias  ex 
Sacris  Coemeteriis  sive  Catacumbis  Urbis  Romae 
ejusque  territorii,  eisque  auxilium  vel  favorem 
praebentes. 

XVI. 

Communicantes  cum  excommunicato  nomi- 
natim  a  Papa  in  crimine  criminoso,  ei  scilicet 
impendendo  auxilium  vel  favorem. 

XVII. 

Clerici  scienter  et  sponte  communicantes  in 
divinis  cum  personis  a  Romano  Pontifice  nomi- 
natim  excommunicatis  et  ipsos  in  officiis  reci¬ 
pientes.  *) 

c. 

Excommunicationes  latæ  sententiae  Episcopis 
sive  Ordinariis  reservatae. 

xcommunicationi  latae  sententiae  Episcopis  sive 
Ordinariis  reservatae  subjacere  declaramus: 

*)  His  17  censuris  addantur  sequentes:  Ex  Cone. 
Trid.  —  18.  quicumque  impedit  modo  quocumque  (furto, 
venditione,  emptione,  hæreditate  etc.)  ne  bona  cujus- 
cunque  generis  pia,  fini  suo  inserviant  (Sess.  XXII.  c.  11.). 

—  Êxprœs.  Constit.  19.  Præsumentes  absolvere  innodatos 
censura  speciali  modo  Papæ  reservata  (supra:  A  in  fine). 

—  Sunt  ergo  novem  et  deoem. 

I. 

V 

Clericos  in  Sacris  constitutos  vel  Regulares 
aut  Moniales  post  votum  solemne  castitatis 
matrimonium  contrahere  praesumentes;  nec  non 
omnes  cum  aliqua  ex  praedictis  personis  matri¬ 
monium  contrahere  praesumentes. 

II. 

Procurantes  abortum,  effectu  sequuto.* 1) 

IIT. 

Litteris  Apostolicis  falsis  scienter  utentes, 
vel  crimini  ea  in  re  coopérantes. 

D. 

Excommunicationes  latae  sententiae  nemini 

reservatae. 

xcommunieationi  latae  sententiae 2)  nemini 
reservatae  subjacere  declaramus: 

I. 

Mandantes  seu  cogentes  tradi  ecclesiasticae 
sepulturae  haereticos  notorios  aut  nominatim 
excommunicatos  vel  interdictos. 

II. 

Laedentes  aut  perterrefacientes  Inquisitores, 
denuntiantes  testes,  aliosve  ministros  S.  Officii; 
ejusve  Sacri  Tribunalis  scripturas  diripientes, 
aut  comburentes;  vel  praedictis  quibuslibet  auxi¬ 
lium,  consilium,  favorem  praestantes. 

‘)  Sive  id  efficiendo  in  ae  vel  in  alia,  sive  cooperando 
efficaciter. 

l)  A  quibus  omnes  Confessarii  absolvere  possunt. 

III. 

Alienantes  et  recipere  praesumentes  bona 
ecclesiastica  absque  Beneplacito  Apostolico  ad 
formam  Extravagantis  Ambitiosœ  De  Rebus  Eccl. 
non  alienandis.1) 

IV. 

Négligentes  sive  culpabiliter  omittentes  de¬ 
nuntiare  infra  mensem  Confessarios  sive  Sacer¬ 
dotes,  a  quibus  sollicitati  fuerint  ad  turpia  in 
quibuslibet  casibus  expressis  a  Prædecess.  Nostris 
Gregorio  XV.  Const.  Universi  20.  Aug.  1622, 
et  Benedicto  XIY.  Const.  Sacramentum  pceni- 
tentiœ  1.  Junii  1741. 

Praeter  bos  hactenus  recensitos,  eos  quoque 
quos  Sacrosanctum  Concilium  Tridentinum,  sive 
reservata  Summo  Pontifici  aut  Ordinariis  absolu¬ 
tione,  sive  absque  ulla  reservatione  excommuni- 
cavit,  Nos  pariter  ita  excommunicatos  esse  de¬ 
claramus;  excepta  anathematis  poena  in  Decreto 
Sess.  IV.  De  editione  et  usu  Sacrorum  librorum 
constituta,  cui  illos  tantum  subjacere  volumus, 
qui  libros  de  rebus  sacris  tractantes  sine  Ordinarii 
approbatione  imprimunt,  aut  imprimi  faciunt.2) 

*)  Vide  supra  notam  1.  pag.  207. 

’)  Hæo  censura,  quæ  limitat  Tridentinam,  respicit 
solos  imprimentes  et  imprimi  facientes  Libros  saoros,  vel 
eorum  interpretationem.  Vid.  Gury.  N.  1022.  His  autem 
addi  debent  sequentes  ex  Cone .  Trident.  —  6.  In  Epi¬ 
scopos  et  Magistratus,  qui  violatam  Clausuram  non  restitui 
curant  (Sess.  XXV.  c.  6.):  abrogata  videtur.  —  7.  Rapto¬ 
res  et  eorum  fautores  (Sess.  XXIV.  c.  6.).  —  8.  Omnes 
qui  cogunt  alios,  quominus  libere  matrimonium  contrahant 
(Sess.  XXIV.  c.  9.).  —  9.  Cogentes  mulierem  ad  mona¬ 
sterium  ingrediendum  vel  ad  habitum  suscipiendum,  vel 

E. 

Suspensiones  latæ  sententiæ  summo  Pontifici 

reservatae. 


I. 

uspensionem  ipso  facto  incurrunt  a  suorum 
Beneficiorum  perceptione  ad  beneplacitum 
S.  Sedis  Capitula  et  Conventus  Ecclesiarum  et 
Monasteriorum  aliique  omnes,  qui  ad  illarum 
seu  illorum  regimen  et  administrationem  reci¬ 
piunt  Episcopos  aliosve  Prælatos  de  praedictis 
Ecclesiis,  seu  Monasteriis  apud  eandem  Sedem 
quovis  modo  provisos,  antequam  ipsi  exhibuerint 
Litteras  Apostolicas  de  sua  promotione. 


II. 

Suspensionem  per  triennium  a  collatione  Or¬ 
dinum  ipso  jure  incurrunt  aliquem  ordinantes 
absque  titulo  Beneficii  vel  patrimonii  cum  pacto* 
ut  ordinatus  non  petat  ab  ipsis  elementa. 


III. 

Suspensionem  per  annum  ab  Ordinum  ad- 
ministratione  ipso  jure  incurrunt  ordinantes  alie¬ 
num  subditum,  etiam  sub  praetextu  Beneficii 
statim  conferendi  aut  jam  collati,  sed  minime 
sufficientis,  absque  ejus  Episcopi  litteris  dimis- 
sorialibus,  vel  etiam  subditum  proprium,  qui 
alibi  tanto  tempore  moratus  sit,  ut  canonicum 
impedimentum  contrahere  ibi  potuerit,  absque 
Ordinarii  ejus  loci  litteris  testimonialibus. 


ad  emittendam  professionem.  NB.  Levis  metus  exousatur 
(Trid.  Sess.  XX V.  c  18.). 

IV. 

Suspensionem  per  annum  a  collatione  Ordinum 
ipso  jure  incurrit,  qui,  excepto  casu  legitimi  pri¬ 
vilegii,  Ordinem  sacrum  contulerit  absque  titulo 
Beneficii  vel  patrimonii  Clerico  in  aliqua  Con¬ 
gregatione  viventi,  in  qua  solemnis  professio  non 
emittitur,  vel  etiam  religioso  nondum  professo. 

V. 

Suspensionem  perpetuam  ab  exercitio  Ordi¬ 
num  ipso  jure  incurrunt  Religiosi  ejecti,  extra 
Religionem  degentes. 

VI. 

Suspensionem  ab  Ordine  suscepto  ipso  jure 
incurrunt,  qui  eundem  Ordinem  recipere  prae¬ 
sumpserunt  ab  excommunicato  vel  suspenso;  vel 
interdicto  nominatim  denunciatis,  aut  ab  haeretico 
vel  schismatico  notorio  :  eum  vero,  qui  bona  fide 
a  quopiam  eorum  est  ordinatus,  exercitium  non 
habere  Ordinis  sic  suscepti,  donec  dispensetur, 
declaramus. 

VII. 

Clerici  saeculares  exteri  ultra  quatuor  menses 
in  Urbe  commorantes  ordinati  ab  alio  quam  ab 
ipso  suo  Ordinario  absque  licentia  Card.  Urbis 
Vicarii,  vel  absque  praevio  examine  coram  eodem 
peracto ,  vel  etiam  a  proprio  Ordinario  postea- 
quam  in  praedicto  examine  rejecti  fuerint:  nec 
non  Clerici  pertinentes  ad  aliquem  e  sex  Epi¬ 
scopatibus  suburbicariis,  si  ordinentur  extra  suam 
diœcesim,  dimissorialibus  sui  Ordinarii  ad  alium 
directis  quam  ad  Card.  Urbis  Vicarium;  vel  non 
praemissis  ante  Ordinem  sacrum  suscipiendum 

exercitiis  spiritualibus  per  decem  dies  in  domo 
urbana  Sacerdotum  a  Missione  nuncupatorum, 
suspensionem  ab  Ordinibus  sic  susceptis  ad  bene¬ 
placitum  S.  Sedis  ipso  jure  incurrunt:  Episcopi 
vero  ordinantes  ab  usu  Pontificalium  per  annum.1) 

F. 

Interdicta  latæ  sententiae  reservata. 

L 

nterdictum  Romano  Pontifici  speciali  modo 
reservatum  ipso  jure  incurrunt  Universi¬ 
tates,  Collegia  et  Capitula,  quocunque  nomine 
nuncupentur,  ab  ordinationibus  seu  mandatis 
ejusdem  Romani  Pontificis  pro  tempore  existentis 
ad  universale  futurum  Concilium  appellantia. 

II. 

Scienter  celebrantes  vel  celebrari  facientes 
divina  in  locis  ab  Ordinario,  vel  delegato  Judice, 
vel  a  jure  interdictis;  aut  nominatim  excom- 
municatos  ad  divina  officia ,  seu  ecclesiastica 
sacramenta ,  vel  ecclesiasticam  sepulturam  ad¬ 
mittentes,  interdictum  ab  ingressu  Ecclesiæ  ipso 
jure  incurrunt,  donec  ad  arbitrium  ejus,  cujus 
sententiam  contempserunt ,  competenter  satis¬ 
fecerint. 

')  His  septem  suspensionibus  addantur  sequentes  : 
1°.  Ex  Trident .  —  VIII.  In  violantes  Canones  de  S,  Or¬ 
dinatione  (Sess.  VI.  c.  5.;  Sess.  VII,  o.  10.;  Sess.  XIV. 
o.  2.;  Sess.  XXIII.  cc.  8.  et  10.).  —  IX.  In  Episcopos 
concubinarios  (Sess.  XXV.  c.  14.).  —  X.  In  benedicentes 
illegitime  matrimonia  (Sess.  XXIV.  c.  1.).  —  2°.  Ex 
Pio  IX.:  XI.  In  Episcopos  qui  incurrunt  censuram  Not.  5. 
relatam. 


15 


218  Instructio  practioa  pro  Neo-Confessariis. 

Denique  quoscunque  alios  Sacrosanctum  Con¬ 
cilium  Tridentinum  suspensos  aut  interdictos  ipso 
jure  esse  decrevit,  Nos  pari  modo  suspensioni 
vel  interdicto  eosdem  obnoxios  esse  volumus  et 
declaramus.1) 

Quæ  vero  censuræ  sive  excommunicationis, 
sive  suspensionis,  sive  interdicti,  Nostris,  aut 
Praedecessorum  Nostrorum  Constitutionibus,  aut 
sacris  canonibus  praeter  eas,  quas  recensuimus, 
latae  sunt,  atque  hactenus  in  suo  vigore  persti¬ 
terunt,  sive  pro  R.  Pontificis  electione,  sive  pro 
interno  regimine  quorumcunque  ordinum  et  in¬ 
stitutorum  regularium,  nec  non  quorumcunque 
collegiorum,  congregationum,  coetuum  locorum¬ 
que  piorum  cujuseunque  nominis  aut  generis 
sint,  eas  omnes  firmas  esse,  et  in  suo  robore 
permanere  volumus  et  declaramus. 

Cæterum  decernimus,  in  novis  quibuscunque 
concessionibus  ac  privilegiis,  quæ  ab  Apostolica 
Sede  concedi  cuivis  contigerit ,  nullo  modo  ac 
ratione  intelligi  unquam  debere,  aut  posse  com¬ 
prehendi  facultatem  absolvendi  a  casibus  et  cen¬ 
suris  quibuslibet  Romano  Pontifici  reservatis, 
nisi  de  iis  formalis,  explicita  ac  individua  mentio 
facta  fuerit:  quæ  vero  privilegia  aut  facultates, 
sive  a  Praedecessoribus  Nostris,  sive  etiam  a 
Nobis  cuilibet  Coetui,  Ordini,  Congregationi, 

')  Quæ  a  Tridentino  etc.  additæ  sunt  suspensiones  vide 
Not.  sup.  (pag.  217).  — Interdicta  vero  superaddita  sunt: 
1°.  A  Trid  :  III.  In  Episcopos  non  denuntiantes  absentes 
(Sess.  VI.  o.  1.).  —  IV.  In  capitulum  indebite  concedens 
dimissorias  (Sess.  VII.  c.  10.).  —  2°.  ExPio  IX.:  V.  In 
Episcopos  qui  incurrunt  censuram  Not.  5.  relatam  (ibid.). 

Societati,  et  Instituto,  etiam  regulari  cujusvis 
speciei,  etsi  titulo  peculiari  prædito,  atque  etiam 
speciali  mentione  digno  a  quovis  unquam  tem¬ 
pore  hucusque  concessæ  fuerint,  ea  omnia,  eas- 
que  omnes  Nostra  hac  Constitutione  revocatas, 
suppressas,  et  abolitas  esse  volumus,  prout  reapse 
revocamus ,  supprimimus ,  et  abolemus  ,  minime 
refragantibus  aut  obstantibus  privilegiis  quibus¬ 
cunque,  etiam  specialibus,  comprehensis,  vel  non, 
in  corpore  juris,  aut  Apostolicis  Constitutionibus, 
et  quavis  confirmatione  Apostolica,  vel  immemo¬ 
rabili  etiam  consuetudine,  aut  alia  quacunque 
firmitate  roboratis,  quibuslibet  etiam  formis  ac 
tenoribus,  et  cum  quibusvis  derogatoriis,  aliisque 
efficacioribus  et  insolitis  clausulis,  quibus  omni¬ 
bus,  quatenus  opus  sit,  derogare  intendimus  et 
derogamus. 

Firmam  tamen  esse  volumus  absolvendi  facul¬ 
tatem  a  Tridentina  Synodo  Episcopis  concessam, 
Sess.  XXIV.  c.  VI.  de  re  form.,  in  quibuscunque 
Ôensuris  Apostolicæ  Sedi  bac  Nostra  Constitutione 
reservatis,  iis  tantum  exceptis,  quas  eidem  Apo- 
stolicæ  Sedi  speciali  modo  reservatas  declaravimus. 

Decernentes  has  Litteras ,  atque  omnia  et 
singula,  quae  in  eis  constituta  ac  decreta  sunt, 
omnesque  et  singulas,  quæ  in  eisdem  factæ  sunt 
ex  anterioribus  Constitutionibus  Praedecessorum 
Nostrorum,  atque  etiam  Nostris,  aut  ex  aliis 
sacris  Canonibus  quibuscunque,  etiam  Concili¬ 
orum  Generalium,  et  ipsius  Tridentini,  muta¬ 
tiones,  derogationes,  ratas  et  firmas,  ac  respe¬ 
ctive  rata  atque  firma  esse  et  fore ,  suosque 
plenarios  et  integros  effectus  obtinere;  sieque 

et  non  aliter  in  præmissis  per  quoscunque  Judices 
Ordinarios,  et  Delegatos,  etiam  Causarum  Palatii 
Apostolici  Auditores ,  ac  S.  R.  E.  Cardinales, 
etiam  de  Latere  Legatos,  et  Apostolicæ  Sedis 
Nuntios,  ac  quosvis  alios  quacunque  praeeminen¬ 
tia,  ac  potestate  fungentes  et  functuros,  sublata 
eis,  et  eorum  cuilibet  qualis  aliter  judicandi  et 
interpretandi  facultate  et  auctoritate,  etiam  prae¬ 
textu  cujuslibet  privilegii,  aut  consuetudinis  in¬ 
ductae  vel  inducendae,  quam  abusum  esse  decla¬ 
ramus,  scienter  vel  ignoranter  contigerit  attentari. 

Non  obstantibus  praemissis,  aliisque  quibus¬ 
libet  ordinationibus,  constitutionibus,  privilegiis, 
etiam  speciali  et  individua  mentione  dignis,  nec 
non  consuetudinibus  quibusvis,  etiam  immemo¬ 
rabilibus,  ceterisque  contrariis  quibuscunque. 

Nulli  ergo  omnino  hominum  liceat  hanc  pa¬ 
ginam  Nostrae  constitutionis,  ordinationis,  limi¬ 
tationis,  suppressionis,  derogationis,  voluntatis 
infringere,  vel  ei  ausu  temerario  contraire.  Si 
quis  autem  hoc  attentare  praesumpserit,  indigna¬ 
tionem  Omnipotentis  Dei  et  Beatorum  Petri  et 
Pauli  Apostolorum  ejus,  se  noverit  incursurum. 

Datum  Romae  apud  S.  Petrum  anno  Incarna¬ 
tionis  Dominicae  Millesimo  Octingentesimo  Sexa¬ 
gesimo  Nono,  Quarto  Idus  Octobris,  Pontificatus 
Nostri  vicesimo  quarto. 

M.  Card.  Mattei  Pro-Datarius. 

N.  Card.  Parracciani  Clarelli. 

Yisa  de  C  uria. 

Loco  +  Plumbi.  j.  Cngnoni. 


Finis. 


APPENDIX. 


Professio  fidei  orthodoxae 

juxta  formam  a  Summis  Pontificibus  Pio  IV.  et  Pio  IX. 

præsoriptam. 

go  N.  firma  fide  credo  et  profiteor  omnia, 
et  singula,  quæ  continentur  in  symbolo 
fidei,  quo  sancta  Romana  Ecclesia  utitur,  vide¬ 
licet:  Credo  in  unum  Deum  Patrem  Omnipoten¬ 
tem,  factorem  coeli,  et  terne,  visibilium  omnium, 
et  invisibilium.  Et  in  unum  Dominum  Jesum 
Christum,  filium  Dei  unigenitum,  et  ex  Patre 
natum  ante  omnia  sæcula.  Deum  de  Deo,  Lumen 
de  Lumine;  Deum  verum  de  Deo  vero.  Genitum, 
non  factum,  consubstantialem  Patri,  per  quem 
omnia  facta  sunt.  Qui  propter  nos  homines,  et 
propter  nostram  salutem  descendit  de  coelis.  Et 
incarnatus  est  de  Spiritu  Sancto  ex  Maria  Vir¬ 
gine,  et  Homo  factus  est.  Crucifixus  etiam  pro 
nobis  sub  Pontio  Pilato,  passus,  et  sepultus  est. 
Et  resurrexit  tertia  die  secundum  scripturas.  Et 
ascendit  in  coelum,  sedet  ad  dextram  Patris.  Et 
iterum  venturus  est  cum  gloria  judicare  vivos, 
et  mortuos;  cujus  regni  non  erit  finis.  Et  in 
Spiritum  Sanctum  Dominum,  et  vivificantem; 
qui  ex  Patre,  Filioque  procedit.  Qui  cum  Patre 
et  Filio  simul  adoratur,  et  conglorificatur;  qui 
locutus  est  per  Prophetas  :  Et  unam  Sanctam, 
Catholicam,  et  Apostolicam  Ecclesiam.  Confiteor 
unum  Baptisma  in  remissionem  peccatorum.  Et 
expecto  resurrectionem  mortuorum.  Et  vitam 
venturi  sæculi.  Amen. 

Apostolicas,  et  ecclesiasticas  traditiones,  reli- 
quasque  ejusdem  Ecclesiæ  observationes,  et  con- 

stitutiones  firmissime  admitto,  et  amplector.  Item 
sacram  Scripturam  juxta  eum  sensum,  quem 
tenuit,  et  tenet  S.  Mater  Ecclesia,  cujus  est 
judicare  de  vero  sensu,  et  interpretatione  sacra¬ 
rum  Scripturarum ,  admitto ,  nec  eam  unquam, 
nisi  juxta  unanimem  consensum  Patrum,  acci¬ 
piam,  et  interpretabor. 

Profiteor  quoque  septem  esse  vere  et  proprie 
Sacramenta  novæ  legis,  a  Jesu  Christo,  Domino 
Nostro  instituta ,  atque  ad  salutem  humani 
generis ,  licet  non  omnia  singulis  necessaria, 
scilicet,  Baptismum,  Confirmationem,  Euchari¬ 
stiam,  Poenitentiam,  Extremam  unctionem,  Or¬ 
dinem,  et  Matrimonium,  iliaque  gratiam  con¬ 
ferre;  et  ex  his  Baptismum,  Confirmationem,  et 
Ordinem,  sine  sacrilegio  reiterari  non  posse. 
Receptos  quoque,  et  approbatos  Ecclesiæ  catho- 
licæ  ritus,  in  supradictorum  omnium  Sacramen¬ 
torum  solemni  administratione  recipio  et  ad¬ 
mitto.  Omnia  et  singula,  quæ  de  peccato  ori¬ 
ginali,  et  de  justificatione  in  sacrosancta  Triden- 
tina  Synodo  definita,  et  declarata  fuerunt,  am¬ 
plector,  et  recipio.  Profiteor  pariter  in  Missa 
offerri  Deo  verum,  proprium  et  propitiatorium 
sacrificium  pro  vivis  et  defunctis,  atque  in  san¬ 
ctissimo  Eucharistiae  Sacramento  esse  vere,  realiter 
et  substantialiter  corpus,  et  sanguinem,  una  cum 
anima  et  divinitate  Domini  nostri  Jesu  Christi, 
fierique  conversionem  totius  substantiae  panis  in 
corpus,  et  totius  substantiae  vini  in  sanguinem, 
quam  conversionem  Catholica  Ecclesia  Transsub- 
stantiationem  appellat:  Fateor  etiam  sub  altera 
tantum  specie  totum  atque  integrum  Christum, 

verumque  sacramentum  sumi.  Constanter  teneo 
Purgatorium  esse,  animasque  ibi  detentas  fide¬ 
lium  suffragiis  juvari.  Similiter  et  Sanctos,  una 
cum  Christo  regnantes  venerandos  atque  invo¬ 
candos  esse ,  eosque  orationes  Deo  pro  nobis 
offerre,  atque  eorum  reliquias  esse  venerandas. 
Firmissime  assero  imagines  Christi  ac  Deiparae 
semper  Virginis ,  nec  non  aliorum  Sanctorum 
habendas  et  retinendas  esse,  atque  eis  debitum 
honorem  ac  venerationem  impertiendam.  Indul¬ 
gentiarum  etiam  potestatem,  a  Christo  in  Ec¬ 
clesia  relictam  fuisse,  illarumque  usum  Christiano 
populo  maxime  salutarem  esse,  affirmo.  Sanctam, 
catholicam  et  apostolicam  Romanam  Ecclesiam 
omnium  Ecclesiarum  matrem  et  magistram  agno¬ 
sco,  Romanoque  Pontifici,  beati  Petri  Aposto¬ 
lorum  Principis  successori  ac  Jesu  Christi  Vicario 
veram  obedientiam  spondeo  ac  juro. 

Cætera  item  omnia  a  sacris  Canonibus,  et 
œcumenicis  Conciliis,  ac  præeipue  a  sacrosancta 
Tridentina  Synodo  et  ab  cecumenico  Concilio 
Vaticano  tradita,  definita  et  declarata,  praesertim 
de  Romani  Pontificis  Primatu  et  infallibili  Magi¬ 
stratu  indubitanter  recipio  atque  profiteor;  simul- 
que  contraria  omnia,  atque  hæreses  quascunque 
ab  Ecclesia  damnatas  et  rejectas  et  anathema¬ 
tizatas,  ego  pariter  damno,  rejicio,  et  anathe¬ 
matizo  :  Hanc  veram  catholicam  fidem ,  extra 
quam  nemo  salvus  esse  potest,  quam  in  præsenti 
sponte  profiteor  et  veraciter  teneo,  eandem  in¬ 
tegram  et  inviolatam  usque  ad  extremum  vitæ 
spiritum,  constantissime,  Deo  adjuvante,  retinere 
et  confiteri ,  atque  a  meis  subditis ,  seu  illis, 

quorum  cura  ad  me  in  munere  meo  spectabit, 
teneri  et  doceri  et  prædicari,  quantum  in  me 
erit,  curaturum  ego  idem  N.  spondeo,  voveo  ac 
juro.  Sic  me  Deus  adjuvet,  et  hæe  sancta  Dei 
Evangelia. 

Profession  de  la  foi  orthodoxe, 

selon  la  forme  prescrite  par  les  souverains  Pontifes 

Pie  IV.  et  Pie  IX. 

oi  N  .  .  .  .  avec  une  foi  vive  je  crois  et  pro¬ 
fesse  en  général  et  en  particulier  tous  les 
articles  qui  sont  contenus  dans  le  Symbole  de 
la  foi,  en  usage  dans  l’Eglise  romaine;  à  savoir: 
Je  crois  en  un  seul  Dieu,  le  Père  tout  puissant, 
créateur  du  ciel  et  de  la  terre,  de  toutes  les 
choses  visibles  et  invisibles.  Et  en  un  seul 
Seigneur  Jésus-Christ,  fils  unique  de  Dieu,  né 
du  Père  avant  tous  les  siècles;  Dieu  de  Dieu, 
lumière  de  lumière,  vrai  Dieu  du  vrai  Dieu, 
engendré  et  non  fait,  consubstantiel  au  Père, 
par  lequel  toutes  les  choses  ont  été  faites;  qui 
pour  nous  autres  hommes,  et  pour  notre  salut, 
est  descendu  des  cieux ,  s’est  fait  chair  par  la 
vertu  du  St.  Esprit,  dans  le  sein  de  la  Vierge 
Marie  et  est  devenu  homme.  Crucifié  pour 
nous  sous  Ponce  Pilate,  il  a  souffert  et  a  été 
enseveli.  Le  troisième  jour  il  est  ressuscité 
selon  les  Ecritures,  est  monté  au  ciel,  est  assis 
à  la  droite  du  Père,  et  reviendra  de  nouveau 
avec  gloire  juger  les  vivants  et  les  morts,  et 
son  règne  n’aura  pas  de  fin.  Je  crois  au  St.  Es¬ 
prit,  qui  est  aussi  Seigneur  et  qui  donne  la  vie; 

qui  procède  du  Père  et  du  Fils;  qui  est  adoré 
et  glorifié  conjointement  avec  le  Père  et  le  Fils: 
qui  a  parlé  par  les  prophètes.  Je  crois  à  l’Eglise 
une,  sainte,  catholique  et  apostolique.  Je  con¬ 
fesse  un  baptême  pour  la  rémission  des  péchés: 
et  j’attends  la  résurrection  des  morts,  et  la  vie 
du  siècle  à  venir.  Amen. 

J’admets  très  fermement  et  j’embrasse  les 
traditions  apostoliques  et  ecclésiastiques,  ainsique 
les  autres  coutumes  et  les  constitutions  de  la 
même  Eglise.  J’admets  également  la  sainte 
Ecriture  selon  le  sens  que  lui  a  attribué  et  que 
lui  attribue  notre  Mère  la  sainte  Eglise,  à  qui 
il  appartient  de  juger  du  vrai  sens  et  de  l’inter¬ 
prétation  des  saintes  Ecritures;  et  jamais  je  ne 
l’accepterai  et  ne  l’interpréterai,  que  d’après  le 
consentement  unanime  des  Pères. 

Je  professe  aussi  qu’il  y  a  vraiment  et  pro¬ 
prement  sept  Sacrements  de  la  loi  nouvelle,  in¬ 
stitués  par  Jésus- Christ  Notre  Seigneur,  et  né¬ 
cessaires  sinon  à  chaque  homme  du  moins  au 
salut  du  genre  humain.  Ce  sont:  le  Baptême, 
la  Confirmation,  l’Eucharistie,  la  Pénitence, 
l’Extrême  Onction,  l’Ordre  et  le  Mariage;  tous 
confèrent  la  grâce;  et  ceux  du  Baptême,  de  la 
Confirmation  et  de  l’Ordre  ne  peuvent  sans  sacri¬ 
lège  être  réitérés.  Je  reçois  et  j’admets  les  rites 
reçus  et  approuvés  par  l’Eglise  catholique  dans 
l’administration  solennelle  de  tous  les  sacrements 
susdits.  J’embrasse  et  je  reçois  en  général  et 
en  particulier  tous  les  articles,  qui  ont  été  dé¬ 
finis  et  expliqués  par  le  saint  Concile  de  Trente 
touchant  le  péché  originel  et  la  Justification. 

Je  professe  également  qu’à  la  Messe  on  offre  un 
sacrifice  vrai,  propre  et  propitiatoire  pour  les 
vivants  et  les  morts;  et  que  dans  le  très  saint 
Sacrement  de  rEucliaristie,  se  trouvent  vraiment, 
réellement  et  substantiellement,  le  corps  et  le 
sang  avec  l’ame  et  la  Divinité  de  Notre  Seigneur 
Jésus-Cbrist ,  et  qu’il  se  fait  une  conversion  de 
toute  la  substance  du  pain  au  corps,  et  de  toute 
la  substance  du  vin  au  sang  de  N.  S.,  conversion 
que  l’Eglise  catholique  appelle  transubstantia- 
tion.  J’avoue  aussi  que  même  sous  une  seule 
espèce,  Jésus-Christ  se  trouve  tout  entier,  et 
qu’on  y  reçoit  un  Sacrement  véritable.  Je  tien» 
inébranlablement  qu’il  y  a  un  Purgatoire,  et 
que  les  âmes,  qui  y  sont  détenues,  sont  soulagées 
par  les  suffrages  des  fidèles  ;  de  même  aussi  que 
les  saints  qui  régnent  ensemble  avec  le  Christ, 
doivent  être  honorés  et  invoqués,  qu’ils  offrent 
à  Dieu  des  prières  pour  nous  et  qu’il  faut  vénérer 
leurs  reliques.  J’affirme  fermement  que  les 
images  de  Jésus-Christ,  de  la  Mère  de  Dieu 
toujours  Vierge,  ainsi  que  des  autres  saints, 
doivent  être  conservées  et  retenues,  et  qu’il  faut 
leur  rendre  l’honneur  et  la  vénération  qui  leur 
est  due.  —  J’affirme  aussi  que  J.  C.  a  laissé  à 
son  Eglise  le  pouvoir  des  Indulgences,  et  que 
leur  usage  est  très  salutaire  au  peuple  Chrétien. 
Je  reconnais  la  sainte,  catholique  et  apostolique 
Eglise  Romaine  comme  la  mère  et  la  maîtresse 
de  toutes  les  Eglises;  et  je  promets  et  je  jure 
une  vraie  obéissance  au  Pontife  Romain,  le  suc¬ 
cesseur  de  saint  Pierre  chef  des  apôtres,  et 
Vicaire  de  Jésus- Christ. 

J’admets  de  même  et  je  professe,  sans 
doute  aucun,  toutes  les  autres  choses  qui  ont 
été  transmises,  définies  et  expliquées  par  les 
saints  canons  et  les  Conciles  Œcuméniques,  et 
en  particulier  par  le  S.  Concile  de  Trente  et 
par  le  Concile  Œcuménique  du  Vatican,  relati¬ 
vement  surtout  au  Primat  du  Pontife  Romain 
et  à  son  enseignement  infaillible.  Je  condamne 
en  même  temps,  je  rejette  et  j’anathématise 
pareillement  toute  doctrine  contraire  et  toutes 
les  hérésies  que  l’Eglise  a  condamnées,  rejetées, 
et  anathématisées.  Cette  vraie  foi  catholique, 
hors  de  laquelle  personne  ne  peut  être  sauvé, 
et  que  librement  je  professe  et  j’accepte  vraiment 
en  ce  moment,  moi  N  ...  le  même  que  ci-dessus, 
je  promets,  je  fais  vœu  et  je  jure  de  la  retenir 
avec  la  grâce  de  Dieu,  de  la  confesser  intègre 
et  inviolable  jusqu’au  dernier  soupir  de  ma  vie, 
avec  tonte  la  constance  possible  ;  de  soigner  dans 
la  mesure  de  mes  forces,  que  mes  sujets,  ou  ceux, 
dont  le  soin  me  sera  confié  dans  mon  emploi, 
la  retiennent,  l’enseignent  et  la  prêchent.  Ainsi 
que  Dieu  me  soit  en  aide,  et  ces  saints  Evan¬ 
giles  de  Dieu. 

Glaubensbekenntniss. 

ch  N.  N.  glaube  mit  festem  Glauben  und 
bekenne  Alles  und  Jedes,  was  in  dem 
Glaubensbekenntnisse ,  dessen  sich  die  heilige 
Römische  Kirche  bedient,  enthalten  ist,  nämlich: 

Ich  glaube  an  Einen  Gott,  den  allmächtigen 
Vater,  Schöpfer  des  Himmels  und  der  Erde,  aller 

sichtbaren  und  unsichtbaren  Dinge.  Und  an 
Einen  Herrn  Jesum  Christum,  den  eingebornen 
Sohn  Gottes,  der  aus  dem  Vater  von  Ewigkeit 
geboren  ist,  Gott  von  Gott,  Licht  vorn  Lichte, 
wahrer  Gott  vom  wahren  Gott!  geboren,  nicht 
erschaffen,  von  gleicher  Wesenheit  mit  dem 
Vater,  durch  den  Alles  gemacht  ist;  Welcher 
für  uns  Menschen  und  um  unseres  Heils  willen 
vom  Himmel  herabgekommen  ist,  und  durch  den 
heiligen  Geist  aus  Maria  der  Jungfrau  Fleisch 
angenommen  hat  und  Mensch  geworden  ist. 
Er  ist  auch  für  uns  gekreuzigt  worden  unter 
Pontius  Pilatus,  hat  gelitten  und  ist  begraben 
worden,  ist  von  den  Todten  wieder  auferstanden 
am  dritten  Tage  nach  der  Schrift,  und  ist  auf¬ 
gefahren  in  den  Himmel,  sitzet  zur  Rechten  des 
Vaters  und  wird  wiederkommen  mit  Herrlichkeit, 
zu  richten  die  Lebendigen  und  die  Todten,  und 
Sein  Reich  wird  kein  Ende  haben.  Ich  glaube 
auch  an  den  heiligen  Geist,  den  Herrn,  der 
lebendig  macht,  der  vom  Vater  und  vom  Sohne 
ausgeht,  der  mit  dem  Vater  und  dem  Sohne 
zugleich  angebetet  und  verherrlicht  wird,  der 
durch  die  Propheten  geredet  hat.  Ich  glaube 
Eine,  heilige,  katholische  und  apostolische  Kirche. 
Ich  bekenne  Eine  Taufe  zur  Vergebung  der  Sün¬ 
den,  und  erwarte  die  Auferstehung  der  Todten 
und  ein  ewiges ,  zukünftiges  Leben.  Amen. 

Ich  erkenne  und  nehme  auf  das  festeste  an 
die  apostolischen  und  kirchlichen  Ueberlieferun- 
oen  und  die  übrigen  Gebräuche  und  Verord- 
nungen  der  nämlichen  Kirche. 

Ebenso  nehme  ich  die  heilige  Schrift  in  dem 
Sinne  an,  den  die  heilige  Mutter,  die  Kirche, 
festgehalten  hat  und  immer  festhält,  da  es  ihr 
zukommt,  über  den  wahren  Sinn  und  die  Er¬ 
klärung  der  heiligen  Schrift  zu  urtheilen;  und 
ich  will  sie  nicht  anders,  als  nach  der  ein- 
müthigen  Uebereinstimmung  der  heiligen  Väter 
annehmen  und  erklären. 

Auch  bekenne  ich,  dass  wahrhaft  und  eigent¬ 
lich  sieben  Sakramente  des  neuen  Bundes  von 
Jesus  Christus,  unserm  Herrn,  eingesetzt  und 
zum  Heile  des  Menschengeschlechtes  —  wiewohl 
nicht  alle  einem  jeden  Menschen  insbesondere  — 
nothwendig  sind;  nämlich  die  Taufe,  die  Firmung, 
das  heiligste  Sakrament  des  Altars,  die  Busse, 
die  letzte  Oelung,  die  Priesterweihe  und  die 
Ehe;  dass  sie  Gnade  mittheilen,  und  dass  von 
diesen  die  Taufe,  die  Firmung  und  die  Priester¬ 
weihe  ohne  Gottesraub  nicht  wiederholt  werden 
können. 

Auch  lasse  ich  zu  und  nehme  an  die  bei 
der  feierlichen  Ausspendung  aller  obengenannten 
Sakramente  eingeführten  und  bewährten  Cere- 
monien  der  katholischen  Kirche. 

Alles  und  Jedes,  was  in  dem  heiligen  Kirchen- 
rathe  von  Trient  in  Betreff  der  Erbsünde  und 
der  Rechtfertigung  entschieden  und  ausgespro¬ 
chen  worden  ist,  ehre  und  nehme  ich  an. 

Auf  gleiche  Weise  bekenne  ich,  dass  in  der 
heiligen  Messe  Gott  ein  wahres  und  eigentliches 
Versöhnungsopfer  für  die  Lebenden  und  Ab¬ 
gestorbenen  dargebracht  wird,  und  dass  in  dem 
heiligsten  Altarssakramente  der  Leib  und  das 

Blut  zugleich  mit  der  Seele  und  der  Gottheit 
unseres  Herrn  Jesu  Christi  wahrhaft,  wirklich 
und  wesentlich  gegenwärtig  ist,  und  dass  eine 
Verwandlung  der  ganzen  Wesenheit  des  Brodes 
in  den  Leib  und  der  ganzen  Wesenheit  des 
Weines  in  das  Blut  bewirkt  wird,  —  welche 
Verwandlung  die  katholische  Kirche  Transsub¬ 
stantiation  nennt.  Auch  bekenne  ich,  dass  man 
unter  nur  Einer  von  beiden  Gestalten  Christum 
ganz  und  unzertheilt ,  und  ein  wahres  Sakra¬ 
ment  empfängt. 

Ich  glaube  standhaft ,  dass  es  einen  Reini¬ 
gungsort  gibt,  und  dass  den  darin  aufgehaltenen 
Seelen  durch  die  Fürbitte  der  Gläubigen  geholfen 
wird.  Ebenso,  dass  die  Heiligen,  welche  mit 
Christo  zusammen  regieren,  zu  verehren  und 
anzurufen  sind,  und  dass  sie  Gott  Gebete  für 
uns  darbringen ,  und  dass  ihre  Reliquien  in 
Ehren  zu  halten  sind. 

Ich  behaupte  auf’s  festeste,  dass  man  die 
Bilder  Christi ,  der  allzeit  jungfräulichen  Gottes¬ 
gebärerin  und  der  andern  Heiligen  haben  und 
beibehalten  dürfe,  und  dass  ihnen  gebührende 
Ehre  und  Verehrung  zu  erweisen  sei. 

Auch  bekenne  ich,  dass  Jesus  Christus  Seiner 
Kirche  die  Gewalt  hinterlassen  hat,  Ablässe  zu 
ertheilen,  und  dass  deren  Gebrauch  dem  christ¬ 
lichen  Volke  höchst  heilsam  sei. 

Ich  erkenne  die  heilige  katholische  und  apo¬ 
stolische  Kirche  als  die  Mutter  und  Lehrerin 
aller  Kirchen,  und  ich  verspreche  und  schwöre 
dem  Römischen  Papste,  dem  Nachfolger  des 

heiligen  Apostelfürst  en  Petras  und  Stellvertreter 
Jesu  Christi ,  wahren  Gehorsam. 

Ebenso  nehme  ich  unbezweifelt  an  und  be¬ 
kenne  alles  Uebrige ,  was  durch  die  heiligen 
Kirchensatzungen  und  von  den  allgemeinen 
Kirchenversammlungen,  und  besonders,  was  von 
dem  hochheiligen  Kirchenrathe  von  Trient  und 
von  der  allgemeinen  Kirchen  Versammlung  im 
Vatikan,  besonders  in  Bezug  auf  den  Primat 
und  das  unfehlbare  Lehramt  des  Römischen 
Papstes ,  überliefert ,  entschieden  und  erklärt 
worden  -ist,  und  zugleich  verurtheile,  verwerfe 
und  verdamme  ich  auch  Alles,  was  diesem  ent¬ 
gegen  ist,  nebst  allen  Irrlehren,  die  von  der 
Kirche  verurtheilt ,  verworfen  und  verdammt 
worden  sind. 

Diesen  wahren  katholischen  Glauben,  ausser 
welchem  Niemand  selig  werden  kann,  den  ich 
jetzt  freiwillig  bekenne  und  aufrichtig  annehme, 
will  ich  auch  ganz  und  unverletzt  bis  zum  letzten 
Hauche  meines  Lebens  auf’s  standhafteste  (mit 
Gottes  Beistand)  bewahren  und  bekennen,  und 
will,  soviel  an  mir  liegt,  mich  bemühen,  dass 
derselbe  von  meinen  Untergebenen,  oder  von 
denen,  deren  Sorge  mir  in  meinem  Amte  ob¬ 
liegen  wird,  gehalten,  gelehrt  und  verkündet 
werde.  Das  verspreche,  gelobe  und  schwöre  ich 
N.  N.,  so  wahr  mir  Gott  helfe,  und  dieses  Sein 
heiliges  Evangelium! 

